(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ζ΄

Τρίτη 30 Ιουλίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Α. Τριανταφυλλίδη, σελ.
3. Ανακοινώνεται επιστολή του Πρωθυπουργού κ. Κυριάκου Μητσοτάκη, προς τον Πρόεδρο της Βουλής κ. Κωνσταντίνο Τασούλα, με θέμα: «Κυβερνητική μεταβολή», σελ.
4. Ανακοινώνεται η υπ’ αριθμόν πρωτοκόλλου 11916/6781 από 23 Ιουλίου 2019 απόφαση του Προέδρου της Βουλής κ. Κωνσταντίνου Τασούλα, για τη σύσταση και συγκρότηση της Ειδικής Μόνιμης Επιτροπής Κοινοβουλευτικής Δεοντολογίας, σελ.
5. Κατάθεση Εκθέσεως Ειδικής Μόνιμης Επιτροπής:

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.
6. Ανακοινώνεται επιστολή προς τον Πρόεδρο της Βουλής κ. Κωνσταντίνο Τασούλα, του Βουλευτή Τρικάλων κ. Αθανάσιου Λιούτα , με την οποία δηλώνει ότι επιλέγει το Βουλευτικό Αξίωμα (σύμφωνα με τις διατάξεις των παραγράφων 1 και 2 του άρθρου 57 του Συντάγματος), σελ.
7. Συλλυπητήρια αναφορά για το θάνατο του Μανώλη Σκουλάκη και τήρηση ενός λεπτού σιγής στη μνήμη του, σελ.
8. Ανακοινώνεται ότι με την υπ’ αριθμόν πρωτοκόλλου 12540/7141 από 30 Ιουλίου 2019 απόφαση του Προέδρου της Βουλής συγκροτήθηκε η προβλεπόμενη από το άρθρο 49 Α του Κανονισμού της Βουλής για την ΙΗ’ Βουλευτική Περίοδο, Επιτροπή Δημοσίων Επιχειρήσεων Τραπεζών, Οργανισμών Κοινής Ωφέλειας και Φορέων Κοινωνικής Ασφάλισης, σελ.
9. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίων νόμων:
 i. Ο Υπουργός Επικρατείας, ο Αντιπρόεδρος της Κυβέρνησης, οι Υπουργοί Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Επικρατείας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τουρισμού, καθώς και οι Αναπληρωτές Υπουργοί Εξωτερικών και Προστασίας του Πολίτη κατέθεσαν στις 25-7-2019 σχέδιο νόμου: «Επιτελικό Κράτος: Οργάνωση, λειτουργία και διαφάνεια της Κυβέρνησης, των Κυβερνητικών Οργάνων και της Κεντρικής Δημόσιας Διοίκησης», σελ.
 ii. Ο Υπουργός Οικονομικών κατέθεσε στις 26-7-2019 σχέδιο νόμου: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019», σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019», σελ.
3. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019», σελ.

ΠΡΟΕΔΡΟΣ

ΤΑΣΟΥΛΑΣ Κ. , σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΠΟΥΡΑΣ Α. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί της συλλυπητήριας αναφοράς:
ΒΟΛΟΥΔΑΚΗΣ Μ. , σελ.
ΚΑΚΛΑΜΑΝΗΣ Ν. , σελ.
ΚΑΤΡΙΝΗΣ Μ. , σελ.
ΛΟΒΕΡΔΟΣ Α. , σελ.

Β. Επί διαδικαστικού θέματος:
ΒΛΑΧΟΣ Γ. , σελ.
ΚΑΚΛΑΜΑΝΗΣ Ν. , σελ.
ΚΑΤΡΙΝΗΣ Μ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΟΒΕΡΔΟΣ Α. , σελ.
ΜΠΟΥΡΑΣ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΕΡΚΑ Θ. , σελ.
ΣΑΚΟΡΑΦΑ Σ. , σελ.
ΣΤΑΪΚΟΥΡΑΣ Χ. , σελ.
ΣΥΡΜΑΛΕΝΙΟΣ Ν. , σελ.
ΤΣΑΚΑΛΩΤΟΣ Ε. , σελ.

Γ. Επί του σχεδίου νόμου του Υπουργείου Οικονομικών:
ΑΛΕΞΙΑΔΗΣ Τ. , σελ.
ΑΝΑΣΤΑΣΙΑΔΗΣ Σ. , σελ.
ΑΡΒΑΝΙΤΙΔΗΣ Γ. , σελ.
ΑΡΣΕΝΗΣ Κ. , σελ.
ΒΑΡΟΥΦΑΚΗΣ Ι. , σελ.
ΒΕΛΟΠΟΥΛΟΣ Κ. , σελ.
ΒΕΣΥΡΟΠΟΥΛΟΣ Α. , σελ.
ΒΙΛΙΑΡΔΟΣ Β. , σελ.
ΒΛΑΧΟΣ Γ. , σελ.
ΒΟΛΟΥΔΑΚΗΣ Μ. , σελ.
ΓΕΝΝΗΜΑΤΑ Φ. , σελ.
ΓΕΩΡΓΙΑΔΗΣ Σ. , σελ.
ΓΡΗΓΟΡΙΑΔΗΣ Κ. , σελ.
ΚΑΒΒΑΔΑΣ Α. , σελ.
ΚΑΛΟΓΙΑΝΝΗΣ Σ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΡΙΝΗΣ Μ. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΛΑΜΠΡΟΥΛΗΣ Γ. , σελ.
ΛΙΑΚΟΥΛΗ Ε. , σελ.
ΛΙΒΑΝΟΣ Σ. , σελ.
ΛΟΒΕΡΔΟΣ Α. , σελ.
ΛΟΓΙΑΔΗΣ Γ. , σελ.
ΜΑΡΙΝΟΣ Γ. , σελ.
ΜΗΤΣΟΤΑΚΗΣ Κ. , σελ.
ΜΥΛΩΝΑΚΗΣ Α. , σελ.
ΞΑΝΘΟΠΟΥΛΟΣ Θ. , σελ.
ΠΑΠΑΝΑΤΣΙΟΥ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.

ΠΕΡΚΑ Θ. , σελ.
ΣΚΑΝΔΑΛΙΔΗΣ Κ. , σελ.
ΣΠΑΝΑΚΗΣ Β. , σελ.
ΣΤΑΪΚΟΥΡΑΣ Χ. , σελ.
ΣΤΥΛΙΟΣ Γ. , σελ.
ΣΥΡΜΑΛΕΝΙΟΣ Ν. , σελ.
ΤΣΑΒΔΑΡΙΔΗΣ Λ. , σελ.
ΤΣΑΚΑΛΩΤΟΣ Ε. , σελ.
ΧΗΤΑΣ Κ. , σελ.

ΠΑΡΕΜΒΑΣΕΙΣ:

ΑΜΥΡΑΣ Γ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ζ΄

Τρίτη 30 Ιουλίου 2019

Αθήνα, σήμερα στις 30 Ιουλίου 2019, ημέρα Τρίτη και ώρα 12.13΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-7-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΣΤ΄ συνεδριάσεώς του, της Δευτέρας 22 Ιουνίου 2019, σε ό,τι αφορά την παροχή ψήφου εμπιστοσύνης της Βουλής προς την Κυβέρνηση)

Κυρίες και κύριοι συνάδελφοι, καλή αρχή, γιατί στην ουσία είναι η πρώτη συνεδρίαση για νομοθετικό έργο της Ολομέλειας. Πριν μπούμε στην ημερήσια διάταξη της νομοθετικής εργασίας, πρέπει να γίνουν κάποιες ανακοινώσεις.

Το πρώτο θέμα είναι αυτό που είθισται να γίνεται για την κυβερνητική μεταβολή. Επειδή είναι ανιαρό να σας διαβάσω πενήντα ονόματα, αυτών που άλλαξαν και πενήντα καινούργια ονόματα, των καινούργιων Υπουργών, υποθέτω ότι έχω τη σύμφωνη γνώμη σας για να το καταθέσω στα Πρακτικά χάριν συντομίας.

(Το κατατεθέν έγγραφο καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 3-5)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Δεύτερον, ο Υπουργός Επικρατείας, ο Αντιπρόεδρος της Κυβέρνησης, οι Υπουργοί Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Επικρατείας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τουρισμού, καθώς και οι Αναπληρωτές Υπουργοί Εξωτερικών και Προστασίας του Πολίτη κατέθεσαν στις 25-7-2019 σχέδιο νόμου: «Επιτελικό Κράτος: Οργάνωση, λειτουργία και διαφάνεια της Κυβέρνησης, των Κυβερνητικών Οργάνων και της Κεντρικής Δημόσιας Διοίκησης». Παραπέμφθηκε στην αρμόδια Διαρκή Επιτροπή.

Επίσης, ο Υπουργός Οικονομικών κατέθεσε στις 26-7-2019 σχέδιο νόμου: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019». Το ως άνω σχέδιο νόμου έχει χαρακτηριστεί από την Κυβέρνηση ως κατεπείγον. Παραπέμφθηκε, επίσης, στην αρμόδια Διαρκή Επιτροπή.

Συνεχίζοντας θα ήθελα να σας ενημερώσω ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019».

Κυρίες και κύριοι συνάδελφοι, έχω την τιμή να ανακοινώσω στο Σώμα την υπ’ αριθμόν πρωτοκόλλου 11916/6781 από 23 Ιουλίου 2019 απόφαση του Προέδρου της Βουλής για τη σύσταση και συγκρότηση της Ειδικής Μόνιμης Επιτροπής Κοινοβουλευτικής Δεοντολογίας.

Η σχετική απόφαση έχει αναρτηθεί στην Κοινοβουλευτική Διαφάνεια και θα καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 8-9)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού.

Κατά το άρθρο 57 παράγραφοι 1 και 2 του Συντάγματος, ο Βουλευτής Τρικάλων της Νέας Δημοκρατίας κ. Αθανάσιος Λιούτας με δήλωσή του προς τον Πρόεδρο της Βουλής κ. Κωνσταντίνο Τασούλα αναφέρει τα εξής:

«Κύριε Πρόεδρε, δυνάμει της υπ’ αριθμόν 41/2019 απόφασης του Πολυμελούς Πρωτοδικείου Τρικάλων ανακηρύχθηκα Βουλευτής της Εκλογικής Περιφέρειας του Νομού Τρικάλων κατά τις διενεργηθείσες βουλευτικές εκλογές της 7ης Ιουλίου 2019.

Με την παρούσα σάς υποβάλλω δήλωση επιλογής του βουλευτικού αξιώματος και παραίτηση από άλλες ιδιότητες των διατάξεων των παραγράφων 1 και 2 του άρθρου 57 του Συντάγματος.

Ο δηλών, Αθανάσιος Λιούτας, Βουλευτής Τρικάλων Νέας Δημοκρατίας».

(Η προαναφερθείσα δήλωση καταχωρίζεται στα Πρακτικά και έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 11)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Νικήτας Κακλαμάνης):** Ο Βουλευτής Θεσσαλονίκης του ΣΥΡΙΖΑ κ. Αλέξανδρος Τριανταφυλλίδης ζητεί άδεια ολιγοήμερης απουσίας στο εξωτερικό από τις 21 Αυγούστου 2019 έως τις 23 Αυγούστου 2019. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς η Βουλή ενέκρινε τη ζητηθείσα άδεια.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019 (A΄ 73)».

Την Κυβέρνηση θα την εκπροσωπήσει ο κ. Βεσυρόπουλος και γύρω στις 14.00΄ θα προσέλθει και ο Υπουργός, ο οποίος βρίσκεται στη Φθιώτιδα για την κηδεία του Μητροπολίτη Φθιώτιδος.

Το παραπάνω νομοσχέδιο, μετά την απόφαση, την οποία έλαβε η Διαρκής Επιτροπή Οικονομικών Υποθέσεων ύστερα από πρόταση του αρμόδιου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής.

Θα ήθελα να σας υπενθυμίσω ότι, σύμφωνα με τον Κανονισμό της Βουλής, η συζήτηση και ψήφιση των κατεπειγόντων νομοσχεδίων ολοκληρώνεται σε μίια συνεδρίαση, διάρκειας κατ’ ανώτατο όριο δέκα ωρών. Κατά τη διαδικασία του κατεπείγοντος, στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και από ένας εκπρόσωπός τους. Η ομιλία τους περιορίζεται στο ήμισυ του χρόνου που προβλέπεται από τα άρθρα 97 και 103 του Κανονισμού της Βουλής. Αυτό αφορά τους Κοινοβουλευτικούς Εκπροσώπους, εάν έχουν προηγηθεί οι Πρόεδροι των Κοινοβουλευτικών τους Ομάδων.

Προτείνω, κατά την κοινοβουλευτική πρακτική, η συζήτηση επί της αρχής και επί των άρθρων να είναι ενιαία. Επίσης, προτείνω να διευρυνθεί ο κατάλογος των ομιλητών και να οριστούν δύο ομιλητές από κάθε Κοινοβουλευτική Ομάδα.

Ως προς τους χρόνους ομιλίας, σας λέω τι προκύπτει από τον Κανονισμό, αλλά εκ των προτέρων σας λέω ότι θα υπάρχει ανοχή και για τους εισηγητές και για τους ειδικούς αγορητές και για την άλλη εξάδα των συναδέλφων και βεβαίως, και για τους Κοινοβουλευτικούς Εκπροσώπους. Οι εισηγητές και οι ειδικοί αγορητές έχουν χρόνο ομιλίας οκτώ λεπτών, οι αρμόδιοι Υπουργοί δέκα λεπτά, οι τυχόν λοιποί Υπουργοί και Υφυπουργοί πέντε λεπτά. Ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας, καθώς και ο Πρόεδρος της Κοινοβουλευτικής Ομάδας του ΣΥΡΙΖΑ έχουν χρόνο δέκα λεπτών, οι Πρόεδροι των υπολοίπων Κοινοβουλευτικών Ομάδων οκτώ λεπτά, οι Κοινοβουλευτικοί Εκπρόσωποι δέκα λεπτά, οι ορισθέντες από τα κόμματα ομιλητές πέντε λεπτά. Ενδεικτικοί είναι οι χρόνοι, θα υπάρχει ανοχή από το Προεδρείο. Δεν μιλάω για τους Προέδρους των Κοινοβουλευτικών Ομάδων, οι οποίοι ούτως ή άλλως δεν τηρούν τους χρόνους.

Συμφωνεί το Σώμα με αυτή τη διαδικασία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συνεφώνησε ομοφώνως.

Καλώ στο Βήμα τον εισηγητή της Νέας Δημοκρατίας κ. Βασίλειο - Πέτρο Σπανάκη για να ξεκινήσει και την παρθενική του ομιλία.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα έχω την ευκαιρία και ταυτόχρονα την τιμή, ως νεοεκλεγείς Βουλευτής να εισηγηθώ το πρώτο νομοσχέδιο, το πρώτο φορολογικό νομοσχέδιο της τρέχουσας κοινοβουλευτικής περιόδου που συζητείται στην Ολομέλεια και, μάλιστα, με τη διαδικασία του κατεπείγοντος. Συζητείται με τη διαδικασία του κατεπείγοντος γιατί οι πολίτες αλλά και οι επιχειρήσεις περιμένουν τη μείωση των φόρων και σε λίγες εβδομάδες από σήμερα θα αντικρύσουν, επιτέλους, τα εκκαθαριστικά του ΕΝΦΙΑ μειωμένα, καθώς και μία εφαρμογή διαθέσιμη με τη δυνατότητα να ρυθμίσουν τις οφειλές τους, που δημιούργησε μία κακή οικονομική πολιτική, της υπερφορολόγησης, της προηγούμενης κυβέρνησης του ΣΥΡΙΖΑ.

Θέλω όμως, από το Βήμα αυτό, από όπου μιλάω για πρώτη φορά, να πω ένα μεγάλο ευχαριστώ στον Πρωθυπουργό της χώρας κ. Κυριάκο Μητσοτάκη για την εμπιστοσύνη και την ευκαιρία που δίνει σε έναν νέο Βουλευτή να εισηγηθεί ένα τόσο σημαντικό για την ελληνική κοινωνία νομοσχέδιο.

Θέλω, επίσης, να μου επιτρέψετε να πω ένα μεγάλο ευχαριστώ στους πολίτες της μεγαλύτερης εκλογικής περιφέρειας της χώρας, τους ψηφοφόρους του Νότιου Τομέα της Β3 Αθηνών για τη δυνατότητα και την ευκαιρία που μου έδωσαν να τους εκπροσωπήσω στην παρούσα Βουλή μεταξύ πολύ άξιων συνυποψηφίων μου.

Σήμερα εκπροσωπώ εδώ μία περιοχή που και αυτή έχει πληγεί -όπως και ολόκληρη η χώρα άλλωστε- από την υψηλή, αδικαιολόγητη φορολόγηση των τελευταίων ετών.

Ήρθε η ώρα, λοιπόν, να δώσουμε μάχες πολιτικές μέσα στο Κοινοβούλιο, να μεταφέρουμε την αγωνία των πολιτών εδώ, στην πηγή της δημοκρατίας.

Κυρίες και κύριοι συνάδελφοι, η Κυβέρνηση της Νέας Δημοκρατίας έλαβε μία ισχυρή λαϊκή εντολή στις 7 Ιουλίου, έπειτα και από μία μεγάλη νίκη στις ευρωεκλογές της 26ης Μαΐου, λέγοντας αλήθειες στον ελληνικό λαό. Μιλήσαμε ξεκάθαρα στον ελληνικό λαό για ένα άλλο μείγμα πολιτικής, οικονομικής πολιτικής, για μείωση των φόρων, για μία Ελλάδα των ευκαιριών, που θα επιβραβεύει τη συνέπεια και που, επιτέλους, θα βάλει τέλος στα πειράματα και στις ιδεοληψίες του ΣΥΡΙΖΑ. Δεσμευτήκαμε ξεκάθαρα ότι θα ενισχύσουμε τα αδύνατα εισοδήματα και θα επιστρέψουμε στη μεσαία τάξη όσα στέρησε η κυβέρνηση του Αλέξη Τσίπρα, που έφερε τα capital control και τρία «πρωταθλήματα», όπως εκείνα της υπερφορολόγησης, της φοροδιαφυγής και της εκτόξευσης των οφειλών και των οφειλετών. Περίπου 75 δισεκατομμύρια χρωστούσαν οι οφειλέτες το 2014. Τώρα χρωστούν πάνω από 104 δισεκατομμύρια. Αυτό είναι το αποτύπωμα της προηγούμενης κυβέρνησης. Τώρα, το παρόν φορολογικό νομοσχέδιο είναι στη σωστή κατεύθυνση, καθώς φέρνει φοροελαφρύνσεις, και μάλιστα μέσα στο 2019 και όχι από το 2020, όπως είχε εξαγγελθεί προεκλογικά από την παράταξή μας.

Εμείς, κυρίες και κύριοι συνάδελφοι, μιλάμε για οικονομική αποτελεσματικότητα και για πραγματική κοινωνική δικαιοσύνη.

Θα ήταν παράλειψή μου μεγάλη, κυρίες και κύριοι συνάδελφοι, να μη θυμίσω στην Αίθουσα αυτή, ότι μεγάλο μέρος, μεγάλο κομμάτι των μεταρρυθμίσεων της Νέας Δημοκρατίας είναι και η φορολογική μεταρρύθμιση που ξεκινά σήμερα με το νομοσχέδιο αυτό.

Επομένως, δεν μιλάμε απλά και μόνο για ένα φορολογικό νομοσχέδιο, αλλά για διατάξεις που στοχεύουν στην ανακούφιση και στην αναπτυξιακή προοπτική της ελληνικής οικονομίας.

Το νομοσχέδιο αυτό, όμως, κυρίες και κύριοι συνάδελφοι, φέρνει μαζί με τις φοροελαφρύνσεις και μία άλλη κουλτούρα στη ζωή του τόπου, αφού δίνει ευκαιρίες στους οφειλέτες, επιβραβεύει τους συνεπείς και επιστρέφει στα χαμηλά εισοδήματα και στη μεσαία τάξη όσα στέρησε η κυβέρνηση του ΣΥΡΙΖΑ με τις προχειρότητες και τα πειράματα που έκανε στις πλάτες του ελληνικού λαού, στερώντας το χαμόγελο από τα χείλη μας και την αξιοπρέπεια από τα σπιτικά μας.

Με το νομοσχέδιο αυτό στέλνουμε ξεκάθαρο μήνυμα στους πολίτες ότι βρισκόμαστε στον προθάλαμο εφαρμογής μίας ουσιαστικής, σταθερής, αξιόπιστης φορολογικής πολιτικής, που έχει ανάγκη η χώρα και που θα οδηγήσει την Ελλάδα μας στην πραγματική ανάπτυξη και θα ξαναγεννηθεί η αξιοπιστία της ελληνικής οικονομίας.

Καλούμε, λοιπόν, πολίτες και επιχειρήσεις να κάνουν μία νέα αρχή με τη φορολογική διοίκηση, μία νέα αρχή με το κράτος. Και θα ήθελα να τους πω από το Βήμα αυτό, ότι το νομοσχέδιο αυτό είναι η αρχή μεταξύ πολλών θετικών μέτρων που θα φέρει η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας. Διότι εμείς πιστεύουμε στη μείωση των φόρων, θέλουμε την ανάπτυξη της επιχειρηματικότητας, επιδιώκουμε μία Ελλάδα των ευκαιριών. Και θα την πετύχουμε! Θέλουμε νέες και καλά αμειβόμενες θέσεις εργασίας, θέλουμε να βλέπουμε τους συνταξιούχους να ζουν με πραγματική υπερηφάνεια, να αποκτήσουν οι γειτονιές μας ξανά το χαμόγελο που αξίζουν.

Η φορολογική πολιτική χρειάζεται μια ολιστική μεταρρύθμιση, ώστε να στηρίζει τη μεσαία τάξη και να ενθαρρύνει την υγιή επιχειρηματικότητα. Όπως είχε δεσμευτεί προεκλογικά η Κυβέρνηση, επιδιώκει τάχιστα να δώσει μία λύση σε χρόνια οικονομικά προβλήματα που ταλανίζουν τους πολίτες, μειώνοντας τα φορολογικά τους βάρη. Η οριζόντια, όμως, υπερφορολόγηση, που είχε επιβληθεί από την προηγούμενη κυβέρνηση, είχε μειώσει τις δυνατότητες επιβίωσης της μεσαίας τάξης και αυτή είναι η αλήθεια. Είναι μία απαραίτητη νομοθετική παρέμβαση η σημερινή, που επιδιώκει να ρυθμίσει την έκρυθμη κατάσταση επιχειρήσεων και νοικοκυριών, που έχουν πληγεί από τις μνημονιακές περικοπές της χώρας. Είναι στο πλαίσιο της πολιτικής της νέας Κυβέρνησης να εξασφαλίσει πρωτογενή πλεονάσματα μέσω της ανάπτυξης και όχι μέσω της υπερφορολόγησης, που κάνατε εσείς κύριοι συνάδελφοι. Είναι δίκαιο μέτρο που βοηθάει τη μεσαία τάξη να ανακάμψει, να σταθεί όρθια στα πόδια της και να μπει στην παραγωγική διαδικασία, αυξάνοντας έτσι τη φοροδοτική της ικανότητα.

Το παρόν σχέδιο νόμου έχει δύο βασικές προτεραιότητες: να μειώσει τον ΕΝΦΙΑ και να διευρύνει τις εκατόν είκοσι δόσεις σε νομικά πρόσωπα και νομικές οντότητες κερδοσκοπικού χαρακτήρα που δεν είχαν τη δυνατότητα με την προηγούμενη ρύθμιση. Ανακουφίζει, έτσι, τους συμπολίτες μας που έχουν βρεθεί σε δεινή οικονομική κατάσταση. Βοηθάει τους πιο αδύναμους και τη μεσαία τάξη, αποκαθιστώντας αδικίες και στρεβλώσεις του παρελθόντος. Επιβραβεύει τους συνεπείς, τους ενθαρρύνει να πληρώνουν τις υποχρεώσεις.

Ας έρθουμε τώρα στις ειδικές διατάξεις του νομοσχεδίου.

Άρθρο 1: Προβλέπει ότι ο ΕΝΦΙΑ μειώνεται μεσοσταθμικά 22% για το 2019, χωρίς να εξαιρείται κανείς από τη μείωση του φόρου. Επαναλαμβάνω, χωρίς να εξαιρείται κανείς από τη μείωση του φόρου! Είναι κλιμακωτή η μείωση ανάλογα με την αξία της ακίνητης περιουσίας. Έτσι λαμβάνεται μέριμνα ακόμα και για τους πιο αδύναμους συμπολίτες μας και τη μεσαία τάξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα την ανοχή σας για λίγο, κύριε Πρόεδρε.

Για τις μικρές ιδιοκτησίες μέχρι 60.000 ευρώ προβλέπεται μείωση 30%, για ακίνητη περιουσία 60.000 με 70.000 μείωση 27%, για 70.000 με 80.000 μείωση 25%, για 80.000 μέχρι 1.000.000 μείωση 20% και για τις πολύ μεγάλες ιδιοκτησίες μείωση 10%.

Κοιτώντας τα οικονομικά στοιχεία, μόλις δεκατέσσερις χιλιάδες οκτακόσιοι σαράντα ένας φορολογούμενοι σε σύνολο επτά εκατομμυρίων τριακοσίων δέκα χιλιάδων εκατόν ογδόντα πέντε φορολογουμένων ανήκουν στην κατηγορία με αξία ακίνητης περιουσίας άνω του 1 εκατομμυρίου ευρώ, ενώ η ελάφρυνση για αυτή την κατηγορία θα είναι μόνο 22.000.000 σε σύνολο 465.000.000 ευρώ. Δηλαδή, μόλις το 5% της συνολικής ελάφρυνσης αφορά αυτή την κατηγορία. Οι φορολογούμενοι που δεν είχαν κάποια ωφέλεια με την προηγούμενη ρύθμιση και θα ωφεληθούν με αυτή τη ρύθμιση, από 200.000 ευρώ και πάνω, είναι τετρακόσιες εβδομήντα τρεις χιλιάδες επτακόσιοι σαράντα, ενώ ένα εκατομμύριο διακόσιες ενενήντα τέσσερις χιλιάδες πεντακόσιοι πέντε φορολογούμενοι θα έχουν μεγαλύτερη ωφέλεια σε σχέση με την προηγούμενη ρύθμιση, από 80.000 χιλιάδες μέχρι 200.000.

Συνεπώς ανακουφίζονται άμεσα εκατομμύρια ιδιοκτήτες, τονώνεται η αγορά ακινήτων και, φυσικά, βελτιώνεται το χαρτοφυλάκιο των τραπεζών. Το συνολικό πρόσθετο κόστος θα είναι 205.000.000 ευρώ.

Και επιτρέψτε μου να δώσω τρία παραδείγματα για να είμαστε συγκεκριμένοι και να γινόμαστε πολύ πιο κατανοητοί στον ελληνικό λαό.

Στην περιοχή του Ζωγράφου διαμέρισμα εκατό τετραγωνικών μέτρων με αποθήκη έντεκα μέτρων θα πλήρωνε φόρο 499 ευρώ. Με το σημερινό νομοσχέδιο στο εκκαθαριστικό του 2019 θα δει νέο φόρο 20% λιγότερο, δηλαδή 399,77 ευρώ. Στην περιοχή της Καλλιθέας για δύο μικρές επαγγελματικές στέγες 27 και 28 τετραγωνικών μέτρων κοντά την Πλατεία Δαβάκη και για μια κατοικία 50 μέτρων στη Χαροκόπου, παλαιότητας του 1975, αξίας 66.588 ευρώ -γιατί άκουσα κάτι ερωτήματα χθες στην επιτροπή για τις αξίες- ο φόρος ήταν 398 ευρώ. Τώρα, με το νέο φόρο του 2019 έχουμε 27% μείωση, δηλαδή ο ΕΝΦΙΑ θα είναι 290 ευρώ. Και αν θέλετε, να πάμε και σε μια άλλη περιοχή. Για διαμέρισμα στη Γλυφάδα 144 μέτρων με έτος κατασκευής το 1999 ο φόρος ήταν 721,58 ευρώ. Τώρα θα μειωθεί κατά 20% και θα πάει, με τα νέα εκκαθαριστικά που θα λάβουν οι πολίτες σε λίγες εβδομάδες στα χέρια τους, στα 577 ευρώ.

Δεύτερη προτεραιότητα αυτού του νομοσχεδίου είναι η βελτίωση και η διεύρυνση του θεσμικού πλαισίου ρύθμισης των εκατόν είκοσι δόσεων. Σύμφωνα με το άρθρο 2, η ελάχιστη μηνιαία καταβολή μειώνεται από τα 30 ευρώ στα 20 ευρώ, προκειμένου περισσότεροι οφειλέτες να μπορέσουν να είναι συνεπείς στη ρύθμιση. Η προτεινόμενη διάταξη δίνει τη δυνατότητα αύξησης των δόσεων, ενθαρρύνει τη συνέπεια και ανακουφίζει τους οφειλέτες, ιδιαίτερα αυτούς που παράλληλα εξυπηρετούν και άλλες ρυθμίσεις που έρχονται από το παρελθόν. Το επιτόκιο που επιβαρύνει σήμερα νοικοκυριά και επιχειρήσεις μειώνεται από το 5% στο 3% τόσο για να μην υπάρξει μεγαλύτερη επιβάρυνση του οφειλέτη, όσο και για λόγους ισότητας με τις οφειλές του δημοσίου. Αυτή η μείωση του επιτοκίου είναι αναγκαία για την αποφυγή υπέρμετρης επιβάρυνσης του οφειλέτη.

Διευρύνεται η ρύθμιση σε έως και εκατόν είκοσι δόσεις με την υπαγωγή σε αυτή όλων των νομικών προσώπων που έχουν βασική οφειλή, δηλαδή -προσέξτε!- το σύνολο των βεβαιωμένων οφειλών, χωρίς προσαυξήσεις και τόκους -εκπρόθεσμης καταβολής εννοούμε- μέχρι 1.000.000 ευρώ. Δηλαδή, σε αυτή τη ρύθμιση μπορούν να μπουν τα νομικά πρόσωπα που η βασική τους οφειλή είναι μέχρι 1.000.000 ευρώ.

Προβλέπονται, επίσης, δέκα σκάλες απαλλαγής τόκων και προσαυξήσεων εκπρόθεσμης καταβολής -δέκα κατηγορίες, δέκα σκάλες- ξεκινώντας από το 10% και φτάνοντας στο 100%. Άρα προβλέπει μερική ή ολική απαλλαγή των τόκων και των προσαυξήσεων εκπρόθεσμης καταβολής. Για παράδειγμα, αν κάποιος οφείλει και θέλει να πληρώσει σε τρία χρόνια, θα έχει απαλλαγή τόκων και προσαυξήσεων εκπρόθεσμης καταβολής της τάξεως του 75%.

Ο οφειλέτης μπορεί, επίσης, σε οποιοδήποτε στάδιο της ρύθμισης να επιλέξει την εφάπαξ εξόφληση του υπολοίπου αριθμού των δόσεων ή τη μετάπτωση σε μικρότερο αριθμό δόσεων με ταυτόχρονη απαλλαγή επί του εναπομείναντος ποσού των προσαυξήσεων και τόκων σε ποσοστό που αντιστοιχεί στον αριθμό των μηνιαίων δόσεων που τελικά επιλέγονται.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σπανάκη, ολοκληρώστε, σας παρακαλώ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ένα λεπτό ακόμα, κύριε Πρόεδρε. Ευχαριστώ πολύ.

Εφόσον κατά την ένταξη στη ρύθμιση προκαταβληθεί ποσό τουλάχιστον διπλάσιο της μηνιαίας δόσης της ρύθμισης, χορηγείται ισόποση απαλλαγή επί των συνολικών προσαυξήσεων και τόκων εκπρόθεσμης καταβολής, δίνοντας κίνητρο για να αποπληρώσουν σε όσο γίνεται λιγότερες δόσεις.

Για όσους εντάσσονται και τηρούν τη ρύθμιση αναστέλλονται οι κατασχέσεις -επιτέλους!- και τα μέτρα αναγκαστικής είσπραξης. Με την παρούσα ρύθμιση η επιβληθείσα κατάσχεση αδρανοποιείται για τις απαιτήσεις του οφειλέτη μετά τη γνωστοποίηση της αδρανοποίησης της κατάσχεσης σε τρίτο, ιδίως πιστωτικά ιδρύματα.

Με αυτή τη διάταξη -και ολοκληρώνω, κύριε Πρόεδρε, σε ένα λεπτό- επιλύεται το μεγάλο πρόβλημα των κατασχέσεων εις χείρας τρίτων. Στους οφειλέτες που έχουν ήδη προβεί -κάτι πολύ σημαντικό- στη ρύθμιση των οφειλών τους με το ισχύον θεσμικό πλαίσιο, παρέχεται η δυνατότητα να επιλέξουν -εφόσον το επιθυμούν- να υπαχθούν στις ρυθμίσεις του παρόντος θεσμικού πλαισίου.

Στη ρύθμιση εισάγονται οφειλές που βεβαιώνονται εντός του 2019 εφόσον η προθεσμία για την υποβολή της δήλωσης ήταν μέχρι 31-12-2018. Με απλά λόγια, στη ρύθμιση αυτή μπορούν να υπαχθούν μέχρι διακόσιες πενήντα χιλιάδες νομικά πρόσωπα που σήμερα χρωστούν περίπου 4,5 δισεκατομμύρια ευρώ και πάνω από ένα εκατομμύριο φυσικά πρόσωπα που σήμερα χρωστούν περίπου 9 δισεκατομμύρια, ενώ ταυτόχρονα μιλάμε για την πιο ευέλικτη ρύθμιση των τελευταίων ετών, ρύθμιση-ευκαιρία, θα έλεγα, για νοικοκυριά και επιχειρήσεις.

Άρα δεν είναι -γιατί χθες άκουσα στην επιτροπή την πρώην Υπουργό, την κ. Παπανάτσιου- ρετουσάρισμα…

**ΠΡΟΕΔΡΕΥΩΝ (Νικήτας Κακλαμάνης):** Κλείστε με αυτό, κύριε Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** …όταν δίνεται η δυνατότητα σε ένα εκατομμύριο διακόσιες πενήντα χιλιάδες φυσικά και νομικά πρόσωπα να ενταχθούν σε μια ρύθμιση.

Τονίζεται ότι αυτή η ρύθμιση …

**ΠΡΟΕΔΡΕΥΩΝ (Νικήτας Κακλαμάνης):** Κύριε Σπανάκη, ακούτε τι σας λέω; Κλείστε εντός λεπτού.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το έχετε πει ήδη τρεις φορές.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ολοκληρώνω, κύριε Πρόεδρε.

Ακούω τους συναδέλφους του ΣΥΡΙΖΑ -όχι τους συντρόφους, τους συναδέλφους- να μιλούν για την Εκάλη και για τις μεγάλες ιδιοκτησίες. Θέλω, λοιπόν, να θέσω ένα ερώτημα στον κ. Τσακαλώτο, ή, αν δεν μπορεί να το απαντήσει, στην κ. Παπανάτσιου: Επί των ημερών σας σε μια περιοχή της Καλλιθέας, στις Τζιτζιφιές –πιστεύω ότι γνωρίζετε πού είναι οι Τζιτζιφιές- αυξήσατε την τιμή ζώνης, τις αντικειμενικές αξίες, κατά 48%. Την τιμή ζώνης από 1.050 ευρώ την πήγατε στα 1.550 ευρώ. Ο συντελεστής του ΕΝΦΙΑ από 3,7 ευρώ το τετραγωνικό πήγε στα 4,5 ευρώ το τετραγωνικό. Αυτή ήταν η φιλολαϊκή σας πολιτική.

**ΠΡΟΕΔΡΕΥΩΝ (Νικήτας Κακλαμάνης):** Και με αυτό ολοκληρώσατε, κύριε Σπανάκη.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Γι’ αυτό, λοιπόν, καλώ το Σώμα να υπερψηφίσει το πρώτο φορολογικό νομοσχέδιο, ένα νομοσχέδιο πολύ χρήσιμο για την ελληνική κοινωνία, που φέρνει η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη, όπως είχε υποσχεθεί και προεκλογικά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ανάλογη ανοχή θα υπάρχει και για τους άλλους ομιλητές, ειδικά τους νεότερους, λόγω ειδικής συνεδρίασης σήμερα. Όμως αυτό δεν θα πάει έτσι από εδώ και πέρα. Να το έχετε υπ’ όψιν σας.

Τον λόγο έχει τώρα η συνάδελφος κ. Αικατερίνη Παπανάτσιου, γενική εισηγήτρια από τον ΣΥΡΙΖΑ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε το λεγόμενο «φορολογικό νομοσχέδιο», ένα νομοσχέδιο που επιφέρει μικρές αλλαγές σε δικές μας ρυθμίσεις.

Αγαπητοί συνάδελφοι, είχαμε προχωρήσει σε στοχευμένες φορολογικές ελαφρύνσεις. Είχαμε έναν συγκεκριμένο σχεδιασμό και μια πολιτική που μας επέτρεψε να βρούμε το δημοσιονομικό χώρο για να προχωρήσουμε σε μόνιμα μέτρα. Σήμερα λέτε αμέσως πως υπάρχει επιπλέον δημοσιονομικός χώρος και προχωράτε κι εσείς σε τροποποιήσεις. Αποδέχεστε, λοιπόν, έστω και τώρα, πως η κατάσταση της οικονομίας, όπως την παραλάβατε, είναι τουλάχιστον σταθερή.

Για το θέμα του ΕΝΦΙΑ: Κατ’ αρχάς να τονίσουμε ότι οι παρεμβάσεις ακολουθούν παρεμβάσεις δικές μας, οι οποίες αποσκοπούσαν στην ανακούφιση της χαμηλής και μεσαίας τάξης. Παρά ταύτα, δεν επαναπαυθήκαμε στη λογική της δημοσιονομικής καταπίεσης, αλλά προχωρήσαμε σε καίριες παρεμβάσεις, αναδεικνύοντας σε κάθε περίπτωση τον βασικό προσανατολισμό της κυβέρνησής μας, που ήταν η προστασία των πιο αδύναμων οικονομικά συμπολιτών μας.

Διασφαλίσαμε για το τρέχον έτος μείωση του ΕΝΦΙΑ μεσοσταθμικά κατά 10% με έμφαση στις χαμηλές περιουσίες έως 60.000 ευρώ, στις οποίες η μείωση θα έφτανε το 30% και με σταδιακό περιορισμό του ποσοστού αυτού για περιουσίες μέχρι λίγο πάνω από τις 200.000 ευρώ.

Το συνολικό μας πλάνο, όμως, εκτεινόταν και σε περαιτέρω μείωση το 2020 με μεσοσταθμική μείωση ύψους 30%, η οποία για τις μικρές και μεσαίες περιουσίες θα έφτανε το 50%, δηλαδή μείωση στο μισό της φορολογικής επιβάρυνσης για τους συμπολίτες μας με μικρή και μεσαία περιουσία.

Κατ’ αρχάς, το μεσοσταθμικό ποσοστό μείωσης που επιφέρετε, αφορά μεν το τρέχον έτος, αλλά λέτε ότι ανέρχεται στο ύψος του 22%, αντί του 30% που θα έφτανε η δική μας ρύθμιση το ερχόμενο και τα επόμενα έτη. Κι εσείς, όμως, στο πρόγραμμά σας μείωση 30% υποσχόσασταν. Θα πρέπει να μας απαντήσετε αν σκοπεύετε να προχωρήσετε σε μια παρέμβαση το επόμενο έτος ή αν τελικά περιορίζετε τη μείωση που είχαμε εμείς σχεδιάσει και εν μέρει υλοποιήσει.

Αυτό, όμως, είναι το λιγότερο, όπως σημειώσαμε και στην αρμόδια επιτροπή, με τη ρύθμιση που φέρνετε. Τώρα πλέον μεροληπτείτε προς όφελος των μεγάλων περιουσιών.

Δεν είναι δυνατόν να θεωρείτε δίκαιο το γεγονός ότι δίνετε το μεγαλύτερο μέρος του επιπλέον δημοσιονομικού χώρου στο 3,5% των φορολογουμένων για υψηλής αξίας περιουσίες έως και άνω του 1 εκατομμυρίου ευρώ.

Κύριοι συνάδελφοι, κάναμε δύο προτάσεις χθες στην επιτροπή βασιζόμενοι στη λογική της φορολογικής δικαιοσύνης και θεωρούμε ότι ο τρόπος που αντιμετωπίζετε τις μικρές και μεσαίες περιουσίες είναι τουλάχιστον αναποτελεσματικός.

Δεν μπορεί να αντιμετωπίζεται μια περιουσία αξίας 80.000 ευρώ με ποσοστιαία μείωση 20% και ακριβώς το ίδιο μια περιουσία 1 εκατομμυρίου ευρώ. Πολλώ δε μάλλον όταν επιλέγετε να περάσετε τη μείωση και στα υψηλότερα κλιμάκια άνω του 1 εκατομμυρίου ευρώ με 10%.

Σας αντιπροτείναμε με την τροπολογία που καταθέσαμε χθες να περιορίσετε τη μείωση στις 500.000 ευρώ αξία και να δώσετε αυτό το ποσό στις μικρές και στις πραγματικά μεσαίες περιουσίες που το έχουν πραγματικά ανάγκη. Στο 40% για 60.000 ευρώ περιουσία, 30% για τις 100.000, 25% για έως 150.000, 20% έως 350.000 και 10% έως 500.000.

Επιπλέον σας καταθέσαμε τροπολογία με μικρό δημοσιονομικό κόστος, για κάτι που εμείς είχαμε σχεδιάσει και βρισκόταν στον σχεδιασμό μας για την επόμενη χρονιά, και αφορά την κατάργηση του ΕΝΦΙΑ για μόνιμους κατοίκους σε νησιά κάτω των χιλίων κατοίκων. Θα τις αποδεχθείτε ή όχι; Περιμένουμε κάποια απάντηση.

Έχει μεγαλύτερη ανάγκη τη μείωση φόρου ένας πολίτης με περιουσία 1 εκατομμύριο ευρώ από τους εκατόν είκοσι έξι μόνιμους κατοίκους στο Αγαθονήσι, εκ των οποίων εξήντα επτά άτομα έχουν εισόδημα μέχρι λίγο πάνω από 20.000 ευρώ; Έχουν μεγαλύτερη ανάγκη μείωσης φόρου οι δεκατέσσερις χιλιάδες πολίτες άνω του 1 εκατομμυρίου ευρώ περιουσία από τους διακόσιους εβδομήντα μόνιμους κατοίκους στον Άγιο Ευστράτιο, εκ των οποίων εκατόν εξήντα εννέα έχουν εισοδήματα έως 20.000 ευρώ; Ή έχουν λιγότερη ανάγκη μείωσης οι τετρακόσιοι πενήντα οκτώ μόνιμοι κάτοικοι στα Ψαρά, εκ των οποίων οι διακόσιοι ενενήντα εννέα έχουν εισοδήματα έως 20.000 ευρώ;

Εμείς, κύριοι συνάδελφοι, για αυτούς τους συμπολίτες μας καταθέσαμε τροπολογία. Με αυτή την Ελλάδα είμαστε. Εσείς, λοιπόν, γιατί επιλέγετε να δώσετε την ίδια περίπου μείωση; Δεν γνωρίζετε ότι μαθηματικά η μείωση στις πολύ μεγάλες περιουσίες θα είναι πιο επωφελής από τις μικρές και μεσαίες περιουσίες; Σας καλούμε να υπερψηφίσουμε μαζί αυτήν την τροπολογία για να δώσουμε και ένα μήνυμα για τη νέα κοινοβουλευτική περίοδο.

Τώρα για να μην αφήσουμε κάτι αναπάντητο. Ειπώθηκε χθες και σήμερα από τον εισηγητή της Νέας Δημοκρατίας για την αύξηση του ΕΝΦΙΑ. Να θυμίσουμε ότι είναι ένας νόμος του 2013 και μάλιστα δημοσιονομικά βαρύς που αντικατέστησε τον εξίσου βαρύ ΕΕΤΑ και ΕΕΤΗΔΕ. Πέραν των διορθώσεων που κάναμε επί διαφόρων θεμάτων, όπως το πιστοποιητικό του ΕΝΦΙΑ, ο σύνδικος πτώχευσης, η διεύρυνση των δικαιούχων της απαλλαγής για την αιτία θανάτου και γονικής παροχής, για απόκτηση πρώτης κατοικίας, αυξήσαμε παράλληλα, όταν υπήρχαν οι αυξήσεις των ζωνών των συντελεστών, τον χαμηλότερο συντελεστή αυξάνοντας το πρώτο εύρος του πρώτου κλιμακίου από 0 έως 500 σε 0 έως 550 ευρώ.

Αντίστοιχα αυξήσαμε το πλήθος των ζωνών που υπόκεινται σε συντελεστή 2,9 ευρώ αντί 3,7 ευρώ ανά τετραγωνικό, αυξάνοντας το τρίτο κλιμάκιο από 750 σε 1000, σε 750 έως 1050.

Ας πούμε, όμως, και μερικά στοιχεία για τη βεβαίωση φόρου ακίνητης περιουσίας. Ήδη από το 2011 είχατε επιβάλει μέσω των δύο πρώτων μνημονίων τον ΕΕΤΗΔΕ. Το 2014 εφαρμόσατε τον ΕΝΦΙΑ με βεβαίωση 3,7 δισεκατομμύρια. Το 2018 ο ΕΝΦΙΑ που βεβαιώθηκε από εμάς ήταν 3,2 δισεκατομμύρια. Πώς αυξήθηκε ο ΕΝΦΙΑ, λοιπόν, και ποιους επιβάρυνε περισσότερο; Να μιλήσουμε καθαρά γι’ αυτά που δεν κάναμε, αλλά να μιλήσουμε ακόμα πιο καθαρά γι’ αυτά που κάναμε.

Θα ήθελα να θυμίσω επίσης στον κύριο Υπουργό, παρ’ όλο που δεν είναι σήμερα εδώ, ότι υπηρέτησε όλη την αναφερόμενη περίοδο στο Γενικό Λογιστήριο του Κράτους. Νομίζω ότι θα θυμάται και τους φόρους και τις περικοπές στις δαπάνες.

Πάμε τώρα στις εκατόν είκοσι δόσεις. Τα ληξιπρόθεσμα χρέη επί διακυβέρνησης της Νέας Δημοκρατίας τον Ιανουάριο του 2013 ανέρχονταν σε 56,1 δισεκατομμύρια ευρώ. Όταν αναλάβαμε τον Γενάρη του 2015 ανέρχονταν σε 75,2 δισεκατομμύρια, νούμερο διόλου ευκαταφρόνητο και εμφανώς διογκωμένο. Συνεπώς επί διακυβέρνησης Νέας Δημοκρατίας τα ληξιπρόθεσμα χρέη αυξήθηκαν περίπου κατά 20 δισεκατομμύρια ευρώ σε χρονικό διάστημα δύο ετών.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αντίθετα μετά από τέσσερα χρόνια διακυβέρνησης, το πραγματικό ληξιπρόθεσμο -γιατί τα 18,27 δισεκατομμύρια έχουν χαρακτηριστεί ως ανεπίδεκτα είσπραξης- ανερχόταν σε 86,05 δισεκατομμύρια και ο ρυθμός αύξησης βαίνει εμφανώς μειούμενος.

Παραλάβαμε, δηλαδή, ληξιπρόθεσμα χρέη 76 δισεκατομμύρια και κινηθήκαμε με αποκλειστικό σκοπό την εξυγίανση της χώρας και την επίλυση των προβλημάτων που μας κληροδοτήθηκαν σαν παρακαταθήκη και όχι που δημιουργήσαμε.

Όσον αφορά τις παρεμβάσεις τώρα στις εκατόν είκοσι δόσεις, όπως είπαμε και στην επιτροπή, με τις περισσότερες δεν έχουμε κάποια διαφωνία. Η ρύθμιση των εκατόν είκοσι δόσεων αφορούσε κυρίως τους συμπολίτες μας που είχαν πραγματική οικονομική αδυναμία. Σε αυτούς τους συμπολίτες μας εμείς δίνουμε μια ακόμη ευκαιρία να απαλλαγούν από τις διογκωμένες οικονομικές οφειλές και να πετύχουν μια βιώσιμη εξυπηρέτηση των φορολογικών τους υποχρεώσεων. Μια ρύθμιση με σαφείς διαφοροποιήσεις ανάμεσα στους απλούς πολίτες, τα ιδρύματα και τις μη κερδοσκοπικές οντότητες από τη μια πλευρά και τις εμπορικές κερδοσκοπικές εταιρίες από την άλλη με σαφώς προδιαγεγραμμένα κριτήρια για τους πρώτους, προκειμένου να αντιμετωπίζει με ρεαλισμό και αποτελεσματικότητα τις πραγματικές ανάγκες των πολιτών, αλλά και να διασφαλίζει τα δημόσια έσοδα της χώρας με αντικειμενικό τρόπο.

Εν συνεχεία, επειδή ακριβώς η κυβέρνησή μας ενέσκηπτε δίπλα στα πραγματικά προβλήματα του κόσμου, αλλά και της αγοράς, παρακολουθώντας την εφαρμογή της ρύθμισης, παρατηρήσαμε ένα ορατό κενό αναφορικά με τις μικρές κατά κανόνα οικογενειακές επιχειρήσεις και προβήκαμε άμεσα με πράξη νομοθετικού περιεχομένου σε μια ευνοϊκότερη ρύθμιση για τις εταιρείες αυτές με τζίρο έως 2 εκατομμύρια ευρώ.

Σχετικά με τη μείωση τόσο του επιτοκίου όσο και τη μείωση της ελάχιστης δόσης, δεν θα σταθούμε απέναντι. Ήταν επιλογές που εξετάσαμε και εμείς. Σταθμίζοντας, όμως, κυρίως τη δυναμική που έχει αναπτύξει η οικονομία και με πρωταρχικό στόχο να δώσουμε στους συμπολίτες μας τη δυνατότητα να απαλλαγούν όσο το δυνατόν πιο γρήγορα από τα συσσωρευμένα οικονομικά βάρη του παρελθόντος, επιλέξαμε διαφορετικά.

Παρ’ όλα αυτά, είχαμε εντός νόμου διατάξεις που ενίσχυαν τα χαμηλά εισοδηματικά στρώματα, όπως αυτή που απαλλάσσει από κάθε επιτόκιο τους συμπολίτες μας που οφείλουν μέχρι 3.000 ευρώ και έχουν ετήσιο εισόδημα μέχρι 10.000 ευρώ.

Δεν θα σταθώ σε περισσότερες τροποποιήσεις, καθώς τοποθετηθήκαμε στην επιτροπή. Καταργείτε δυο άρθρα της πράξης νομοθετικού περιεχομένου, αλλά επαναφέρετε με δική σας πρόταση το δεύτερο, οπότε δεν είναι καινούργιο. Καταργείτε επί της ουσίας το άρθρο που αφορά στις επιχειρήσεις με 2 εκατομμύρια τζίρο. Η μεγάλη μας διαφωνία είναι η ένταξη στη ρύθμιση με βάση την οφειλή του 1 εκατομμυρίου ευρώ, της βασικής οφειλής, όπως είπε ο κύριος Υπουργός. Σκεφθείτε δηλαδή ότι μια βασική οφειλή 1 εκατομμυρίου ευρώ μπορεί αν είναι παλιό το χρέος να έχει φτάσει και 2 εκατομμύρια ευρώ σήμερα. Σταθήκαμε αρκετά και στη χθεσινή συζήτηση. Η νέα αυτή μορφή ρύθμισης για εταιρείες ανεξαρτήτως μορφής που θεσπίζεται έχει ένα ακόμα ιδιαίτερο χαρακτηριστικό. Δεν λαμβάνει υπ’ όψιν κανένα κριτήριο. Καταλήγει σε μια άνιση μεταχείριση σε βάρος των φυσικών προσώπων, των μισθωτών, των συνταξιούχων, των εμπόρων της γειτονιάς.

Αγαπητοί συνάδελφοι, το ότι κερδίσατε τις εκλογές δεν σας δίνει συγχωροχάρτι για τη χρεοκοπία της χώρας, μην προσποιείστε ότι δεν θυμάστε. Εμείς δεν ξεχάσαμε. Δεν ξεχνάμε ότι το μεγαλύτερο μέρος των φορολογικών βαρών μαζί με τις αλόγιστες περικοπές δαπανών σε μισθούς και συντάξεις έγινε την περίοδο 2010-2014. Εσείς το ξέρετε, εμείς το θυμόμαστε. Οι πολίτες το βίωσαν και αυτοί στο τέλος θα μας κρίνουν ξανά. Τελειώνοντας εμείς βρισκόμαστε εδώ όχι για στείρα κριτική. Ψηφίσαμε επί της αρχής το νομοσχέδιο χωρίς πολλές κορώνες, κάναμε εποικοδομητικές προτάσεις με τη δική μας οπτική, κοινωνικά δίκαιες για την αποσυμφόρηση των συμπολιτών μας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε με τον συνάδελφο κ. Σκαναδαλίδη Κωνσταντίνο, που είναι ο ειδικός αγορητής από το Κίνημα Αλλαγής.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, κατανοώ απολύτως την τακτική του Πρωθυπουργού που υπαγορεύει το πρώτο δείγμα γραφής της Κυβέρνησής του.

Σπεύδει, πρώτον, να δείξει γρήγορα αντανακλαστικά και ετοιμότητα και, δεύτερον, να δημιουργήσει κλίμα ενεργούς στήριξης της Κυβέρνησης φέρνοντας για ψήφιση ό,τι ακούγεται ευχάριστα στα αυτιά των πολιτών.

Με τη νομοθετική πρωτοβουλία για τη μείωση του ΕΝΦΙΑ του 2019 και τις εκατόν είκοσι δόσεις, ο Υπουργός Οικονομικών υπόσχεται εφάπαξ και μόνο για φέτος μείωση και επιχειρεί διακανονισμό για χρέη προς το δημόσιο, νομικών και φυσικών προσώπων. Ελπίζει ότι αυτό θα γίνει για τελευταία φορά. Δεν συμμερίζομαι την αισιοδοξία του ούτε για τη μονιμότητα των φορολογικών ελαφρύνσεων ούτε για τη σιγουριά της τελευταίας φοράς στη ρύθμιση των δανείων. Και αυτό γιατί έχω ισχυρή αμφιβολία κατά πόσο οι αποσπασματικές ρυθμίσεις εντάσσονται σε ένα συνολικό αναπτυξιακό σχέδιο. Είναι άλλο να προκρίνεις οργανωτικά σχήματα καλύτερης διακυβέρνησης, για τα οποία δεν υποτιμώ τη χρησιμότητά τους, ανεξάρτητα με τη συμφωνία ή τη διαφωνία στην πρόταση της Κυβέρνησης και άλλο να προκρίνεις σχέδιο εθνικών στόχων και συνολική στρατηγική για τη χώρα.

Πολλά χρόνια τώρα, κυρίες και κύριοι συνάδελφοι, υπάρχει ένα πάγιο αίτημα για σταθερό φορολογικό σύστημα και όχι συνεχείς αλλαγές που κάθε άλλο μας διευκολύνουν την ανάπτυξη. Όλες οι κυβερνήσεις κατά το παρελθόν, παρά τις διακηρύξεις τους, πρέπει να ομολογήσουμε, δεν κατάφεραν να επιτύχουν αυτό το θέμα που για την Ευρώπη αποτελεί μια πραγματική ρουτίνα.

Προεκλογικά ο Πρωθυπουργός ισχυρίστηκε ότι είναι έτοιμος για τη συνολική λύση. Ήδη, όμως, η λύση αυτή διασπάστηκε σε δύο νομοσχέδια με μετάθεση για αργότερα της τελικής πρότασης. Βεβαίως παρόμοιες ρυθμίσεις οφείλουν να εντάσσονται στο ευρύ πλαίσιο της δημοσιονομικής σταθερότητας. Καλή και χρήσιμη είναι η μείωση του ΕΝΦΙΑ, αλλά σε ποιο μείγμα πολιτικής -για να χρησιμοποιήσω έναν προσφιλή στον Πρωθυπουργό όρο- εντάσσεται; Χωρίς επαναδιαπραγμάτευση των υπερπλεονασμάτων και μείωση της σχετικής δέσμευσης είναι αδύνατον, κατά τη γνώμη μας, να μιλήσει κανείς για νέο μείγμα οικονομικής πολιτικής. Όταν ο ίδιος ο Πρωθυπουργός έσπευσε να προκαταλάβει τη διατήρηση μέχρι και το 2021 - 2022 του 3,5%, πώς θα δημιουργηθεί ο αναγκαίος δημοσιονομικός χώρος; Πολύ φοβάμαι, φοβόμαστε, ότι το πρόγραμμα δημοσίων επενδύσεων, το κοινωνικό κράτος, οι περικοπές δαπανών και εισοδημάτων θα επιστρέψουν δριμύτερες. Αλλά εδώ θα είμαστε τόσο στον προϋπολογισμό όσο και στο μεσοπρόθεσμο αναπτυξιακό από τον Σεπτέμβριο για να συζητήσουμε αυτά τα μεγάλα θέματα που ακόμα περιμένουμε να δούμε από τις εξαγγελίες της Κυβέρνησης.

Θα μου επιτρέψετε εδώ ένα ευρύτερο σχόλιο για τα τεκταινόμενα στη χώρα: Η πολιτική αλλαγή αν συνοδευόταν με άλλη τακτική και πρωτοβουλία, να τεθούν από την Κυβέρνηση επί τάπητος τα θέματα με τους εταίρους μας, αν προχωρούσαμε σε διαδικασίες εθνικού μετώπου και διαπραγμάτευσης, θα είχαμε τη δυνατότητα να διεκδικήσουμε αξιόπιστα την επαναδιαπραγμάτευση των δεσμεύσεων που μας κρατούν καθηλωμένους. Θα είχαμε άλλο σημείο αφετηρίας και την αίσθηση μιας πραγματικά νέας πορείας της χώρας. Γιατί δεν αρκεί ο εύθραυστος πολιτικός πολιτισμός και η μετεκλογική ευωχία σε συνθήκες καλοκαιρινής ραστώνης ούτε η υπερεργασία της Κυβέρνησης και της Βουλής εν μέσω διακοπών. Χρειάζεται συνολικό σχέδιο ανασυγκρότησης της χώρας που, όπως είπα, δυστυχώς απουσίαζε από τις προγραμματικές δηλώσεις του Πρωθυπουργού.

Κυρίες και κύριοι συνάδελφοι, σε ό,τι αφορά το περιεχόμενο του συγκεκριμένου σχεδίου νόμου που συζητούμε σήμερα, η στάση μας είναι απολύτως συνεπής με τις αρχές και το περιεχόμενο του είδους της αντιπολίτευσης που θέλουμε να ασκήσουμε. Ιδιαίτερα όταν για τα σχετικά με τον ΕΝΦΙΑ και τις εκατόν είκοσι δόσεις θέματα, όχι μόνο καταθέσαμε πρώτοι ολοκληρωμένες προτάσεις με τη μορφή πρότασης νόμου από τον περασμένο Νοέμβριο, αλλά και ψηφίσαμε μέχρι τώρα κάθε βελτίωση που επιχείρησε η προηγούμενη κυβέρνηση έστω και αν το έκανε, προφανώς, για λόγους προεκλογικούς. Και πρέπει να σας πω ότι η πρότασή μας, που δεν ήρθε ποτέ για συζήτηση στη Βουλή των Ελλήνων, ήταν και ολοκληρωμένη και κοστολογημένη και έδινε απάντηση σε όλα τα θέματα που είχαν σχέση με την υποστήριξη των κοινωνικών στρωμάτων, με την ανασυγκρότηση του κοινωνικού κράτους και με όλες τις ευπαθείς ομάδες του πληθυσμού.

Το παρόν σχέδιο νόμου και οι ρυθμίσεις που προτείνει εντάσσεται στην προσπάθεια ανακούφισης και στήριξης των μικρών και μεσαίων εισοδημάτων και δίνει τη δυνατότητα σε μικρές και μεσαίες επιχειρήσεις να διευθετήσουν τα χρέη τους και αν είναι βιώσιμες, να επιβιώσουν και να αναπτυχθούν. Κατά συνέπεια, είναι -και για να είμαστε εντάξει με τις διακηρύξεις μας και τις προτάσεις μας- ευνόητη η θετική μας ψήφος, παρά τις επιφυλάξεις που έχουμε και τις οποίες διατύπωσα χθες στη συνεδρίαση της Επιτροπής Οικονομικών.

Επανέρχομαι, λοιπόν, σε ό, τι αφορά τη μείωση του ΕΝΦΙΑ: Πρώτον, προτείνουμε να ενταχθούν με μείωση 50% τα ακίνητα που ανήκουν σε παραδοσιακούς και διατηρητέους οικισμούς, καθώς και τα επιμέρους χαρακτηρισμένα ως διατηρητέα. Επίσης, με την ίδια μείωση να ενταχθούν κτήρια βιοκλιματικά με ενεργειακή ταυτότητα και θετικό οικολογικό αποτύπωμα. Το σκεπτικό της μείωσης είναι το υπερβολικό κόστος συντήρησης και ανακαίνισης των ακινήτων αυτού του είδους πολλαπλάσιου του αντίστοιχου των υπολοίπων.

Δεύτερον, η ρύθμιση του άρθρου 1 ουσιαστικά γίνεται για το 2019 και μόνο. Να συμφωνήσουμε ότι τα γήπεδα και τα αγροτεμάχια εκτός σχεδίου πόλης ή οικισμού εις το διηνεκές πρέπει να εξαιρεθούν από τη διαδικασία αυτή. Πρέπει, λοιπόν, από τώρα να παγιωθεί η εξαίρεση ως μόνιμο μέτρο και να συμπεριληφθεί στο σχέδιο νόμου ξεχωριστά.

Τρίτον, θεωρώ ορθό να παρεμβληθεί, όπως είπα χθες, μία ακόμα κλίμακα ανάμεσα στις διαβαθμίσεις του 20% και του 25% για τα ακίνητα της ενδιάμεσης αξίας για να υπάρξει περαιτέρω ελάφρυνση σε ακίνητη περιουσία που είναι σε πολύ λογικά πλαίσια και γιατί υπάρχει μια τεράστια απόσταση ανάμεσα στα νούμερα του 20% και του 25%. Και τώρα ένα ερώτημα: Προφανώς όλα αυτά γίνονται με την προϋπόθεση ότι φέτος δεν θα αλλάξουν οι αντικειμενικές αξίες. Θα θέλαμε μια δέσμευση της Κυβέρνησης ότι δεν θα υπάρξει ένα τέτοιο ενδεχόμενο, διότι αυτό θα σημάνει μια πραγματικά μεγάλη αλλαγή σε αυτό που ήδη ψηφίζουμε σήμερα.

Σε ό,τι αφορά τη ρύθμιση για τις εκατόν είκοσι δόσεις, θα έπρεπε στο παρόν σχέδιο νόμου να συμπεριληφθούν οι ασφαλιστικές εισφορές, να διευκρινιστεί ότι και οι συνεπείς στις υποχρεώσεις τους οφειλέτες μπορούν εκουσίως να συμπεριληφθούν στη νέα ρύθμιση.

Με αυτές τις παρατηρήσεις ψηφίζουμε θετικά το σχέδιο νόμου και επί της αρχής και επί των άρθρων. Εμείς θα συνεχίσουμε στον δρόμο που χαράξαμε. Σθεναρά αντίθετοι σε ό,τι πλήττει τα εθνικά συμφέροντα και την αξιοπρεπή διαβίωση των πολιτών, θετικά συμμέτοχοι σε ό,τι υπηρετεί και κυρίως τα υπηρετεί και κυρίως θα προτείνουμε τη δική μας πρόταση και λύση σε κάθε ζήτημα, σε κάθε θέμα. Έτσι εννοούμε την υπεύθυνη, μαχητική προγραμματική αντιπολίτευση, έτσι καταξιώνουμε τον ρόλο μας ως προοδευτικού πόλου στο πολιτικό σύστημα.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, έχω να κάνω μια δυσάρεστη ανακοίνωση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Λοβέρδο, κάντε την, παρ’ ότι δυσάρεστη. Όμως εκτιμώ ότι πρέπει να γίνει.

**ΑΝΔΡΕΑΣ ΛΟΒΕΡΔΟΣ:** Είμαστε υποχρεωμένοι να την κάνουμε ως Κοινοβουλευτική Ομάδα, αλλά πιστεύω και όλοι μαζί ως Βουλή των Ελλήνων. Πριν από λίγο με ενημέρωσε ο κ. Κεγκέρογλου ότι έφυγε από τη ζωή ο Μανώλης Σκουλάκης. Ήταν επί πάρα πολλά χρόνια Βουλευτής και πάρα πολλά χρόνια Υπουργός και δήμαρχος Χανίων. Η θλίψη δεν είναι μόνο γενικευμένη στα Χανιά και στην Κρήτη, αλλά νομίζω και σε όλη την Ελλάδα, σε όσους και όσες τον ήξεραν.

Κύριε Πρόεδρε, θέλω δι’ ημών να εκφράσω τα συλλυπητήριά μου στην οικογένειά του και στους οικείους του.

**ΠΡΟΕΔΡΕΥΩΝ (Νικήτας Κακλαμάνης):** Τον Μανώλη Σκουλάκη όλοι οι παλιοί συνάδελφοι τον γνωρίζαμε, ιδιαίτερα οι γιατροί λόγω της διπλής του ιδιότητας. Και μου κάνει εντύπωση γιατί πριν ένα, δύο, μήνες τον συνάντησα εδώ στη Βουλή και ήπιαμε καφέ και τα λέγαμε. Νομίζω, λοιπόν, ότι εκφράζω το σύνολο της Βουλής στα συλλυπητήρια προς την οικογένεια του και παρ’ ότι είναι λίγο αδόκιμο πριν γίνει η ταφή, θα ήθελα να σε παρακαλέσω να κρατήσουμε ενός λεπτού σιγή στη μνήμη του Μανώλη Σκουλάκη.

(Στο σημείο αυτό τηρείται στην Αίθουσα ενός λεπτού σιγή)

Αιωνία του η μνήμη!

Ευχαριστώ.

Προχωράμε με τον ειδικό αγορητή από το Κομμουνιστικό Κόμμα Ελλάδος, τον συνάδελφο κ. Γιώργο Λαμπρούλη.

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Σε καμμία περίπτωση οι προτεινόμενες ρυθμίσεις δεν αγγίζουν ούτε στο ελάχιστο το μνημονιακό αντεργατικό οπλοστάσιο, δεν οδηγούν σε ανάκτηση των απωλειών των εργαζομένων, του λαού, ενώ επιστρατεύοντας το γνωστό «σου παίρνω 100 και σου δίνω πίσω 1», ζητάτε από τον λαό να πει και ευχαριστώ για τα ψίχουλα, την ίδια ώρα που τον τσακίζετε διαδοχικά όλες οι κυβερνήσεις, Νέα Δημοκρατία, ΣΥΡΙΖΑ, ΠΑΣΟΚ, προκειμένου να μπουκώνουν πλουσιοπάροχα τους επιχειρηματικούς ομίλους με αναπτυξιακούς νόμους, κίνητρα, φοροαπαλλαγές και φοροελαφρύνσεις, ενισχύσεις σε ρευστό και άλλα. Στόχος είναι η καλλιέργεια κλίματος ανοχής, υπομονής, ώστε να θεωρηθούν περασμένες-ξεχασμένες οι τεράστιες απώλειες του λαού στα χρόνια της κρίσης, αλλά κυρίως για να περάσουν χωρίς αντιδράσεις τα επόμενα αντιλαϊκά μέτρα που έχει ανάγκη το κεφάλαιο, σε συνθήκες φυσικά όξυνσης του καπιταλιστικού ανταγωνισμού.

Με άθικτη όλη την αντιλαϊκή φοροληστεία που έχετε θεσμοθετήσει εναλλάξ, Νέα Δημοκρατία πριν, μετά ο ΣΥΡΙΖΑ, το ΠΑΣΟΚ, με τις αλλεπάλληλες μειώσεις του αφορολόγητου, τις αυξήσεις στον ΦΠΑ, την απογείωση στον άμεσο και έμμεσο φόρο που πληρώνει ο λαός, με ενισχυμένη και συνεχιζόμενη την επίθεση σε μισθούς, συντάξεις, με τον λαό να πληρώνει όλο και περισσότερο για την υγεία, την πρόνοια, το φάρμακο και άλλα, παρουσιάζετε ως ανάσα και ως θετικά μέτρα το γεγονός ότι τα χρεωμένα εργατικά λαϊκά νοικοκυριά διευκολύνονται, προκειμένου να καταβάλουν το μεγαλύτερο δυνατό μέρος των αντιλαϊκών χαρατσιών που τους έχουν επιβληθεί, με τον εκβιασμό των κατασχέσεων και των πλειστηριασμών να τους περιμένει στη γωνία.

Θυμίζουμε πως η φοροληστεία που διογκώθηκε τα προηγούμενα χρόνια στο όνομα των δημοσιονομικών στόχων και των ματωμένων πλεονασμάτων, εφαρμόστηκε απαρέγκλιτα από την προηγούμενη κυβέρνηση της Νέας Δημοκρατίας και φυσικά την εμπλούτισε η κυβέρνηση ΣΥΡΙΖΑ ματώνοντας όλα αυτά τα χρόνια τους εργαζόμενους, τους αυτοαπασχολούμενους, τη μικρομεσαία αγροτιά, τους συνταξιούχους, προκειμένου να σωθούν οι τράπεζες, οι βιομήχανοι, οι μεγαλέμποροι κ.ο.κ..

Η Νέα Δημοκρατία δεν ήταν που πρωτοστάτησε σε αυτές τις πολιτικές, όπως για παράδειγμα, στην πλήρη άρση του αφορολόγητου για τους αυτοαπασχολούμενους και τη φορολόγησή τους από το πρώτο ευρώ, στο τέλος επιτηδεύματος, στην προκαταβολή φόρου στο 100%, στον ΕΝΦΙΑ και σε άλλα; Αυτές οι πολιτικές οδήγησαν σε μεγάλο βαθμό χιλιάδες επαγγελματίες και εργαζόμενους να χρωστούν παντού, στην εφορία, στον ΕΦΚΑ, στις τράπεζες και αλλού. Συνεπώς η Νέα Δημοκρατία δεν είναι αθώα του αίματος και ακριβώς αυτές τις πολιτικές συνεχίζετε και σήμερα σε πλήρη ισχύ, προκειμένου να πριμοδοτήσετε τη στήριξη των μεγάλων καπιταλιστικών επιχειρήσεων, για τις οποίες ετοιμάζετε και νέες φοροαπαλλαγές και ενισχύσεις, όπως είναι πλέον φως φανάρι και από τις προγραμματικές εξαγγελίες.

Γι’ αυτό και οι περιορισμένες βελτιώσεις που προωθούνται στο πλαίσιο των εκατόν είκοσι δόσεων αποτελούν ρυθμίσεις κοροϊδία, που τις εμφανίζετε ως ελάφρυνση κυρίως για να νομιμοποιήσετε άδικους, αντιλαϊκούς φόρους και χρέη στη συνείδηση των εργαζομένων, των αυτοαπασχολούμενων, των αγροτών και άλλων.

Ταυτόχρονα, όπως και οι ρυθμίσεις της προηγούμενης κυβέρνησης του ΣΥΡΙΖΑ, επιδιώκετε να διευκολυνθεί η αποπληρωμή όλων αυτών των χρεών μέχρι και το τελευταίο ευρώ, γνωρίζοντας ότι η πλειοψηφία δεν έχει, δεν μπορεί να ανταποκριθεί σε παλιές και νέες υποχρεώσεις. Έτσι, όχι μόνο δεν χαρίζετε ούτε 1 ευρώ, αντίθετα συνεχίζετε τη φοροαφαίμαξη. Και βέβαια, για όσους δεν τα καταφέρουν να ανταπεξέλθουν στις αλλεπάλληλες ρυθμίσεις είτε για την εφορία είτε για τον ΕΦΚΑ, στις τράπεζες, στη ΔΕΗ, περιμένουν στη γωνία οι δεσμεύσεις λογαριασμών, οι κατασχέσεις, οι ηλεκτρονικοί πλειστηριασμοί.

Έτσι στις σημερινές συνθήκες υπερχρέωσης, σε συνθήκες οξυμένου ανταγωνισμού και ελεύθερης αγοράς, όπου το μεγάλο ψάρι τρώει το μικρό, είναι καθαρό ότι η πλειοψηφία, για παράδειγμα, των αυτοαπασχολούμενων οφειλετών θα δουλεύουν νύχτα-μέρα για να πληρώνουν παλιά και νέα χρέη, ζώντας σε συνθήκες καθημερινής ανασφάλειας για το αν θα μπορέσουν να ζήσουν οι ίδιοι και οι οικογένειές τους. Όχι μόνο δεν τους διευκολύνετε στον καθημερινό τους αγώνα για επιβίωση, αλλά αντίθετα με το σύνολο των πολιτικών που εφαρμόζετε τόσο των δικών σας, αλλά όσο και των προηγούμενων κυβερνήσεων, διατηρείτε τα αδιέξοδά τους. Να γιατί οι εργαζόμενοι, οι αυτοαπασχολούμενοι, οι ελεύθεροι επαγγελματίες και οι μικρομεσαίοι αγρότες δεν πρέπει να τσιμπήσουν στα μέτρα ψίχουλα μιας ακόμα αντιλαϊκής κυβέρνησης που στόχο έχει την απόσπαση της ανοχής τους, αλλά να δυναμώσουν τον αγώνα τους για τα δικαιώματά τους.

Το ΚΚΕ, όπως και το προηγούμενο διάστημα, αλλά και όπως δεσμεύτηκε προεκλογικά, ξαναφέρνει στη Βουλή, καταθέτει ξανά, αν θέλετε, στη Βουλή τροπολογία, θεωρώντας επιτακτική την ανάγκη για τη λήψη άμεσων μέτρων στις παρούσες συνθήκες ανακούφισης τόσο των μισθωτών, των αυτοαπασχολούμενων, αλλά και των άλλων λαϊκών στρωμάτων, μέσω της οποίας προτείνει: Διαγραφή του συνόλου των τόκων και προσαυξήσεων για οφειλές προς το δημόσιο μέχρι 20.000 ευρώ με μείωση του αρχικού βεβαιωθέντος χρέους κατά 30% για οφειλέτες με ετήσιο φορολογητέο εισόδημα έως 20.000 ευρώ, ενώ για τους άνεργους η διαγραφή της ανωτέρω οφειλής να ανέρχεται σε 50%. Κατάργηση της εισφοράς αλληλεγγύης και του τέλους επιτηδεύματος για φορολογητέα ετήσια εισοδήματα έως 20.000 ευρώ. Διαγραφή των τόκων και των προσαυξήσεων για χρέη μέχρι 50.000 ευρώ προς τα ασφαλιστικά ταμεία των μη μισθωτών. Για τους ασφαλισμένους στον ΟΓΑ, διαγραφή των τόκων και των προσαυξήσεων για χρέη μέχρι 20.000 ευρώ. Κατάργηση της εισφοράς στον κλάδο υγείας και διαγραφή των χρεών που προκύπτουν από αυτήν. Χορήγηση σύνταξης σε όσους έχουν συμπληρώσει τις προϋποθέσεις, εφόσον η συνολική οφειλή δεν ξεπερνά τις 50.000 ευρώ. Και η οφειλή που προκύπτει από τα ανωτέρω προς τα ασφαλιστικά ταμεία και το δημόσιο ρυθμίζεται σε άτοκες μηνιαίες ισόποσες δόσεις, οι οποίες σε ετήσια βάση δεν θα ξεπερνούν το 5% του ετήσιου φορολογητέου εισοδήματος μέχρι ύψους 20.000 ευρώ.

Αντίστοιχα και αναφορικά με τον ΕΝΦΙΑ, το ΚΚΕ καταθέτει τροπολογία στο σημερινό νομοσχέδιο, μέσω της οποίας καταργείται ο ΕΝΦΙΑ στην πρώτη και δεύτερη κατοικία που καλύπτει ανάγκες στέγασης και αναψυχής της λαϊκής οικογένειας. Σε αντιστάθμισμα της κατάργησης του ΕΝΦΙΑ η σταθερή θέση του ΚΚΕ είναι η αύξηση της φορολογίας των μεγάλων επιχειρήσεων και της φορολόγησης της ακίνητης περιουσίας των μεγάλων επιχειρήσεων, καθώς και της μεγάλης ακίνητης περιουσίας. Γιατί η μόνη φιλολαϊκή ρύθμιση για τον ΕΝΦΙΑ είναι η κατάργησή του και αυτή καμμία κυβέρνηση που υπηρετεί το σύστημα δεν μπορεί ούτε καν να την ψιθυρίσει.

Όσο και αν προσπαθείτε να διορθώσετε τον ΕΝΦΙΑ, δεν παύει να είναι ένα πρόσθετο αντιλαϊκό, ταξικό μέτρο που γονατίζει ακόμα περισσότερο τον λαό για να θωρακιστούν τα κέρδη των μονοπωλιακών ομίλων, αφαιμάζοντας τις λαϊκές οικογένειες από το 2012 έως το 2018 μέσω των διαδοχικών εναλλαγών στην ονομασία του ΕΝΦΙΑ που, όπως και να το πούμε, παραμένει χαράτσι. Χοντρικά, λοιπόν, αφαιμάχθησαν οι λαϊκές οικογένειες χονδρικά με πάνω από 20 δισεκατομμύρια ευρώ, προκειμένου να επιτυγχάνονται οι δημοσιονομικοί στόχοι και τα ματωμένα πλεονάσματα.

Και φυσικά, κανείς δεν μιλά για κατάργηση του ΕΝΦΙΑ είτε βεβαίως από την Κυβέρνηση, είτε από τον ΣΥΡΙΖΑ, είτε από το ΚΙΝΑΛ. Έτσι, αφού αρπάξατε από τις λαϊκές οικογένειες πάνω από 20 δισεκατομμύρια, τάζετε ότι θα χαρίσετε 0,5 έως 1 δισεκατομμύριο, για να συνεχίσετε να αρπάζετε τουλάχιστον 1,5 δισεκατομμύριο κάθε χρόνο, την ίδια ώρα που από μεγαλοϊδιοκτήτες και νομικά προσωπικά πήρατε την ίδια περίοδο, 2012-2018, μόλις 5 δισεκατομμύρια και τώρα τους υπόσχεστε ότι θα τους χαρίσετε, μειώνοντας 10%, ώστε να πληρώνουν μόλις 300 έως 400 εκατομμύρια. Αυτό δεν είναι ταξικό, άδικο, αντιλαϊκό μέτρο; Γιατί η μεγαλύτερη αδικία στον ΕΝΦΙΑ δεν διορθώνεται. Είναι ο λαός να πληρώνει ενοίκιο στο σπίτι που απέκτησε με κόπους και θυσίες και στο αγροτεμάχιο που καλλιεργεί για να ζήσει.

Και αν κάτι επιβεβαιώνεται μέσω και των ρυθμίσεων του νομοσχεδίου είναι πως καμμία ανάσα για τους εργαζόμενους και τον λαό δεν υπήρξε, δεν υπάρχει και δεν μπορεί να υπάρξει με την απαραίτητη συνέχιση της αντιλαϊκής πολιτικής που υπηρετούν στοχοπροσηλωμένα τόσο η Νέα Δημοκρατία, ο ΣΥΡΙΖΑ πριν, αλλά και τα άλλα αστικά κόμματα. Πρόκειται για μία πολιτική που τσακίζει ολοένα και περισσότερο το εισόδημα και τα δικαιώματα του λαού για να στηρίξει τα κέρδη και την ανταγωνιστικότητα των επιχειρηματικών ομίλων.

Καμμία ουσιαστική ανακούφιση δεν μπορεί να υπάρξει όσο διατηρείται άθικτο και ενισχυμένο όλο το μνημονιακό οπλοστάσιο, οι αντιλαϊκές συνέπειες του οποίου δεν αφορούν στο παρελθόν, αλλά ξεδιπλώνονται συνεχώς με την έκδοση, για παράδειγμα, των νέων πετσοκομμένων συντάξεων του «νόμου λαιμητόμου», με τη διαρκή γενίκευση της ευελιξίας όλης της εργασιακής ζούγκλας και άλλα πολλά.

Πραγματική ανακούφιση οι εργαζόμενοι και ο λαός μπορούν να πετύχουν μόνο μέσα από τον μαζικό και οργανωμένο αγώνα απέναντι στον πραγματικό αντίπαλο, στο κεφάλαιο και την πολιτική αυτών που το υπηρετούν. Απάντηση και εμπόδια στην αντιλαϊκή επίθεση διαρκείας και υπεράσπιση των εργατικών λαϊκών δικαιωμάτων και κατακτήσεων νέων μπορεί να φέρει μόνο η πάλη των εργαζομένων και του λαού για την ανάκτηση των τεράστιων απωλειών τους, για την ικανοποίηση των σύγχρονων αναγκών τους, για τη συγκέντρωση δυνάμεων, ώστε ο λαός να ανοίξει τον δρόμο που ο λαός θα γίνει αφέντης του πλούτου που παράγει. Και σε αυτόν τον αγώνα το ΚΚΕ έδωσε -και δίνει- όλες του τις δυνάμεις.

Τελειώνοντας, κύριε Πρόεδρε, θα αναφερθώ εν τάχει και στην τρίτη τροπολογία, που κατέθεσε η Κοινοβουλευτική Ομάδα του ΚΚΕ και αφορά τη χορήγηση του επιδόματος επικίνδυνης και ανθυγιεινής εργασίας στους εργαζόμενους της ανώνυμης εταιρείας «Ελληνικά Αμυντικά Συστήματα», αφού πέρα από μία στοιχειώδη οικονομική στήριξη της διαρκούς προσπάθειας των εργαζομένων αυτών να ανταποκριθούν στις ιδιαίτερες δυσχέρειες του αντικειμένου της εργασίας τους, αποτελεί και μία έμπρακτη αναγνώριση της σημασίας των υπηρεσιών, που παρέχουν στην εθνική άμυνα και ασφάλεια. Συνιστά, παράλληλα, και μία υποχρέωση της πολιτείας να διασφαλίσει την καταβολή της συγκεκριμένης παροχής σε όλες τις κατηγορίες εκείνες των εργαζομένων που παρέχουν υπηρεσίες, οι οποίες δικαιολογούν την καταβολή αυτού του επιδόματος.

Τέλος, ψηφίζουμε «παρών», όπως τοποθετηθήκαμε και στην επιτροπή, στο συγκεκριμένο νομοσχέδιο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον ειδικό αγορητή από την Ελληνική Λύση, τον κ. Βασίλειο Βιλιάρδο.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρακολουθώντας τις δηλώσεις και τη συμπεριφορά της Κυβέρνησης από τότε που κέρδισε τις εκλογές, μου έχει κάνει μεγάλη εντύπωση το γεγονός ότι είναι η πρώτη Κυβέρνηση που υπερηφανεύεται για ένα success story πριν ακόμη εφαρμόσει στην πράξη μία δική της πολιτική, πριν καν κυβερνήσει, ενώ γνωρίζει πολύ καλά τη δυσμενή κατάσταση της ελληνικής οικονομίας, του πιο υπερχρεωμένου κράτους στην παγκόσμια ιστορία, τόσο όσον αφορά το δημόσιο, κυρίως όμως, όσον αφορά το κόκκινο ιδιωτικό χρέος, το οποίο έχει υπερβεί τα 300.000.000.000 ευρώ. Δηλώνει, δε, πως οι αγορές τη στηρίζουν, επικαλούμενη τα χαμηλά επιτόκια δανεισμού της χώρας, όπως του δεκαετούς ομολόγου στο 2,05% χθες το βράδυ, δυστυχώς, παρά το ότι γνωρίζει πως πρόκειται για τα ονομαστικά επιτόκια και όχι για τα πραγματικά που είναι πολύ μεγαλύτερα από όλες τις άλλες χώρες της Ευρώπης, αφού η Ελλάδα έχει βυθιστεί σε αποπληθωρισμό -0,3% τον Ιούνιο.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν αναφέρει πως η Πορτογαλία δανείζεται με μόλις 0,43%, η Ισπανία με 0,38% για το ίδιο δεκαετές ομόλογο και η Γερμανία με αρνητικά επιτόκια σχεδόν στο -0,40%. Καλά θα κάνει πάντως να είναι πιο προσεκτική, αφού ο χαμηλός δανεισμός της χώρας μας οφείλεται κυρίως στις διεθνείς συγκυρίες.

Ειδικότερα, περίπου 13.000.000.000 δολάρια ομόλογα παγκοσμίως διαπραγματεύονται με αρνητικά επιτόκια. Το γεγονός αυτό, μαζί με την υποχώρηση του παγκόσμιου εμπορίου σε αρνητικά επίπεδα, σημαίνει πως προβλέπεται ύφεση και ενδεχομένως βαθιά κρίση για την αντιμετώπιση της οποίας η Ελλάδα είναι εντελώς ανοχύρωτη.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε σχέση, τώρα, γενικότερα με τις μειώσεις φόρων, όπως του ΕΝΦΙΑ, είναι ασφαλώς προς τη σωστή κατεύθυνση. Εντούτοις, πρόκειται για ασπιρίνη σε έναν βαριά ασθενή που θα βοηθήσει ελάχιστα, αφού για να έχει κάποια ελπίδα η Ελλάδα πρέπει να προβεί σε δραστικές μειώσεις όλων των φόρων σε συνδυασμό με μία μεγάλη αύξηση των δημοσίων επενδύσεων, ενώ δεν έχει πολύ χρόνο στη διάθεσή της.

Προς τη σωστή κατεύθυνση είναι επίσης οι ρυθμίσεις οφειλών, αρκεί να είναι τέτοιες που να μπορούν να τηρηθούν για να αποπληρωθούν συσσωρευμένες οφειλές που έγιναν ληξιπρόθεσμες, όχι από επιλογή, αλλά από αντικειμενική αδυναμία των οφειλετών λόγω των καταστροφικών μνημονίων.

Ξεκινώντας από τον ΕΝΦΙΑ, όπως αναφέραμε στην Επιτροπή Οικονομικών, η Ελληνική Λύση πιστεύει πως είναι ένας αντισυνταγματικός νόμος που πρέπει να καταργηθεί εάν υποθέσουμε, βέβαια, πως το Σύνταγμά μας δεν είναι τα μνημόνια. Τα ακίνητα είναι μία μορφή αποταμίευσης που δεν πρέπει να φορολογείται, όπως δεν φορολογείται η άλλη μορφή αποταμίευσης, οι καταθέσεις. Εκτός αυτού, η ζημιά στα έσοδα του δημοσίου ήταν -και είναι- μεγαλύτερη από την ωφέλεια, επειδή συνέβαλε τα μέγιστα στην κατακόρυφη μείωση της οικοδομικής δραστηριότητας μετά το 2008 που συνεχίστηκε από τότε που υιοθετήθηκε.

Το καταθέτω στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περαιτέρω, η Ελληνική Λύση θεωρεί πως η μικρή μείωση του ΕΝΦΙΑ, στο 15% περίπου κατά μέσο όρο και όχι 22% που ισχυρίζεται η Κυβέρνηση, δεν θα βοηθήσει καθόλου στην αναβίωση των συναλλαγών γύρω από τα ακίνητα ή στην άνοδο της οικοδομικής δραστηριότητας με στόχο την ανάπτυξη, όπως υποστήριζε η Νέα Δημοκρατία προεκλογικά.

Σε κάθε περίπτωση, στο συγκεκριμένο νομοσχέδιο η Ελληνική Λύση πρότεινε χθες τα εξής: Πρώτον, να υιοθετηθεί μία επιπλέον μείωση του ΕΝΦΙΑ κλιμακωτά έως 40%, 50% με κριτήρια ενεργειακής και αισθητικής αναβάθμισης, όπως είχε υποσχεθεί η Κυβέρνηση προεκλογικά. Ίσως δεν κατάλαβε πως θα καλυφθεί το κόστος από μόνο του, αφού θα προσελκύσουν εγχώριες επενδύσεις, θα δημιουργήσουν νέες θέσεις εργασίας, θα αυξήσουν το ΑΕΠ, θα μειώσουν τις εξαγωγές συναλλάγματος για την αγορά πετρελαίου ή φυσικού αερίου κ.λπ..

Δεύτερον, η μείωση του ΕΝΦΙΑ να συμπεριλαμβάνει και τα νομικά πρόσωπα, τις επιχειρήσεις.

Τρίτον, να ανασταλεί ο ΕΝΦΙΑ για κτήρια, που δεν είναι ηλεκτροδοτούμενα και που δεν είναι νοικιασμένα για το διάστημα της μη ενοικίασής τους, αφού είναι άδικο να επιβαρύνεται κανείς και να κινδυνεύει να χάσει το ακίνητό του όταν είναι ανοίκιαστο.

Τέταρτον, να νομοθετηθεί η μη αύξηση του ΕΝΦΙΑ το 2020 με τροποποίηση των συντελεστών, ανεξάρτητα από την αύξηση των αντικειμενικών αξιών, προκειμένου να πλησιάσουν τις εμπορικές.

Πέμπτον, να μειωθεί ο συμπληρωματικός φόρος που επιβαρύνει δυσανάλογα τη μεσαία τάξη και να ληφθεί μέριμνα για τα οικόπεδα εντός σχεδίου.

Όσον αφορά, τώρα, τη ρύθμιση των εκατόν είκοσι δόσεων, αναφέραμε πως είναι πολύ χαμηλοί οι συντελεστές διαγραφής προσαυξήσεων, οπότε μάλλον θα ναρκοθετήσουν την εισπραξιμότητα, δεδομένων των πολλών ρυθμίσεων που καλούνται να εξυπηρετήσουν ταυτόχρονα οι οφειλέτες. Επιστήσαμε, δε, την προσοχή στο ότι πάνω από τις τριάντα έξι δόσεις, η μείωση είναι εξαιρετικά δυσανάλογη από το 75% στο 45%, οπότε πρέπει να διορθωθεί.

Επίσης, η διάταξη της σελίδας 2 -άρθρο 2, παράγραφος 4, περί μπόνους προκαταβολής- εξηγήσαμε γιατί είναι επικίνδυνη και ενδεχομένως ύποπτη.

Καταθέτω τις ερμηνείες στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι προτάσεις μας εδώ ήταν οι εξής: Πρώτον, για να βοηθηθούν πραγματικά οι πολίτες, ειδικά επειδή έχουν συσσωρεύσει πλήθος δόσεων εξαιτίας της κρίσης, θα έπρεπε να διαγραφούν όλα τα πρόστιμα και οι προσαυξήσεις επί της ταμειακής βεβαίωσης και επί του ελέγχου που τους έχουν επιβληθεί από το δημόσιο, αφού έχουν πληγεί ανεπανόρθωτα από την κρίση με ευθύνη όχι δική τους, αλλά των κυβερνήσεών τους και των καταστροφικών μνημονίων της τρόικα. Όλοι οι πολίτες, δηλαδή, και όχι μόνο οι παραπάνω θα έπρεπε να κληθούν να καταβάλουν αποκλειστικά και μόνο το οφειλόμενο κεφάλαιο.

Δεύτερον, δεδομένου τού ότι ξεκινούν οι δόσεις των τρεχουσών φορολογικών υποχρεώσεων, θα πρέπει άμεσα να αυξηθεί ο αριθμός των δόσεων της πάγιας ρύθμισης από δώδεκα σε τουλάχιστον είκοσι τέσσερις, προκειμένου να μην προκληθούν προβλήματα στη ρύθμιση των εκατόν είκοσι δόσεων. Είμαστε σχεδόν βέβαιοι ότι μ’ αυτόν τον τρόπο θα περιοριστούν ή και θα εξαλειφθούν τα παρατηρούμενα ληξιπρόθεσμα κάθε μήνα.

Τρίτον, όπως αναφέρθηκε από πολλούς, μεταξύ των οποίων και από Βουλευτές της Νέας Δημοκρατίας, να μη χάνεται η ρύθμιση εάν υπάρξει καθυστέρηση τεσσάρων μηνών και όχι μόνο δύο ή εναλλακτικά, όταν ο οφειλέτης μπορεί να αποδείξει ότι βρέθηκε πραγματικά σε αδυναμία πληρωμής.

Επιπλέον, αναφέραμε ότι η διευκόλυνση των οφειλετών με σοβαρές ρυθμίσεις θα έχει πολλαπλασιαστικά οφέλη από συνέργειες, που δεν είναι μετρήσιμες και που δεν περιορίζονται μόνο στις εισπράξεις απ’ αυτές τις ρυθμίσεις.

Επίσης, το όποιο περίσσευμα χρημάτων εκ μέρους των φυσικών προσώπων και των επιχειρήσεων θα κατευθυνθεί στην κατανάλωση και σε επενδύσεις, αυξάνοντας την ανταγωνιστικότητα της οικονομίας μας, λειτουργώντας θετικά για την ανάπτυξη, οπότε και για το ΑΕΠ και για τα έσοδα του δημοσίου.

Εντούτοις, η Επιτροπή Οικονομικών Υποθέσεων δεν δέχθηκε καμμία δική μας πρόταση και καμμία άλλη. Λυπάμαι που το λέω, αλλά έτσι δυστυχώς η Ελλάδα δεν πρόκειται να έχει μέλλον.

Παρά τις ατέλειες του νομοσχεδίου και τις ενστάσεις που καταθέσαμε, το ψηφίζουμε επί της αρχής και επί των άρθρων επειδή είναι προς τη σωστή κατεύθυνση.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τον ειδικό αγορητή από τη ΜέΡΑ25, τον κ. Κρίτωνα - Ηλία Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τι θα έπρεπε να έχει αυτό το νομοσχέδιο, το πρώτο κατεπείγον φορολογικό νομοσχέδιο που έρχεται σ’ αυτήν τη Βουλή; Θα έπρεπε να έχει την κατάργηση της προπληρωμής 100% του φόρου. Είναι ο «ελέφαντας στο δωμάτιο» που αρνούμαστε να δούμε. Είναι αυτό που κάνει τις μικρομεσαίες επιχειρήσεις να κλείνουν, που δυσκολεύει την αποκατάσταση της οικονομίας, η οποία στηρίζεται σ’ αυτές τις μικρομεσαίες επιχειρήσεις. Καταθέσαμε σχετική τροπολογία, όμως δυστυχώς απορρίφθηκε. Πώς είναι δυνατόν να απορρίφθηκε το κύριο φορολογικό ζήτημα από το πρώτο κατεπείγον φορολογικό νομοσχέδιο;

Εμείς θα συνεχίσουμε ως ΜέΡΑ25 να καταθέτουμε την πρόταση αυτή, την κατάργηση της 100% προπληρωμής του φόρου, μέχρι να αποκατασταθεί η κοινή λογική, μέχρι να σταματήσει ο παραλογισμός.

Τι περιέχει, όμως, αυτό το νομοσχέδιο; Περιέχει τη μείωση του ΕΝΦΙΑ. Παρατηρούμε εδώ πέρα την προσπάθεια της Κυβέρνησης να αποποιηθεί, να αποφύγει τις κατηγορίες της ταξικότητας κι έτσι έχει φέρει μια κλιμακωτή μείωση, που η λογική της είναι πολύ σωστή.

Ας κοιτάξουμε, όμως, τη λεπτομέρεια. Είναι πάρα πολύ αναλυτική η Κυβέρνηση όσον αφορά τα κατώτατα εισοδήματα. Έχουμε ξεχωριστή μείωση για τους πολίτες που έχουν ακίνητη περιουσία έως εξήντα χιλιάδες ευρώ, δηλαδή 30% μείωση, άλλη κατηγορία για τους πολίτες που έχουν από εξήντα έως εβδομήντα χιλιάδες ευρώ ακίνητη περιουσία, δηλαδή 27% μείωση, άλλη κατηγορία για τους πολίτες που έχουν εβδομήντα έως ογδόντα χιλιάδες ευρώ ακίνητη περιουσία με 25% μείωση και μετά ξαφνικά μια μεγάλη, γιγάντια κατηγορία που ενώνει όλους από ογδόντα χιλιάδες ευρώ μέχρι ένα εκατομμύριο ευρώ με ενιαία μείωση 20%. Σα να βλέπουμε ότι κάπως έτσι αντιλαμβάνεται η Νέα Δημοκρατία τη μεσαία τάξη, μια ενιαία κατηγορία, στον ίδιο «κουβά» αυτοί που έχουν ογδόντα χιλιάδες ευρώ και αυτοί που έχουν ένα εκατομμύριο ευρώ αντικειμενική αξία της περιουσίας τους. Βέβαια, για πάνω από ένα εκατομμύριο ευρώ ακίνητη περιουσία υπάρχει μείωση 10% του ΕΝΦΙΑ.

Όλα αυτά δεν θα ήταν πρόβλημα εάν δεν έδειχναν μια ανισοκατανομή στα βάρη. Ακούσαμε με προσοχή και στην επιτροπή την ομιλία του Υπουργού που παρουσίασε τα στοιχεία. Ακίνητη περιουσία πάνω από ένα εκατομμύριο ευρώ έχει μόλις το 0,2% των συμπολιτών μας. Αυτοί οι συμπολίτες μας, οι πιο πλούσιοι σ’ αυτήν την κοινωνία, θα έχουν ελάφρυνση κατά είκοσι δύο εκατομμύρια στα διακόσια. Αυτό σημαίνει ότι το 11% της ελάφρυνσης θα πάει σ’ αυτό το 0,2% των πλουσιότερων συμπολιτών μας, 540% παραπάνω απ’ αυτό που τους αντιστοιχεί. Δεν είναι αυτό ταξικότητα; Οι πολίτες που έχουν ακίνητη περιουσία πάνω από τριακόσιες χιλιάδες ευρώ είναι μόλις το 3,8% των Ελλήνων πολιτών, το πλουσιότερο κομμάτι των Ελλήνων. Σε αυτούς η Κυβέρνηση προσφέρει την ελάφρυνση του 50% αυτού του μέτρου, ενενήντα εννιά εκατομμύρια στα διακόσια. Εξισώνει, δηλαδή, το ποσό που θα δώσει στο 3,8% των πολιτών μ’ αυτό που θα δώσει στο 96,2% των πολιτών.

Το ΜέΡΑ25 θα καταψηφίσει αυτό το μέτρο ακριβώς για τη βαθιά του ταξικότητα και έχει φέρει μια τροπολογία για τον ΕΝΦΙΑ, που προτείνει το πολύ απλό: Κατάργηση του ΕΝΦΙΑ για πολίτες που έχουν ακίνητη περιουσία κάτω από εβδομήντα χιλιάδες ευρώ, μείωση κατά 25% στους πολίτες που έχουν ακίνητη περιουσία από εβδομήντα έως και πεντακόσιες χιλιάδες ευρώ, καμμία μεταβολή για τους ανθρώπους που έχουν ακίνητη περιουσία από πεντακόσιες χιλιάδες ευρώ έως ένα εκατομμύριο και αύξηση κατά 10% του ΕΝΦΙΑ για τους πολίτες που έχουν ακίνητη περιουσία πάνω από ένα εκατομμύριο ευρώ, γιατί κάπως πρέπει να αναπληρωθούν αυτές οι μειώσεις και πρέπει να υπάρχει αναδιανομή του εισοδήματος. Αυτός είναι και ο ρόλος της πολιτείας.

Όσον αφορά τις εκατόν είκοσι δόσεις, είναι αλήθεια ότι το κίνητρό σας είναι η ελάφρυνση των πολιτών ή είναι ένα φοροεισπρακτικό μέτρο; Είναι σίγουρο ότι επιδοτείται μ’ αυτό το μέτρο η γρήγορη αποπληρωμή των χρεών. Ποιοι, όμως, έχουν τη δυνατότητα να κάνουν γρήγορη αποπληρωμή; Σ’ αυτούς που έχουν τη δυνατότητα, που είναι οι σε σχετικά καλύτερη οικονομική κατάσταση πολίτες, δίνετε πολλές ευκαιρίες. Αν κάποιος έχει την οικονομική δυνατότητα να εξοφλήσει με τριάντα έξι δόσεις τα χρέη του προς το δημόσιο, θα έχει 75% απαλλαγή από τις προσαυξήσεις. Αν κάποιος δεν μπορεί να τις ξεπληρώσει σε λιγότερες από σαράντα εννέα δόσεις, τότε θα έχει μόνο 30% απαλλαγή από τις προσαυξήσεις, δηλαδή τιμωρείται αυτός που δεν μπορεί να πληρώσει. Θα το ψηφίσουμε αυτό για να στηριχθούν οι πολίτες που είναι σε δυσκολία, αλλά έχει ισχυρό ταξικό πρόσημο.

Όσον αφορά τα κύρια φορολογικά ζητήματα που περιμένουμε να φέρετε στη Βουλή, τη μείωση της φορολογίας των επιχειρήσεων και του ΦΠΑ, τα έχετε ανακοινώσει. Εμείς σας προσκαλούμε να το κάνετε, αλλά φοβόμαστε ότι δεν βγαίνουν τα νούμερα για το πρωτογενές πλεόνασμα. Φοβόμαστε ότι θα χρειαστεί να αθετήσετε τις υποσχέσεις σας προς τους πολίτες ή να φέρετε πάλι μέτρα με ισχυρό ταξικό πρόσημο. Θα είστε συνεπείς με τους πολίτες ή με τους δανειστές; Φοβόμαστε ότι και πάλι θα είστε με τους δανειστές.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Έκλεισε ο πρώτος κύκλος με τους εισηγητές και τους αγορητές.

Έχει ζητήσει τον λόγο ο Υφυπουργός κ. Βεσυρόπουλος, που θα έχει, βεβαίως, την αντίστοιχη ανοχή που είχαν όλοι οι συνάδελφοι, γιατί με βάση τον Κανονισμό είναι πολύ λίγος ο χρόνος που του αντιστοιχεί. Αντί για πέντε λεπτά, θα έχετε δέκα, κύριε Υφυπουργέ.

Ορίστε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση συνεπής στις δεσμεύσεις της, αλλά και στη στόχευση να δημιουργήσει συνθήκες ισχυρής και βιώσιμης ανάπτυξης, τερματίζοντας παράλληλα τον παραλογισμό της υπερφορολόγησης, φέρνει σήμερα στην Εθνική Αντιπροσωπεία την πρώτη νομοθετική παρέμβαση προς αυτήν την κατεύθυνση. Έρχεται με τη διαδικασία του κατεπείγοντος, που επιβάλλεται από την καταληκτική ημερομηνία που έχει τεθεί για την υπαγωγή στη ρύθμιση των εκατόν είκοσι δόσεων, αλλά και από την πρόθεσή μας να ισχύσει από τον επόμενο μήνα, η μείωση του ΕΝΦΙΑ.

Το πρώτο αυτό νομοσχέδιο σηματοδοτεί, πρώτον, την πολιτική μας βούληση για μείωση των φόρων, δεύτερον, την πρόθεσή μας να στηρίξουμε με ευνοϊκές ρυθμίσεις αυτούς που έχουν οφειλές προς το δημόσιο, προκειμένου να επανέλθουν στην κανονικότητα και να ξεφύγουν από τον εφιάλτη των κατασχέσεων και των πλειστηριασμών.

Πεποίθησή μου είναι ότι η χώρα πρέπει να προχωρήσει μπροστά, να αφήσει πίσω της τις άγονες αντιπαραθέσεις, που δεν οδηγούν πουθενά. Ο πολιτικός διάλογος, ιδιαίτερα στα ζητήματα της οικονομίας, πρέπει να γίνεται με επιχειρήματα και τεκμηριωμένα στοιχεία.

Προφανώς δεν μπορούν να θεωρηθούν ως αντίλογος οι ιδεοληψίες που είδαμε να ξεδιπλώνονται στη χθεσινή συζήτηση στην επιτροπή και οι οποίες είναι εκτός πραγματικότητας. Γιατί είναι εκτός πραγματικότητας όσοι μας κατηγορούν ότι η συγκεκριμένη ρύθμιση δήθεν ευνοεί κυρίως τους ιδιοκτήτες μεγάλης ακίνητης περιουσίας, γιατί μιλάμε για μια έκπτωση 10% στη μεγάλη ακίνητη περιουσία άνω του 1.000.000 ευρώ, που αντιστοιχεί σε δεκατέσσερις χιλιάδες οκτακοσίους σαράντα έναν πολίτες σε ένα σύνολο επτά εκατομμυρίων τριακοσίων δέκα χιλιάδων εκατόν ογδόντα πέντε φορολογουμένων. Άλλωστε, το δημοσιονομικό κόστος από τη μείωση του ΕΝΦΙΑ για αυτήν την κατηγορία είναι 22.000.000 ευρώ, δηλαδή το 5% του συνολικού δημοσιονομικού κόστους από τη μείωση του ΕΝΦΙΑ, που ανέρχεται σε 465.000.000 ευρώ.

Να υπενθυμίσω, όμως, ότι με τη ρύθμιση που εισάγουμε ένα εκατομμύριο διακόσιες ενενήντα τέσσερις χιλιάδες πεντακόσιοι πέντε φορολογούμενοι θα έχουν μεγαλύτερη ωφέλεια σε σχέση με όσα προέβλεπε η ρύθμιση που είχε φέρει ο ΣΥΡΙΖΑ για τον ΕΝΦΙΑ. Και κυρίως να υπενθυμίσω ότι η ρύθμιση του ΣΥΡΙΖΑ απέκλειε από τη μείωση του ΕΝΦΙΑ πεντακόσιες χιλιάδες Έλληνες πολίτες στη λογική μιας ψευδεπίγραφης ταξικής πολιτικής, γιατί είναι ψευδεπίγραφη ταξική πολιτική όταν η συγκεκριμένη κυβέρνηση προχωρούσε σε διαρκείς αυξήσεις των έμμεσων φόρων που πλήττουν τους ασθενέστερους.

Όλα αυτά, όμως, ανήκουν στο παρελθόν. Τα κατέστησε παρελθόν με την ψήφο του ο ελληνικός λαός. Οι διατάξεις για τη μείωση του ΕΝΦΙΑ που έρχονται σήμερα προς ψήφιση, κατανέμονται δίκαια σε όλους. Η μείωση και η ελάφρυνση ισχύει αναλογικά για όλους. Θα αναφερθώ αναλυτικά.

Πρώτον, για ακίνητη περιουσία συνολικής αξίας μέχρι 60.000 ευρώ το ποσοστό της μείωσης είναι 30%. Σε αυτή την κατηγορία ωφελούμενοι είναι τέσσερα εκατομμύρια εννιακόσιες χιλιάδες φορολογούμενοι, οι οποίοι αντιστοιχούν στο 67% του συνόλου των φορολογουμένων φυσικών προσώπων, για τα οποία προκύπτει φόρος.

Δεύτερον, για ακίνητη περιουσία συνολικής αξίας μέχρι 70.000 ευρώ το ποσοστό της μείωσης είναι 27%. Σε αυτή την κατηγορία ωφελούμενοι είναι τριακόσιες σαράντα τέσσερις χιλιάδες φορολογούμενοι, οι οποίοι αντιστοιχούν στο 5% του συνόλου των φορολογουμένων φυσικών προσώπων, για τα οποία προκύπτει φόρος.

Τρίτον, για ακίνητη περιουσία συνολικής αξίας μέχρι 80.000 ευρώ το ποσοστό της μείωσης είναι 25%. Σε αυτή την κατηγορία ωφελούμενοι είναι διακόσιες ογδόντα τρεις χιλιάδες φορολογούμενοι, οι οποίοι αντιστοιχούν στο 4% του συνόλου των φορολογουμένων φυσικών προσώπων, για τα οποία προκύπτει φόρος.

Τέταρτον, για ακίνητη περιουσία συνολικής αξίας μέχρι ένα εκατομμύριο ευρώ το ποσοστό της μείωσης του ΕΝΦΙΑ είναι 20%. Σε αυτή την κατηγορία ωφελούμενοι είναι ένα εκατομμύριο οκτακόσιες χιλιάδες φορολογούμενοι, οι οποίοι αντιστοιχούν στο 24% του συνόλου των φορολογουμένων φυσικών προσώπων, για τα οποία προκύπτει φόρος.

Από κει και πέρα, καλό είναι να σταματήσει η δημιουργία λανθασμένων εντυπώσεων -και θα μιλήσω πάλι με στοιχεία- γιατί το ποσοστό αυτών που έχουν ακίνητη περιουσία από 300.000 έως 1.000.000 είναι το 3% των φορολογουμένων.

Κάποιοι, όμως, ξεχνούν ένα πολύ μεγάλο ποσοστό ωφελούμενων που θα πληρώσει λιγότερο φόρο. Αναφέρομαι στο 21% των φορολογούμενων με ακίνητη περιουσία από 80.000 έως 300.000 ευρώ, ένα μέρος των οποίων πληρώνει και συμπληρωματικό φόρο. Όλους αυτούς τους επιβάρυνε η προηγούμενη κυβέρνηση με τον υπερδιπλασιασμό των φορολογικών συντελεστών στον συμπληρωματικό φόρο και τη μείωση του αφορολόγητου ορίου από τις 300.000 στις 200.000 ευρώ. Αυτό είναι ένα ακόμα δείγμα ψευδεπίγραφης ταξικής πολιτικής.

Πέμπτον, τέλος για ακίνητη περιουσία με συνολική αξία άνω του 1.000.000 ευρώ το ποσοστό της μείωσης είναι 10% και αφορά μόνο δεκατέσσερις χιλιάδες οκτακόσιοι σαράντα ένας ιδιοκτήτες ακινήτων. Αντιλαμβάνονται συνεπώς όλοι, εκτός από τους εμπαθείς και τους ιδεοληπτικούς, ότι η μείωση του ΕΝΦΙΑ είναι μεγαλύτερη για τους οικονομικά ασθενέστερους και τη μεσαία τάξη.

Και επειδή πάντα μιλώ με παραδείγματα, θα αναφέρω δύο από αυτά για να εμπεδώσουν όλοι τη νέα πραγματικότητα: Φορολογούμενος με ακίνητα, πρώτον, διαμέρισμα δευτέρου ορόφου εβδομήντα πέντε τετραγωνικών μέτρων και, δεύτερον, γκαράζ υπογείου δεκαπέντε τετραγωνικών μέτρων κατασκευής 1996 στη ΙΓ΄ Ζώνη του Δήμου Αιγάλεω συνολικής αξίας 58.781,25 ευρώ πλήρωσε το 2018 ποσό ΕΝΦΙΑ 303,06 ευρώ, ενώ το 2019 θα πληρώσει 212,14 ευρώ. Δηλαδή, το ποσό μείωσης είναι 91 ευρώ ή 30%.

Φορολογούμενος με ακίνητα, πρώτον, μονοκατοικία ογδόντα τετραγωνικών μέτρων και, δεύτερον, γκαράζ υπογείου δεκαπέντε τετραγωνικών μέτρων κατασκευής 2002 στη Ι΄ Ζώνη του Δήμου Χαλανδρίου Αττικής συνολικής αξίας 69.680 ευρώ πλήρωσε το 2018 ποσό ΕΝΦΙΑ 340,25 ευρώ, ενώ το 2019 θα πληρώσει 248,38 ευρώ. Το ποσό μείωσης είναι 92 ευρώ ή 27%.

Το ζήτημα, όμως, είναι ότι οι ίδιοι οι πολίτες, το σύνολο των Ελλήνων φορολογουμένων θα δουν τη μείωση του φόρου στα εκκαθαριστικά σε λίγες μέρες. Οπότε οι σκιαμαχίες που επιχειρούν κάποιοι ελάχιστη σημασία έχουν μπροστά στην αλήθεια και στην πραγματικότητα. Η αλήθεια είναι ότι για πρώτη φορά θα εκδοθούν εκκαθαριστικά για τον ΕΝΦΙΑ με μειωμένο φόρο με Κυβέρνηση της Νέας Δημοκρατίας και Πρωθυπουργό τον Κυριάκο Μητσοτάκη.

Το δεύτερο σκέλος παρέμβασης αυτού του νομοσχεδίου αφορά βελτιωτικές και καθοριστικές παρεμβάσεις στη ρύθμιση των εκατόν είκοσι δόσεων. Όσο κι αν θέλουν κάποιοι να τις υποβαθμίσουν, η αλήθεια και η πραγματικότητα είναι ότι τίθεται πλέον σε ισχύ ένα ολοκληρωμένο πλαίσιο ευνοϊκών ρυθμίσεων για φυσικά και νομικά πρόσωπα, που έχουν οφειλές προς το δημόσιο. Και εδώ έχουμε μια διαπιστωμένη δυσκολία της Αξιωματικής Αντιπολίτευσης να αναγνωρίσει ότι πρόκειται για μια βέλτιστη θεσμική παρέμβαση στο μέγιστο βαθμό συγκριτικά με τη ρύθμιση που η ίδια έφερε.

Η πρώτη παρατήρηση είναι ότι η ρύθμιση για τις εκατόν είκοσι δόσεις, που έφερε η προηγούμενη κυβέρνηση άργησε πολύ να έρθει, γιατί μιλάμε για μια χώρα που οι οφειλές των πολιτών προς το δημόσιο ξεπερνούν τα 103 δισεκατομμύρια ευρώ, ενώ ο συνολικός αριθμός των πολιτών που έχουν οφειλές ξεπερνά τα 3,7 εκατομμύρια. Η ρύθμιση με τις εκατόν είκοσι δόσεις που έφερε η προηγούμενη κυβέρνηση ήρθε καθυστερημένα και πιθανώς δεν θα ερχόταν, αν δεν μπαίναμε σε προεκλογική περίοδο. Το κυριότερο, όμως, είναι ότι η ρύθμιση αυτή ήταν ατελής, αφού ουσιαστικά απέκλειε τα νομικά πρόσωπα, είχε ψηλό επιτόκιο που οδηγούσε σε περαιτέρω επιβάρυνση των πολιτών και, επιπλέον, δεν έδινε λύση στο θέμα των κατασχέσεων και των εν γένει αναγκαστικών μέτρων είσπραξης για όσους δεν εντάσσονταν στη ρύθμιση, κάτι που αποτελούσε αντικίνητρο.

Αντίθετα, εμείς σ’ αυτό το νομοσχέδιο και ειδικά στη ρύθμιση για τις εκατόν είκοσι δόσεις επιλέξαμε να επικεντρωθούμε στα κίνητρα, γιατί πρέπει να έχει κίνητρο κάποιος για να ενταχθεί στη ρύθμιση και όχι να τίθενται αντικίνητρα, όπως συνέβαινε με την προηγούμενη ρύθμιση.

Ένα μόνο στοιχείο θα δώσω που είναι αποκαλυπτικό. Το 2018 έγινε λήψη αναγκαστικών μέτρων, λόγω οφειλών, σε ένα εκατομμύριο εκατόν εξήντα οκτώ χιλιάδες τετρακόσιους τριάντα οκτώ φορολογούμενους. Αυξήθηκε ο αριθμός των αναγκαστικών μέτρων σε σχέση με το 2017 κατά εκατόν δεκαοκτώ χιλιάδες τριακοσίους εξήντα έναν. Κατά τα άλλα, τον χαμηλό δείκτη αποτελεσματικότητας της συγκεκριμένης ρύθμισης τον αποτυπώνουν οι αριθμοί. Από τους τρία εκατομμύρια επτακόσιες είκοσι τρεις χιλιάδες τριακοσίους είκοσι εννέα οφειλέτες του δημοσίου αυτοί, που εντάχθηκαν στη ρύθμιση ήταν μόλις εκατόν ογδόντα εννέα χιλιάδες επτακόσιοι σαράντα τέσσερις, δηλαδή το 5%. Ένα ακόμη στοιχείο που καταδεικνύει την αναποτελεσματικότητα της προηγούμενης ρύθμισης είναι ότι σε αυτήν είχε ενταχθεί ένα συνολικό ρυθμιζόμενο χρέος της τάξης των 1,6 δισεκατομμυρίων ευρώ, δηλαδή το 1,6 των συνολικών οφειλών των πολιτών προς την εφορία, που ξεπερνούν τα 103 δισεκατομμύρια ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα χρειαστώ τρία-τέσσερα λεπτά ακόμη ,κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, συνεχίστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Με το επιτόκιο 5% που ίσχυε στην προηγούμενη ρύθμιση ήταν πολύ εύκολο να μην μπορεί να ανταποκριθεί κάποιος σε μία ή δύο δόσεις και να τεθεί εκτός ρύθμισης, κυρίως όμως δεν υπήρχε αναστολή των αναγκαστικών μέτρων είσπραξης των κατασχέσεων που ήταν αντικίνητρο για να υπαχθεί κάποιος στη ρύθμιση.

Σήμερα έρχεται η Κυβέρνηση της Νέας Δημοκρατίας και του Κυριάκου Μητσοτάκη και αλλάζει το πλαίσιο της ρύθμισης των εκατόν είκοσι δόσεων με ευνοϊκές ρυθμίσεις και διατάξεις. Γιατί δεν είναι ρετουσάρισμα, όπως είπε η εισηγήτρια της Αξιωματικής Αντιπολίτευσης, αλλά ριζική αλλαγή, η αναστολή λήψης αναγκαστικών μέτρων είσπραξης και των κατασχέσεων.

Με αυτόν τον τρόπο λύνεται το πρόβλημα που αντιμετωπίζουν σήμερα οι οφειλέτες του δημοσίου, όταν, πριν από την υπαγωγή στη ρύθμιση, το δημόσιο έχει επιβάλει κατάσχεση στα χέρια τρίτων, ιδίως των πιστωτικών ιδρυμάτων. Κι αυτό, γιατί με αυτόν τον τρόπο οι οφειλέτες δεν έχουν πρόσβαση στους τραπεζικούς λογαριασμούς και στερούνται τη ρευστότητα που είναι απαραίτητη για τις ανάγκες διαβίωσής τους και τη συνέχιση της λειτουργίας της επιχείρησής τους.

Και για όσους το αμφισβητούν, θέλω να καταθέσω στα Πρακτικά τη διευκρινιστική εγκύκλιο, που είχε εκδώσει η προηγούμενη κυβέρνηση και συγκεκριμένα η ΑΑΔΕ τον Ιούνιο, σύμφωνα με την οποία υπογραμμιζόταν ότι η υπαγωγή των ληξιπρόθεσμων οφειλών στις ρυθμίσεις για τις εκατόν είκοσι δόσεις, που είχε φέρει η Κυβέρνηση ΣΥΡΙΖΑ, δεν ανέστειλε το μέτρο της κατάσχεσης απαιτήσεων του οφειλέτη εις χείρας τρίτων.

(Στο σημείο αυτό ο Υφυπουργός Οικονομικών κ. Απόστολος Βεσυρόπουλος καταθέτει για τα Πρακτικά την προαναφερθείσα εγκύκλιο, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πέραν απ’ αυτό, όμως, υπάρχει και ένα πλήθος ευνοϊκών διατάξεων για φυσικά και νομικά πρόσωπα στο νέο ρυθμιστικό πλαίσιο για τις εκατόν είκοσι δόσεις.

Ποιες είναι αυτές; Πρώτον, η μείωση της ελάχιστης μηνιαίας δόσης από τα 30 στα 20 ευρώ.

Δεύτερον, η μείωση του επιτοκίου από 5% σε 3%, γιατί, όπως είπα και χθες, το επιτόκιο 5% αποτελούσε αντικίνητρο για την ένταξη στη ρύθμιση και οδηγούσε σε αύξηση των επιβαρύνσεων.

Τρίτον, η ένταξη στη ρύθμιση των εκατόν είκοσι δόσεων όλων των νομικών προσώπων κερδοσκοπικού χαρακτήρα με βασική οφειλή έως 1 εκατομμύριο ευρώ.

Τέταρτον, η δυνατότητα προκαταβολής ποσού, τουλάχιστον διπλάσιου της μηνιαίας δόσης της ρύθμισης, με ταυτόχρονη χορήγηση ισόποσης απαλλαγής, επί των συνολικών προσαυξήσεων και των τόκων εκπρόθεσμης καταβολής. Μάλιστα, η διαγραφή των προσαυξήσεων σε περίπτωση εφάπαξ καταβολής φτάνει το 100%. Σε περίπτωση εξόφλησης σε δύο έως τέσσερις δόσεις, η διαγραφή προσαυξήσεων φτάνει το 95%. Για πέντε έως δώδεκα δόσεις φτάνει το 85%, για δεκατρείς έως είκοσι τέσσερις δόσεις φτάνει το 80%, ενώ για είκοσι πέντε έως τριάντα έξι δόσεις η διαγραφή των προσαυξήσεων φτάνει το 75%.

Πέμπτον, αυτοί που έχουν ήδη ενταχθεί στη ρύθμιση του ν.4611/2019, που ίσχυε μέχρι σήμερα, έχουν τη δυνατότητα να ενταχθούν στη νέα ευνοϊκή ρύθμιση.

Έκτον, καλύπτεται ως προς την ένταξη στη ρύθμιση στο σύνολο των οφειλών, με την εξαίρεση βασικά του φόρου εισοδήματος του 2018 και του ΕΝΦΙΑ του 2019.

Η ρύθμιση για τις εκατόν είκοσι δόσεις, που φέρνουμε προς ψήφιση έχει σαφείς και συγκεκριμένους στόχους, αφού, πρώτον, θα οδηγήσει σε αύξηση των δημοσίων εσόδων, δεύτερον, θα δώσει τη δυνατότητα σε νοικοκυριά και επιχειρήσεις να επιστρέψουν στην κανονικότητα και να ξεφύγουν από τον εφιάλτη των πλειστηριασμών και των κατασχέσεων και τρίτον, θα ενισχύσει τη ρευστότητα και θα βελτιώσει το οικονομικό κλίμα στην αγορά. Τα αποτελέσματα θα φανούν στην πρόοδο και στην εξέλιξη αυτής της ρύθμισης και θα μπορούν να συγκριθούν με το παρελθόν. Είναι μια δεύτερη ευκαιρία για όλους, κυρίως όμως είναι η τελευταία ευκαιρία, αφού δεν θα υπάρξει άλλη τέτοια ρύθμιση και αυτό θέλω να το καταστήσω σαφές σε όλους.

Κυρίες και κύριοι συνάδελφοι, ο στόχος μας είναι να διαμορφώσουμε ένα υγιές και σταθερό φορολογικό περιβάλλον, κάτι που θα αποτυπωθεί και στο επόμενο φορολογικό νομοσχέδιο, που θα φέρουμε το φθινόπωρο. Ένα νομοσχέδιο που θα περιλαμβάνει τη μόνιμη μείωση των φορολογικών συντελεστών για τα φυσικά και νομικά πρόσωπα, τη διατήρηση του αφορολογήτου, επενδυτικά κίνητρα και έναν νέο σταθερό και δίκαιο Κώδικα Φορολογίας Εισοδήματος, που θα ενσωματώνει όλες τις αλλαγές που έχουν γίνει τα τελευταία χρόνια, καθώς και τη νομολογία των δικαστηρίων και τις κανονιστικές πράξεις που εκδόθηκαν από τη φορολογική διοίκηση.

Η χώρα κοιτάζει πλέον μπροστά με αισιοδοξία και αυτοπεποίθηση. Τα μηνύματα από την αγορά ομολόγων αποδεικνύουν ότι αρχίζει και κτίζεται μια ισχυρή σχέση εμπιστοσύνης, ανάμεσα στην ελληνική οικονομία και στις αγορές.

Στόχος μας είναι αυτό το κλίμα εμπιστοσύνης να ενισχυθεί ακόμα περισσότερο με την προσέλκυση επενδύσεων, που γι’ αυτήν την Κυβέρνηση θα αποτελεί μια πάγια και σταθερή επιδίωξη. Η ελληνική κοινωνία ταλαιπωρήθηκε από τον λαϊκισμό και τις ψευδαισθήσεις που κάποιοι σκοπίμως καλλιέργησαν. Πλήρωσε πολύ βαρύ τίμημα από τις ψεύτικες υποσχέσεις. Στους Έλληνες πολίτες αξίζει το καλύτερο και εμείς είμαστε αποφασισμένοι να τους το προσφέρουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Σας λέω, λοιπόν, από τώρα ότι όποιος εκ των Κοινοβουλευτικών Εκπροσώπων επιθυμεί μπορεί να πάρει τον λόγο ανά πάσα στιγμή, όπως επίσης και όποιος από τους προέδρους των Κοινοβουλευτικών Ομάδων επιθυμεί να πάρει τον λόγο.

Λέω τους πέντε πρώτους τώρα από τον δεύτερο κύκλο ομιλητών, για να ετοιμάζονται. Είναι ο κ. Βολουδάκης, ο κ. Αλεξιάδης, ο κ. Κατρίνης, ο κ. Μαρίνος και ο κ. Χήτας και άλλοι πέντε ακόμα συνάδελφοι.

Ο κ. Βολουδάκης να έρθει στο Βήμα.

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριε Βολουδάκη.

Τι θέλετε, κύριε συνάδελφε;

**ΝΙΚΟΛΑΟΣ ΣΥΡΜΑΛΕΝΙΟΣ:** Κύριε Πρόεδρε, για πρώτη φορά, τουλάχιστον στα χρόνια που είμαι εγώ, από το 2012, υπάρχει ένας κατάλογος ομιλητών -συμφωνημένος, δεν αμφιβάλλω- αλλά βλέπω ότι η αναλογία, τουλάχιστον των Κοινοβουλευτικών Ομάδων, δεν τηρείται.

**ΠΡΟΕΔΡΕΥΩΝ (Νικήτας Κακλαμάνης):** Πώς δεν τηρείται;

**ΝΙΚΟΛΑΟΣ ΣΥΡΜΑΛΕΝΙΟΣ:** Πώς είναι δυνατόν η δική μας Κοινοβουλευτική Ομάδα με ογδόντα έξι Βουλευτές να έχει μόνο δυο ομιλητές; Δεν λέω κατ’ αναλογία και όλοι οι υπόλοιποι. Αυτό δεν έχει ξαναγίνει, έστω και με τη δικαιολογία του κατεπείγοντος, πρώτον, να μην μπορούν κατ’ αρχάς να γραφτούν ομιλητές και δεύτερον, να υπάρχει αυτή η ισομέρεια σε όλους, ανεξάρτητα κοινοβουλευτικής δύναμης. Αυτό δεν μπορώ να το καταλάβω. Είναι νέα ήθη και νέα τακτική;

**ΠΡΟΕΔΡΕΥΩΝ (Νικήτας Κακλαμάνης):** Ούτε νέα ήθη, κύριε συνάδελφε, ούτε νέες τακτικές και εσείς που είστε παλιός, απορώ γιατί μου το λέτε. Για να πάει η αναλογία πέντε-τρία κ.λπ., είναι συμφωνία πάλι των κομμάτων. Όλα αυτά που είπατε είναι με συμφωνία των κομμάτων για δυο ομάδες και μάλιστα στη δεύτερη ομάδα, για να σας ενημερώσω, παραδείγματος χάριν, η Ελληνική Λύση και η ΜέΡΑ25 δεν έχουν ομιλητή. Είναι συμφωνία που έχει γίνει. Εσείς το πάτε, με βάση τον κώδικα κ.λπ., αλλά αυτά συζητήθηκαν στην επιτροπή. Επομένως, ούτε νέα ήθη ούτε νέες πρακτικές. Αυτές οι ενστάσεις γίνονται στην επιτροπή και συνεννοούνται. Το Προεδρείο παίρνει το χαρτί και ό,τι έχει μπροστά του λέει. Το ξέρετε.

**ΝΙΚΟΛΑΟΣ ΣΥΡΜΑΛΕΝΙΟΣ:** Τι θα κάνουν οι συνάδελφοι.

**ΠΡΟΕΔΡΕΥΩΝ (Νικήτας Κακλαμάνης):** Ωραία, νομίζω ότι το κόμμα σας, που έδωσε τα ονόματα των συναδέλφων σας από τον ΣΥΡΙΖΑ, μπορεί να σας ενημερώσει. Δεν θα αντικαταστήσω εγώ τον ΣΥΡΙΖΑ.

**ΓΕΩΡΓΙΟΣ ΒΛΑΧΟΣ:** Και από τη μεριά της Μειοψηφίας, κύριε Πρόεδρε, δυο ομιλητές είναι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βλάχο, ήμουν σαφής, καθίστε παρακαλώ.

**ΓΕΩΡΓΙΟΣ ΒΛΑΧΟΣ:** Όχι, για να μη δημιουργούνται παρεξηγήσεις.

**ΠΡΟΕΔΡΕΥΩΝ (Νικήτας Κακλαμάνης):** Είναι σαφής η απάντηση που έδωσα, το έχει μπροστά του ο κ. Συρμαλένιος. Ήμουν σαφής που είπα ότι δεν τηρήθηκε το πέντε-τρία, ένα-ένα-ένα. Κατόπιν τούτου, οι διευκρινήσεις παρέλκουν.

Ο κ. Μανούσος Βολουδάκης, έχει τον λόγο, τον οποίον επανακαλωσορίζω στα έδρανα της Βουλής.

Θα υπάρχει η σχετική ανοχή και για τη δεύτερη ομάδα συναδέλφων. Τα πέντε λεπτά μπαίνουν ενδεικτικά, θα κρατηθεί ανοχή και σε εσάς.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Ευχαριστώ, κύριε Πρόεδρε.

Επιτρέψτε μου, μια που δείχνετε κι αυτή την ανοχή, να αναφερθώ κι εγώ στο δυσάρεστο γεγονός που είχαμε σήμερα. Ο Μανώλης Σκουλάκης ήταν ένας άνθρωπος της προσφοράς. Ήταν ένας πραγματικός πατριώτης, αγαπητός σε όλους στην κοινωνία των Χανίων, αλλά και στη μεγάλη πολιτική οικογένεια της πατρίδας μας.

Θερμά συλλυπητήρια στην οικογένειά του. Ο θεός να τον αναπαύσει!

Πραγματικά, ήταν μια πολύ δυσάρεστη ξαφνική είδηση αυτή που μας μετέφεραν οι συνάδελφοι του ΠΑΣΟΚ. Συλλυπητήρια και σ’ αυτούς.

Επί του θέματος. Η υπερφορολόγηση των τελευταίων ετών ήταν βασικό ζήτημα σ’ αυτές τις εκλογές. Ίσως ήταν ένα από τα καθοριστικά ζητήματα και του αποτελέσματος αυτών των εκλογών, γιατί η δική μας παράταξη είχε κάνει αυτό το ζήτημα σημαία, διότι λέγαμε, λέμε και υποστηρίζουμε ότι η πατρίδα μας χρειάζεται απελευθέρωση των παραγωγικών της δυνάμεων, για να μπορέσει να βγει από την κρίση και χρειάζεται άρση του υπερβολικού φορολογικού βάρους.

Δημιουργείται κατά τη συζήτηση αυτού του νομοσχεδίου ένα πολιτικό θέμα από την πλευρά της Αξιωματικής Αντιπολίτευσης. Τίθεται ταξική διάσταση στο νομοσχέδιο και λέει ο ΣΥΡΙΖΑ τι κάνετε με τους οικονομικά ασθενέστερους, τι κάνετε με τη μεσαία τάξη, πώς μοιράζετε την ελάφρυνση;

Κατ’ αρχάς, αγαπητοί συνάδελφοι του ΣΥΡΙΖΑ, επιτρέψτε μου να πω ότι για παράταξη η οποία ήταν στην κυβέρνηση μέχρι πριν από λίγες εβδομάδες, δεν είναι σοβαρό -δεν βρίσκω άλλη λέξη- να έρχεται και να λέει σήμερα τι θα έκανε.

Ξέρουμε τι κάνατε, κυρίες και κύριοι του ΣΥΡΙΖΑ. Και ξέρουμε τι κάνατε στα τεσσεράμισι χρόνια που ήσασταν στην εξουσία, αλλά και τι νομοθετήσατε επί του θέματος. Είναι πάρα πολύ πρόσφατο.

Προ τριών μηνών, κύριε Τσακαλώτο, φέρατε κάποιες ελαφρύνσεις για τον ΕΝΦΙΑ. Τώρα γιατί μας λέτε ότι θα κάνατε και κάτι άλλο;

Για να δούμε, λοιπόν, τι κάνατε με αυτή την ελάφρυνση προ τριών μηνών και πώς συγκρίνεται με αυτό που φέρνει αυτή η Κυβέρνηση.

Κατ’ αρχάς, επειδή μιλάμε για ταξικά πρόσημα, για τη διάσταση της διανομής κ.λπ., να σημειώσω ότι η ρύθμιση όσον αφορά τους ασθενέστερους, με τη χαμηλότερης αξίας περιουσία, μέχρι 60.000 ευρώ, είναι η ίδια. Αυτό που κάνατε και εσείς 30% μείωση για τις περιουσίες μέχρι 60.000 ευρώ- αυτό φέρνει και αυτή η Κυβέρνηση. Απλώς αυτή η Κυβέρνηση φέρνει ελαφρύνσεις και για όλους τους υπολοίπους, κάτι που δεν κάνατε και όπως προκύπτει και από τα λεγόμενά σας, δεν το θέλετε.

Και, ξέρετε, μέσα στους άνω των 60.000 ευρώ είναι και η μεσαία τάξη της πατρίδας μας, μια πολύ ευρεία κατηγορία φορολογουμένων. Είναι περί τα δύο εκατομμύρια οι φορολογούμενοι οι οποίοι έχουν ακίνητη περιουσία από 60.000 ευρώ έως 200.000 ευρώ. Σε αυτή την κατηγορία η ελάφρυνση που έρχεται με τη ρύθμιση της Κυβέρνησης σήμερα, είναι πολύ σημαντικότερη από αυτήν που θα είχατε εσείς. Εσείς ουσιαστικά είχατε ρύθμιση μέχρι τις 60.000 ευρώ και με έναν σύνθετο τρόπο ορίζατε μία έκπτωση μέχρι 100 ευρώ για τους υπόλοιπους.

Ας το δούμε με παράδειγμα. Για μια περιουσία 100.000 ευρώ με το δικό μας νόμο η μείωση του φόρου θα είναι 20%. Με το δικό σας νόμο, λαμβάνοντας υπόψιν τα περί 100 ευρώ κ.λπ., θα ήταν γύρω στο 12%. Για μια περιουσία 160.000 ευρώ -κοιτάξτε εδώ πώς αρχίζει και μειώνεται- η μείωση που έρχεται με τον παρόντα νόμο είναι, βεβαίως, 20% σταθερά, ενώ με τον δικό σας νόμο θα ήταν γύρω στο 3%. Αν πάμε δε στις 200.000 ευρώ, εκεί παραμένει 20% η μείωση στον δικό μας νόμο, αλλά στο δικό σας έσβηνε ουσιαστικά και δεν υπήρχε καμμία ελάφρυνση.

Αυτό, όμως, κυρίες και κύριοι συνάδελφοι, δεν είχε αποτέλεσμα ούτε από άποψη κοινωνικής δικαιοσύνης, γιατί μέσα στα δύο εκατομμύρια των ανθρώπων, που έχουν περιουσία μέχρι 200.000 ευρώ, υπάρχουν άνθρωποι οι οποίοι, πραγματικά, δυσκολεύονται σήμερα και γιατί την περιουσία τους την απέκτησαν πολύ παλαιότερα, σε άλλες συνθήκες, και γιατί η σημερινή εισοδηματική τους κατάσταση δεν τους επιτρέπει να εξυπηρετήσουν ένα τέτοιο φορολογικό βάρος και γιατί, βέβαια, οι αντικειμενικές αξίες σε πολλές περιπτώσεις δεν έχουν πια καμμία σχέση με τις πραγματικές εμπορικές αξίες.

Άρα εδώ έχουμε μια πολύ δικαιότερη ρύθμιση, που θα είναι και αποτελεσματικότερη για την οικονομία. Και υπηρετείται αυτή η ρύθμιση με τα 205.000.000 ευρώ μεγαλύτερης ελάφρυνσης που έρχεται με τη ρύθμιση αυτή.

Βέβαια, κύριε Υπουργέ, για να είμαστε δίκαιοι, η αλήθεια είναι ότι η κατηγορία της μείωσης του 20% είναι πολύ ευρεία. Θα μπορούσε να έχει διαβαθμίσεις. Θα ήταν και δικαιότερο και αποτελεσματικότερο. Είμαι, όμως, βέβαιος ότι μπορείτε να το λάβετε υπόψιν σας σε επόμενη ρύθμιση.

Αγαπητή κυρία Παπανάτσιου, στην επιτροπή -ίσως δεν το προσέξατε εχθές- δεσμεύτηκε ο Υπουργός, ότι η εξαγγελία που έγινε προεκλογικά πως η μείωση θα είναι 30% στη διετία, ισχύει. Ξεκινάμε με ένα 22% μεσοσταθμικά, το οποίο έρχεται και έναν χρόνο νωρίτερα απ’ ό,τι είχε εξαγγελθεί και, βεβαίως, θα ακολουθήσει η περαιτέρω ρύθμιση.

Για να μην κάνω κατάχρηση του χρόνου, να πω δυο λόγια σε σχέση με τη ρύθμιση των εκατόν είκοσι δόσεων, η οποία είναι ακόμα μία ανάσα για την αγορά, μια ανάσα την οποία επίσης πολύ πρόσφατα σχεδιάσατε λάθος, κυρίες και κύριοι συνάδελφοι του ΣΥΡΙΖΑ, γιατί αφήσατε έξω από τη ρύθμιση τα νομικά πρόσωπα. Και δεν είναι τα νομικά πρόσωπα -αυτά που θα θέλατε να δώσετε την εντύπωση, καλλιεργώντας την πλάνη περί του προστάτη των αδυνάτων που υποτίθεται ότι είστε- μόνο οι μεγάλες εταιρείες, οι πολυεθνικές ή δεν ξέρω εγώ ποιος. Νομικό πρόσωπο είναι και η ΙΚΕ που έχει ο καφετζής του χωριού. Και αυτός έως τώρα δεν μπορούσε να μπει στη ρύθμιση, ενώ τώρα μπορεί.

Η νέα ρύθμιση των εκατόν είκοσι δόσεων για οφειλές προς το δημόσιο είναι πολύ σημαντική. Χαιρετίζω, βεβαίως, την είδηση που ακούσαμε ότι θα επεκταθεί και στα ασφαλιστικά ταμεία. Θα ήθελα να επισημάνω ότι είναι πολύ σημαντικό κυρίως ότι η νέα ρύθμιση έχει χαμηλότερο επιτόκιο. Από το 5% στο 3% που πάμε τώρα, είναι μια πολύ σημαντική ελάφρυνση.

Όμως, κύριε Υπουργέ, είναι γεγονός ότι το να χάνεις τη ρύθμιση εάν χάσεις πληρωμές δύο δόσεων, είναι υπερβολικό. Είναι πολύ αυστηρό για μία ρύθμιση που αφορά δεκαετία. Η δεκαετία είναι πολύ δύσκολο να προβλεφθεί στη ζωή. Τόσο το φυσικό πρόσωπο, όσο και η επιχείρηση, μπορεί κάλλιστα σε μία δεκαετία να βρεθούν σε δυσκολίες. Δεν πρέπει να είμαστε τόσο αυστηροί και δεν πρέπει να βγάλουμε ανθρώπους στην πορεία από αυτήν τη ρύθμιση και να λέμε ότι είναι η τελευταία ευκαιρία. Εξετάστε το, παρακαλώ, για τη συνέχεια. Αν φοβάστε το ενδεχόμενο κάποιοι να αφήνουν δόσεις να κυλάνε χωρίς να υπάρχει λόγος, μπορείτε να βάλετε ένα επιτόκιο για τα πέραν των δύο δόσεων. Πιστεύω, όμως, ότι θα είναι πολύ πιο ρεαλιστικό να πάμε στις τέσσερις δόσεις, ώστε να έχει κανείς τη δυνατότητα να κάνει τον προγραμματισμό του.

Πιστεύω, κυρίες και κύριοι συνάδελφοι, ότι αυτό το νομοσχέδιο είναι μια πολύ καλή πρώτη κίνηση, που θα δώσει ανάσα στην οικονομία. Είναι ένα πρώτο βήμα στην απελευθέρωση των παραγωγικών δυνάμεων και ένα πρώτο βήμα προς την υπέρβαση των συνεπειών της κρίσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον συνάδελφο από τον ΣΥΡΙΖΑ τον κ. Τρύφωνα Αλεξιάδη.

Κύριε Αλεξιάδη, ισχύει και για εσάς το ίδιο όσον αφορά τον χρόνο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, έπρεπε να ξεκινήσω την ομιλία μου απαντώντας στα όσα ακούστηκαν προηγουμένως από ομιλητές της Νέας Δημοκρατίας, ότι είμαστε «εμπαθείς και ιδεοληπτικοί, ότι δεν είμαστε σοβαροί». Ήθελα να το αφιερώσω αυτό σε όσους έχουν αυταπάτες περί πολιτικού πολιτισμού και σε όσους έχουν κάποιες άλλες απόψεις. Δεν θα απαντήσω, όμως, σε αυτά, διότι έχουμε ψηφίσει κατ’ αρχήν «ναι» στο νομοσχέδιο. Οπότε, σε ένα τέτοιο νομοσχέδιο το να επιμένει ή να απαντά κάποιος σε τέτοιους χαρακτηρισμούς δεν νομίζω ότι βοηθά τη λειτουργία του Κοινοβουλίου.

Θα ήθελα, όμως, να υπενθυμίσω ερωτήματα τα οποία καταθέσαμε χθες στην Επιτροπή Οικονομικών Υποθέσεων και ανέμενα σήμερα στην ομιλία του Υφυπουργού -ίσως το κάνει ο Υπουργός στην ομιλία του- να υπάρχουν απαντήσεις.

Το ένα είναι η απάντηση στο θέμα, που έθεσε Βουλευτής της Νέας Δημοκρατίας στην επιτροπή -ο κ. Αμυράς νομίζω- ότι για πρώτη φορά έχουμε μείωση του ΕΝΦΙΑ. Είχα ζητήσει, λοιπόν, από τον Υπουργό, επειδή δεν ισχύει αυτό, να καταθέσει έναν πίνακα στον οποίο να φαίνεται, από το 2009 έως το 2017 ποια ήταν η συνολική επιβάρυνση στην ακίνητη περιουσία και να φανεί πώς παρέλαβαν οι τότε κυβερνήσεις τους φόρους στην περιουσία σε πολύ χαμηλό επίπεδο και τους εκτίναξαν σε πολύ υψηλά επίπεδα. Εμείς τους μειώνουμε από το 2015, χρόνο με τον χρόνο και για το 2019 είχαμε νομοθετήσει -άρα δεν είναι κάτι καινούριο αυτό που φέρνετε εσείς, είναι κάτι προσθετικό- μία μείωση στον ΕΝΦΙΑ 260 εκατομμύρια. Εσείς προσθέτετε σε αυτήν τη μείωση άλλα 205 εκατομμύρια. Θα αναφερθώ στη συνέχεια σε αυτήν.

Μένει, επίσης, αναπάντητο το ερώτημα για τις φορολογικές δηλώσεις, με την έννοια ότι η παράταση μίας ημέρας που δόθηκε, είναι η καλύτερη απάντηση σε όσους γκρίνιαζαν επί κυβερνήσεων ΣΥΡΙΖΑ για παρατάσεις κ.λπ.. Ας πρόσεχαν όμως. Όλοι αυτοί, δηλαδή, που από διάφορους θεσμούς επιμελητηρίων, ενώσεων λογιστών κ.λπ. κατήγγελλαν τον ΣΥΡΙΖΑ, ας δουν τώρα τι ακριβώς έχει γίνει. Και απαντήστε μας κάποια στιγμή, πόσες χιλιάδες φορολογικές δηλώσεις έχουν μείνει εκτός συστήματος.

Τέλος, παραμένει το εξής ερώτημα, που για λόγους κοινοβουλευτικούς πρέπει να απαντηθεί: Στην έκθεση του Γενικού Λογιστηρίου του Κράτους που συνοδεύει το νομοσχέδιο, στην περίπτωση Β.2, Β.3 και Β.4 υπάρχουν αναφορές για απώλεια εσόδων, ενδεχόμενη απώλεια εσόδων, χρονική υστέρηση είσπραξης εσόδων και δεν μας έχετε εξηγήσει ποια θα είναι αυτή. Αν θέλετε να νομοθετείτε έτσι, σεβαστό. Απλώς θυμίζω τι λέγατε και εσείς ως Βουλευτές της Αντιπολίτευσης ή τι διακηρύσσατε μέχρι τώρα.

Ο εισηγητής της Νέας Δημοκρατίας στην ομιλία του έκανε μία αναφορά περί «κοινωνικής δικαιοσύνης». Πραγματικά, κύριε Σπανάκη, εγώ θα ήθελα να ρωτήσω το εξής: Το ότι δεκαπέντε χιλιάδες πολύ πλούσιοι, με περιουσία κατ’ άτομο 1 εκατομμύριο ευρώ, που θα ωφεληθούν με 22 εκατομμύρια ευρώ, δηλαδή περίπου 1.500 ευρώ ανά ιδιοκτήτη -σε τέτοια παραδείγματα δεν αναφερθήκατε- είναι μία πράξη κοινωνικής δικαιοσύνης; Αυτή είναι μια βαθιά ταξική κίνηση που κάνετε και απορώ γιατί την κάνετε. Και αυτό το λέω με την εξής έννοια: Γιατί δεν ενισχύετε με αυτά τα 22 εκατομμύρια ευρώ τη μεσαία τάξη, για την οποία τόσα πολλά είπατε ως Νέα Δημοκρατία στην προεκλογική περίοδο; Γιατί δεν ενισχύετε το επίπεδο μέχρι τις 60.000 ευρώ περιουσία; Επίσης, γιατί δεν ενισχύετε την Εθνική Συνομοσπονδία Ατόμων με Αναπηρία, η οποία έχει στείλει έγγραφο -το έχετε όλοι στο αρχείο σας- που ζητάει ειδικές ρυθμίσεις στον ΕΝΦΙΑ για ειδικές κατηγορίες συμπολιτών μας;

Κι επειδή πάρα πολλές φορές στο παρελθόν, πολλοί σε αυτή την Αίθουσα έχουν αφιερώσει χρόνο να συζητούν γι’ αυτό το ζήτημα, για ποιο λόγο δεν κάνετε μια τέτοια ενέργεια αυτά τα 22 εκατομμύρια, αντί να τα χαρίσετε στους πλούσιους και τους πολύ πλούσιους, να τα κατευθύνετε σε ρυθμίσεις που αφορούν τα άτομα με ειδικές ανάγκες;

Σε ό,τι αφορά, δε, το θέμα του ΕΝΦΙΑ -επίσης ένα άλλο ερώτημα στα μαθήματα κοινωνικής δικαιοσύνης-, για ποιο λόγο αυτά τα 22 εκατομμύρια δεν τα κατευθύνετε ως φορολογική έκπτωση στο «Χαμόγελο του Παιδιού», στην «Κιβωτό του Κόσμου», σε ορφανοτροφεία και άλλους φορείς, που για τα μη ιδιοχρησιμοποιούμενα ακίνητα, δηλαδή για τα ακίνητα που δεν χρησιμοποιούνται για τους σκοπούς τους, αναγκάζονται και πληρώνουν ΕΝΦΙΑ και πολλές φορές και Βουλευτές της Νέας Δημοκρατίας πολύ σωστά εδώ μας έκαναν παρατηρήσεις και μας έθεταν αυτά τα ζητήματα κι έπρεπε να απαντήσουμε;

Απαντήστε παρακαλώ πολύ, γιατί ενισχύετε τους πλούσιους και τους πολύ πλούσιους με τόσο μεγάλο χρηματικό ποσό.

Θα μπορούσα να αναφερθώ και σε χαμηλότερα περιουσιακά κλιμάκια, αλλά εγώ παίρνω το εξωφρενικό ποσό των 22 εκατομμυρίων για τους πάρα πολύ πλούσιους.

Ερχόμαστε στη ρύθμιση των εκατόν είκοσι δόσεων. Ρώτησα χθες στην επιτροπή και απάντηση δεν πήρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, την ανοχή που υπήρχε και στον προηγούμενο ομιλητή. Δεν ζητάω τίποτα περισσότερο.

Σε ό,τι αφορά, λοιπόν, το ερώτημα που κατατέθηκε στην επιτροπή χθες, θα παραταθεί η ημερομηνία 31-12-2018, δηλαδή η ημερομηνία που οριοθετεί φορολογικές υποχρεώσεις; Θα παραταθεί, με μία άλλη ημερομηνία -με την 30η Ιουνίου 2019 ή με άλλη - ώστε να συμπεριληφθούν και οι υποχρεώσεις ΦΠΑ και άλλες υποχρεώσεις, ναι ή όχι;

Επίσης, θα υλοποιήσετε αυτό το οποίο ζητά η ΓΣΕΒΕΕ με έγγραφο το οποίο έχει στείλει και σε σας, δηλαδή συγκεκριμένες επεκτάσεις στη ρύθμιση των φορολογικών οφειλών σε εκατόν είκοσι δόσεις μέχρι τις 31-12-2019, διότι το δίμηνο θα είναι πάρα πολύ μικρό; Και μην ακούσω επιχειρήματα του στυλ «κι εσείς βασανίζατε τους μαύρους». Αυτά τα έχουμε συζητήσει πάρα πολλές φορές. Ας αλλάξει λίγο το πολιτικό επιχείρημα σε αυτή την Αίθουσα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Κλείνω με δύο παρατηρήσεις. Η μία είναι για την αναφορά σας ως προς «την τελευταία φορά ρύθμιση χρεών». Καταλαβαίνω γιατί το κάνετε. Κι εγώ έχω αναγκαστεί να πω από αυτό το Βήμα διάφορα τέτοια. Να είμαστε, όμως, ειλικρινείς ως προς το τι ισχύει. Εάν δεν δώσουμε κάποια ρύθμιση χρεών, η οποία, σε συνδυασμό με την πορεία της οικονομίας, θα μπορεί να εξυπηρετεί τους φορολογούμενους, θα είμαστε αναγκασμένοι να έχουμε κι άλλες τέτοιες ρυθμίσεις.

Άλλωστε, επ’ αυτού και η Επιστημονική Υπηρεσία της Βουλής πολύ σωστά λέει ότι «το συγκεκριμένο άρθρο αποτελεί εξαγγελία και υπόδειξη προς τον μελλοντικό νομοθέτη, τον οποίο, πάντως, δεν δύναται να περιορίσει ως προς τη θέσπιση αντίστοιχων ρυθμίσεων».

Και κλείνω με την εξαγγελία σε ό,τι αφορά το ζήτημα των φορολογικών αλλαγών που θα έρθουν αργότερα, για να μη θεωρηθεί η ψήφος μας «κατ’ αρχήν ναι» ότι συμφωνούμε και με όλα αυτά τα οποία έχετε πει μέχρι τώρα ή με αυτά που σχεδιάζετε. Βεβαίως και θα έχουμε χρόνο το επόμενο διάστημα, είτε στη Βουλή είτε εκτός Βουλής, να συζητήσουμε για τις μεγάλες αλλαγές που χρειάζεται το φορολογικό σύστημα, να συζητήσουμε για τις διατάξεις που θα φέρετε με τις οποίες θα καταργήσετε τους είκοσι εννέα άδικους φόρους που λέγατε ότι είχε φέρει ο ΣΥΡΙΖΑ, μεταξύ των οποίων το τέλος στο ηλεκτρονικό τσιγάρο ή το τέλος στην πλαστική σακούλα. Περιμένουμε να φέρετε διατάξεις, που θα αποκαθιστούν τις αδικίες για τις οποίες μας κατηγορείτε, αφού έχετε ανακαλύψει δημοσιονομικό χώρο.

Κι, επίσης, περιμένουμε, κάποια στιγμή σε επίπεδο Βουλής, να γίνει εκείνη η αναλυτική συζήτηση για τα θέματα της οργάνωσης των φορολογικών υπηρεσιών και το πώς θα είναι το φορολογικό σύστημα της χώρας, διότι η κατάργηση του ΣΔΟΕ στο π.δ.84 σε συνδυασμό με τα όσα συζητούνται σε άλλη αίθουσα για το επιτελικό κράτος, όπου υπάρχει η δυνατότητα, δυστυχώς, να τοποθετούνται προϊστάμενοι ελεγκτικών υπηρεσιών ιδιώτες, δημιουργεί ένα ζοφερό μέλλον γι’ αυτές τις υπηρεσίες.

Ευχαριστώ πάρα πολύ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κύριε συνάδελφε.

Καλώ στο Βήμα τον Πρόεδρο της Ελληνικής Λύσης κ. Βελόπουλο .

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρίες και κύριοι συνάδελφοι, κάποια στιγμή πρέπει να βρούμε έναν κοινό τόπο και μία λογική.

Να ξεκινήσω από ένα ρητορικό ερώτημα: Είναι άδικος ο φόρος; Όλοι συμφωνούμε ότι είναι. Και τι κάνουμε ώστε αυτός ο φόρος να μην υπάρχει; Θεωρώ ότι πράττουμε ουδέν. Διότι τώρα μας λέει η Νέα Δημοκρατία ότι θα πονάει λιγότερο αυτός που πληρώνει. Ο πόνος είναι πόνος. Το μάτωμα της τσέπης της καθημερινότητας του Έλληνα, που δεν μπορεί να τα βγάλει πέρα, θα συνεχίσει να υφίσταται. Δεν αλλάξατε κάτι. Μην επιχαίρουμε για μία νίκη που κάναμε. Μου θυμίζει τη νίκη του Πύρρου, όχι του Δήμα. Την πύρρειο νίκη.

Ο ΕΝΦΙΑ δηλώνει ουσιαστικά δήμευση περιουσίας. Θυμίζει λίγο τουρκοκρατία, όπου ο σουλτάνος έβαζε έναν φόρο επειδή το ήθελε αυτός. Φτιάξατε ένα έκτρωμα, ένα τέρας που λέγεται ΕΝΦΙΑ και αντί να το σκοτώσετε για να τελειώσει και ο Έλληνας, να ανακουφιστεί, του λέτε «Θα υφίσταται, αλλά θα σε μαστιγώνει λιγότερο». Δεν είναι λογική αυτή, είναι παραλογισμός.

Και αν θέλετε, να το πω και διαφορετικά. Γιατί όλοι οι πολίτες μισούν το ελληνικό κράτος; Ξέρετε; Το έχετε καταλάβει; Γιατί το ελληνικό κράτος τοκοχρεολυτικά, ληστρικά συμπεριφέρεται, αλλά όταν χρωστάει το ίδιο το κράτος στον πολίτη, δεν του δίνει το ίδιο επιτόκιο. Πώς να μην μισήσει ο πολίτης το κράτος μετά και πώς να μην παρανομεί όποτε μπορεί και να φοροδιαφεύγει; Κακώς το κάνει. Μισεί το κράτος.

Κάποιοι εδώ μέσα θεωρούν ότι το κράτος είναι αυτοί. Όχι, το κράτος είναι ο πολίτης, ο καθένας ξεχωριστά.

Θέλετε λεφτά. Θέλετε να βγάλετε, λέει, 10, 20, 25 δισεκατομμύρια. Καλά κάνετε και θέλετε να τα βγάλετε. Γιατί δεν ακούτε τον κ. Μίχαλο που ουρλιάζει για το παραεμπόριο των 8 δισεκατομμυρίων ετησίως που μπορούμε να τα πάρουμε αύριο το πρωί; Γιατί η Κυβέρνηση δεν έκανε κάτι συγκεκριμένο για το παραεμπόριο από την πρώτη στιγμή;

Πρόκειται για σημερινή επιστολή του κ. Μίχαλου προς τον Υπουργό κ. Γεωργιάδη, με την οποία του λέει ότι 8 δισεκατομμύρια ευρώ είναι το παραεμπόριο. Οκτώ δισεκατομμύρια έτοιμα χρήματα! Γιατί, λοιπόν, δεν πάτε εκεί και πάτε κάπου αλλού; Γιατί, δηλαδή, σώνει και καλά πρέπει να πείτε στον Έλληνα με το μαχαίρι στο λαιμό, «εκατόν είκοσι δόσεις θα πληρώσεις υποχρεωτικά»;

Και αν δεν πληρώσει τι γίνεται; Αν δεν μπορεί; Ανεργία μεγάλη, μισθοί μικροί, δάνεια πολλά, χρέη πολλά. Πώς θα πληρώσει; Αν δεν πληρώσει, τι θα του κάνουμε; Θα του πάρουμε το σπίτι; Θα του πάρει το δημόσιο το σπίτι; Θα κινήσει διαδικασίες η ελληνική κυβέρνηση; Υπουργέ, θέλω απάντηση.

Όταν δεν πληρώσει τις εκατόν είκοσι δόσεις ο πολίτης που αδυνατεί, γιατί πολύ απλά έχασε τη δουλειά του στο πρώτο πεντάμηνο, οκτάμηνο, δεκάμηνο, δωδεκάμηνο, τι θα κάνει η Κυβέρνηση; Θα του κάνει δήμευση του σπιτιού του; Θα πάει να του πάρει την εστία του, που είναι πατρογονική εστία, που είναι από αρχαιοτάτων χρονών ιερή; Τι θα κάνετε; Τι θα πει «τέλος»;

Ξέρετε τι μου θυμίζει αυτό; Ή με αγχόνη ή με τουφεκισμό. Διάλεξε και πάρε. Αν δεν έχω, τι θα πάρεις; Μα, δεν έχει σου λέει. Τι θα κάνουμε; Για πείτε μου εσείς εδώ μέσα. Γιατί θεωρώ ότι πρέπει κάποια στιγμή να αναλογιστούμε και τον πολίτη.

Όμως, θα μου πείτε, ότι ετοιμάζει τώρα η Κυβέρνηση -το έμαθα από τον κ. Γεωργιάδη- ρυθμιστικό νόμο -κανείς δεν μίλησε και δυστυχώς το λέω- για αποποινικοποίηση που αφορά τα στελέχη τραπεζών με τα κόκκινα δάνεια. Αυτό είναι έγκλημα, κύριε Υπουργέ. Δεν μπορεί να υπάρχει κράτος δικαίου και δημοκρατία που κάποιοι μπορούν να νομοθετούν, να παίρνουν αποφάσεις χωρίς να είναι υπόλογοι από τον νόμο. Θα μου πείτε ότι υφίσταται από προηγούμενες κυβερνήσεις. Δεν με απασχολεί. Ένα κακό προηγούμενο το αλλάζεις, το διαγράφεις, το τελειώνεις, το σκοτώνεις, δεν το αφήνεις ελεύθερο.

Δηλαδή το στέλεχος της «τάδε Bank», της «Βελο Bank» θα παίρνει όποια απόφαση θέλει, δεν θα απολογείται πουθενά και αν κάνει κάτι παράνομο, δεν μπορεί να τιμωρηθεί. Ατιμωρησία! Αυτό είναι δημοκρατία; Αυτό είναι Σύνταγμα; Έτσι εσείς ορίζετε το Σύνταγμα και το κράτος δικαίου; Αλλού απευθύνεστε. Κάνετε λάθη.

Ακούω ότι η Eurobank δίνει μέρισμα στους μετόχους -ακούστε, κύριοι συνάδελφοι, γιατί καλά τα λέμε εδώ μέσα- από τα κόκκινα δάνεια. Περιλαμβάνει τριάντα έξι χιλιάδες δάνεια, είκοσι μία χιλιάδες στεγαστικά, δεκαπέντε χιλιάδες κόκκινα καταναλωτικά. Και θα πάρουν με κόλπο οι μέτοχοι μέρισμα! Από πού; Από τον θάνατο του Έλληνα. Και το επιτρέπει η ελληνική Βουλή, το επιτρέπουν τα Υπουργεία, το επιτρέπουν οι προηγούμενοι, οι επόμενοι, οι μεθεπόμενοι.

Και αναρωτιόμαστε, γιατί ψήφισε το 45%, το 50%, το 55% των Ελλήνων κι όχι το 100%; Στο τέλος θα ψηφίζουμε μόνο εμείς για να βγάζουμε κυβερνήσεις, οι τριακόσιοι εδώ μέσα. Δεν θα μας πιστεύει κανένας, διότι όλα αυτά δεν είναι σύννομα, δεν είναι λογικά, είναι παράλογα.

 Έρευνα σημερινή, που το κανάλι σας –ο «ΣΚΑΪ» λέω, το κανάλι της Νέας Δημοκρατίας- έχει κάνει, έλεγε το εξής, ότι δουλεύουμε τις μισές μέρες του χρόνου, για να μπορούμε να πληρώνουμε τους φόρους και εσείς μου λέτε για εκατόν είκοσι δόσεις! Δουλεύει ο άλλος διακόσιες μέρες τον χρόνο, για να μπορεί να πληρώνει τους φόρους. Θα τους κλέψει. Θα κλέψει την εφορία, κύριε Υπουργέ. Το πιο απλό. Για να επιβιώσεις, θα κλέψεις. Και όταν έχεις ένα άδικο κράτος, το κατακλέβεις, είναι δεδομένο.

Γιατί δεν κάνετε αυτό που κάνουν στην Αμερική; Αντιγράψτε το φορολογικό σύστημα των Αμερικανών. Τόσο απλό είναι. Πιο απλό σύστημα δεν υπάρχει, αλλά κάθε Υπουργός βγάζει νομοθετική ρύθμιση, φορολογική μεταρρύθμιση, βγάζει μια πολυνομία και άλλη πολυνομία, για να μπορούν να κάνουν τη δουλειά τους κάποιοι και να ελίσσονται. Αυτό είναι το νεοελληνικό κρατίδιο, το πολύνομον του νεοελληνικού κρατιδίου: Καθένας Υπουργός κάνει και δέκα νόμους. Ψάξτε από το 1974 και μετά πόσες φορολογικές μεταρρυθμίσεις έχουμε. Εκατοντάδες και όλοι μιλούν για το ίδιο πράγμα: «Θα πατάξουμε τη φοροδιαφυγή, θα τελειώσουμε την φοροαποφυγή», αλλά ο ασθενής πεθαίνει -ο πολίτης- και η φοροδιαφυγή και η φοροαποφυγή υπάρχουν. Άρα, κάτι δεν κάνετε καλά.

Το συγκεκριμένο μοντέλο, το αμερικανικό, είναι το καλύτερο. Ας συμφωνήσουμε όλοι εδώ μέσα να το αντιγράψουμε, με απλούς τρόπους και διαδικασίες, δεν είναι τόσο πολύπλοκο. Γιατί πρέπει να ανακαλύψουμε την Αμερική εμείς μόνοι μας, αφού έχουν βρει καλύτερα μέτρα από εμάς, για να πάρουν τα χρήματα;

Κύριε Υπουργέ, κατά 413% αυξήθηκαν οι αποποιήσεις κληρονομιάς. Είχαμε εκατόν πενήντα χιλιάδες αποποιήσεις το 2019 και εσείς μου λέτε να πληρώσει ο άλλος εκατόν είκοσι δόσεις; Θα σας τα χαρίσουν τα σπίτια τελικά. Θα σας τα «χαρίσουν», γιατί είναι πόνος, «μάτωμα», να δίνεις το σπίτι του πατέρα σου ή το σπίτι που δούλεψες, για να βάλεις το κεφάλι σου από κάτω. Το λέω όσο πιο απλά μπορώ να μιλήσω, γιατί απευθύνομαι στις καρδιές σας, στα συναισθήματά σας. Γιατί υπάρχουν άνθρωποι που έχουν συναισθήματα και καρδιές εδώ μέσα. Υπάρχουν. Εγώ μπορεί να είμαι επιχειρηματίας και να είμαι μια χαρά οικονομικά, αλλά υπάρχουν άνθρωποι που βγάζουν 300 ή 400 ευρώ τον μήνα και δεν μπορούν να επιβιώσουν και του λες «πλήρωσε 250 ευρώ δόση». Ε, δεν μπορεί! Μα, δεν μπορεί. Δεν είναι κλέφτης, δεν είναι λωποδύτης, δεν μπορεί! Είναι πολύ απλό, δεν δύναται να πληρώσει.

Να πάω και λίγο στα καθ’ ημάς, στα νεοελληνικά. Άκουσα Υπουργό σήμερα, κύριοι συνάδελφοι –δεν θα πω το όνομά του, αλλά θλίβομαι, γιατί τον εκτιμώ- να λέει το εξής αμίμητο: Αυτός που δεν πληρώνει εισιτήριο στο μετρό, πρέπει να νιώθει απόβρασμα της κοινωνίας. Συγγνώμη, Υπουργέ μου, αλλά εάν δεν έχω να πληρώσω; Κανείς δεν θέλει να γίνει κλέφτης, βρε παιδιά. Εάν έχεις και δεν πληρώνεις, είσαι απατεωνάκος. Το είπε στον «ΣΚΑΪ», κύριοι συνάδελφοι. Προσπαθώ να μην πω το όνομα. Μη με προκαλέσετε, ψάξτε μόνοι σας. Και τον εκτιμώ, γιατί είναι σοβαρός και έντιμος άνθρωπος. Πώς του ξέφυγε αυτό; Απόβρασμα αυτός που δεν μπορεί να πληρώσει; Ο Χριστός και η Παναγία, δηλαδή, είναι απίστευτα πράγματα!

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης)

Έχετε τους γνωστούς δημοσιογράφους, που πολλοί εξ αυτών, χίλια άτομα σπεύδουν να προσληφθούν τώρα στους δήμους, στα Υπουργεία -ο καθένας θα έχει από δύο-τρεις- και έχουν αναγάγει ως μείζον το θέμα των συντάξεων των 20.000 ευρώ. Επικοινωνιακά τρικ και πυροτεχνήματα στην πλάτη του ελληνικού λαού. Αυτοματισμούς θέλετε. Πόσοι είναι αυτοί; Γιατί δεν λέτε; Είναι πέντε, έξι, επτά, οκτώ, δέκα; Κρεμάστε τους! Όχι όμως να παίζετε με αυτό το παιχνίδι, το βρώμικο, το επικοινωνιακό, σε συμφωνία και συμπαιγνία με τα μέσα που διαθέτετε, έμμεσα ή άμεσα και να κοροϊδεύετε τον ελληνικό λαό, επειδή βγήκαν δύο ή τρεις που πήραν ή θα πάρουν 20.000 ευρώ, που εδώ, εάν ψάξετε, έχουν οι ίδιοι εισφορές, όπως έχει λεχθεί, εκατομμυρίων ευρώ. Και εάν ο νομοθέτης έκανε λάθος, αλλάξτε τον νόμο, μην το κάνετε σημαία και λέτε «όλοι κλέφτες και απατεώνες που παίρνουν συντάξεις-μαϊμού». Γιατί, εάν θέλετε να ψάξετε για συντάξεις-μαϊμού, ψάξτε τους Βουλγάρους, τους Ρουμάνους που δήθεν μένουν στην Ελλάδα, ενώ δεν μένουν εδώ, μένουν στη Βουλγαρία και παίρνουν σύνταξη στην Ελλάδα ή και το αντίστροφο.

Επίσης, θα σας πω κάτι πολύ απλό. Σήμερα ακούω σε όλα τα κανάλια, λες και έχει πέσει εντολή, «σύρμα» που λέμε κατά τη λαϊκή έκφραση, «φοροδιαφυγή, φοροδιαφεύγουν οι Έλληνες, στα νησιά» κ.λπ.. Δεν έχω ξαναδεί τέτοιο κράτος, να αυτομαστιγώνεται μόνο του, να αυτοδιασύρεται, να ακούει ο ξένος, ο Γερμανός, ότι οι Έλληνες φοροδιαφεύγουν, είναι απατεώνες, λωποδύτες. Τι είναι αυτό το πράγμα; Δεν το καταλαβαίνω, κύριε Υπουργέ. Όλα τα κανάλια με ένα ματσούκι στο χέρι, «φοροδιαφεύγει ο εστιάτορας, φοροδιαφεύγει ο ψιλικατζής, φοροδιαφεύγει ο Έλληνας», ενώ αυτουνού που κάνει το ρεπορτάζ δεν φοροδιαφεύγει το αφεντικό του, ο μεγαλοκαναλάρχης. Ποτέ! Ούτε έχει ομολογιακά δάνεια! Ποτέ! Αυτοί είναι αμέμπτου τάξεως και ηθικής ή, εν πάση περιπτώσει, είναι άγγελοι. Το λέω, για να καταλάβετε ότι όταν αυτοδιασύρεσαι, μην περιμένεις από τους άλλους να πουν καλά λόγια για εσένα.

Κλείνοντας, να σας πω κάτι πολύ απλό, που δεν το είπε κανένας σας. Οκτακόσιες χιλιάδες επιχειρήσεις δεν μπορούν να κλείσουν τα βιβλία τους από την υπερφορολόγηση. Έτσι δεν είναι, κύριε Σπανάκη; Οκτακόσιες χιλιάδες επιχειρήσεις εδώ και καιρό δεν μπορούν να κλείσουν τα βιβλία. Τι συζητάμε εδώ μέσα; Δεν καταλαβαίνω ποια είναι η λογική τού να συζητάμε πράγματα που δεν ισχύουν.

Ο κ. Μητσοτάκης είναι αντικαπνιστής και αθλητής. Αποφάσισε να κόψει το κάπνισμα στους Έλληνες. Εντάξει, να το κόψει το κάπνισμα. Έχετε καταλάβει ότι τα μαγαζιά εστίασης στην Ολλανδία που εφαρμόστηκε ή στη Γερμανία που ζω εγώ, έχασαν 35%-40% του τζίρου τους; Έχετε καταλάβει ότι μπορεί να οδηγήσετε στην ανεργία πολύ κόσμο με αυτήν την επιλογή; Να διαλέγει το κάθε μαγαζί. Θέλει μόνο καπνιστών, να είναι μόνο καπνιστών ή εάν θέλει μόνο μη καπνιστών, να είναι μη καπνιστών. Τι φασισμός είναι αυτός, βρε παιδιά; Το δικαίωμα του μη καπνιστού το σεβόμαστε. Να πάει σε ένα μαγαζί μη καπνιστών.

Εδώ έχουμε και κοινωνικές προεκτάσεις. Θα έχουμε ανεργία. Θα απολυθούν σερβιτόροι, μπάρμαν, λογιστές από διάφορα μαγαζιά εστίασης. Έχετε καταλάβει τι κάνετε; Έχει καταλάβει ο Πρωθυπουργός τι κάνει; Έχει καταλάβει ότι δεν έκανε κανέναν διάλογο με κανέναν και μόνος του αποφάσισε σαν Καίσαρας, «κόβουμε το τσιγάρο στους Έλληνες»; Είμαστε με τα καλά μας; Έναν διάλογο με τα μαγαζιά της εστίασης, που μας δίνουν λεφτά, φόρους, ΦΠΑ, τζίρους κάναμε; Θα τους κόψουμε τους τζίρους. Θα χάσει ΦΠΑ το κράτος, θα χάσει η εφορία, μια χαρά, ο Μητσοτάκης θα είναι Πρωθυπουργός. Δεν είναι λογική αυτή. Ζητώ συγγνώμη, αλλά θεωρώ ότι ο δημοκρατικός διάλογος είναι διάλογος. Τους καλείς και μιλάς μαζί τους. Να σου προτείνουν και αυτοί μέτρα. Δεν μπορείς να λες «πονάει το δικό μου κεφάλι».

Έχω εδώ το ψήφισμα του Όθωνα. Δεν το ξέρω εάν το έχετε διαβάσει. Είναι το ψήφισμα του Όθωνα για το κάπνισμα. Από τότε το απαγόρευαν. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας να αναφέρω κάτι για τον κ. Μητσοτάκη, ο οποίος είναι στην Κύπρο. Του εύχομαι να πάνε όλα καλά. Όταν γυρίσει με το καλό, αυτή τη «ρημάδα» την ΑΟΖ θα την καθιερώσετε; Θα την καθορίσετε; Την ΑΟΖ, η οποία μας κατοχυρώνει το οικόπεδό μας, το σπίτι μας, την εθνική μας κυριαρχία, θα την καθορίσετε; Νεοδημοκράτες Βουλευτές πείτε στον Πρωθυπουργό, για να αμυνθεί η χώρα, πρέπει να έχει καθιερώσει και καθορίσει ΑΟΖ. Εάν δεν καθορίσεις ΑΟΖ, δεν μπορεί να μιλάς για εξόρυξη πετρελαίου. Στο είπε και ο Πάιατ. Τι σου είπε ο Πάιατ; Δεν μπορείς στο Αιγαίο ή στο Καστελόριζο, γιατί δεν έχεις ΑΟΖ. Αυτό σας είπε έμμεσα. Θα το κάνετε ή θα το κάνετε γαργάρα, όπως το Μακεδονικό; Εάν δεν το κάνετε γαργάρα, φέρτε το να το ψηφίσουμε μαζί. Μαζί θα το ψηφίσουμε. Είναι μείζονος σημασίας, οχυρωματικό έργο η ΑΟΖ. Τελεία και παύλα!

Κλείνω με τον Κορκονέα. Έγινε αντικείμενο σχολιασμού. Ακούστε, κύριοι συνάδελφοι. Όταν εγώ λέω ότι τα ισόβια είναι ισόβια, κάποιοι μας λένε ότι είμαστε ακραίοι. Εάν τα ισόβια του Κορκονέα και του κάθε τρομοκράτη, δολοφόνου, ήταν ισόβια, δεν θα έβγαινε κανένας από εκεί μέσα. Για πρεζεμπόρους -το λέω ευθέως- εμπόρους ναρκωτικών, για παιδεραστές, αλλά και για άλλα βαριά εγκλήματα τρομοκρατίας, μία είναι η ποινή, ισόβια, να μην ξαναβγούν ποτέ έξω ούτε ο Κορκονέας ούτε κανένας. Τα υπόλοιπα είναι υποκρισία.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς, κύριε συνάδελφε.

Έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας κ. Λιβανός, τον οποίο και καλώ στο Βήμα.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, εμείς δεν θα μιλήσουμε; Ήρθε η σειρά μας να μιλήσουμε και παρεμβαίνουν οι συνάδελφοι...

**ΠΡΟΕΔΡΕΥΟΥΣΑ (Σοφία Σακοράφα):** Τι να κάνουμε; Έτσι είναι ο Κανονισμός.

**ΜΙΧΑΗΛ ΚΑΤΡΙΝΗΣ:** Κανένας σεβασμός.

**ΠΡΟΕΔΡΕΥΟΥΣΑ (Σοφία Σακοράφα):** Γνωρίζετε τον Κανονισμό καλύτερα από εμένα.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ, κυρία Πρόεδρε.

Συγγνώμη, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Θέλετε να απαντήσετε στον κ. Βελόπουλο;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Το νομοσχέδιο, το οποίο συζητούμε σήμερα, είναι το πρώτο νομοσχέδιο της νέας Κυβέρνησης της Νέας Δημοκρατίας και μας προσφέρει τη δυνατότητα να βγάλουμε τρία θεμελιώδη πολιτικά συμπεράσματα.

Το πρώτο είναι ότι η Νέα Δημοκρατία σέβεται απόλυτα τον ελληνικό λαό. Αυτά που είπαμε στους πολίτες προεκλογικά, αυτά τα ίδια ερχόμαστε και κάνουμε μετεκλογικά και μάλιστα τα κάνουμε γρηγορότερα και καλύτερα απ’ όσο είχαμε υποσχεθεί.

Ο Έλληνας πολίτης θα δει μέσα στο 2019, μέσα στον Αύγουστο, το εκκαθαριστικό του ΕΝΦΙΑ να είναι ήδη μειωμένο, ενώ η εξαγγελία μας αφορούσε το 2020. Έναν χρόνο νωρίτερα, δηλαδή, εμείς θα υλοποιήσουμε την υπόσχεσή μας.

Ο απόλυτος σεβασμός, λοιπόν, στον πολίτη είναι αυτός. Αναδεικνύει έτσι και τη μεγάλη διαφορά με την Αξιωματική Αντιπολίτευση. Εμείς υποσχεθήκαμε λίγα και μετρημένα και τελικά κάνουμε περισσότερα, ενώ ο ΣΥΡΙΖΑ υποσχέθηκε τα πάντα στους πάντες, μεταξύ των οποίων ήταν και η κατάργηση του ΕΝΦΙΑ, όπως θυμόμαστε όλοι και τελικώς ανακάλυψε αυταπάτες και την αλήθεια.

Όμως, ο σεβασμός προς τον πολίτη φαίνεται και από κάτι ακόμα. Φαίνεται απ’ αυτήν την ετοιμότητα της Κυβέρνησής μας να νομοθετήσει σε χρόνο ρεκόρ αυτά τα οποία χρειαζόμαστε.

Τι αποδεικνύει αυτό, κυρίες και κύριοι συνάδελφοι; Αποδεικνύει ότι καθ’ όλη τη διάρκεια των τελευταίων μηνών, σε όλη τη διάρκεια δηλαδή αυτής της μεγάλης προεκλογικής περιόδου, αυτοσκοπός δικός μας δεν ήταν η εξουσία, δεν ήταν η νίκη στις εκλογές, σκοπός μας ήταν να προετοιμαστούμε όσο καλύτερα γίνεται, φτιάχνοντας ένα γενικό και εφαρμόσιμο σχέδιο, το οποίο θα μπορούσε να λύσει τα προβλήματα που ταλανίζουν τη χώρα μας τα τελευταία δέκα χρόνια.

Προετοιμαζόταν, λοιπόν, με σοβαρότητα, όχι μόνο στο θέμα του προγράμματος, αλλά και στο θέμα των προσώπων που ήταν άμεσοι συνεργάτες του τότε Προέδρου της Νέας Δημοκρατίας, για να φτιάξουν αυτό το πρόγραμμα που ερχόμαστε σήμερα να υλοποιήσουμε.

Απόδειξη αυτής της σοβαρότητας και της λογικής που διέπει τον Κυριάκο Μητσοτάκη είναι το πρώτο παρόν νομοσχέδιο που υποστηρίζουμε σήμερα εδώ. Ξέραμε πόσο δύσκολη είναι η κατάσταση που παραλαμβάνουμε και είχαμε στον νου μας ότι δεν πρέπει να πάει ούτε μία μέρα χαμένη. Και αυτό που υποσχεθήκαμε στον ελληνικό λαό, το πράττουμε. Δεν θα πάει πραγματικά ούτε μία μέρα χαμένη.

Το δεύτερο θεμελιώδες πολιτικό συμπέρασμα που προκύπτει είναι ότι η Νέα Δημοκρατία ήταν, είναι και θα είναι το κόμμα που αγκαλιάζει όλους τους Έλληνες, χωρίς διακρίσεις, χωρίς διαχωρισμούς. Το συγκεκριμένο νομοσχέδιο, το αντιλαμβάνεται ο ελληνικός λαός, ανακουφίζει την τεράστια πλειοψηφία του. Όλοι οι ιδιοκτήτες ακινήτων θα δουν μείωση στα εκκαθαριστικά τους. Δείχνει μάλιστα ιδιαίτερη ευαισθησία προς τους μη προνομιούχους, αυτούς τους οποίους στα λόγια στήριζε ο ΣΥΡΙΖΑ, αλλά με τα έργα του τους χτύπησε αλύπητα. Είναι, λοιπόν, η Νέα Δημοκρατία -και αυτό το αποδεικνύουμε και πάλι- η μεγάλη πραγματικά λαϊκή παράταξη. Έχει ως βασικούς άξονες της πολιτικής της, την κοινωνική δικαιοσύνη την κοινωνική συνοχή και την ανάπτυξη για όλους.

Ο κ. Αλεξιάδης προκάλεσε τον εισηγητή μας πριν από λίγο να του εξηγήσει τι θα πει κοινωνική δικαιοσύνη και γιατί η Νέα Δημοκρατία είναι το κόμμα που εμφορείται από αυτή την αρχή. Κοινωνική δικαιοσύνη, λοιπόν, για μας στο προκείμενο είναι η αναλογική ελάφρυνση και όχι η ισοπέδωση. Κοινωνική δικαιοσύνη είναι να μην εξαιρείς εκατοντάδες χιλιάδες Έλληνες και Ελληνίδες πολίτες, όπως εσείς μας ζητάτε να κάνουμε, αλλά να τους εμπεριέχουμε μέσα σε αυτές τις φοροελαφρύνσεις. Η κοινωνική δικαιοσύνη, όμως, να πείτε στον συνάδελφό σας όταν έρθει πάλι στην Αίθουσα, δεν είναι μόνο από τα άμεσα μέτρα τα οποία λαμβάνει μια κυβέρνηση, δημιουργείται και από την αναθέρμανση της οικονομίας. Και αυτά τα μέτρα τα οποία φέρνουμε εμείς έχουν ως βασικό στόχο, προφανώς την ελάφρυνση των πολιτών, όμως, δευτερεύοντα στόχο την ανάπτυξη της οικονομίας μας. Και, εν πάση περιπτώσει, επειδή όλα αυτά τα δάκρυα τα ακούσαμε και χθες στην επιτροπή και σήμερα που έριξε ο κ. Αλεξιάδης με όλη αυτή την ευαισθησία την οποία δείχνει σήμερα, αφότου πλέον μπήκε στην Αντιπολίτευση, γιατί δεν τα υλοποιούσατε, έστω τους τελευταίους μήνες που, όπως μας είπε ο κ. Τσακαλώτος, είχε δημιουργηθεί αυτός ο δημοσιονομικός χώρος, ενώ αντίθετα εσείς επιλέξατε να συνεχίζετε την πολιτική σας απέναντι στη μεσαία τάξη;

Αντιθέτως, κυρίες και κύριοι του ΣΥΡΙΖΑ, η άποψή μας, αλλά και η άποψη της μεγάλης πλειοψηφίας του ελληνικού λαού, όπως καταδείχτηκε στις 7 Ιουλίου, είναι ακριβώς αυτό, ότι η πολιτική του ΣΥΡΙΖΑ είναι αυτή η οποία λειτουργεί με ταξικό πρόσημο. Ακόμα και σήμερα επιμένει να θέλει να αποκλείσει όλες αυτές τις χιλιάδες, που σας είπα πριν, από τα μέτρα ανακούφισης. Παραμένετε έτσι αμετανόητοι για την πολιτική σας ως κυβέρνηση που χτυπήσατε αλύπητα και μεθοδικά τη μεσαία τάξη και το παραδεχθήκατε από τους Υπουργούς σας και εδώ μέσα στο ελληνικό Κοινοβούλιο. Αυξήσατε άμεσους και έμμεσους φόρους, που ως γνωστόν είναι ακριβώς η απόδειξη ότι η κοινωνική δικαιοσύνη, μάλλον, είναι θεωρία στα μυαλά σας.

Αποτέλεσμα αυτής της πολιτικής που ακολουθήσατε ήταν η αύξηση κατά 46% των ληξιπρόθεσμων οφειλών προς το δημόσιο, σε σχέση με το 2014 που έφυγε η κυβέρνηση τότε της Νέας Δημοκρατίας. Η διόγκωση, λοιπόν, στον υπερθετικό βαθμό του ιδιωτικού χρέους, που έχει φτάσει στο ιλιγγιώδες ποσό των 104 δισεκατομμυρίων ευρώ ως καθαρό κεφάλαιο. Η κ. Παπανάτσιου, την οποία προσωπικά, αλλά και όλοι μας στη Νέα Δημοκρατία εκτιμούμε πολύ και για τον χαρακτήρα της, αλλά και για τη συγκρότησή της, προσπάθησε να κάνει μία άσκηση για να δείξει τι έγινε επί των ημερών του ΣΥΡΙΖΑ, απαντώντας σε αυτό το επιχείρημα, πρακτικά χρησιμοποίησε την εξής έκφραση –νομίζω- ότι «ο ρυθμός αύξησης δεν είναι μειωτικός» και έκανε κάποιες συγκρίσεις με τα νούμερα. Όμως, δεν αμφισβήτησε τα νούμερα αυτά και αυτή είναι η πραγματικότητα. Εκεί πάνω είναι το ιδιωτικό χρέος, τόσο πολύ έχει διογκωθεί το χρέος των επιχειρήσεων των φυσικών προσώπων και των νοικοκυριών στη χώρα μας και αυτό είναι αποτέλεσμα της πολιτικής σας.

Το τρίτο πολιτικό συμπέρασμα είναι ότι εμείς έχουμε μια θεμελιώδη ιδεολογική διαφορά από την παράταξη του ΣΥΡΙΖΑ. Στη μεγάλη φιλελεύθερη παράταξη, την οποία έχω την τιμή και εγώ να υπηρετώ, πιστεύουμε στη δύναμη και την ιδεολογία της ανάπτυξης, πέρα και από αριστερές και από ακροδεξιές ιδεοληψίες. Αυτό το πρώτο νομοσχέδιο που ψηφίζουμε σήμερα είναι ένα καθαρά αναπτυξιακό νομοσχέδιο.

Πιστεύουμε -και το εφαρμόζουμε και στην πράξη- ότι όποιος δημοσιονομικός χώρος, κύριε Τσακαλώτε, που μας αναλύετε -και πράγματι αν είναι μεγαλύτερος, τα εύσημα τα παίρνουν αυτοί που δουλέψανε, αυτό δεν πρόκειται να το πάρει κανείς ούτε από σας ούτε από την επόμενη κυβέρνηση, όπως προκλήθηκε χθες στην επιτροπή να πει αν θα έχει την πολιτική ευθύνη αυτών των πράξεων τον Δεκέμβριο και αν θα υλοποιηθεί ο προϋπολογισμός- με βάση τη δική μας πολιτική ιδεολογία, αλλά και πρακτική άσκηση της κυβερνητικής εξουσίας που μας έταξε ο λαός, είναι το πλεόνασμα αυτό να πηγαίνει κατευθείαν στις φοροαπαλλαγές και στη μείωση των φόρων, όχι γιατί έχουμε κανένα κόλλημα με αυτήν την ιστορία, αλλά γιατί για να πάρει μπρος αυτή η οικονομία -και όταν λέμε οικονομία εννοούμε την οικονομία της μικρομεσαίας ελληνικής επιχείρησης- πρέπει να μειωθούν οι φόροι. Αυτή ήταν η επιταγή του ελληνικού λαού στις 7 Ιουλίου και αυτή την επιταγή εμείς ακολουθούμε.

Θεωρούμε, ταυτόχρονα, πράγμα το οποίο είναι ξένο σε σας, ότι η ενίσχυση των μεσαίων εισοδημάτων και η παροχή μιας πραγματικής δεύτερης ευκαιρίας στην ελληνική επιχειρηματικότητα, σε αυτές τις μικρές επιχειρήσεις, που όπως σας είπε και ο καλός συνάδελφος ο κ. Βολουδάκης, μπορεί να είναι μία ΙΚΕ από ένα καφενείο σε ένα χωριό στα Χανιά ή στο Μεσολόγγι, αυτές, λοιπόν, οι επιχειρήσεις οι οποίες αντιμετωπίζουν αυτές τις δυσκολίες και αυτές οι δεύτερες ευκαιρίες που τους δίνουμε μπορούν να επιφέρουν μακροοικονομικές συνέπειες στις επενδύσεις, στο οικονομικό κλίμα, στην αγορά εργασίας -για την οποία κόπτεστε ιδιαίτερα- και βεβαίως στο σύνολο των δημοσιονομικών.

Ειδικότερα, λοιπόν, με αυτό το νομοσχέδιο που ψηφίζουμε σήμερα –δεν θα είμαι αναλυτικός εδώ, γιατί τα έχουν πει οι προηγούμενοι ομιλητές- μειώνουμε τον ΕΝΦΙΑ για όλους και –επαναλαμβάνω- αυτό φαίνεται από τα στατιστικά στοιχεία, τα κουβεντιάζουμε τώρα όλες αυτές τις μέρες, με ιδιαίτερη μέριμνα σε όσους έχουν τις μικρότερες ιδιοκτησίες στον τόπο μας. Κάνουμε πιο προσιτή από αυτήν που υπήρχε, τη ρύθμιση των εκατόν είκοσι δόσεων για όλους τους Έλληνες και τις Ελληνίδες που έχουν αυτήν τη στιγμή προβλήματα. Αίρουμε τον διαχωρισμό μεταξύ φυσικών και νομικών προσώπων που άφηνε, όπως είπαμε πολλές φορές, χιλιάδες μικρές και μεσαίες επιχειρήσεις της πατρίδας μας απ’ έξω. Μειώνουμε το επιτόκιο από 5% σε 3% και αναστέλλουμε τις κατασχέσεις και τα μέτρα αναγκαστικής είσπραξης. Τονίζουμε -και αυτό ακόμα έγινε σημείο κριτικής- ότι αυτή η ευνοϊκή ρύθμιση είναι η τελευταία έκτακτη ρύθμιση οφειλών που γίνεται.

Άκουσα την ανησυχία του κ. Σκανδαλίδη, τον οποίο τιμώ για τη μεγάλη του εμπειρία, και νομίζω ότι στόχος μας και δουλειά όλων μας που θα σηκώσουμε τα μανίκια και θα βάλουμε το κεφάλι κάτω είναι να διαψευστούν οι ανησυχίες του και εκείνος, όπως το κόμμα του, όπως και το σύνολο της Βουλής, να είναι ευτυχής με την απόδοση της Κυβέρνησής μας, ώστε να μην ξαναχρειαστεί ποτέ να γίνουν τέτοιες ειδικές ρυθμίσεις στον τόπο μας και στην οικονομία μας.

Με αυτούς τους τρόπους, λοιπόν, που σας ανέλυσα και έχουν αναλύσει καλύτερα από μένα οι ειδικοί αγορητές, ενισχύουμε την ανάπτυξη και το ξαναλέω, γιατί έγινε αντικείμενο συζήτησης στην Αίθουσα, αποδίδουμε κοινωνική δικαιοσύνη, όχι γιατί έχουμε κάποια ιδεολογική προκατάληψη σε σχέση με αυτό, αλλά γιατί αυτό θέλει η ελληνική αγορά, αυτό ζητάει η ελληνική κοινωνία, αυστηρούς, αλλά και δίκαιους κανόνες για όλους. Γι’ αυτό μας ψήφισε ο ελληνικός λαός –το επαναλαμβάνω- και αυτό θα κάνουμε.

Κυρίες και κύριοι συνάδελφοι, αυτή είναι η νοοτροπία μας με λίγα λόγια. Αυτή είναι η έκφραση της κοσμοθεωρίας μας, ότι η φιλελεύθερη οικονομία λειτουργεί σωστά και αποτελεσματικά όταν -και το επαναλαμβάνω αυτό- λειτουργεί προς όφελος όλων των Ελλήνων και όλων των Ελληνίδων.

Αυτό μας ζήτησε να διασφαλίσουμε, όπως είπαμε, ο κυρίαρχος ελληνικός λαός και να είστε βέβαιοι ότι αυτό θα κάνουμε, όπως ακριβώς του το υποσχεθήκαμε. Η αρχή γίνεται σήμερα με αυτό το νομοσχέδιο που θα ψηφίσουμε. Και επειδή όλοι μας, αλλά και εγώ προσωπικά χαιρόμαστε γι’ αυτές τις δημιουργικές συζητήσεις που κάνουμε και τους χαμηλούς τόνους που ακολουθούνται τουλάχιστον στην πρώτη αυτή συζήτηση στην επιτροπή και εδώ στην Ολομέλεια, θεωρώ ότι πάμε προς τη σωστή κατεύθυνση. Θεωρώ ότι η κατεύθυνση την οποία χάραξε ο Κυριάκος Μητσοτάκης προεκλογικά -και εκεί δεν σας βρήκαμε συμμάχους- η πολιτική δηλαδή που ενώνει, όχι αυτή που χωρίζει, αυτή που δημιουργεί, συνθέτει και δεν πολώνει, δεν δημιουργεί ρήγματα στην κοινωνία, έρχεται και γίνεται πολιτική όλων των τάσεων. Πραγματικά χαίρομαι που οι περισσότεροι -λέω οι περισσότεροι γιατί κάποια κόμματα δεν θα το κάνουν- θα υπερψηφίσουν αυτό το αναπτυξιακό και δίκαιο νομοσχέδιο.

Και τελικώς, αγαπητοί συνάδελφοι του ΣΥΡΙΖΑ, εμείς δεν θα έρθουμε να σας πούμε αυτό το αλήστου μνήμης που είχε πει κάποιος, ότι θα σας βάλουμε να πιείτε το πικρό ποτήρι μέχρι τέλους και προσερχόμενοι σε αυτή εδώ την Αίθουσα θα λέτε «ναι» σε όλα τα νομοσχέδια. Εμείς δεν θα το πούμε αυτό. Εμείς θέλουμε με τα δημιουργικά μας επιχειρήματα να σας πείσουμε ότι η πολιτική μας είναι προς όφελος του συνόλου των Ελλήνων και να πηγαίνουμε μαζί σε αυτές τις ψηφοφορίες. Καλοδεχούμενη, λοιπόν, η στήριξή σας και ελπίζω να μην επαναληφθούν τα λάθη του παρελθόντος που έκανε σύσσωμη η Κοινοβουλευτική σας Ομάδα και ο Αρχηγός σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει ο κ. Μιχάλης Κατρίνης από το Κίνημα Αλλαγής.

**ΜΙΧΑΗΛ ΚΑΤΡΙΝΗΣ:** Κυρίες και κύριοι συνάδελφοι, κατ’ αρχάς θέλω να εκφράσω τα συλλυπητήριά μου για την απώλεια του Μανώλη Σκουλάκη, ενός πραγματικού ευπατρίδη της πολιτικής, ο οποίος διακόνησε και τίμησε το ελληνικό Κοινοβούλιο ανελλιπώς από το 1981 έως το 2010 και τον Δήμο Χανίων από το 2010 έως το 2014 και ο οποίος, απ’ ό,τι φαίνεται, βιάστηκε να συναντήσει την πολυαγαπημένη του σύζυγο που πρόσφατα έχασε. Όμως, και η απώλεια του λαμπρού επιστήμονα άριστου και τεχνοκράτη, ενός νέου ανθρώπου του Γρηγόρη Τασούλα, που πριν λίγες ώρες δυστυχώς αποχαιρετήσαμε, καθιστούν τη σημερινή μέρα ιδιαίτερα δύσκολη συναισθηματικά για όλους εμάς στο Κίνημα Αλλαγής.

Κυρίες και κύριοι συνάδελφοι, το νομοσχέδιο που συζητάμε σήμερα περιλαμβάνει αρκετές θετικές διατάξεις που σίγουρα -και νομίζω δεν διαφωνεί κανείς σε αυτήν την Αίθουσα- ανακουφίζουν χιλιάδες συμπολίτες μας. Και γι’ αυτό δηλώσαμε εξαρχής ότι είμαστε θετικοί και το υπερψηφίζουμε τόσο επί της αρχής όσο και επί των άρθρων.

Κανείς εδώ μέσα δεν μπορεί να διαφωνήσει ότι η μείωση του ΕΝΦΙΑ είναι σίγουρα ένα θετικό μέτρο, ένα μέτρο ανακούφισης.

Βεβαίως, κύριε Υπουργέ, δεν έχει αποσαφηνιστεί αν θα ισχύσει αυτό που αποτυπώνεται στο κείμενο, ότι είναι μόνο για φέτος ή αν –αυτό που είπε ο κύριος Υπουργός εχθές- ξεκινάμε από φέτος, καλλιεργώντας τις προσδοκίες ότι την επόμενη χρονιά θα υπάρχει και περαιτέρω μείωση του ΕΝΦΙΑ.

Και επειδή ο λαός με σοφία λέει ότι ο διάβολος κρύβεται στις λεπτομέρειες ή πως ό,τι λάμπει δεν είναι χρυσός, κύριε Υπουργέ, θα πρέπει να μας απαντήσετε ξεκάθαρα τι θα γίνει με τη δρομολογημένη διαδικασία κυβέρνησης ΣΥΡΙΖΑ, την οποία εσείς θα ολοκληρώσετε άμεσα, για την εναρμόνιση αντικειμενικών και εμπορικών αξιών που ξέρετε πολύ καλά ότι θα εξανεμίσει την όποια μείωση του ΕΝΦΙΑ στις λαϊκές περιοχές.

Κι αυτό δεν το λέμε εμείς, αλλά έχει γραφτεί σε έγκριτα μέσα όπως είναι η «ΚΑΘΗΜΕΡΙΝΗ». Λέει ξεκάθαρα ότι αύξηση του ΕΝΦΙΑ θα φέρει η ένταξη δύο χιλιάδων περιοχών στις αντικειμενικές, ότι θα πρέπει το 2019 και το 2020 οι αντικειμενικές να κουμπώσουν στις εμπορικές αξίες και αυτό, βεβαίως, εφόσον γίνει από εσάς και τηρηθεί η συμφωνία που έκανε και υπέγραψε η απερχόμενη κυβέρνηση, θα οδηγήσει σε όλες τις λαϊκές συνοικίες σε αύξηση του ΕΝΦΙΑ έως και 50% και σε μείωση 30% μεσοσταθμικά σε ακριβές περιοχές.

Και επειδή ξέρω ότι θα πείτε ότι αυτό δεν ισχύει για φέτος -και προφανώς δεν μπορεί να ισχύσει για φέτος, γιατί σε έναν μήνα θα βγουν τα εκκαθαριστικά του ΕΝΦΙΑ-, θα πρέπει να απαντήσετε εδώ ρητά στην Εθνική Αντιπροσωπεία τι θα κάνετε με αυτή τη διαδικασία που έχει δρομολογηθεί, γιατί αυτό ίσως εξηγεί τη βιασύνη σας για λόγους εντυπωσιασμού να καταγραφείτε στην πολιτική ιστορία ότι μειώσατε τώρα τον ΕΝΦΙΑ, ενώ σε έξι μήνες από τώρα με την αύξηση των αντικειμενικών η ίδια η μείωση του ΕΝΦΙΑ θα εξανεμιστεί.

Καταθέτω στα Πρακτικά το σχετικό άρθρο.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βεβαίως, για να μη μας κατηγορήσετε ότι είμαστε μίζεροι και τα βλέπουμε όλα άσχημα και μαύρα, θα πρέπει να πούμε ότι το σχέδιο νόμου περιλαμβάνει αρκετά θετικά μέτρα, όπως είναι η υπαγωγή των επιχειρήσεων στο καθεστώς ρύθμισης των εκατό είκοσι δόσεων -ένα χρόνιο αίτημα του εμπορικού κόσμου στο οποίο, νομίζω, ότι η πλειοψηφία των κομμάτων συμφωνεί και συνηγορεί-, η μείωση του ποσού της μηνιαίας καταβαλλόμενης δόσης -γιατί, ναι, κύριοι συνάδελφοι και τα 10 ευρώ έχουν μεγάλη αξία, γιατί όλοι ξέρουμε συνανθρώπους μας που με 10 ευρώ περνούν αρκετές ημέρες και δεν πρέπει να το υποτιμούμε αυτό και είναι ένα θετικό μέτρο- η μείωση του επιτοκίου, η άρση των κατασχέσεων και μέτρων αναγκαστικής εκτέλεσης.

Όπως είπε ήδη και ο εισηγητής μας, χρειάζεται να γίνουν κάποιες διορθωτικές κινήσεις, όπως είναι η αναπροσαρμογή του συντελεστή για τις κατοικίες ενδιάμεσης αξίας, η μείωση του ΕΝΦΙΑ στα διατηρητέα και βιοκλιματικά κτήρια. Και, βεβαίως, δεν προβλέπεται οριστική κατάργηση του φόρου στα αγροτεμάχια ο οποίος έχει ψηφιστεί από την προηγούμενη κυβέρνηση, αλλά έχει ανασταλεί προσωρινά και αυτό το πράγμα παρατείνεται. Εμείς, όμως, ζητάμε -και πρέπει και σε αυτό να δώσετε μια ξεκάθαρη απάντηση- αν προτίθεστε να απαλλάξετε τα αγροτεμάχια από αυτόν τον συμπληρωματικό φόρο.

Καμμία πρόβλεψη για τη δυνατότητα υπαγωγής στη ρύθμιση των συνεπών φορολογουμένων. Καμμία επιβράβευση της συνέπειας, καμμία έκπτωση. Και κάποια στιγμή θα πρέπει και εδώ στην Εθνική Αντιπροσωπεία, αλλά και στα κέντρα λήψης αποφάσεων να γίνει μια σοβαρή συζήτηση για την 100% προκαταβολή φόρου που θα πρέπει να μειωθεί για τους συνεπείς φορολογούμενους και να είναι ένα κίνητρο, γιατί ξέρετε πολύ καλά ότι δεν έχει καμμία δημοσιονομική επίπτωση. Το είπα και στην επιτροπή και χθες, θα πρέπει να λάβετε υπ’ όψιν σας το υπόμνημα της ΕΣΑΜΕΑ με κάποιες πολύ ενδιαφέρουσες παρατηρήσεις, γιατί ξέρω και την ευαισθησία που έχετε για τα άτομα με αναπηρία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχουν αρκετά γκρίζα σημεία στην έκθεση του Γενικού Λογιστηρίου που μιλάει για υστέρηση εσόδων 205 εκατομμύρια ευρώ, έχει κόστος αυτό το μέτρο. Άλλες δύο πηγές υστέρησης εσόδων τις οποίες προσυπογράφει ο Υπουργός και η ίδια έκθεση μιλάει ρητά και κατηγορηματικά για καθυστέρηση στην είσπραξη εσόδων, κάτι με το οποίο δεν συμφωνεί ο Υπουργός κ. Σταϊκούρας, ο οποίος βλέπει, χωρίς όμως να μπορεί να προσδιορίσει με σαφήνεια, ότι θα υπάρχει μεσομακροπρόθεσμα αύξηση εσόδων, κάτι που δεν βλέπει η έκθεση του Γενικού Λογιστηρίου.

Άρα μιλάμε για μαύρη τρύπα; Και αυτό το λέω γιατί πριν από κάποιους μήνες, προεκλογικά ο κ. Τσίπρας προχώρησε σε ένα πακέτο παροχών. Και τότε μιλούσατε με πολύ μεγάλη ευκολία για μαύρη τρύπα. Ή θα πάτε σε στάση πληρωμών, κύριε Βεσυρόπουλε, τη γνωστή συνταγή που ουσιαστικά έχει στεγνώσει την αγορά;

Έρχομαι στην τελευταία δυνατότητα ρύθμισης έκτακτης φύσεως, το οποίο λέτε εμφατικά και μετ’ επιτάσεως για τις οφειλές που βεβαιώθηκαν μέχρι 31-12-2018. Είναι κατανοητή η αγωνία της Κυβέρνησης εν όψει και της επικείμενης αξιολόγησης στο τέλος της εβδομάδας να δείξει ότι είναι σκληρή και άμεμπτη με τα δημοσιονομικά και ότι δεν θα δώσει άλλη ευκαιρία. Μήπως ξαφνικά από την 8η Ιουλίου ή από το 2019, κύριε Υπουργέ, ομαλοποιήθηκε η οικονομική κατάσταση στη χώρα και έγιναν όλα τόσο εύκολα και για τις επιχειρήσεις και για τα φυσικά πρόσωπα;

Μήπως οι επιχειρήσεις πέρα από τις οφειλές στην εφορία που ρυθμίζονται έχουν και ληξιπρόθεσμες οφειλές στα ασφαλιστικά ταμεία; Κάτι ψέλλισε ο Υπουργός χθες, αλλά περιμένουμε να το επιβεβαιώσει σήμερα και να το αποτυπώσει σύντομα ή δεν έχουν οι επιχειρήσεις οφειλές σε τραπεζικά δανεισμό στα κόκκινα δάνεια; Δηλαδή νομίζω ότι θα πρέπει να είμαστε λίγο πιο προσεκτικοί, γιατί η πραγματική οικονομία έχει δομικά προβλήματα και δυστυχώς, η ρύθμιση των εκατόν είκοσι δόσεων έρχεται ως μάννα εξ ουρανού για τη μεγάλη πλειοψηφία των επαγγελματιών, ενδεικτικό της πολύ δύσκολης κατάστασης της οικονομίας.

Θετική λοιπόν, αλλά αποσπασματική η πρωτοβουλία της Κυβέρνησης. Εμείς, κύριε Υπουργέ, περιμένουμε με ενδιαφέρον τις πρωτοβουλίες σας σε πάρα πολλούς άξονες της φορολογικής πολιτικής.

Έχετε εξαγγείλει από τις 3 Ιουνίου μια πλειάδα μέτρων. Εμείς σε κάθε νομοσχέδιο θα σας φέρνουμε το πακέτο μέτρων που εξαγγείλατε, θα σας το υπενθυμίζουμε και θα σας το καταθέτουμε για να βλέπουμε τη συνέπεια μεταξύ λόγου και έργων, γιατί φοβάμαι ότι πολλά από αυτά θα τα αναθεωρήσετε.

Εμείς, λοιπόν, επειδή έχουμε ήδη καταθέσει μια πρόταση νόμου, την οποία καταθέτω για τα Πρακτικά, από τον Νοέμβριο του 2018, που δυστυχώς ο κ. Βούτσης δεν θεώρησε σκόπιμο να τη συζητήσει κατά τη διάρκεια της προηγούμενης κοινοβουλευτικής περιόδου, την επαναφέρουμε. Έχουμε μια σειρά μέτρων που θεωρούμε ότι είναι προς τη σωστή κατεύθυνση και ανακουφίζουν και τον επιχειρηματικό κόσμο, αλλά και τα φυσικά πρόσωπα. Επιγραμματικά θα αναφέρω κάποια: Μείωση του συντελεστή φορολογίας επιχειρήσεων από το 29% στο 20%. Τριετής απαλλαγή από φορολογία εισοδήματος και εισφορές σύνταξης για τους νέους που αρχίζουν επιχειρηματική δραστηριότητα. Κατάργηση της ειδικής εισφοράς αλληλεγγύης στα φυσικά πρόσωπα. Κατάργηση, κύριε Υπουργέ, του τέλους επιτηδεύματος. Θέσπιση ειδικού ακατάσχετου εμπορικού λογαριασμού επαγγελματιών και επιχειρήσεων. Επίσης, διευκόλυνση ένταξης μικρομεσαίων επιχειρήσεων στον εξωδικαστικό μηχανισμό, το οποίο είναι πολύ σημαντικό για τις εταιρείες που δυστυχώς έχουν διακόψει τη δραστηριότητά τους.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, η φορολογική πολιτική σίγουρα δεν προσφέρεται για δημιουργία εντυπωσιασμών ότι η νέα Κυβέρνηση άμα τη αναλήψει των καθηκόντων της ανακουφίζει τους πολίτες, ευρισκόμενη σε ένα μετεκλογικό βέρτιγκο, που είναι λογικό, αλλά δεν δίνει πολλές φορές τις απαιτούμενες λύσεις και απαντήσεις. Απαιτείται φορολογική πολιτική που δημιουργεί συνθήκες σταθερότητας και αξιοπιστίας.

Παρά τις όποιες ενστάσεις μας, εμείς υπερψηφίζουμε τις διατάξεις του παρόντος νομοσχεδίου, όπως δεν διστάσαμε να κάνουμε και σε ανάλογες πρωτοβουλίες που ήταν στην ίδια κατεύθυνση και επί κυβέρνησης ΣΥΡΙΖΑ, γιατί αυτές είναι πρωτοβουλίες που ανακουφίζουν τους πολίτες και γιατί για εμάς στο Κίνημα Αλλαγής στο επίκεντρο της προσοχής μας ήταν, είναι και θα είναι οι μη προνομιούχοι.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Μυλωνάκης. Να ετοιμάζεται ο κ. Μαρίνος από το Κομμουνιστικό Κόμμα Ελλάδας.

Ορίστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Κυρία Πρόεδρε, κυρίες και κύριοι συνάδελφοι, έχω την εντύπωση ότι οι αυταπάτες του 2015 του κ. Τσίπρα έχουν αρχίσει και μεταφέρονται τώρα προς το μέρος της Νέας Δημοκρατίας. Ήρθαμε σήμερα εδώ να ψηφίσουμε ή όχι ένα μίνι φορολογικό νομοσχέδιο. Γιατί όπως μας είπε ο κύριος Υπουργός και χθες αλλά και σήμερα ο κύριος Υφυπουργός, τον Σεπτέμβριο θα έχουμε ένα πλήρες φορολογικό νομοσχέδιο, στο οποίο θα πούμε και θα αναλύσουμε όλα αυτά τα οποία λέει και θέλει ο ελληνικός λαός.

Ερχόμαστε, λοιπόν, να δούμε τι γίνεται με τον ΣΥΡΙΖΑ, ο οποίος λέει στη Νέα Δημοκρατία «σας παρέδωσα μια πολύ καλή οικονομία». Έρχεται η Νέα Δημοκρατία και λέει «θα μειώσει τον ΕΝΦΙΑ περίπου 22% μεσοσταθμικά και 10% πιθανόν του χρόνου». Δεν λέει τίποτα, όμως, για το ζητούμενο, κυρίες και κύριοι. Ποιο είναι το ζητούμενο; Το ζητούμενο είναι ο ΕΝΦΙΑ, ο οποίος ξεκίνησε με ΕΕΤΗΔΕ, αν θυμάστε, το 2011 με εντολή δανειστών. Το 2013 η κυβέρνηση Σαμαρά τον έκανε ΕΝΦΙΑ, όπου μπήκε και ο φόρος μεγάλης ακίνητης περιουσίας. Και παρέμεινε αυτός ο φόρος μέχρι το 2015. Το 2015 ο ΣΥΡΙΖΑ έλεγε «θα τον καταργήσω με έναν νόμο» και ο κύριος Πρωθυπουργός τώρα, ο κ. Μητσοτάκης, είπε «θα μειώσω». Μάλιστα.

Θα καταργηθεί τελικά αυτός ο νόμος; Πριν από λίγο πολύ σωστά ο Πρόεδρος της Ελληνικής Λύσης, ο Κυριάκος Βελόπουλος, σας είπε ότι κύριοι της Νέας Δημοκρατίας και του ΠΑΣΟΚ, φτιάξατε ένα τέρας. Το τέρας, λοιπόν, αυτό πρέπει να το σκοτώσουμε. Αν δεν σκοτώσουμε το τέρας, θα σκοτώσουμε την ιδιοκτησία. Δηλαδή, τι θέλετε να μας πείτε; Ότι από τον ΕΝΦΙΑ εισέπραξε 2,6 δισεκατομμύρια συν τον συμπληρωματικό φόρο 3,2 δισεκατομμύρια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Βεβαίωση 3,2 και είσπραξη 2,6.

**ΑΝΤΩΝΙΟΣ ΜΥΛΩΝΑΚΗΣ:** Έτσι είναι. Βεβαιωμένη. Και ρωτώ εγώ τώρα: Πόσα εκατομμύρια ελαφρύνετε τον Έλληνα φορολογούμενο; Το Γενικό Λογιστήριο λέει 205 συν 260, τα οποία είχε καταγράψει από την πλευρά του ο προηγούμενος νόμος, ο 4611/19. Πολύ ωραία.

Και ρωτούμε τώρα: Αυτός ο φόρος θα συνεχιστεί; Θα συνεχιστεί. Μάλιστα, χθες ο κύριος Υπουργός, κύριε Υφυπουργέ, μας είπε ότι το πιθανότερο είναι να μετακυλιστεί στους δήμους, να πάει και στους δήμους. Μάλιστα. Άρα, αυτό το τέρας το οποίο γεννήθηκε το 2011 και το 2013 ισχυροποιήθηκε δεν πρόκειται, για να το καταλάβει και Έλληνας πολίτης δηλαδή, να μην του δίνουμε το τυράκι και δεν βλέπει τη φάκα, να καταργηθεί. Ένα είναι αυτό.

Δεύτερον. Κατ’ αρχάς, η πρόταση της Ελληνικής Λύσης το έχουμε πει, το έχουμε ξεκαθαρίσει είναι προς το συμφέρον του πολίτη. Πρέπει να καταργηθεί τελείως αυτός ο άδικος φόρος. Αν ρωτήσω έναν-έναν τους παριστάμενους Βουλευτές, είμαι σίγουρος ότι θα συμφωνήσουμε ότι ο ΕΝΦΙΑ είναι ένας άδικος φόρος. Τελεία και παύλα.

Για να δούμε τώρα τι προσφέρει στον Έλληνα πολίτη αυτός ο φόρος. Πώς θα τον απαλύνει; Θα του κόψει ένα μέρος. Συμφωνούμε ότι θα έχουμε μια μείωση όλοι οι Έλληνες φορολογούμενοι οι οποίοι διαθέτουμε μια κατοικία. Κοιτάξτε τώρα, όταν ένας έχει μια κατοικία εβδομήντα τετραγωνικά μέτρα, ογδόντα τετραγωνικά μέτρα στο Περιστέρι. Ας πάρουμε και στην περιοχή της ανατολικής Αττικής που εκλέγομαι εγώ, στο Μενίδι και έχει και ένα σπίτι από τον πατέρα του στο χωριό. Προσέξτε, τώρα, κύριε Υφυπουργέ, ερχόμαστε στον συμπληρωματικό φόρο. Αφού πληρώνει για το κάθε ακίνητο τον φόρο, ερχόμαστε τώρα να συσσωρεύσουμε τους φόρους, να τους ενώσουμε και να ξαναπληρώσουμε φόρο. Αυτό δεν είναι άδικο; Δεν ξέρω. Νομίζω ότι η άποψη όλων μας είναι ότι είναι άδικο.

Ένα άλλο θέμα, το οποίο πρέπει να δούμε πάλι στον ΕΝΦΙΑ. Αυτές είναι προτάσεις να τις δούμε μήπως και διορθώσουμε κάτι. Τι θα γίνει με τις μη μισθωμένες κατοικίες, μη ηλεκτροδοτούμενες κατοικίες; Πρέπει κι αυτό να το δούμε. Μου έλεγαν συνάδελφοι, πρώην και νυν στρατιωτικοί, οι οποίοι υπηρετούν στα νησιά, στον Έβρο κ.λπ. και έχουν ένα σπίτι, για παράδειγμα, στην Αθήνα, το οποίο δεν μπορούν να νοικιάσουν. Προσέξτε τι γίνεται. Αναγκάζονται να μην πληρώνουν το ρεύμα. Το κλείνουν για να μην πληρώνουν. Τι θα γίνει τώρα, θα συνεχίσουν να πληρώνουν για αυτές τις μη ηλεκτροδοτούμενες κατοικίες, τις μη μισθωμένες κατοικίες; Αυτό νομίζω ότι χρειάζεται να το δούμε.

Ένα άλλο θέμα είναι η άνοδος των αντικειμενικών αξιών. Το είπαν και αρκετοί συνάδελφοι προηγουμένως. Πιστεύω ότι μέχρι το τέλος του 2019, αρχές του 2020 οι αντικειμενικές αξίες θα έχουν απορροφήσει τη μείωση, το κέρδος δηλαδή του καθενός μας, γιατί όλοι είμαστε πολίτες, όλοι πληρώνουμε. Αυτό είναι ένα θέμα το οποίο πρέπει να δούμε, διότι με την άνοδο των αντικειμενικών αξιών και με την εξίσωσή τους με τις εμπορικές, αυτόματα θα φύγει και αυτή η μείωση. Θα είναι ίσα βάρκα, ίσα γιαλός τα πράγματα.

Για να δούμε τώρα τι γίνεται με τις εκατόν είκοσι δόσεις. Κατ’ αρχάς, πρέπει να πούμε, για να ξεκαθαρίσουμε κάτι, γιατί πολλοί θα πιστεύουν, μιλώντας ο Μυλωνάκης, ότι δεν συμφωνεί με τη μείωση των φόρων, σε κάθε περίπτωση, στους πολίτες. Βεβαίως και κάθε μείωση φόρων είναι καλοδεχούμενη, κυρίως από την Ελληνική Λύση που έχει πει ευθύς εξαρχής ότι ακολουθεί ένα πρόγραμμα για την κοινωνία, ένα πρόγραμμα για να ξαναφέρουμε τους πολίτες εκεί που ήταν πριν την είσοδο των μνημονίων, πριν την είσοδο από το 2010 των δανειστών στη ζωή μας. Γιατί αυτά όλα, και πρέπει να το πούμε στον κόσμο, είναι εντολές δανειστών.

Και συνεχίζεται οι δανειστές να δίνουν εντολές σε κάθε κυβέρνηση, ασχέτως αν η κάθε κυβέρνηση –και ο ΣΥΡΙΖΑ τελευταία και η Νέα Δημοκρατία τώρα- μας λέει ότι η οικονομία βγήκε από τα μνημόνια. Η οικονομία δεν έχει βγει από τα μνημόνια. Και αυτό το γνωρίζετε πάρα πολύ καλά. Θα είμαστε σε διαρκές μνημόνιο μέχρι το 2060.

Ελάτε τώρα να δούμε τι γίνεται με τις εκατόν είκοσι δόσεις. Και αυτό, βεβαίως, είναι προς τη σωστή κατεύθυνση -το ξαναλέμε. Προσέξτε, όμως, εδώ τι γίνεται. Είναι η τρίτη φορά που επιχειρείται, κύριε Υπουργέ, αυτό. Η μία φορά ήταν με τον ν.4321, τον νόμο της κ. Βαλαβάνη, ο οποίος απέτυχε. Γιατί απέτυχε και δεν μπήκαν πολλοί στη ρύθμιση ή μπήκαν στην αρχή και μετά από δυο, τρεις μήνες σταμάτησαν να πληρώνουν;

Ερχόμαστε στον ν.4611/2019 και την τροποποίηση που φέρνετε εσείς. Σημαία δική σας -και καλά κάνατε που το φέρατε έτσι, διότι βεβαίως έπρεπε να γίνει ευθύς εξαρχής- να αναστέλλονται οι δεσμεύσεις των μέτρων υπέρ του δημοσίου, δηλαδή του νόμου του 2014 ουσιαστικά. Μιλάμε για τις δεσμεύσεις των χρημάτων και των τραπεζών και των περιουσιακών στοιχείων για να μπορέσει ο καθένας να πληρώσει και να μπει στη ρύθμιση. Διότι αν του έχεις δεσμευμένο τον λογαριασμό, πώς θα μπει στη ρύθμιση;

Ερχόμαστε, λοιπόν, στις εκατόν είκοσι δόσεις. Οι κύριες ρυθμίσεις είναι δώδεκα δόσεις. Είπαμε για είκοσι τέσσερις δόσεις και τριάντα έξι δόσεις οπωσδήποτε. Για είκοσι τέσσερις δόσεις, όμως, πρέπει να γίνουν σίγουρα όλες οι ρυθμίσεις. Οι καινούργιες ρυθμίσεις των εκατόν είκοσι δόσεων -μακάρι να βγούμε ψεύτες- ούτε αυτές θα τραβήξουν. Γιατί δεν θα τραβήξουν; Διότι η πλάτη του Έλληνα από την υπερφορολόγηση έχει γείρει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Τον χτυπούν συνέχεια, αλύπητα, από παντού. Έχει να πληρώσει διακανονισμό για τα ασφαλιστικά ταμεία. Ερχόμαστε με τις εκατόν είκοσι δόσεις για τη φορολογία. Ερχόμαστε με τη ρύθμιση για τη ΔΕΗ. Έχουμε την τράπεζα. Συνεχώς πληρώνουμε, πληρώνουμε, πληρώνουμε. Δηλαδή ένας που παίρνει 1000 ευρώ τον μήνα σε ποια ρύθμιση να μπει; Να μπει στη ρύθμιση του ασφαλιστικού ταμείου; Να μπει στη ρύθμιση της τραπέζης; Να μπει στη ρύθμιση για μη χάσει το σπίτι; Να μπει στη ρύθμιση της εφορίας, της ΔΕΗ, που δεν μπορεί να πληρώσει; Δηλαδή θα βγάζει 1.000 ευρώ και ήδη έχω πει 1.500 ευρώ έξοδα. Στο τέλος, θα ανοίξει και μία τρύπα και θα πέφτει μέσα. Είναι να γελάμε αυτά. Δεν γίνονται αυτά τα πράγματα. Οπωσδήποτε πρέπει να γίνει κάτι στις εκατόν είκοσι δόσεις. Όχι αν δεν μπορεί να πληρώσει κάποιος τις δύο δόσεις, να του παίρνουμε το κεφάλι, να του παίρνουμε το σπίτι. Δεν γίνεται αυτό το πράγμα.

Άρα αυτό πρέπει να το ξαναδεί η Κυβέρνηση και να πάμε σε τέσσερις δόσεις κ.λπ.. Αυτός ο οποίος δεν μπορεί να πληρώσει, να μην πληρώσει.

Το παρόν νομοσχέδιο, παρά τις σημαντικές ατέλειες και τις ενστάσεις που έχουμε καταθέσει θα το ψηφίσουμε, διότι απαλύνει έστω και ελάχιστα τον πόνο του ελληνικού λαού.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να σας ανακοινώσω ότι με την υπ’ αριθμόν 12540/7141 από 30 Ιουλίου 2019 απόφαση του Προέδρου της Βουλής συγκροτήθηκε η προβλεπόμενη από το άρθρο 49Α του Κανονισμού της Βουλής για την ΙΗ΄ Βουλευτική Περίοδο, Επιτροπή Δημοσίων Επιχειρήσεων Τραπεζών, Οργανισμών Κοινής Ωφέλειας και Φορέων Κοινωνικής Ασφάλισης.

Η σχετική απόφαση έχει αναρτηθεί στην «Κοινοβουλευτική Διαφάνεια» και καταχωρίζεται στα Πρακτικά της σημερινής συνεδρίασης.

(Στο σημείο αυτό κατατίθεται η προαναφερθείσα απόφαση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 122-123)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κ. Γεώργιος Μαρίνος.

**ΓΕΩΡΓΙΟΣ ΜΑΡΙΝΟΣ:** Ευχαριστώ, κυρία Πρόεδρε.

Κυρίες και κύριοι Βουλευτές, στη συζήτηση στην κοινοβουλευτική επιτροπή χτες για τον ΕΝΦΙΑ και τις εκατόν είκοσι δόσεις έγινε μεθοδική προσπάθεια για την παραπλάνηση του λαού. Και αυτό συνεχίζεται και σήμερα με τη συμμετοχή της Κυβέρνησης της Νέας Δημοκρατίας, του ΣΥΡΙΖΑ και του Κινήματος Αλλαγής.

Γιατί μιλάμε για παραπλάνηση; Πρώτον, ο ΕΝΦΙΑ δεν έπεσε από τον ουρανό, αλλά έχει τη δική του ιστορία. Η κυβέρνηση του ΠΑΣΟΚ το 2011 άνοιξε τον δρόμο με το χαράτσι μέσω της ΔΕΗ, με το λεγόμενο «έκτακτο ειδικό τέλος ηλεκτροδοτούμενων δομημένων χώρων». Τον δρόμο αυτόν ολοκλήρωσε η κυβέρνηση της Νέας Δημοκρατίας το 2013, τον θωράκισε η κυβέρνηση του ΣΥΡΙΖΑ και τον συνεχίζει τώρα η Νέα Δημοκρατία.

Ο ΕΝΦΙΑ επιβλήθηκε ως ένας επιλεγμένος σκληρός φόρος σε ένα πολύ άδικο φορολογικό σύστημα μέσω του οποίου συγκεντρώνονται δισεκατομμύρια ευρώ από τους ανθρώπους του μόχθου για να εξυπηρετηθούν τα ματωμένα πλεονάσματα και να χρηματοδοτείται το μεγάλο κεφάλαιο. Η εργατική τάξη, οι αυτοαπασχολούμενοι, οι συνταξιούχοι, τα γνωστά, όπως λέγεται, υποζύγια πληρώνουν το 95% των φόρων.

Δεύτερον, ο ΕΝΦΙΑ έχει σημαντικό μερίδιο στη χρεοκοπία εκατοντάδων χιλιάδων λαϊκών νοικοκυριών, τα οποία χάνουν 2.500.000.000 ευρώ περίπου τον χρόνο. Και στη συζήτηση στη Βουλή γίνεται συντονισμένη προσπάθεια να εγκλωβιστεί η λαϊκή σκέψη στη διατήρηση και στη μονιμοποίηση με τη μεταφορά του στους δήμους αυτού του άδικου σκληρού φόρου.

Το ΚΚΕ ενδιαφέρεται ακόμα και για τη μικρή ανακούφιση των λαϊκών νοικοκυριών και τοποθετείται με «παρών» στο νομοσχέδιο, γιατί απαιτεί την κατάργηση του ΕΝΦΙΑ για τις εργατικές λαϊκές οικογένειες, διεκδικώντας την αύξηση της φορολογίας των κερδών και της περιουσίας του μεγάλου κεφαλαίου. Το ΚΚΕ απαιτεί κατάργηση του ΕΝΦΙΑ και των άλλων φορομπηχτικών μέτρων. Αυτά περιλαμβάνουν οι τροπολογίες που κατέθεσε η Κοινοβουλευτική Ομάδα του Κομμουνιστικού Κόμματος της Ελλάδας, εκφράζοντας τα αιτήματα εκατοντάδων χιλιάδων εργαζομένων, αυτοαπασχολούμενων και συνταξιούχων.

Δεν αποδεχόμαστε να πληρώνει μία λαϊκή οικογένεια για το σπίτι που έφτυσε αίμα να το αποκτήσει και να το συντηρήσει και σε πολλές περιπτώσεις το χρωστάει ακόμα. Τι να πρωτοπληρώσει ο μισθωτός, ο συνταξιούχος, ο μικρός αγρότης και ο αυτοαπασχολούμενος επαγγελματίας; Τον τρέχοντα ΕΝΦΙΑ και το χαράτσι από τον φόρο εισοδήματος, κύριε Υπουργέ, που έρχονται αυτές τις μέρες, τους υψηλούς έμμεσους φόρους ή τις δόσεις και τους τόκους για να ξεχρεώσει, πληρώνοντας τα σπασμένα της αντιλαϊκής πολιτικής;

Τρίτον, ακούσαμε πολλά για τη βιώσιμη ανάπτυξη για όλους, τόσο για τους εκμεταλλευόμενους όσο και για τους εκμεταλλευτές. Ακούσαμε τοποθετήσεις που αποσκοπούν στην κάλυψη των κραυγαλέων κοινωνικών ταξικών ανισοτήτων, το χαρακτηριστικό στοιχείο της καπιταλιστικής βαρβαρότητας. Αυτές, όμως, οι προσεγγίσεις είναι εκτός πραγματικότητας. Όπως εκτός πραγματικότητας είναι και τα περί κοινωνικής δικαιοσύνης που ανέφερε πριν λίγο ο Κοινοβουλευτικός Εκπρόσωπος της Νέας Δημοκρατίας.

Η πράξη μιλάει. Οι βιομηχανικοί εργάτες κυνηγούν το μεροκάματο, το οποίο πληρώνουν ακόμα και με τη ζωή τους. Προσπαθούν να τα φέρουν βόλτα. Επιπλέον, τους ληστεύει η αντιλαϊκή φορολογική πολιτική. Οι βιομήχανοι εκμεταλλευτές τους, όμως, δεν ξέρουν τι έχουν. Απολαμβάνουν φοροαπαλλαγές, μειωμένους συντελεστές φορολογίας των κερδών.

Οι ναυτεργάτες στενάζουν κάτω από την μπότα της εφοπλιστικής εκμετάλλευσης και τους θερίζει η εφορία, ενώ οι εφοπλιστές θησαυρίζουν και απολαμβάνουν πενήντα πέντε και πάνω φοροαπαλλαγές. Δεν φορολογούνται ούτε για τα κέρδη τους ούτε για τα περιουσιακά τους στοιχεία, που ξεπερνούν τα 100.000.000.000 δολάρια.

Οι εργαζόμενοι στον τουρισμό, επισιτισμό δεν σηκώνουν κεφάλι και υποφέρουν με χαμηλούς μισθούς και άθλιες εργασιακές συνθήκες. Βασανίζονται από τα φορολογικά χαράτσια. Και οι μεγαλοξενοδόχοι ή οι μεγαλοϊδιοκτήτες των restaurant καμαρώνουν για τα κέρδη τους και απολαμβάνουν φοροαπαλλαγές και χρηματοδοτήσεις.

Αυτά ισχύουν σε κάθε κλάδο. Αγώνας δρόμου των εργαζομένων για την επιβίωση με χαμηλούς μισθούς και τον βραχνά της φορολογικής πολιτικής στο κεφάλι τους. Συντάξεις πείνας και οι συνταξιούχοι να μαζεύουν ευρώ-ευρώ για να πληρώσουν την εφορία και όλοι μαζί για να ανταποκριθούν στα υψηλά τιμολόγια της ΔΕΗ ή τα χάλια της εμπορευματοποιημένης υγείας.

Το Κομμουνιστικό Κόμμα Ελλάδας θα επιμείνει στην αποκάλυψη του ταξικού χαρακτήρα της πολιτικής της Κυβέρνησης της Νέας Δημοκρατίας και των άλλων αστικών κομμάτων-διαχειριστών του εκμεταλλευτικού συστήματος, για να μην περάσει η παραπλάνηση του λαού μας και να γίνει συνείδηση η αναγκαιότητα ανατροπής αυτής της άθλιας κατάστασης. Θα επιμείνει στην προσπάθεια για να ανέβει ψηλά, πολύ ψηλά η απαιτητικότητα των εργαζομένων και η διεκδικητική τους ικανότητα, ώστε να δυναμώσει ο αγώνας για την πραγματική ανακούφιση, για την ανάκτηση των μεγάλων απωλειών και την ικανοποίηση των λαϊκών αναγκών.

Τέλος, θέλουμε να σημειώσουμε ότι προκαλεί δικαιολογημένα το αίσθημα δικαίου του λαού μας και της νεολαίας η δικαστική απόφαση που μείωσε την ποινή του εν ψυχρώ δολοφόνου, του δεκαπεντάχρονου Αλέξανδρου Γρηγορόπουλου, Κορκονέα, ο οποίος είχε καταδικαστεί πρωτόδικα σε ισόβια κάθειρξη. Το θεωρούμε απαράδεκτο και θέλουμε να το καταγγείλουμε και απ’ αυτό το Βήμα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε, κύριε συνάδελφε.

Ο κ. Γρηγοριάδης από το ΜέΡΑ25 έχει τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, κατ’ αρχάς θα κάνω κάποια σχόλια πάνω στην τροπολογία που είναι σχετική με το έργο του Ελληνικού, η οποία μόλις πριν από λίγα λεπτά έφτασε στα χέρια μας και η οποία αφορά την αύξηση του ύψους των κτηρίων στην εν λόγω επένδυση.

Το μόνο επιχείρημα που έχετε από την πλευρά της Κυβέρνησης για να υπερασπιστείτε αυτή την τροπολογία, η οποία βεβαίως είναι και τελείως άσχετη με το νομοσχέδιο που συζητάμε αυτή τη στιγμή, είναι -διαβάζω επί λέξει- «ότι δεν επιδεινώνει κατά τον οποιονδήποτε τρόπο το οικιστικό περιβάλλον των όμορων κτηρίων και οικιστικών περιοχών και τούτο γιατί αναφέρεται σε ύψη κτηρίων και εγκαταστάσεων που επιτρέπονται εντός της οικείας ζώνης ή περιοχής». Με λίγα λόγια, «πατώντας» ωραιότατα στην πολεοδομική παθογένεια δεκαετιών που σκανδαλωδώς επέτρεπε ήδη εξαιρετικά υψηλά κτήρια σε κομμάτια της παραλιακής οδού και του Δήμου Ελληνικού, κάνετε τώρα, όπως συνηθίζετε, ακόμα ένα τεράστιο, γενναίο δώρο στον κ. Λάτση, δηλαδή περίπου ό,τι κάνετε πάντα όλες οι μνημονιακές κυβερνήσεις με τον κ. Λάτση. Τι παράξενο!

Ίσως κάποιοι από εσάς, αγαπητοί συνάδελφοι, ξέρετε ότι σ’ όλη την προεκλογική εκστρατεία συνδέαμε την ενδεχόμενη και απευκταία επάνοδο της Νέας Δημοκρατίας στην εξουσία με την υπεράσπιση, με την προώθηση της παλιννόστησης της πιο παρασιτικής ολιγαρχίας στον τόπο μας. Αυτό αρχίζει να παίρνει σάρκα και οστά προφανώς απ’ αυτή τη στιγμή.

Και για να ξέρει ο κόσμος που μας ακούει -γιατί γι’ αυτό είμαστε εδώ, για να μιλάμε και να ενημερώνουμε τον κόσμο που μας ακούει- τι σημαίνει «δωράκια στον κ. Λάτση», εν καιρώ κάθε φορά που θα υπάρχει κάποιος απ’ αυτούς τους παρασιτικούς ολιγάρχες, εμείς θα τον λέμε με το ονοματεπώνυμό του εδώ, παίρνοντας την ευθύνη μας την πολιτική και θα τον ξεμπροστιάζουμε μπροστά στον ελληνικό λαό.

Για να καταλάβουν, λοιπόν, όλοι όσοι μάς ακούν τι ακριβώς σημαίνει αυτό το δωράκι στον κ. Λάτση, ας πάρουμε, για παράδειγμα, ένα προηγούμενο δωράκι μιας προηγούμενης κυβέρνησης, μνημονιακής κι αυτής -τι σύμπτωση- στον κ. Λάτση. Είναι το δωράκι σε σχέση με το Mall.

Τότε ο κ. Λάτσης, όπως συνηθίζει να κάνει, εμφανίστηκε κάνοντας πραγματικά την πιο ζηλευτή πρόταση για το Mall, δηλαδή ήθελε τα λιγότερα και κέρδισε δικαίως, θα έλεγε κάποιος. Ως εκεί καλά. Κατέθεσε, λοιπόν, την καλύτερη προσφορά, περιορίζοντας -υποτίθεται- τα κέρδη του. Στη συνέχεια, όμως, η Κυβέρνηση και αφού υποτίθεται ότι είχε λήξει ο διαγωνισμός, εμφανίστηκε και επαναδιαπραγματεύτηκε την προσφορά για το Mall, αλλάζοντας τους όρους -ω του θαύματος- προς όφελος του ιδίου του κ. Λάτση. Αυτό βεβαίως δεν είναι μόνο ότι ευνοεί σκανδαλωδώς τον κ. Λάτση κάθε φορά που γίνεται, αλλά αδικεί επίσης σκανδαλωδώς όλους τους ανθρώπους που είχαν πάρει μέρος σ’ οποιονδήποτε απ’ αυτούς τους διαγωνισμούς.

Επίσης -για να μην το ξεχάσω, γιατί είναι το πιο σημαντικό- όπως όλοι καταλαβαίνετε, είναι σχετικότατη αυτή η τροπολογία με το νομοσχέδιο που συζητάμε σήμερα, αλλά εντελώς άσχετη αυτή που καταθέσαμε εμείς, το ΜέΡΑ25, χθες για την προκαταβολή 100% του φόρου. Τα συμπεράσματα είναι δικά σας. Είναι προφανές τι είναι σχετικό και τι είναι άσχετο. Κάνουμε το άσπρο μαύρο πολύ εύκολα στη Βουλή. Τώρα το μαθαίνω αυτό και ανησυχώ πολύ.

Συνεχίζω: Κυρίες και κύριοι συνάδελφοι, η μικρή γεύση του φορολογικού νομοσχεδίου που παίρνουμε σήμερα είναι εξαιρετικά ανησυχητική σχετικά με το τι μας περιμένει σαν λαό μετά τις διακοπές της Βουλής, όταν έλθει και ο κύριος όγκος του για ψήφιση.

Όπως όλοι ξέρετε, αλλά οι περισσότεροι από εσάς δυστυχώς συνεχίζετε να κάνετε πως δεν ξέρετε, η ελληνική οικονομία μετά από δέκα συναπτά έτη μνημονίων είναι ένας μικρός «Τιτανικός» που έχει πέσει πάνω σ’ ένα τεράστιο παγόβουνο. Το παγόβουνο αυτό λέγεται τρόικα και έχει μέγεθος κατά πάσα πιθανότητα μεγαλύτερο από την Ανταρκτική. Η διάταξη για τις μειώσεις που εισηγείστε τώρα για τον ΕΝΦΙΑ -οι οποίες παρεμπιπτόντως εξομοιώνουν τη φορολόγηση ενός ιδιοκτήτη ακινήτων με αντικειμενική αξία 80.001 ευρώ μ’ έναν άλλον ιδιοκτήτη που τα ακίνητά του έχουν αντικειμενική αξία 999.000 ευρώ- καταλαβαίνετε πόσο θα έχει ως σκοπό να βοηθήσει τους φτωχούς συνέλληνες. Επίσης, οι –μέσα σε πολλά εισαγωγικά- «διευκολύνσεις», αφού διευκολύνουν πολύ περισσότερο τους έχοντες από τους μη έχοντες στις εκατόν είκοσι δόσεις, μόνο σαν προσπάθεια να κλείσει κανείς τα ρήγματα του προαναφερθέντος «Τιτανικού» μας με τσιρότο μπορούν να εκληφθούν.

Καταλαβαίνουμε ότι κι εσείς, συνάδελφοι της Νέας Δημοκρατίας, αυτό το καταλαβαίνετε πολύ καλά και φυσικά καταλαβαίνετε ότι δεν μπορείτε τίποτα καλύτερο να κάνετε, αφού αυτοί που στην πραγματικότητα παίρνουν τις αποφάσεις για τα κρίσιμα οικονομικά θέματα απλώς δεν σας το επιτρέπουν.

Από τις προγραμματικές δηλώσεις της Κυβέρνησης σάς προειδοποιούμε διαρκώς ότι πολύ κακώς προγραμματίζετε χωρίς να λογαριάζετε τον ξενοδόχο. Εσείς, όμως, συνεχίζετε να προσποιείστε ότι παίρνετε ελεύθεροι τις δικές σας πολιτικές αποφάσεις για την οικονομία μας.

Και να, λοιπόν, μ’ αυτά και μ’ αυτά σε τι κωμικοτραγικό επίπεδο έκθεσης φτάνετε κάποια στιγμή, αυτήν τη στιγμή, τώρα. Όλη και όλη η θρυλούμενη γενναία φοροελάφρυνση που τάξατε προεκλογικά στους πολίτες -και κατά πάσα πιθανότητα γι’ αυτό έχετε και την εξουσία σήμερα, γι’ αυτό το τάξιμο ακριβώς- σύμφωνα όχι με εμένα, αλλά με το Γενικό Λογιστήριο του Κράτους, δεν είναι παρά 205 κακομοιρότατα εκατομμύρια ευρώ. Τα υπόλοιπα 250 ήταν μια ευγενική χορηγία του ΣΥΡΙΖΑ στους χρεοδουλοπάροικους και έχουν ήδη εγγραφεί στον προϋπολογισμό του 2019 από την προηγούμενη κυβέρνηση. Για όποιον κάνει πως δεν καταλαβαίνει ακόμα, αυτή η φοβερή φοροελάφρυνση -που θα αλλάξει τα πάντα στην οικονομία και θα φέρει φοβερές επενδύσεις- δεν αντιστοιχεί παρά στο 0,11% του ΑΕΠ, του Ακαθάριστου Εθνικού Προϊόντος μας. Προφανέστατα, λοιπόν, κάτι λιγότερο από άνθρακες ο θησαυρός.

Ταυτοχρόνως, στο καταρρέον δωμάτιο της χρεοδουλοπαροικίας μας, σε περίπτωση που δεν το έχετε πάρει ακόμα χαμπάρι, κόβει βόλτες χρόνια τώρα ανέμελος ένας τεράστιος «ελέφαντας», ο οποίος ονομάζεται «100% προκαταβολή φόρου».

Συγγνώμη, τι νεοφιλελεύθερη παράταξη είστε εσείς που δεν κατανοείτε το προφανές για κάθε καπιταλιστή, δηλαδή ότι χωρίς την κατάργησή της, απλώς όλοι μαζί κοροϊδεύουμε την κοινωνία; Καταθέσαμε χθες μόλις τροπολογία για την κατάργησή της. Εσείς την απορρίψατε ως άσχετη, αν και γνωρίζετε καλά ότι είναι απολύτως σχετική -τουλάχιστον μη μου το αρνηθείτε- απολύτως σχετικότερη από την τροπολογία για την επένδυση του Ελληνικού.

Θέλετε απλώς, αγαπητοί συνάδελφοι της Νέας Δημοκρατίας, να αποφύγετε πάση θυσία ακόμα και τη συζήτηση για την τροπολογία που καταθέσαμε, καθώς αν γίνει αυτή η συζήτηση, θα προκύψει αφ’ ενός η απόλυτη ένδεια των επιχειρημάτων σας και θα επιβεβαιωθεί περίτρανα από την άλλη η νοσοκομειακή σας προσπάθεια να ανατάξετε τη χώρα μας με τσιρότα.

Κυρίες και κύριοι Βουλευτές, χωρίς καμμία εμμονική διάθεση ως ΜέΡΑ25 θα επανερχόμαστε συστηματικά στο ίδιο συμπέρασμα και θα έχουμε πάντα την ίδια οδυνηρή υποχρέωση να σας το θυμίζουμε.

Η χώρα μας εδώ και δέκα χρόνια έχει χάσει το μεγαλύτερο μέρος της εθνικής κυριαρχίας της και όσο οι κυβερνήσεις της συνεχίζουν να μην μοιράζονται το ένοχο μυστικό τους -το θυμάστε, φαντάζομαι, το ένοχο μυστικό τους- με τον αθώο λαό μας -τον αθώο λαό μας πολύ φοβάμαι ότι τον έχετε ξεχάσει-, δεν θα αποκτήσουν ποτέ τη λαϊκή στήριξη που, δυστυχώς, είναι απαραίτητη για να επιχειρήσουν αν όχι τη ρήξη -έχουμε πάψει να το ελπίζουμε- έστω τουλάχιστον την επίκληση μιας ρήξεως. Γιατί δεν τολμάτε να επικαλεστείτε ότι μπορεί και να φτάσετε σε μία ρήξη;

Με άλλα λόγια -και τελειώνω- η εξαπάτηση των συμπολιτών μας ότι δήθεν διαπραγματεύεστε με την τρόικα για ένα καλύτερο μέλλον τους αποκαλύφθηκε απολύτως από το πρώτο δεκάλεπτο συζήτησης του πρώτου νομοσχεδίου που φέρνετε στη Βουλή για ψήφιση. Είτε ψηφιστεί είτε δεν ψηφιστεί αυτό το νομοσχέδιο, για το χειμαζόμενο λαό μας δεν πρόκειται να αλλάξει το παραμικρό και εάν τα νομοσχέδια που ψηφίζει η Βουλή των Ελλήνων δεν αλλάζουν σε τίποτα τη ζωή των Ελλήνων πολιτών, τότε κάποιοι εδώ μέσα μας δουλεύουν όλους «ψιλό γαζί», συνεχίζοντας, δυστυχώς, τις παραστάσεις θεάτρου του παραλόγου στο θέατρο της δημοκρατίας μας.

Ευχαριστώ πάρα πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει ο κ. Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, πριν πάω στα του νομοσχεδίου, σε ό,τι αφορά την τροπολογία για την επένδυση στο Ελληνικό, που πήραμε πριν από λίγο στα χέρια μας, εγώ έχω να πω το εξής σαν Ελληνική Λύση: Εφόσον τηρηθεί η νομοθεσία, είμαστε αντίθετοι μόνο ως προς την κατασκευή του καζίνο. Είναι ένα θέμα, το οποίο το έχουμε αναπτύξει και το έχουμε αναλύσει και θα είμαστε αντίθετοι στο κομμάτι αυτό.

Δεν θεωρούμε ότι ο τζόγος και η αφαίμαξη του ελληνικού λαού από τον τζόγο είναι επένδυση. Σε ερώτηση του Προέδρου μας, του κ. Βελόπουλου, στον κ. Άδωνι Γεωργιάδη, ο κ. Γεωργιάδης απάντησε πως δεν θα επιτρέπεται να παίζουν στο καζίνο Έλληνες. Αν μας βεβαιώσει, λοιπόν, ότι θα νομοθετήσει κάτι τέτοιο, τότε δεν θα έχουμε καμμία απολύτως αντίρρηση. Αυτό είναι ένα μικρό σχόλιο σε ό,τι αφορά την τροπολογία για την επένδυση στο Ελληνικό, που μας ήλθε πριν από λίγη ώρα, γιατί νομίζω ότι προέχει και η επικαιρότητα εκτός όλων των άλλων.

Κύριοι της Κυβέρνησης, από την πρώτη στιγμή που αναλάβατε έχετε κάνει δική σας σημαία τις μεγάλες διευκολύνσεις για τους οφειλέτες στις εφορίες και τις μειώσεις στον ΕΝΦΙΑ. Μας λέτε ότι θέλετε να ελαφρύνετε τη μεσαία τάξη. Προφανώς αγνοείτε, βεβαίως, ποια είναι η μεσαία τάξη. Να ορίσουμε, λοιπόν, σήμερα εδώ σ’ αυτή την Αίθουσα τι εννοούμε μεσαία τάξη και ποιοι ανήκουμε, γιατί βάζω και τον εαυτό μου μέσα, στη μεσαία τάξη. Μάλλον το αγνοούν τα στελέχη σας.

Σας θυμίζω ότι, σύμφωνα με δήλωση της κ. Μπακογιάννη στις 28 Ιουνίου του 2019 στην κρατική τηλεόραση, στη μεσαία τάξη ανήκουν όσοι έχουν εισόδημα από 20.000 έως 70.000 ευρώ. Αυτό είπε η κ. Μπακογιάννη.

Σας το καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο Πρωθυπουργός στις προγραμματικές του δηλώσεις είπε ότι τα μεσαία κοινωνικά στρώματα –ακούστε- έχουν κατά μέσο όρο ακίνητη περιουσία 80.000 ευρώ έως και 1 εκατομμύριο ευρώ.

Εγώ δεν ανήκω σ’ αυτή τη μεσαία τάξη πάντως. Θεωρώ ότι ανήκω σε μία άλλη μεσαία τάξη και όχι σ’ αυτή τη μεσαία τάξη που έχει από 80.000 και πάνω ως και 1 εκατομμύριο ευρώ.

Τα στοιχεία της Ανεξάρτητης Αρχής Δημοσίων Εσόδων τούς διαψεύδουν αμφότερους. Το 92% των Ελλήνων έχουν εισόδημα έως 30.000 ευρώ και μέχρι 100.000 ευρώ ακίνητη περιουσία έχει το 80% των Ελλήνων. Άρα τα στοιχεία είναι διαφορετικά.

Ανακούφιση χρειάζονται, λοιπόν, τα πραγματικά θύματα του ΕΝΦΙΑ και η πραγματική μεσαία τάξη και όχι όσοι έχουν ακίνητη περιουσία ως 1 εκατομμύριο ευρώ. Αν έχει κάποιος περιουσία 800.000, 700.000 ή και 600.000 ευρώ, θεωρείται μεσαία τάξη; Για τα δικά μου τα δεδομένα τουλάχιστον και νομίζω και των Ελλήνων, που μας παρακολουθούν αυτή τη στιγμή, δεν νοείται αυτή η μεσαία τάξη.

Το λέγαμε πριν από τις εκλογές. Προσπαθούμε να βρισκόμαστε σ’ αυτή την Αίθουσα όσοι περισσότεροι μπορούμε από την ομάδα μας, όσες περισσότερες ώρες μπορούμε, για να ακούμε όλους τους συναδέλφους μας, όλα τα κόμματα, όλες τις παρατάξεις. Εμείς δεν έχουμε κασέτα να λέμε «όχι σε όλα», «ναι σε όλα». Έχουμε άποψη. Δεν είμαστε κόμμα του μηδενισμού -το έχουμε πει πολλές φορές- ούτε ήρθαμε εδώ για να ασκούμε μόνο στείρα αντιπολίτευση. Όχι. Έχουμε προτάσεις, τις οποίες καταθέτουμε. Θα πούμε «ναι» σε πολλά, θα πούμε «όχι» σε άλλα και έτσι θα πορευθούμε τα επόμενα -πρώτα ο Θεός- τουλάχιστον τέσσερα χρόνια.

Θέλουμε να οικοδομήσουμε και όχι να αποδομήσουμε. Αυτός είναι ο στόχος ο δικός μας. Σαφώς και θα στηρίξουμε κάθε μέτρο που είναι σε μία κατεύθυνση ανακούφισης της μεσαίας τάξης, που θα διευκολύνει οικονομικά τους Έλληνες. Πρέπει πάση θυσία να βοηθήσουμε τα ελληνικά νοικοκυριά.

Θα κάνω μία μικρή παρένθεση για τις εκατόν είκοσι δόσεις, γιατί θεωρούμε -και το λέμε- ότι είναι προς τη σωστή κατεύθυνση. Όμως, δεν συμπεριλαμβάνει τις επιχειρήσεις που έχουν τζίρο πάνω από 2 εκατομμύρια ευρώ. Και αυτά τα λέμε σαν προτάσεις, σαν συζήτηση. Πάνω από 2 εκατομμύρια ευρώ τους περιλαμβάνετε;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το κριτήριο είναι να έχουν βασική οφειλή 1 εκατομμύριο ευρώ.Αυτοί που έχουν βασική οφειλή πάνω από 1 εκατομμύριο ευρώ εξαιρούνται.

**ΚΩΝΣΤΑΝΤΙΝΟΣ ΧΗΤΑΣ:** Συμπεριλαμβάνει περίπου το νομοσχέδιο αυτό 20 δισεκατομμύρια. Τόσα περιμένετε να εισπράξετε από τα 104 που βρίσκονται κάπου εκεί έξω ανοιχτά. Θα μας πείτε τα υπόλοιπα 84 τι θα γίνουν; Και τι θα πει αυτή η «τελευταία ευκαιρία», αυτό το εκβιαστικό ότι «όσοι προλάβουν τώρα, η πόρτα κλείνει, δεν ανοίγει για κανέναν άλλο». Βέβαια, το ακούμε τριάντα χρόνια αυτό και κάθε φορά επανέρχεται η ίδια τροπολογία.

Επιστρέφω λίγο στον ΕΝΦΙΑ. Όση μείωση και να κάνετε δεν κάνετε χάρη σ’ εμάς, στον ελληνικό λαό. Όσο πληρώνουμε ΕΝΦΙΑ, πληρώνουμε ενοίκιο για το σπίτι μας. Είναι ξεκάθαρο. Έχουμε ένα μικρό σπίτι και πληρώνουμε ΕΝΦΙΑ. Είναι σαν να πληρώνουμε ενοίκιο για το σπίτι μας. Ο φόρος αυτός πρέπει να καταργηθεί το συντομότερο δυνατό.

Οι ρυθμίσεις για τον ΕΝΦΙΑ κινούνται ναι μεν σε μία θετική κατεύθυνση, αλλά καλό θα ήταν να ακούτε και τις προτάσεις μας. Να τις προσέξετε γιατί είναι άμεσα υλοποιήσιμες και θα διορθώσουν τα κακώς κείμενα και τις «γκρίζες» ζώνες. Υπήρχαν έξι συγκεκριμένες προτάσεις. Τις ανέφερε ο κ. Βιλιάρδος προηγουμένως. Δεν θα κουράσω παραπάνω.

Αναφέρθηκα σε γκρίζες ζώνες. Να μας πείτε αν κρύβει κάτι η μειωμένη είσπραξη του ΕΝΦΙΑ από τους δήμους, όπως μείωση πόρων των δήμων, αύξηση δημοτικών τελών, ιδιωτικοποίηση υπηρεσιών, μείωση προσωπικού. Ρωτάω αν κρύβει κάτι. Θέλουμε να είμαστε ξεκάθαροι και να λάβετε υπ’ όψιν σας τις παρατηρήσεις μας.

Κλείνοντας, θέλω να πω πως παρακολουθώντας και σήμερα και χθες και τα προηγούμενα χρόνια τους συναδέλφους της Νέας Δημοκρατίας και του ΣΥΡΙΖΑ για το ποιος μείωσε περισσότερο ή λιγότερο τον ΕΝΦΙΑ, μου θυμίζει λίγο εμένα -προσωπικά τουλάχιστον- το «ολίγον έγκυος». Δεν υπάρχει ολίγον έγκυος. Ή είσαι ή δεν είσαι. Και αυτή τη στιγμή ο ελληνικός λαός, οι Έλληνες, είμαστε δυστυχώς, όπως, επίσης, είμαστε και όμηροι στα σπίτια μας λόγω ΕΝΦΙΑ.

Βελτιώστε τα κενά του νομοσχεδίου. Ξεκινήστε να προετοιμάζετε το έδαφος για την κατάργηση αυτού του αντισυνταγματικού και απαράδεκτου νόμου.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κυρία Πρόεδρε.

Κυρίες και κύριοι Βουλευτές, μετά τις ευρωεκλογές η χώρα βρίσκεται σε μια καλή, αλλά σύνθετη οικονομική συγκυρία. Το κόστος δανεισμού του δεκαετούς ομολόγου είναι κάτω από το 2%. Το χρηματιστήριο βρίσκεται σε συνεχή ανοδική πορεία. Ο επικεφαλής της Ευρωπαϊκής Κεντρικής Τράπεζας προϊδεάζει για μείωση επιτοκίων και νέο πρόγραμμα ποσοτικής χαλάρωσης. Ο Διοικητής της Τραπέζης Ελλάδος ενημερώνει πως τον Ιούνιο που πέρασε είχαμε ρεκόρ εξαετίας στις καταθέσεις. Και το ερώτημα που τίθεται εξ αντικειμένου είναι εάν θα επωφεληθούμε από αυτή τη θετική οικονομική συγκυρία ή εάν θα χάσουμε και πάλι ένα τρένο.

Το πολιτικό κλίμα είναι ευνοϊκό. Δεν μπορεί να πει κανείς ότι εμποδίζει τις οικονομικές εξελίξεις και, όπως έχουν πει πάρα πολλοί και εγώ στην ομιλία μου κατά τις προγραμματικές δηλώσεις, φαίνεται προς ώρας ότι το πολιτικό κλίμα -το θετικότερο πολιτικό κλίμα σε σχέση με τα τελευταία αυτά χρόνια τουλάχιστον- αποτελεί έναν καλό αγωγό για να έχουμε ανάπτυξη και μεγέθυνση της οικονομίας.

Προς ώρας σε ό,τι αφορά τη Βουλή και αυτό που εμείς ως μέλη του νομοθετικού σώματος έχουμε ως υποχρέωση είναι η αξιολόγηση, εάν αξιοποιείται αυτή η θετική συγκυρία ή εάν δεν αξιοποιείται. Αυτό δεν προκύπτει ούτε από ευχολόγια, ούτε από την καλή ή την κακή μας διάθεση. Δείγμα μοναδικό για τις δικές μας αξιολογήσεις ως μελών του νομοθετικού σώματος είναι τα σχέδια νόμου που ενσωματώνουν τις κυβερνητικές πολιτικές.

Μέχρι τώρα, κυρίες και κύριοι Βουλευτές, έχουμε δύο σχέδια νόμου για να αξιολογήσουμε. Το ένα, που είναι το παρόν μίνι νομοσχέδιο, κινείται σε θετική κατεύθυνση και το άλλο που σχετίζεται με το επιτελικό κράτος, το δήθεν, το φερόμενο ως επιτελικό κράτος είναι ένα πάρα πολύ αρνητικό δείγμα κοινοβουλευτικής πρωτοβουλίας από την πλευρά της Κυβέρνησης και της πλειοψηφίας της Βουλής, όπως θα έχουμε την ευκαιρία να αναλύσουμε στις επόμενες συνεδριάσεις στην Ολομέλεια και όπως ήδη αξιολογούν οι δικοί μας συνάδελφοι στη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης. Άρα έχουμε δύο ενδείξεις. Μία θετική και μία αρνητική. Μπορεί, λοιπόν, να πει κανείς ότι δεν ξεκινάμε και τόσο καλά.

Η δική μου αξιολόγηση είναι ότι δεν ξεκινάμε καλά. Γιατί το σημερινό μίνι νομοσχέδιο -ξαναλέω- κινείται σε θετική κατεύθυνση, αλλά εκείνο του επιτελικού κράτους που έχει να κάνει με το μείζον πρόβλημα της ελληνικής οικονομίας, που είναι η οικονομική μεγέθυνση και ανάπτυξη, είναι τροφοδότης της γραφειοκρατίας, όπως θα έχουμε την ευκαιρία να αναλύσουμε, ξαναλέω, στις επόμενες συνεδριάσεις.

Θετικά μίλησε ο κ. Σκανδαλίδης και χθες στη Διαρκή Επιτροπή Οικονομικών Υποθέσεων και σήμερα σε ό,τι αφορά τον ΕΝΦΙΑ και τις προβλέψεις του και σε ό,τι αφορά τις εκατόν είκοσι δόσεις για οφειλόμενους φόρους. Φυσικά προσέθεσε και τις δικές μας παρατηρήσεις ως πολιτικού κόμματος.

Από αυτές τις παρατηρήσεις θέλω να υπογραμμίσω και εγώ, με ευκαιρία τη δική μου ομιλία, την ανάγκη περιορισμού της προκαταβολής του φόρου κατά 100% -το είπα και στην Ολομέλεια αυτό- για το κάθε φορά επόμενο οικονομικό έτος που είναι για μία επιχείρηση ή για έναν ελεύθερο επαγγελματία μία δολοφονική επιλογή που έκανε ο ΣΥΡΙΖΑ, το να φθάσουμε στο 100%. Δεν έχει γίνει κάποια νύξη μετά τις εκλογές για αυτή την κορυφαία αλλαγή που πρέπει να γίνει.

Επίσης, έχουν σταλεί σε όλα τα μέλη της Εθνικής Αντιπροσωπείας τα αιτήματα της ΕΣΑΜΕΑ, δηλαδή των ατόμων με αναπηρία, βάσει των οποίων ζητούν ειδική για αυτούς ευνοϊκή ρύθμιση σε ό,τι αφορά τον ΕΝΦΙΑ. Και επ’ αυτού δεν έχουμε απαντήσεις από την κυβερνητική πλευρά.

Ακόμη θέσαμε στη Διαρκή Επιτροπή Οικονομικών το ερώτημα, γιατί με το παρόν σχέδιο νόμου δεν επεκτείνονται θετικές του ρυθμίσεις και στην περίπτωση των εκατόν είκοσι δόσεων για οφειλές από ασφαλιστικές εισφορές;

Κοιτάξτε, είναι πάρα πολύ λογικό κάποιος που μας ακούει να μας πει «απορείτε για τον δημοσιονομικό χώρο που είναι διαθέσιμος, όταν πρόκειται για την περί ΕΝΦΙΑ ρύθμιση της Κυβέρνησης ή τις εκατόν είκοσι δόσεις οφειλόμενων φόρων και κάνετε και επιπρόσθετες προτάσεις;». Πώς στέκεται αυτή η τοποθέτηση που έχει δύο πλευρές αντίθετες μεταξύ τους;

Εγώ και εμείς ως Κίνημα Αλλαγής, ακούσαμε και τον Πρωθυπουργό και τον Υπουργό Οικονομικών στη συζήτηση επί των προγραμματικών δηλώσεων της Κυβέρνησης, αλλά ακούσαμε και τον Υπουργό Οικονομικών εχθές, στην Επιτροπή Οικονομικών. Η περί δημοσιονομικού χώρου συζήτηση από την πλευρά της Βουλής άνοιξε, από την πλευρά της Κυβέρνησης, διευκρίνιση δεν δόθηκε καμμία. Άρα είμαστε ελεύθεροι.

Χθες ο Υπουργός απευθυνόμενος στα μέλη της Διαρκούς Επιτροπής ρώτησε: Τελικά υπάρχει δημοσιονομικός χώρος ή δεν υπάρχει; Σωστό ερώτημα, μόνο που απευθύνεται στον ίδιο, όχι σε εμάς, γιατί, αν υπάρχει δημοσιονομικός χώρος, τότε και εμείς είμαστε ελεύθεροι να προτείνουμε την εφαρμογή όλου του προγράμματός μας. Διότι ό,τι λέμε πως σήμερα είναι θετικό, ανήκει στο πρόγραμμά μας.

Μίλησαν οι δύο προλαλήσαντες συνάδελφοί μας –και ο κ. Σκανδαλίδης και ο κ. Κατρίνης- συνεπώς δεν θέλω να προσθέσω και άλλα λόγια επ’ αυτού. Εσείς, όμως, χρωστάτε μία απάντηση. Υπάρχει δημοσιονομικός χώρος ή δεν υπάρχει; Διότι από ό,τι ακούσαμε ο Υπουργός Οικονομικών, ο κ. Σταϊκούρας, στις προγραμματικές δηλώσεις της Κυβερνήσεως αναφέρθηκε μόνο στην αισιόδοξη εκ μέρους του θεώρηση της οικονομίας και όταν έπρεπε να προσγειωθεί σε κάτι ειδικό, μας ανέφερε πως είδε η αγορά θετικά -συμφωνώ με αυτό- τη μείωση του ΦΠΑ στο πεδίο των επιχειρήσεων στον τουριστικό χώρο σε 13%. Και ποιον πίνακα διένειμε; Εκείνον που κατ’ εκτίμηση και η απόκρυψη και μη απόδοση του ΦΠΑ μειώθηκε εκείνη την περίοδο. Δεν το αμφισβητώ. Μπορεί γενικά να το επιβεβαιώνουν, αλλά περί δημοσιονομικού χώρου η συζήτηση ανοίγει από την Αντιπολίτευση και από την Κυβέρνηση, διευκρινήσεις δεν υπάρχουν.

Ο Υφυπουργός και Κυβερνητικός Εκπρόσωπος κ. Πέτσας έκανε αναφορές σε ενδεχόμενες πηγές εσόδων. Παραδείγματος χάριν, ανέφερε τις επιστροφές από τα ομόλογα, από την Ευρωπαϊκή Κεντρική Τράπεζα και τις κεντρικές τράπεζες των κρατών-μελών της Ευρωζώνης που ανέρχονται σε 1.600.000.000, εάν με απατάει η πρόσφατη μνήμη μου.

Η απορία εδώ είναι ότι αυτό το οικονομικό μέγεθος δεν σχετίζεται με τα έσοδα του δημοσίου για το τρέχον έτος 2019 -αναφέρεται στο 2020- και δεν σχετίζεται και με τα έσοδα του δημοσίου αυτά καθαυτά. Αυτό πηγαίνει για την αποπληρωμή του χρέους.

Συνεπώς και γι’ αυτό πρέπει η Κυβέρνηση να διαπραγματευτεί, αλλά μας το ξέκοψε από τις προγραμματικές δηλώσεις ότι έως το 2021 τα περί πρωτογενούς πλεονάσματος δεν τίθενται υπό διαπραγμάτευση. Άρα πρέπει να μας πείτε τι τίθεται υπό διαπραγμάτευση. Ούτε και αυτό μας το έχετε πει, ούτε και αυτό το έχει πει ο κ. Σταϊκούρας.

Συνεπώς ανησυχούμε απολύτως δικαιολογημένα και έχουμε και την ευχέρεια, αφού τα αφήνετε όλα ασαφή και διαβάζοντας στις εφημερίδες τις συνεντεύξεις των κυβερνητικών στελεχών -που δίνουν δύο τρεις την ημέρα- και τις προσεγγίσεις που κάνει το ρεπορτάζ, να βλέπουμε ότι πολλά πράγματα μπορούν να γίνουν. Αυτό προκύπτει μέσα από φλυαρίες κυβερνητικές και συνεπώς τι πρέπει να κάνει η Αντιπολίτευση, αφού τα αφήνετε όλα ασαφή; Να καταγράψει τις δικές της συμπληρωματικές προτάσεις.

Τι λέτε εσείς; Μιλάτε για 30-20-10 κλιμακωτή μείωση του ΕΝΦΙΑ. Εμείς, λέμε να προσθέσετε στην πορεία αυτή της θεώρησης της αξίας των ακινήτων και μια ακόμη κλίμακα. Εμείς λέμε, επίσης, να ακούσετε τι σας λένε τα άτομα με αναπηρία. Λέμε ακόμη, να μειωθεί ο ΕΝΦΙΑ στο 50% σε ό,τι αφορά τα κτήρια εκείνα που έχουν θετικό οικολογικό ισοζύγιο, όπως και σε εκείνα τα κτήρια που είναι παραδοσιακά και έχουν κριθεί διατηρητέα. Δεν έχουμε περιορισμό από πλευράς δημοσιονομικού χώρου από τη δική σας κυβερνητική καταγραφή, για να κάνουμε αυτές τις αναφορές, συνεπώς είμαστε ελεύθεροι να κάνουμε αυτές τις προσθήκες που τις κρίνουμε αναγκαίες σε ό,τι αφορά τον ΕΝΦΙΑ.

Κλείνω με τις εκατόν είκοσι δόσεις. Η ερώτηση που έχουμε απευθύνει προς την Κυβέρνηση είναι γιατί αυτή η σημερινή ρύθμιση για τις εκατόν είκοσι δόσεις για τα οφειλόμενα στην εφορία δεν αφορούν και τα οφειλόμενα στα ασφαλιστικά ταμεία. Γιατί εκεί, ναι μεν οι εκατόν είκοσι δόσεις που θέσπισε η κυβέρνηση του ΣΥΡΙΖΑ ήταν εκατόν είκοσι δόσεις και δεν ήταν ψευδεπίγραφες, αλλά υπήρχαν διαφορές. Υπάρχει διαφορά στο επιτόκιο. Εκεί παραμένει στο 5%. Υπάρχει διαφορά στη δυνατότητα προεξόφλησης. Εκεί δεν υπάρχει δυνατότητα προεξόφλησης. Και υπάρχει και η διαφορά σε σχέση με το ακατάσχετο. Εκεί δεν υπάρχει το ακατάσχετο.

Γιατί να μην ευθυγραμμιστείτε και στον χώρο των ασφαλιστικών εισφορών, όπως ακριβώς κάνατε με τις ρυθμίσεις των χρεών προς την εφορία; Πρέπει να το κάνετε. Μόλις, όμως, επιχειρήσουμε να κάνουμε συζήτηση για αυτό, κυρίες και κύριοι Βουλευτές, πέφτουμε στο εξής, συντριπτικό για την πραγματικότητα, πραγματικό γεγονός.

Είμαι δικηγόρος, εν ενεργεία δικηγόρος. Γνωρίζω από συναδέλφους μου ότι υπάρχει από το Ταμείο Νομικών αδυναμία προσδιορισμού της οφειλής δικηγόρων που οφείλουν εισφορές, που φθάνει μέχρι το ποσοστό του 70%. Αυτών δηλαδή που θα πάρουν, για να ρυθμίσουν τις οφειλές τους, το Ταμείο Νομικών δεν μπορεί να τους πει πόσο ακριβώς χρωστούν.

Στο ΤΣΑΥ, στους υγειονομικούς δηλαδή, η αδυναμία αυτή προσδιορισμού φτάνει στο 80%. Στο ΤΣΜΕΔΕ, στους μηχανικούς στο 85%, και στον ΟΑΕΕ, στους ελεύθερους επαγγελματίες, φτάνει στο 65%, στο παλιό ΤΕΒΕ, στους αυτασφαλιζομένους.

Αυτό είναι μία κατάσταση που σας παραδόθηκε. Είναι όμως στα χέρια σας. Ακούω, σήμερα, τον κ. Βρούτση να λέει ότι πέραν του Σεπτεμβρίου περιθώριο δεν θα υπάρχει για τη ρύθμιση των εισφορών αυτών, με τα ταμεία να μη δίνουν απάντηση στον ασφαλισμένο για το τι χρωστάει, άρα να μην μπορεί να μπει στις ρυθμίσεις. Τι θα κάνει γι’ αυτό που παρέλαβε από τον ΣΥΡΙΖΑ; Αυτή είναι η κατάσταση σήμερα. Το να λέει «Σεπτέμβριος και τέλος» τι λύση είναι αυτή, όταν όλοι οι ασφαλισμένοι που έχουν πρόβλημα στο ποσοστό που ανέφερα δεν μπορούν να ρυθμίσουν τις οφειλές τους;

Κι ακόμη, αν πας να συμβουλευτείς από τα δεδομένα που σου δίνει ο ΕΦΚΑ και με αυτά τα δεδομένα πας να κάνεις τη ρύθμιση, το ταμείο σού λέει: «Δεν υπάρχει το δεδομένο αυτό που μου φέρνεις. Άλλο τι λένε οι καταστάσεις του ΕΦΚΑ και άλλο τι οφείλεις πραγματικά, πράγμα που δεν μπορούμε να υπολογίσουμε». Και εδώ πρόβλημα.

Τρίτον, παράδειγμα από παράπονο ασφαλισμένου: Αφού δεν μπορούν να του ρυθμίσουν τις παλιές γιατί δεν μπορούν να υπολογίσουν τι χρωστάει, πληρώνει τις τρέχουσες οφειλές του. Τα χρήματα όμως που δίνει δεν καλύπτουν τις τρέχουσες οφειλές. Μπαίνουν στην τρύπα του δικού του χρέους και πάνε πίσω. Άρα, δεν μπορεί να πάρει φορολογική ενημερότητα.

Αυτή την κατάσταση θα χειριστεί ο κ. Βρούτσης. Τι πάει και λέει «Σεπτέμβριος και τέλος»; Με ποια δεδομένα στα χέρια του το λέει αυτό; Βρήκε τις γιγαντιαίες συντάξεις των 25 χιλιάδων ευρώ, που η «προκομένη» προηγούμενη κυβέρνηση δεν φρόντισε να ρυθμίσει. Αυτό όμως δεν δικαιολογεί τη σημερινή του δήλωση αν την άκουσα καλά -νομίζω ότι καλά την άκουσα- ότι «Σεπτέμβρης και τέλος». Για τα ασφαλιστικά ταμεία, λοιπόν, καμμία παρέμβαση σήμερα. Από τα λεγόμενα του Υπουργού ο Σεπτέμβριος είναι ο καταληκτικός μήνας. Όμως, κυρίες και κύριοι Βουλευτές, η κατάσταση στα ταμεία είναι αυτή που προανέφερα.

Κλείνοντας, στηρίζουμε το σχέδιο νόμου. Το είπαν οι προηγούμενοι ομιλητές μας, το λέω και εγώ. Ωστόσο, ακούω με μεγάλη δυσπιστία, κύριε Βεσυρόπουλε, και εσάς, να λέτε ότι αυτή είναι η τελευταία ρύθμιση. Το είπαν και άλλοι αυτό. Το έχω πει κι εγώ το 2010. Καλό είναι να το λέτε για να δείχνετε μία αποφασιστικότητα, αλλά η ιστορία δείχνει ότι οι Υπουργοί που το έχουν πει αυτό έχουν διαψευστεί. Αντί να λέτε αυτά, ίσως θα έπρεπε να έχετε προβλέψει και ένα θετικό μέτρο γι’ αυτούς που εκπληρώνουν τις φορολογικές τους υποχρεώσεις, κάτι που εμείς έχουμε στο πρόγραμμά μας, κάτι που έχετε υποσχεθεί, αλλά το ξεχάσατε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα φέρουμε…

**ΑΝΔΡΕΑΣ ΛΟΒΕΡΔΟΣ:** «Θα».

Εδώ, τώρα που ρυθμίζετε τις εκατόν είκοσι δόσεις για χρέη στην εφορία, αυτό δεν το έχετε συμπεριλάβει και το θεωρούμε ιδιαιτέρως αρνητικό.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, τον λόγο έχει ο κ. Λογιάδης από το ΜέΡΑ25.

**ΓΕΩΡΓΙΟΣ ΛΟΓΙΑΔΗΣ:** Κυρία Πρόεδρε, ευχαριστώ.

Κυρίες και κύριοι, εγώ θα μιλήσω ως οικονομολόγος, ως επιχειρηματίας, ως επενδυτής. Είμαι ξενοδόχος στον τουριστικό τομέα στην Κρήτη. Ο τρόπος που συζητάμε σήμερα για τον ΕΝΦΙΑ μου θυμίζει μία εικόνα παζλ με χίλια κομμάτια, από τα οποία εμείς πιάνουμε ένα κομμάτι, τον ΕΝΦΙΑ. Είναι σαν ένα κερασάκι σε μία μεγάλη τούρτα, που είναι τοξική και πάρα πολύ δηλητηριώδης. Πιάνουμε ένα κομμάτι του παζλ, τον ΕΝΦΙΑ και δεν κοιτάζουμε ή δεν θέλουμε να κοιτάξουμε την όλη εικόνα. Και ποια είναι αυτή η μεγάλη εικόνα του παζλ; Είναι εικόνα φόβου, είναι εικόνα αφαίμαξης του Έλληνα πολίτη, καταστροφής και δουλείας του, κλεισμένος σε μία φυλακή χρέους.

Η φορολογία είναι ένα ζήτημα ταυτόχρονα διεθνές και εγχώριο. Σε διεθνές επίπεδο έχουμε τους φορολογικούς παραδείσους, που έχουμε ξανααναφέρει, και εντός της Ευρωπαϊκής Ένωσης έχουμε διαφορετικούς φορολογικούς συντελεστές που δημιουργούν τεράστιες ανισορροπίες. Ως επιχειρηματίας στον τουριστικό τομέα, θα μπορούσα να έχω την έδρα της επιχείρησής μου στο Λουξεμβούργο, όπου οι φορολογικοί συντελεστές είναι πολύ χαμηλότεροι απ’ ό,τι στην Ελλάδα. Δεν το έχω κάνει. Έχω την έδρα μου στην Κρήτη και είμαι υπερήφανος γι’ αυτό. Θα μπορούσα να έχω την έδρα μου στο Ντελαγούερ, σε έναν παράδεισο, στα Νησιά Κέιμαν ή κάπου άλλου. Δεν το κάνω αυτό. Όλα αυτά είναι μεγάλα προβλήματα που πρέπει να τα αντιμετωπίσουμε.

Στα καθ’ ημάς, η φορολογία είναι το μεγαλύτερο πρόβλημα για νοικοκυριά, επαγγελματίες και επιχειρήσεις. Εισαγωγικά, θα αναφερθώ σε δύο θέματα που θεωρώ πολύ σημαντικά: πρώτον, την έλλειψη ενός σταθερού φορολογικού πλαισίου που να επιτρέπει τον προγραμματισμό τόσο στις επιχειρήσεις όσο και στα νοικοκυριά και, δεύτερον, το ξεχαρβάλωμα πραγματικά των ελεγκτικών μηχανισμών. Βλέπουμε συνέχεια νέους νόμους και συνεχή αλλαγή της φορολογικής νομοθεσίας. Γραφειοκρατία που οδηγεί σε διαφθορά, νόμοι με αναδρομική ισχύ και νέες απρόβλεπτες επιβαρύνσεις σε νοικοκυριά και επιχειρήσεις συνθέτουν μία εικόνα αβεβαιότητας που πλήττει και την κατανάλωση και τις επενδύσεις.

Αντιλαμβανόμαστε βέβαια πως όσο η οικονομία μας βρίσκεται δέσμια επίτευξης ετήσιων υπέρογκων πρωτογενών πλεονασμάτων που μας έχουν επιβάλει, το φορολογικό πλαίσιο θα παραμένει ευέλικτο, εσκεμμένα ασταθές δηλαδή, για να μπορούν να ενεργοποιούνται οι περιβόητοι «κοφτές» όταν απομακρύνεται ο στόχος.

Ελεγκτικοί μηχανισμοί: Το πρώτο πράγμα που κάνετε, κύριοι της Κυβέρνησης, είναι να καταργήσετε de facto το ΣΔΟΕ, υποβιβάζοντάς το από αυτόνομη υπηρεσία σε ένα γραφείο ουσιαστικά μια γενικής διεύθυνσης. Αυτή η κίνηση δημιουργεί αθέμιτο ανταγωνισμό υπέρ των μη εντίμων. Ουσιαστικά με αυτήν την κίνηση κλείνετε το μάτι στους φοροφυγάδες, κύριε Υπουργέ.

Κυρίες και κύριοι, 3,5% πρωτογενές πλεόνασμα σημαίνει αφαίμαξη του ιδιωτικού τομέα, σημαίνει λιτότητα, σημαίνει υπερφορολόγηση. Κυβέρνηση και Αξιωματική Αντιπολίτευση έχετε δεσμευτεί σε αυτούς τους στόχους. Σήμερα φέρνετε κάποια πρώτα μέτρα ελάφρυνσης, όπως διατείνεστε. Είναι αυτά τα ελάχιστα που σας επέτρεψαν οι δανειστές, συμπληρώνουμε εμείς.

Εμείς ως ΜέΡΑ25 καταθέσαμε εχθές τροπολογία επιχειρώντας να καταστήσουμε το εν λόγω νομοσχέδιο πραγματικά θεραπευτικό. Θέσαμε στο επίκεντρο την 100% προκαταβολή φόρου, προτείνοντας την πλήρη κατάργησή της σε βάθος διετίας και βεβαίως απορρίφθηκε.

Όσον αφορά τον ΕΝΦΙΑ, ερωτώ: Πρέπει να μειωθεί; Φυσικά και πρέπει να μειωθεί. Το θέμα, όμως είναι ποιοι πρέπει να εξαιρεθούν και ποιοι πρέπει να φορολογηθούν περισσότερο. Στην επιχείρησή μου πληρώνω 10 χιλιάδες ευρώ ΕΝΦΙΑ, θα γίνει 9 χιλιάδες. Και τι έγινε; Δεν με βοηθάει σε τίποτα αυτό. Αλλού είναι τα προβλήματα.

Η Κυβέρνηση με τις ρυθμίσεις που έφερε ουσιαστικά ονομάζει μεσαία τάξη τους ιδιοκτήτες ακίνητης περιουσίας αξίας μεταξύ 400 χιλιάδων και 1 εκατομμυρίου, κάνοντάς τους δώρο κάποιες χιλιάδες ευρώ, ενώ η ελάφρυνση για τα χαμηλά εισοδηματικά στρώματα, τους ιδιοκτήτες μικρής ακίνητης περιουσίας είναι 30, 50, 100 ευρώ περίπου. Είναι κάποια ψίχουλα και στάχτη στα μάτια της συντριπτικής πλειοψηφίας των πολιτών, αποπροσανατολίζοντας από το κυρίως θέμα, την αξιοπρεπή διαβίωση.

Καταθέσαμε τροπολογία και για τον ΕΝΦΙΑ με στόχο την κοινωνική δικαιοσύνη. Οι κατοικίες μέχρι 70 χιλιάδες ευρώ απαλλάσσονται από τον ΕΝΦΙΑ, από 70 χιλιάδες ευρώ έως 500 χιλιάδες ευρώ μείωση κατά 25%, καμμία μεταβολή για περιουσίες μεταξύ 500 χιλιάδων ευρώ και 1 εκατομμυρίου και για περιουσίες άνω του 1 εκατομμυρίου αύξηση κατά 10%. Αυτό συνιστά φορολογική δικαιοσύνη και δίκαιη κατανομή των βαρών. Καλώ τους συναδέλφους να ενστερνιστούν την τροπολογία αυτή.

Τέλος, όσον αφορά τις εκατόν είκοσι δόσεις το θέμα είναι το πώς και το γιατί παράγεται αυτό το ληξιπρόθεσμο χρέος, γιατί διογκώνεται χρόνο με τον χρόνο, ώστε να φτάσουμε στην ανάγκη για διακανονισμούς, δόσεις κ.λπ.. Η ρύθμιση είναι θετική, αλλά αποτελεί διαχείριση των συνεπειών ενός πολύ μεγαλύτερου προβλήματος.

Κυρίες και κύριοι συνάδελφοι, πρέπει επιτέλους να αντιμετωπίσουμε την πηγή των δημοσιονομικών μας προβλημάτων, το χρέος και τα υπέρογκα πλεονάσματα, και να πάψουμε να λειτουργούμε αποσπασματικά προσπαθώντας να θεραπεύσουμε τον καρκίνο με ασπιρίνη.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε και εμείς, κύριε συνάδελφε.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Ευκλείδης Τσακαλώτος για δέκα λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Θέλω να αρχίσω με τα συγχαρητήριά μου στο οικονομικό επιτελείο του ΣΥΡΙΖΑ, γιατί, από ό,τι φαίνεται -θα δείτε γιατί λέω «από ό,τι φαίνεται»-, έχουμε πείσει τις τελευταίες είκοσι ημέρες τον Διοικητή της Τράπεζας της Ελλάδος ότι τελικά, στο τέλος του χρόνου, δεν θα έχουμε ένα πλεόνασμα 2,9%, αλλά θα έχουμε 3,5% και με αυτά τα μέτρα που πάρθηκαν.

Λέω «από ό,τι φαίνεται», γιατί ενώ πριν από τις ευρωεκλογές για έναν μήνα και πριν από τις εθνικές εκλογές έβγαινε κάθε μέρα σχεδόν και μας έλεγε για το πρόβλημα που έχουμε και πόσο η κυβέρνηση του ΣΥΡΙΖΑ δαπανά λεφτά που δεν υπάρχουν και θα έχουμε πρόβλημα, τώρα δεν τον έχω ακούσει ούτε μία φορά να τοποθετηθεί για την Κυβέρνηση. Βέβαια, θα μου πείτε ότι η Τράπεζα της Ελλάδος είναι μία ανεξάρτητη αρχή. Τέτοια ανεξαρτησία έχουμε να δούμε από τότε που ο μεγάλος βεζίρης Ιζνογκούντ ήθελε να γίνει χαλίφης στη θέση του χαλίφη!

Πάμε τώρα επί της ουσίας για το νομοσχέδιο. Έχουν μπει δύο τρία θέματα που πρέπει να συζητήσουμε λίγο παραπάνω. Συμφωνούμε ότι αφού πάνω στα δικά μας μέτρα προσθέτετε 205 εκατομμύρια, είναι προφανές ότι βοηθάτε και ένα άλλο μεγαλύτερο κομμάτι του πληθυσμού. Είμαστε ευχαριστημένοι που βοηθάτε αυτούς που είναι πάνω από 60.000 ευρώ, πάνω από 100.000 ευρώ, πάνω από 150.000 ευρώ, οριακά και πάνω από 350.000 ευρώ. Μπορούμε να το δεχθούμε ότι με τέτοιες περιουσίες μπορεί με 200 εκατομμύρια να τους βοηθήσετε.

Κι εδώ μπαίνει το θέμα για τη μεσαία τάξη. Κατά τη δική μας άποψη και νομίζω ολόκληρου του ελληνικού λαού, οι περιουσίες πάνω από 500.000 ευρώ και πάνω από 1 εκατομμύριο ευρώ δεν είναι μεσαία τάξη, με όποια θεώρηση των πραγμάτων θα μπορούσε κάποιος να σκεφτεί. Θα μου πείτε 20 εκατομμύρια ευρώ ξοδεύετε για περιουσίες πάνω από 1 εκατομμύριο ευρώ, άλλα 50 εκατομμύρια ευρώ ξοδεύετε για περιουσίες πάνω από 500.000 ευρώ, άρα, χοντρικά 70 με 80 εκατομμύρια ευρώ. Είναι μεγάλο το ποσό;

Πώς απαντάει ένας οικονομολόγος, είναι μεγάλο ή δεν είναι μεγάλο; Μόνο ένας τρόπος υπάρχει στην οικονομική θεωρία στο πρώτο μάθημα μικροοικονομίας σχεδόν στα πανεπιστήμια: Το κόστος ευκαιρίας. Τι θα μπορούσατε να κάνετε, αντί αυτά να τα ξοδέψετε για να βοηθήσετε αυτές τις κοινωνικές ομάδες πάνω από 500.000 ευρώ περιουσία και πάνω ένα εκατομμύριο ευρώ;

Εγώ έχω δύο προτάσεις και κατεβάσαμε τη μία πρόταση πάλι στον ΕΝΦΙΑ με διαφορετική κατανομή. Άρα θα μπορούσατε να μη δώσετε τίποτα για τις περιουσίες πάνω από 500.000 ευρώ, να το μειώσετε 10% μέχρι 500.000 ευρώ, 20% μέχρι 350.000 ευρώ και πάει λέγοντας και να είναι προοδευτικό. Θα επιστρέψω στο τι είναι προοδευτικό και τι είναι δικαιοσύνη. Αυτή θα ήταν μία στρατηγική, να αποφασίσουμε ποιες είναι οι ομάδες που είναι των μεσαίων τάξεων, να μην πάρουν οι πλούσιοι τίποτα και να έχουμε μία διαφορετική μείωση του ΕΝΦΙΑ.

Το άλλο είναι ότι αυτά τα 70-80 εκατομμύρια ευρώ δεν θα έκαναν μεγάλη διαφορά ακόμα και στις μεσαίες τάξεις, οπότε κάνουμε δύο νοσοκομεία, κάνουμε πέντε κέντρα υγείας, ξοδεύουμε κάτι διαφορετικό και βγαίνει μία δοσολογία ανάμεσα στη μείωση των φόρων και το κοινωνικό κράτος, για να μπορέσουν να ευνοηθούν όχι μόνο τα λαϊκά στρώματα, αλλά και τα μεσαία στρώματα γιατί κι αυτά πηγαίνουν στα νοσοκομεία.

Προσέξτε, γιατί έτσι που πάτε θα θυμίσετε το ρητό του Γουόρεν Μπάφετ, ενός από τους πιο πλούσιους ανθρώπους στον κόσμο, που έκανε παράπονα στη δική του κυβέρνηση ότι ξοδεύει λιγότερο ως ποσοστό του εισοδήματός της από ό,τι η καθαρίστριά του. Αυτό ήταν το παράπονό του Γουόρεν Μπάφετ.

Άρα πρέπει να σας πω, κύριε Λιβανέ, ότι υπάρχουν δύο αρχές εδώ, γιατί είπατε για τη δικαιοσύνη. Υπάρχει η αρχή της διανεμητικής δικαιοσύνης. Αυτή είναι μία ολόκληρη βιβλιογραφία, τι πρέπει να μοιράσεις, σε ποιον και με ποιο κριτήριο. Και υπάρχει αυτό που θέλει η αγορά.

Αυτά τα πράγματα είναι δύο διαφορετικές αρχές. Όταν μιλάτε για τη δικαιοσύνη, δεν μπορείτε να μου λέτε τι λέει η αγορά, γιατί στην πολιτική ο κάθε άνθρωπος, ο κάθε πολίτης ψηφίζει με μία ψήφο, ενώ στην αγορά κάποιος που έχει 1 εκατομμύριο ευρώ ψηφίζει ένα εκατομμύριο φορές και κάποιος που έχει 1 ευρώ ψηφίζει μία φορά. Άρα είναι άλλο τι θέλουμε για την ανάπτυξη και τι θέλει η αγορά. Φαντάζομαι δεν έχετε την αρχή «ό,τι θέλει η αγορά θα το παίρνει». Ελπίζω να έχετε κάποιο φίλτρο. Ακόμα κι εσείς θα έχετε δημιουργήσει κάποιο φίλτρο που θα λέτε αυτό είναι δίκαιο αίτημα, αυτό δεν είναι δίκαιο και τα λοιπά.

Άρα στη διανεμητική δικαιοσύνη πρέπει να έχουμε αρχές που είναι στη διανεμητική δικαιοσύνη. Δεν μπορούμε να το συζητάμε επειδή το θέλει η αγορά. Κι εγώ δεν μπορώ να σκεφτώ καμμία αρχή που να δικαιολογεί αυτό για τους πιο πλούσιους εδώ πάνω από 500.000 ευρώ και πάνω από 1 εκατομμύριο ευρώ σε αυτή την οικονομία, σε αυτή την κοινωνία και με αυτές τις ανισότητες.

Ακούγοντας τον κ. Λιβανό, αλλά περισσότερο τον κ. Σπανάκη -και δυστυχώς, δεν είναι εδώ οι σύντροφοί του ΚΚΕ, και γιατί ήθελα να τους θυμίσω το βιβλίο του Τζον Ριντ «Δέκα μέρες που συγκλόνισαν τον κόσμο», που ήτανε μετά από την Οκτωβριανή Επανάσταση- σχεδόν μας έχετε πείσει ή θέλετε να μας πείσετε ότι εδώ είχαμε τις δύο μέρες που συγκλόνισαν την ελληνική οικονομία.

Να το βάλουμε λίγο σε ένα πλαίσιο τι κάνετε εδώ; Αρχίσαμε από τον Σεπτέμβρη με τις ανακοινώσεις του Πρωθυπουργού Αλέξη Τσίπρα για 930 εκατομμύρια που γίναν όλα, μετά το 2019 πήραμε άλλο 1,3 δισεκατομμύριο, δηλαδή σύνολο 2,2 δισεκατομμύρια, λίγο πάνω από το 1%, κι έρχεστε εσείς τώρα και προσθέτετε σε αυτό 200 εκατομμύρια.

Ε, τώρα, μην υπερβάλλουμε δηλαδή ότι αυτή είναι η μεγάλη αλλαγή που θα επηρεάσει και θα ανακουφίσει και θα φέρει την ανάπτυξη. Δηλαδή, φέρνετε 0,1% λίγο λιγότερο του ΑΕΠ τόνωση της ζήτησης. Καλοδεχούμενη; Καλοδεχούμενη, αλλά μην το παρουσιάζετε ότι εδώ αλλάζουν τα πράγματα δεδομένα, ότι έφερε μία καινούργια Κυβέρνηση κάτι για το οποίο πρέπει ο ελληνικός λαός να βγει στους δρόμους και να κάνει ένα πάρτι σαν να είναι τα γενέθλια της βασίλισσας στη Βρετανία! Κάνατε ένα μικρό προσθετικό βήμα 200 εκατομμύρια, 0,1%.

Άρα το βασικό σας θεώρημα που φαίνεται να το πιστεύετε και με ανησυχεί αυτό -γιατί θεωρώ ότι υπάρχουν ρεαλιστές στην Κυβέρνησή σας, αλλά υπάρχουν και αυτό που λέμε «true believers» που έχουν χάψει, έχουν δαγκώσει τη λαμαρίνα του νεοφιλελευθερισμού- είναι ότι αν μειώσουμε τους φόρους, θα έχουμε ανάπτυξη, θα αυξηθούν τα έσοδα. Άρα αυτό το τεστ δεν υπάρχει σήμερα, δηλαδή με 0,1% αύξηση δεν θα μπορούμε να τσεκάρουμε αν έχω δίκιο εγώ ή αν έχουν δίκιο οι δικοί σας οι true believers.

Σας εξαιρώ, κύριε Σταϊκούρα από τους «true believers». Δεν ξέρω αν σας κάνω ζημιά στα εσωτερικά πράγματα της Νέας Δημοκρατίας. Ελπίζω όχι, γιατί δεν είχα τέτοια πρόθεση.

Άρα να συνοψίσω. Εμείς είμαστε υπέρ του άρθρου 1 που είναι για τον ΕΝΦΙΑ. Θα προτιμούσαμε και θα το θεωρούσαμε λίγο πιο τίμιο από εσάς να ήταν διαφορετικά άρθρα και να μπορούσαμε να καταψηφίσουμε τη μείωση των φόρων στις περιουσίες πάνω από 500.000 ευρώ και πάνω από ένα εκατομμύριο ευρώ. Θεωρώ ότι δεν θα το κάνετε αυτό. Αν το κάνετε, καλοδεχούμενο, θα το καταψηφίσουμε και θα ψηφίσουμε όλα τα άλλα. Θα ψηφίσουμε και υπέρ στις εκατόν είκοσι δόσεις, αλλά νομίζω γι’ αυτό το νομοσχέδιο ότι είναι «much to do about nothing», πολλή συζήτηση για πολύ λίγο πράγμα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε συνάδελφε.

Ο κ. Γιώργος Βλάχος έχει τον λόγο.

**ΓΕΩΡΓΙΟΣ ΒΛΑΧΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, η Κυβέρνηση συνεπής με όσα εξήγγειλε πριν από τις εκλογές έρχεται σήμερα σε πολύ λίγο χρόνο, πρέπει να ομολογήσουμε, και φέρνει δείγμα γραφής. Φέρνει, λοιπόν, δείγμα γραφής και όχι, εάν θέλετε, υποσχέσεις, θεωρίες, λόγια και πολλά «θα». Έρχεται και μιλά κατευθείαν στην πράξη.

Έφερε, λοιπόν, και θα ψηφίσουμε σήμερα ένα νομοσχέδιο με αρκετές βελτιώσεις. Ακούσαμε την Αντιπολίτευση να κάνει δύο προσεγγίσεις. Μία ότι «ξέρετε, καλές είναι, αλλά δεν είναι και τίποτα σπουδαίο», όπως μας είπε ο κ. Τσακαλώτος, που ανέφερε ότι «συν 200 είναι, εμείς είχαμε φέρει περισσότερα». Κανείς δεν σας εμπόδισε, βεβαίως, να φέρετε και άλλα και θα σας πω λίγο παρακάτω σε μία παρέμβασή μου στο παρελθόν τι μου απαντήσατε.

Όμως, αυτές οι βελτιώσεις για τις οποίες μιλάμε αφορούν τελικά, εάν όχι το σύνολο της ελληνικής κοινωνίας, πάντως πολύ μεγάλο αριθμό συμπολιτών μας, που πράγματι είδαν όλες αυτές τις ημέρες με πολύ μεγάλη ικανοποίηση την κυβερνητική πρωτοβουλία. Γι’ αυτό και η αποδοχή αυτών των βελτιώσεων βλέπετε ότι έγινε σχεδόν από το σύνολο της Αντιπολίτευσης, τόσο ως προς την ουσία αυτών των βελτιώσεων, όσο και ως προς τη διαδικασία του κατεπείγοντος.

Όλοι συμφώνησαν σχεδόν για το κατεπείγον της διαδικασίας. Τι σημαίνει αυτό; Ομολογία ότι πράγματι αυτά που φέρνει η Κυβέρνηση τελικά χρειάζονταν και θα ενσωματωθούν το συντομότερο στην καθημερινότητα των Ελλήνων πολιτών, διότι κάποιοι συμπολίτες μας -χιλιάδες, λέω εγώ- τα περιμένουν πώς και πώς. Δηλαδή, αυτή η τοποθέτηση και της Αντιπολίτευσης μαρτυρά την αναγκαιότητα και τη χρησιμότητα όσων σήμερα θα ψηφίσουμε.

Βεβαίως, ακούσαμε από την Αξιωματική Αντιπολίτευση κάποιες παρατηρήσεις, αλλά δεν μπήκαν στον πειρασμό οι συνάδελφοι σήμερα πάλι να έρθουν να πλειοδοτήσουν. Ξεχνούν, όμως, ότι δεν μπορούν να χρησιμοποιούν μια φρασεολογία και επιχειρηματολογία που χρησιμοποίησαν μέχρι το 2015. Αυτά έχουν κριθεί πια. Αυτή η παροχολογία, αυτό το «υπόσχομαι στους πάντες τα πάντα» έχει τελειώσει. Εδώ, εάν κάποια στιγμή ο ελληνικός λαός, όταν έρθει η ώρα, αποφασίσει για την Αξιωματική Αντιπολίτευση, προφανώς θα σταθμίσει την συνέπεια και την υπευθυνότητα και όχι την παροχολογία. Πραγματικά πριν καλά- καλά αλλάξουν οι ρόλοι, εγώ για λίγο σκεπτόμενος την κ. Παπανάτσιου ακόμα δεν έχω συνειδητοποιήσει ότι δεν μιλά σαν Υπουργός, και όμως πρόλαβε να αλλάξει το κουστούμι και να φορέσει εκείνο της Αντιπολίτευσης, να κάνει παρατηρήσεις, να κάνει βελτιώσεις, να ζητά επιπλέον. Σήμερα θυμηθήκαμε τα μικρά νησιά, λες και δεν υπάρχουν και μικρά χωριά και δεν υπάρχει και οτιδήποτε άλλο. Αυτά όλα, ο κόσμος που τα ακούει εύκολα δεν θα σας ρωτήσει γιατί δεν τα κάνατε μέχρι χθες, που ουσιαστικά κυβερνούσατε; Λέτε, θα τα κάναμε. Με τα «θα» δεν σώζεται τίποτα. Πολλοί θα μπορούσαν να ισχυριστούν με τα «θα».

Εδώ, λοιπόν, αντί να νιώσετε την ανάγκη να δώσετε κάποιες εξηγήσεις, γιατί δεν κάνατε πράγματα που σήμερα θεωρείτε αυτονόητα, πράγματα που θεωρείτε δίκαια, έρχεστε σήμερα και λέτε, μίζερα προσεγγίζοντας το θέμα στην κυριολεξία, «ότι καλό μεν, αλλά δεν φθάνει, κάτι παραπάνω». Και το κάτι παραπάνω, εσείς ειδικά ξέρετε ότι χρειάζεται την κατάλληλη προετοιμασία. Δεν αποφασίζονται όλα σε σύντομο χρονικό διάστημα, όπως θα θέλαμε. Εξάλλου, αυτό μας το διδάξατε εσείς όλα αυτά τα χρόνια.

Γιατί και εγώ θα είχα να κάνω παρατηρήσεις, για παράδειγμα, κύριε Υπουργέ, σήμερα σ’ αυτό, ότι, ναι υπάρχουν περιπτώσεις που δεν τις έχουμε δει, υπάρχουν αδικίες που παραμένουν. Λέγαμε και χθες με τους συναδέλφους της Νέας Δημοκρατίας ότι θα μπορούσαν να ενταχθούν και να επιβραβευτούν οι συνεπείς του ν.4321/2015. Να είναι μία επιβράβευση, να ελαφρυνθούν οι δόσεις τους, να γίνουν περισσότερες. Όλα αυτά εμείς τα συζητάμε, δεν απορρίπτουμε τίποτα, όπως και άλλα που ακούστηκαν εδώ από συναδέλφους, αλλά πρέπει να πούμε ότι νομοθετούμε στην κυριολεξία δέκα μέρες μετά τον σχηματισμό της Κυβέρνησης, με διαδικασία κατεπείγοντος και προσπαθούμε να αντιμετωπίσουμε όλα εκείνα τα φλέγοντα, όλα εκείνα τα οποία είχαμε εντοπίσει.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα μπορούσαμε να συμπληρώσουμε πολλά. Σε προηγούμενο νομοσχέδιο, κυρία Παπανάτσιου, μιας και έφυγε ο κ. Τσακαλώτος, όταν τον ρώτησα «γιατί δεν μπορούν να ενταχθούν οι συνεπείς του ν.4321», μου είπε «το ακούω σαν δίκαιο, θα περιληφθούν» και σιγά μην περιελήφθησαν, σιγά μη ρυθμίστηκε. Μηδέν από μηδέν μηδέν! Ακόμα περιμένουν.

Έτσι, λοιπόν, δεν θα συνεχίσουμε εμείς. Εδώ κάτι αλλάζει. Εμείς είπαμε λίγα πριν από τις εκλογές και προσπαθούμε με συνέπεια να κάνουμε περισσότερα απ’ αυτά που είπαμε. Και αυτό θα το συνεχίσουμε και θα το στηρίξουμε όλοι οι συνάδελφοι της Νέας Δημοκρατίας, γιατί αυτό το αναζητά η ελληνική κοινωνία και το χρειάζονται όλοι.

Κλείνοντας, κυρία Πρόεδρε, μαζί με τα συγχαρητήρια για την πρωτοβουλία των συναδέλφων της πολιτικής ηγεσίας του Υπουργείου, θα θέλαμε, κύριε Υπουργέ, να καταγράψετε όλες αυτές τις παρατηρήσεις που ακούγονται απ’ όλους τους συναδέλφους όλων των πτερύγων, στο τέλος-τέλος, ούτως ώστε στο επόμενο διάστημα, έχοντας περισσότερο χρόνο να ξαναδείτε όλα αυτά τα οποία ακούστηκαν, προκειμένου κάποια τα οποία και εσείς θεωρείτε ότι είναι δίκαιες τοποθετήσεις και αφορούν μεγάλο μέρος της ελληνικής κοινωνίας να τα φέρετε προς συζήτηση και -γιατί όχι;- στο επόμενο διάστημα να τα ψηφίσουμε.

Μόνο με τέτοιες πρωτοβουλίες η κοινωνία θα καταλάβει ότι επανερχόμαστε στην κανονικότητα, κάτι το οποίο ζητά και περιμένει. Δηλαδή, τι; Τη δική της αγωνία οι εκπρόσωποί της από το Βήμα του ελληνικού Κοινοβουλίου να τη μεταφέρουν προς την Κυβέρνηση και η Κυβέρνηση να ακούει τους Βουλευτές, να ακούει αυτά τα καθημερινά προβλήματα και να απαντά με συγκεκριμένες πράξεις, νομοθετώντας και δίνοντας λύσεις. Αυτή είναι η δική μας προσέγγιση, αυτή θα είναι με συνέπεια από εδώ και πέρα η δική μας αποστολή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Ο Υπουργός Ανάπτυξης κ. Γεωργιάδης έχει τον λόγο.

Πόσο χρόνο θέλετε, κύριε Υπουργέ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ελάχιστο, κυρία Πρόεδρε.

Κυρίες και κύριοι συνάδελφοι, όπως όλοι γνωρίζετε, έχουμε ξεκινήσει την προσπάθεια, για να πάρει μπρος η επένδυση στο Ελληνικό. Σε αυτό το πλαίσιο, για να μπορέσει η επένδυση να πάρει μπρος, πρέπει να εκδοθούν οι κοινές υπουργικές αποφάσεις σ’ έναν εξαιρετικά ευσύνοπτο χρόνο, έτσι ώστε να μπορεί να διενεργηθεί ο διαγωνισμός για το καζίνο και μετά να γίνουν η διανομή και η πράξη μεταβίβασης.

Οι κοινές υπουργικές αποφάσεις πρέπει να εκδοθούν με τρόπο, ώστε να μην αφήνουν καμμία ασάφεια ως προς την ερμηνεία, που θα μπορούσε να προκαλέσει μία προσφυγή, η οποία θα είχε τύχη σ’ ένα ενδεχόμενο δικαστήριο. Σε αυτό το πλαίσιο, λοιπόν, καταθέτουμε αυτή την τροπολογία, η οποία δεν αποτελεί τροποποίηση ούτε της σύμβασης ούτε του σχετικού νόμου, αλλά μόνο ερμηνεία των διατάξεων, όπως του τι ορίζεται υψηλό κτίριο.

Όπως ξέρετε, στην περιοχή του καζίνου έχει ήδη εγκριθεί με το προεδρικό διάταγμα, το οποίο πρόσφατα κρίθηκε και απολύτως νόμιμο από το Συμβούλιο της Επικρατείας, η δυνατότητα στον χώρο του καζίνου να φτιαχτούν αυτοί οι περίφημοι ουρανοξύστες, για τους οποίους μιλούσαμε την περασμένη φορά. Άρα ερμηνεύεται ο όρος «ψηλό κτήριο» ότι είναι άνω των τριάντα δύο μέτρων, που σύμφωνα με τον Νέο Οικοδομικό Κανονισμό είναι το οριζόμενο ψηλό κτήριο. Εδώ, όμως, έχουμε μία εντελώς ειδική περίπτωση, η οποία διευκρινίζεται, για να μπορεί να γραφτεί στην κοινή υπουργική απόφαση χωρίς αμφιβολία και ορίζεται στη ζώνη των εκατό μέτρων, που πάλι με το προεδρικό διάταγμα του 2018 έχει καθοριστεί ότι δεν μπορεί να υπάρχουν άλλα ψηλότερα ή εξίσου ψηλά κτήρια, να κρύβουν δηλαδή τη γύρω θέα, ότι αυτό αφορά τα άνω των τριάντα δύο μέτρων κτήρια και η παράγραφος β΄ αφορά τα χαμηλά κτήρια του καζίνου. Γιατί το καζίνο έχει τα ψηλά κτήρια, αλλά και έχει και τα χαμηλά κτήρια.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Η παράγραφος β΄ αφορά στα χαμηλά κτήρια του καζίνου.

Επαναλαμβάνω ότι η σχετική τροπολογία δεν επιφέρει καμμία απολύτως αλλαγή ούτε στη σύμβαση ούτε στον νόμο, αλλά είναι μόνο διευκρινιστική για τη λεγόμενη ασφάλεια δικαίου.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παπαχριστόπουλος από τον ΣΥΡΙΖΑ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εμείς δεν έχουμε καμμία αντίρρηση. Αν οι ενέργειες που κάνετε για το Ελληνικό βοηθούν το κοινωνικό σύνολο, θα χαρούμε ιδιαίτερα πολύ. Οι υπερβολές, όμως, καλό είναι να αποφεύγονται, «σε μία εβδομάδα» και τέτοια. Χαιρόμαστε που το ακούμε και δεν έχουμε καμμία αντίρρηση να δούμε αυτή την επένδυση να προχωράει.

Θέλω να ξεκινήσω λίγο ανάποδα και να πω ότι στη «Γεωπολιτική του Χάους» ένας διάσημος συγγραφέας έγραφε ότι αυτός που ελέγχει τα μίντια βάζει και τους κανόνες της δημοκρατίας. Δεν ξέρω αν είχε δίκιο ή άδικο, αλλά πάντως καλό είναι οι συνειρμοί να λειτουργήσουν και να σκεφθούμε αν έχει καμμία σχέση με τη δική μας την πραγματικότητα.

Θα σας εξηγήσω γιατί το λέω αυτό. Χθες και προχθές άκουσα ορυμαγδό από διάφορα κανάλια για κάτι που έγινε, μία υπερβολή.

Πριν να φτάσω, όμως, εκεί, θα ήθελα χωρίς κανέναν δισταγμό να πω το εξής, ότι το νομοσχέδιο που αφορά τις εκατόν είκοσι δόσεις και τον ΕΝΦΙΑ είναι στη θετική κατεύθυνση. Μην κρυβόμαστε τώρα, είναι καλό. Και το 5% που γίνεται 3% είναι καλό και το 30% που γίνεται 20% είναι καλό και ότι σταματούν οι κατασχέσεις είναι καλό και άλλα πολλά.

Όταν λέμε σοβαρή αντιπολίτευση, εμείς το εννοούμε. Καθετί που θα είναι θετικό εμείς θα το στηρίζουμε.

Έχουμε δυο-τρεις ενστάσεις. Για παράδειγμα, εμείς πιστεύουμε ότι όποιος έχει μία περιουσία πάνω από 500.000 ευρώ και πάνω από 1.000.000 ευρώ δεν πρέπει –ας πούμε- να ευνοείται κατ’ ουδένα τρόπο, γιατί θα μπορούσαμε αυτά τα χρήματα να τα δώσουμε σε κάποιους που υποφέρουν. Δεν είναι έγκλημα, όμως. Έχουμε διαφοροποιηθεί εκεί και έχουμε προτείνει και μια τροπολογία.

Εγώ, όμως, θέλω να πάω κάπου αλλού και θα έρθω στο προηγούμενο θέμα για το οποίο τα μίντια χθες και προχθές έκαναν απίστευτο θόρυβο. Εγώ με τα αυτιά μου άκουγα διάφορα. Προς τιμήν τους δεν έκαναν θόρυβο όλα τα μίντια -θέλω να είμαι δίκαιος- και όλες οι εφημερίδες και δεν θα ήθελα τώρα να κάνω διαφήμιση. Αντιπολιτευόμενες εφημερίδες -παλιά, όχι τώρα- προς τιμήν τους δεν ασχολήθηκαν με αυτό το θέμα καθόλου.

Και εξηγούμαι: Ακούσαμε τον κ. Βρούτση -ο οποίος τον τελευταίο καιρό, δεν ξέρω, θέλει να βρίσκεται στο επίκεντρο, κάτι κάνει- να διοχετεύει στον Τύπο τα εξής, ότι το καθεστώς ΣΥΡΙΖΑ μοίραζε υπέρογκες συντάξεις. Είδαμε το νούμερο 24.000, είδαμε το νούμερο 20.000, είδαμε το νούμερο 18.000, το νούμερο 8.000.

Πραγματικά -συγχωρήστε μου την έκφραση- τσιμπιέσαι, λες τι γίνεται. Γίνονταν τέτοια πράγματα και δεν τα πήραμε χαμπάρι; Να βάλουμε λίγο τάξη σε αυτό;

Κατ’ αρχάς, θέλω να ρωτήσω -έχω ρωτήσει τρεις φορές- και να μου απαντήσει ο κ. Βρούτσης -που είναι απών από την Αίθουσα- αν κάποιος από αυτά τα νούμερα πράγματι πήρε αυτή τη σύνταξη, αν πληρώθηκε αυτή η σύνταξη, αν υπάρχει ένα άτομο που να πληρώθηκε αυτή την υπέροχη σύνταξη. Ξαναρωτάω: Υπάρχει έστω και ένα άτομο; Ανακάλυψε δηλαδή ο κ. Βρούτσης υψηλές συντάξεις. Ανακάλυψε ένα άτομο που να πήρε αυτές τις συντάξεις; Θέλουμε να μας απαντήσει. Κανένα άτομο δεν είχε εισπράξει τέτοιες συντάξεις.

Και εξηγούμαι: Υπάρχουν τρεις κατηγορίες ασφαλισμένων. Δεν θα αναφερθώ στις δύο πρώτες -που νομίζω ότι συμφωνούμε όλοι- όπου ανάλογα με τις εισφορές είναι και η σύνταξη. Στην πρώτη κατηγορία δεν πάει στη χειρότερη περίπτωση πάνω από 3.166 ευρώ. Στη δεύτερη, ακόμα και όταν είναι δύο οι συντάξεις, δηλαδή από δύο πηγές, δεν πάει πάνω από 2.000 με 3.000 ευρώ. Και είναι μία τρίτη κατηγορία, που αξίζει τον κόπο εδώ να την ακούσει πάλι ο κ. Βρούτσης. Λυπάμαι που αναφέρω το όνομά του, αλλά έγινε φοβερός θόρυβος χθες. Άνοιγαν όλοι ένα κανάλι και περίμεναν να δουν τι θα γίνει.

Υπάρχουν, λοιπόν, κάποιοι άνθρωποι οι οποίοι ασφαλίζονταν με παλιά καθεστώτα, πριν από το 2016 -δεν μας ενδιαφέρει το νούμερο του νόμου- και ζήτησαν να συνταξιοδοτηθούν μετά το 2016 και μετά την 1-1-2019. Ακριβώς επειδή αυτό το παλιό σύστημα για κάποιες κατηγορίες ασφαλισμένων δεν προέβλεπε ανώτατα όρια εισφορών, δεν προέκυπταν και ανώτατα όρια συντάξεων. Είναι γεγονός.

Για αυτόν τον λόγο η Κυβέρνηση είχε επεξεργαστεί ένα σχέδιο, μία νομοθετική ρύθμιση η οποία υπάρχει, η οποία έθετε ανώτατο όριο σύνταξης το δωδεκαπλάσιο της εθνικής σύνταξης. Το ξαναλέω, αυτό είναι τυπωμένο, υπάρχει και μπορείτε να το έχετε. Έγιναν πρόωρες εκλογές και αυτό δεν ήρθε ποτέ στην επιφάνεια.

Ο κ. Βρούτσης, όμως, το χρησιμοποίησε σαν να ήταν υπαρκτό γεγονός και τον ρωτάω για τέταρτη φορά να μας πει έστω και εάν ένα άτομο πήρε τέτοια σύνταξη. Κανένα άτομο δεν πήρε τέτοια σύνταξη. Η εντολή που είχε δοθεί στον ΕΦΚΑ να μην εκδοθούν υψηλές συντάξεις ήταν η αιτία που πραγματικά αυτή η ρύθμιση που έμεινε στα χαρτιά δεν πραγματοποιήθηκε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαχριστόπουλε, έχετε ξεπεράσει τα έξι λεπτά. Πόσο χρόνο θέλετε ακόμα;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Καθόλου δεν θέλω. Αν μου δώσετε, μου δώσατε. Αν μου πείτε να σταματήσω, σταματάω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε τη φράση σας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Πόσο χρόνο έχω; Μισό λεπτό έχω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, μισό λεπτό.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ωραία, ευχαριστώ.

Με fake news παίξαμε πολύ τα τέσσερα τελευταία χρόνια. Δεν θέλω να θυμίσω το σπίτι του Πρωθυπουργού σε πλειστηριασμό και που πέθανε αυτός. Θα μπορούσα να πω πολλά. Είναι κρίμα, όμως, να συνεχίζετε αυτό το βιολί. Εγώ διέκρινα στον Πρωθυπουργό -και το λέω- μία ηπιότητα, ένα καλό κλίμα και είμαι από τους πρώτους που είπαν ότι το σημερινό νομοσχέδιο είναι στη θετική κατεύθυνση και δεν έχουμε καμμία αντίρρηση να το πούμε. Όποιος κάνει το καλό ας είναι όποιος θέλει, αρκεί να είναι καλό για το κοινωνικό σύνολο.

Θέλω πάντως να πω το εξής: Τα πρώτα δείγματα γραφής σε ένα άλλο νομοσχέδιο που έρχεται αύριο ή μεθαύριο δεν είναι καλά, όπως δεν είναι καλό ένα κύμα ρεβανσισμού που είδα να υπάρχει με έναν Υπουργό, που μπορεί όποιος θέλει να τον συμπαθεί, να τον αντιπαθεί, αλλά είναι τίμιος, συγκρούστηκε μετωπικά με τη διαπλοκή και εννοώ τον Παύλο Πολάκη και έβαλε τάξη στην υγεία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Παπαχριστόπουλε.

Τον λόγο έχει ο κ. Αρβανιτίδης από το Κίνημα Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το γεγονός και μόνο ότι το πρώτο νομοσχέδιο και αυτής της κοινοβουλευτικής μου θητείας είναι οικονομικού περιεχομένου και κατεπείγον δείχνει ότι η οικονομία μας, αλλά και η οικονομική καθημερινότητα των πολιτών έχουν ακόμα πολύ δρόμο να διανύσουν έως ότου να μιλήσουμε για επιστροφή στην κανονικότητα.

Τα μέτρα που φέρνετε, βέβαια, έχουν μεγάλη σημασία για την ανακούφιση των πολιτών και σε μία τέτοια προσπάθεια κανείς δεν μπορεί να είναι αρνητικός.

Στα άρθρα θα μπορούσε να υπάρξει μία διαφορετική κλιμάκωση των αθροίσεων στον ΕΝΦΙΑ ή και κάποια διακριτά μέτρα πρόσθετης προστασίας ατόμων με αναπηρία. Όμως, η αποσπασματική νομοθέτηση και οι επιμέρους ρυθμίσεις δεν είναι αυτό που θα λέγαμε «επανεκκίνηση της οικονομίας».

Η χώρα έχει τεράστια ανάγκη από βιώσιμη ανάπτυξη με υψηλούς ρυθμούς και μάλιστα για μακρά περίοδο αρκετών ετών και τότε μόνο μπορούμε να πούμε ότι ξαναμπαίνουμε στην κανονικότητα. Χρειαζόμαστε ένα άλλο μείγμα οικονομικής πολιτικής και αναμένουμε από την Κυβέρνηση να παρουσιάσει ένα ολοκληρωμένο πρόγραμμα για το πώς, πότε, με ποια μέσα, με ποιες πολιτικές θα το πετύχει. Τότε μόνο μπορούμε να κάνουμε μία σοβαρή συζήτηση για το πώς και με ποια φορολογικά μέτρα η Κυβέρνηση θα διαμορφώσει πόρους, προκειμένου να υπηρετήσει συνολικά αυτό το σχέδιο.

Πρώτα απ’ όλα, βέβαια, κάθε συζήτηση για τη διαμόρφωση ενός τέτοιου σχεδίου, αλλά και την αποτελεσματικότητα του, θα πρέπει να ξεκινά από την επαναδιαπραγμάτευση του πρωτογενούς πλεονάσματος από το 3,5% στο 2%. Εάν δεν υπάρξει αυτή η διαφοροποίηση σε αυτό το νούμερο, σε αυτόν τον μνημονιακό στόχο, πολύ δύσκολα η χώρα θα αποκτήσει δημοσιονομικό χώρο ώστε να ενοποιήσει άλλες πολιτικές.

Εμείς ως Κίνημα Αλλαγής και την προηγούμενη κοινοβουλευτική περίοδο έχουμε καταθέσει οι διάφορες ιδέες, προτάσεις, τροπολογίες και νομοθετικές πρωτοβουλίες για τέτοια μέτρα που πρέπει να ληφθούν άμεσα, ώστε να αποδοθεί κοινωνική δικαιοσύνη και να στηριχθούν οι ασθενέστερες κοινωνικές ομάδες, η μεσαία τάξη, οι νέοι και οι αγρότες.

Αναφέρω για παράδειγμα την πρότασή μας για στήριξη των νέων για πέντε χρόνια που ξεκινούν δική τους επαγγελματική δραστηριότητα και πρέπει να απαλλαγούν από φόρους και εισφορές, τη χορήγηση φορολογικών κινήτρων για προσλήψεις νέων ανέργων στον ιδιωτικό τομέα, τη μείωση του κόστους παραγωγής για τους αγρότες και την επιστροφή του φορολογικού συντελεστή του ΦΠΑ στο 13%.

Βέβαια αναμένουμε από τον Υπουργό να μας πει τι σκέφτεται να κάνει σχετικά με τη φορολόγηση των αγροτεμαχίων, η οποία είναι σε αναστολή, όπως ξέρετε, μέχρι την 1η Ιανουαρίου του 2020. Η δική μας θέση είναι ότι πρέπει άμεσα να νομοθετηθεί οριστική απαλλαγή των αγροτεμαχίων.

Αντίστοιχα νομίζω ότι πρέπει να ξεκαθαρίσει ο κύριος Υπουργός το πώς θα αντιμετωπίσει η πολιτεία τους καλοπληρωτές. Προεκλογικά στην ατζέντα τόσο του Πρωθυπουργού όσο και των Υπουργών τονιζόταν η ανάγκη επιβράβευσης των συνεπών φορολογουμένων. Τώρα, λοιπόν, στο πρώτο συμβολικό, όπως λέτε, φορονομοσχέδιο της νέας Κυβέρνησης της Νέας Δημοκρατίας δεν βλέπουμε, αλλά και δεν ακούμε ως πρόθεση να λέτε τίποτα. Ποιες είναι οι προθέσεις σας, λοιπόν, στο θέμα αυτό;

Κυρίες και κύριοι συνάδελφοι, θα επιμείνω και θα επιμένω σε κάθε συζήτηση περί οικονομίας ότι πρέπει να έχουμε ξεκάθαρη τη μεγάλη εικόνα - στόχο, που δεν είναι άλλη από τη βιώσιμη ανάπτυξη με υψηλούς ρυθμούς για μακρά περίοδο, για ένα άλλο νέο παραγωγικό μοντέλο. Εάν δεν δούμε όλα αυτά, εάν δεν υπάρξουν τομές και όχι απλά ρυθμίσεις, όπως είναι το συγκεκριμένο νομοσχέδιο, θα ξαναμπούμε, δυστυχώς, στον φαύλο κύκλο της ύφεσης.

Χρειαζόμαστε έναν παραγωγικό μετασχηματισμό προσαρμοσμένο στις απαιτήσεις της τέταρτης βιομηχανικής επανάστασης, σε έναν κόσμο που αλλάζει, που θα παράγει η χώρα μας προϊόντα και υπηρεσίες με υπεραξία. Όσες φοροελαφρύνσεις κι αν νομοθετήσουμε, όσο και να τονωθεί η αγορά ακινήτων, δεν θα φέρουν από μόνες τους την πολυπόθητη ανάπτυξη και την αλλαγή του τρόπου με τον οποίο η χώρα παράγει.

Ας θυμηθούμε ότι αυτή τη συνταγή τη ζήσαμε μετά τους Ολυμπιακούς Αγώνες, την περίοδο του 2005 - 2008, τότε που από κεκτημένη ταχύτητα των ολυμπιακών έργων, η οικονομία είχε μεγέθυνση και η τότε κυβέρνηση της Νέας Δημοκρατίας προχώρησε σε φοροελαφρύνσεις. Είδαμε, όμως, αμέσως μετά κάμψη, ύφεση, κρίση. Έτσι χάθηκε η ευκαιρία για αξιοποίηση όλης της υπεραξίας που άφησαν οι Ολυμπιακοί Αγώνες και η εμφανής ανάγκη ότι το όποιο παραγωγικό μοντέλο μέχρι τότε είχε φτάσει στα όριά του και χρειαζόμασταν άλλες κατευθύνσεις.

Αναγνωρίζω ότι είναι πολύ σημαντικό οι Ελληνίδες και οι Έλληνες να μην χρειάζεται να εργάζονται μισό χρόνο για να πληρώνουν τους φόρους τους στην εφορία, όπως έδειξε και η πρόσφατη έρευνα του Κέντρου Φιλελεύθερων Μελετών και μάλιστα όταν τα συνολικά ποσά για φόρους και ασφαλιστικές εισφορές είναι σχεδόν διπλάσια από αυτά για τις βιοτικές ανάγκες που αντιμετωπίζουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ελάχιστο χρόνο θα χρειαστώ, κύριε Πρόεδρε.

Από την άλλη πλευρά, θα πρέπει και εσείς, συνάδελφοι της Νέας Δημοκρατίας, να μην πέσετε στην παγίδα και τις αυταπάτες των φιλελευθέρων ιδεοληψιών. Το εργαλείο της φορολογίας δεν είναι αυτόματος πιλότος ανάπτυξης.

Ας μη γίνουμε, λοιπόν, ξανά στο ίδιο έργο θεατές. Έχουν τελειώσει πια οι εποχές των ψευδαισθήσεων. Τελείωσαν οι αυταπάτες, τελείωσαν οι ιδεοληψίες του ΣΥΡΙΖΑ και δεν υπάρχει χρόνος για χάσιμο με νέες ιδεοληψίες, αυτή τη φορά από τον χώρο της Νέας Δημοκρατίας. Αν χαθεί και αυτή η ευκαιρία στο τέλος ενός οικονομικού κύκλου, εάν δεν προχωρήσουμε σε έναν ριζικό παραγωγικό μετασχηματισμό, με γερές βάσεις και βιώσιμη ανάπτυξη, δεν θα μας φταίει πια το κακό μας ριζικό, ούτε οι ξένοι βέβαια.

Ας χρησιμοποιήσουμε, λοιπόν, την ευκαιρία για να δημιουργήσουμε μία νέα αρχή στην οικονομία. Ας αλλάξουμε τον στόχο για τα υπερπλεονάσματα και τον μετασχηματισμό του υπερταμείου σε ταμείο δημόσιας περιουσίας. Ας επιδιώξουμε βιώσιμη ανάπτυξη και υψηλούς στόχους για αρκετά χρόνια με ριζική παραγωγική ανασυγκρότηση. Αυτή είναι η δική μας πυξίδα οικονομικής πολιτικής και με βάση αυτή θα είναι η προγραμματική μας προοδευτική αντιπολίτευση σε κάθε οικονομικό και αναπτυξιακό νομοσχέδιο που θα φέρνει η νέα Κυβέρνηση.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Αρβανιτίδη.

Τον λόγο έχει δηλώσει ο κ. Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριε Υπουργέ, η Κοινοβουλευτική Ομάδα του ΚΚΕ κατέθεσε τρεις τροπολογίες. Δεν έχετε τοποθετηθεί γι’ αυτές. Προφανώς τις απορρίπτετε. Τι αφορούν αυτές οι τροπολογίες; Η πρώτη αφορά την κατάργηση του ΕΝΦΙΑ για την ιδιοκτησία της λαϊκής οικογένειας, για την πρώτη και τη δεύτερη κατοικία που καλύπτει ανάγκες στέγασης και αναψυχής. Έτσι θα χαλαρώσει η φορολογική θηλιά από τη λαϊκή οικογένεια. Η απόρριψη από εσάς, όπως και από τον ΣΥΡΙΖΑ πριν, δείχνει την κοινή σας στρατηγική που φορτώνει τα βάρη της κρίσης και της ανάπτυξης στον λαό. Αυτό είναι για εσάς η κανονικότητα.

Η δεύτερη αφορά τη διαγραφή τόκων, προσαυξήσεων και περικοπή οφειλών των λαϊκών οικογενειών από χρέη προς το δημόσιο, ρυθμίσεις για τα ασφαλιστικά ταμεία των μη μισθωτών και των ασφαλισμένων στον ΟΓΑ. Με αυτή διαγράφεται το σύνολο των τόκων και προσαυξήσεων για οφειλές στο δημόσιο μέχρι 20.000 ευρώ και μείωση του αρχικού βεβαιωθέντος χρέους κατά 30% για οφειλέτες με ετήσιο φορολογητέο εισόδημα μέχρι 20.000 ευρώ. Για τους ανέργους η διαγραφή ανέρχεται στο 50%.

Καταργείται, με βάση την τροπολογία μας, η εισφορά αλληλεγγύης και το τέλος επιτηδεύματος για φορολογητέα εισοδήματα έως 20.000 ευρώ. Διαγράφονται, με την τροπολογία μας, οι τόκοι και οι προσαυξήσεις για χρέη μέχρι 50.000 ευρώ προς τα ασφαλιστικά ταμεία των μη μισθωτών. Για τους ασφαλισμένους στον ΟΓΑ διαγράφονται οι τόκοι και οι προσαυξήσεις για χρέη μέχρι και 20.000 ευρώ.

Με την τροπολογία μας, καταργείται η εισφορά του κλάδου υγείας και τα χρέη που προκύπτουν από αυτή διαγράφονται. Χορηγείται σύνταξη σε όσους έχουν συμπληρώσει τις προϋποθέσεις, εφόσον η συνολική οφειλή δεν ξεπερνά τις 50.000 ευρώ. Η οφειλή που προκύπτει από τις παραπάνω διατάξεις προς τα ασφαλιστικά ταμεία και το δημόσιο ρυθμίζεται σε άτοκες μηνιαίες, ισόποσες δόσεις οι οποίες σε ετήσια βάση να μην ξεπερνούν το 5% του ετήσιου φορολογητέου εισοδήματος μέχρι ύψους 20.000 ευρώ.

Η απόρριψη, κύριε Υπουργέ, και αυτής της τροπολογίας –όπως ήταν και πριν από τον ΣΥΡΙΖΑ, γιατί την είχαμε ξανακαταθέσει- αποδεικνύει ότι τα θύματα της πολιτικής θα συνεχίσουν να είναι τα λαϊκά στρώματα, που η θηλιά στο λαιμό τους θα σφίγγει ακόμα περισσότερο.

Η τρίτη τροπολογία αφορά τη χορήγηση επιδόματος επικίνδυνης και ανθυγιεινής εργασίας στους εργαζόμενους των Ελληνικών Αμυντικών Συστημάτων. Το 2011 με τον ν.2024 προβλέφθηκε η χορήγηση του επιδόματος και καθορίστηκαν οι δικαιούχοι, οι όροι, οι προϋποθέσεις και η διαδικασία καταβολής του. Το 2015 με τον ν.4354, καθώς και το 2016, προβλέφθηκε η συνέχιση της καταβολής του και ορίστηκαν συγκεκριμένες κατηγορίες και ειδικότητες εργαζομένων.

Σε αυτές, όμως, κύριε Υπουργέ, δεν συμπεριλαμβάνονται οι εργαζόμενοι στα ΕΑΣ που από τη φύση της εργασίας τους εκτίθενται σε ανθυγιεινές και επικίνδυνες συνθήκες. Με την τροπολογία μας προβλέπεται η καταβολή του επιδόματος και στους εργαζόμενους των ΕΑΣ, των εργοστασίων Αιγίου Αχαΐας, Λαυρίου, Μάνδρας και Υμηττού σε τρεις κατηγορίες: Η πρώτη με βάση τα τμήματα και τις ειδικότητες με ποσό 150 ευρώ, στη δεύτερη κατηγορία σε 70 ευρώ, στην τρίτη κατηγορία 35 ευρώ. Στην τροπολογία αναφέρεται αναλυτικά, κύριε Υπουργέ, τα τμήματα και συνεργεία, οι ειδικότητες που απασχολούνται στις τρεις κατηγορίες, καθώς και οι εξαιρέσεις από την καταβολή του επιδόματος.

Σας καλούμε να μας απαντήσετε αν κάνετε αποδεχτή αυτή τροπολογία και αν όχι, πώς δικαιολογείται αυτή την αδικία σε βάρος των εργαζομένων.

Η Κυβέρνηση της Νέας Δημοκρατίας με τις ρυθμίσεις που φέρνει με το παρόν σχέδιο νόμου συνεχίζει, όπως η προηγούμενη του ΣΥΡΙΖΑ, την προσπάθεια να φέρει στα γκισέ των κρατικών ταμείων τους εργαζόμενους, τους αυτοαπασχολούμενους, τη φτωχή αγροτιά για να καταβάλουν τα χρέη που τους δημιούργησε η πολιτική σας, που φόρτωσε την καπιταλιστική κρίση με τα μνημόνια και τους εκατοντάδες εφαρμοστικούς νόμους.

Το τσάκισμα των μισθών, των συντάξεων και συνολικά των εισοδημάτων, καθώς και το ριφιφί με τη μεγάλη φοροεπιδρομή οδήγησε μεγάλη πλειοψηφία του λαού που παρήγαγε και παράγει τον αμύθητο πλούτο, να χρωστά. Αυτόν που χρωστά εκατομμύρια τον χαρακτηρίζετε επενδυτή και αυτόν που χρωστά ακόμη και κάποια ευρώ κακοπληρωτή.

Στον εργαζόμενο μέσα σε ένα βράδυ του μειώσετε τον κατώτερο μισθό μέχρι και 32%, του μειώσατε ταυτόχρονα το αφορολόγητο από τις 12.000 ευρώ στις 8.636 ευρώ και από 10.500 ευρώ σε 22% για τους ελεύθερους επαγγελματίες, από το 1 ευρώ. Βάλατε νέους φόρους, όπως τον ΕΝΦΙΑ, την εισφορά αλληλεγγύης, εκτός των αντιλαϊκών έμμεσων φόρων όπως τον ΦΠΑ στα είδη πρώτης ανάγκης. Σημειώνουμε ότι ο ΕΝΦΙΑ τροποποιήθηκε δεκαεπτά φορές μέχρι τώρα, αλλά παραμένει ο ΕΝΦΙΑ, ο σκληρός, αντιλαϊκός φόρος.

Αντίστοιχα, όλη αυτή την περίοδο, συνεχίστηκαν οι φοροελαφρύνσεις στις μεγάλες επιχειρήσεις, οι φοροαπαλλαγές και η προκλητική φοροασυλία των εφοπλιστών. Αυτή η πολιτική χαρακτηρίζει όλες τις κυβερνήσεις που διαχειρίστηκαν τις ανάγκες του κεφαλαίου, τσακίζοντας τους εργαζόμενους και τα λαϊκά στρώματα.

Σήμερα η Νέα Δημοκρατία αρχίζει με τη μείωση του ΕΝΦΙΑ για να δικαιολογηθεί ευκολότερα η επόμενη φορολογική νομοθετική ρύθμιση, η οποία εξάλλου έχει εξαγγελθεί προς όφελος των επιχειρηματικών ομίλων, όπως οι υπεραποσβέσεις 200%, η μείωση της φορολογίας του κεφαλαίου από το 28% στο 20% σε δύο χρόνια, μείωση της φορολογίας των μερισμάτων στο 5%. Το μεγάλο κεφάλαιο πληρώνει -είναι γνωστό- μόνο 3 δισεκατομμύρια ευρώ από τα 55 δισεκατομμύρια ευρώ του προϋπολογισμού. Στην εφορία πληρώνουν μόνο τα λαϊκά στρώματα και όχι οι βιομήχανοι και οι εφοπλιστές.

Εμφανίζετε τις εκατόν είκοσι δόσεις σαν ελάφρυνση. Αυτό που κάνετε είναι να προσπαθείτε να νομιμοποιήσετε στη συνείδηση των εργαζομένων άδικους, αντιλαϊκούς φόρους και χρέη, να διαμορφώνετε ένα νομικό και τεχνικό πλαίσιο ώστε να διευκολύνετε την αποπληρωμή των χρεών των λαϊκών στρωμάτων που δεν μπορούν να αποπληρώσουν. Αυτό δεν είναι παροχή, να πληρώσουμε σε δόσεις τους υπέρογκους φόρους και τα κόκκινα δάνεια.

Η μοναδική λύση που αντιμετωπίζει το πρόβλημα βρίσκεται στις ίδιες τις διεκδικήσεις των εργαζομένων, στις προτάσεις νόμου που έχει καταθέσει το ΚΚΕ και προβλέπουν την κατάργηση του ΕΝΦΙΑ, τη ριζική περικοπή των χρεών των λαϊκών οικογενειών, φορτώνοντας τα βάρη μόνο στο μεγάλο κεφάλαιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κατσώτη, ολοκληρώστε, σας παρακαλώ.

**ΧΡΗΣΤΟΣ ΚΑΤΣΩΤΗΣ:** Ολοκληρώνω, κύριε Πρόεδρε.

Καλούμε την εργατική τάξη, τους αυτοαπασχολούμενους, τη φτωχή αγροτιά να μη συμβιβαστεί με την αντιλαϊκή πολιτική, να κάνει υπόθεση του αγώνα του τις δικές του ανάγκες, τις τροπολογίες του ΚΚΕ, που απαντούν στα οξυμμένα προβλήματα, την ανατροπή της δικτατορίας του κεφαλαίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά.

Τον λόγο έχει ο κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, ήταν απαραίτητο η Κυβέρνηση να φέρει φορολογικό νομοσχέδιο. Η οικονομία της χώρας νοσεί βαθιά εδώ και πολλά χρόνια. Είστε ο θεράπων ιατρός, κύριε Σταϊκούρα. Είχατε υποχρέωση να φέρετε φορολογικό νομοσχέδιο. Ας ρίξουμε, όμως, μια ματιά σε αυτό που φέρατε, γιατί οι αριθμοί δεν μπορούν να κρύψουν την αλήθεια, εφόσον είμαστε τίμιοι στην ανάγνωσή τους.

Μιλάμε για 465 εκατομμύρια ευρώ ελαφρύνσεις, εκ των οποίων τα 205 εκατομμύρια ευρώ ήταν ευγενική χορηγία της προηγούμενης κυβέρνησης.

**ΝΙΚΟΛΑΟΣ ΣΥΡΜΑΛΕΝΙΟΣ:** Τα 265 εκατομμύρια ευρώ.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ο δικός μου υπολογισμός είναι 205 εκατομμύρια ευρώ. Θα μου επιτρέψετε να το συζητήσουμε μετά.

Ουσιαστικά μακροοικονομικά η παρέμβασή σας, όσον αφορά τον ΕΝΦΙΑ, είναι άνευ σημασίας. Έχουμε ένα 0,11% του ΑΕΠ. Μακροοικονομικά δεν πρόκειται να υπάρξει οποιαδήποτε σοβαρή ενίσχυση της ενεργούς ζήτησης των επενδύσεων μέσα από αυτό. Αλλά να δούμε αυτό το παιχνίδι που κάνετε με το υπερπλεόνασμα του ΣΥΡΙΖΑ. Η κυβέρνηση του ΣΥΡΙΖΑ μέχρι πρόσφατα έπαιζε με το υπερπλεόνασμα πάνω από το 3,5%. Είναι φιλοδωρήματα τα οποία δεν είναι αρνητικά. Δεν έχω καμμία αντίρρηση με το να πάει μια μικρή χρηματική ενίσχυση στον συνταξιούχο. Εσείς το δίνετε μέσα από τον ΕΝΦΙΑ. Αλλά τι ακριβώς δίνετε;

Ο εισηγητής της Νέας Δημοκρατίας μίλησε περί κοινωνικής δικαιοσύνης και υπήρξε μια αντιδικία με τον ΣΥΡΙΖΑ περί ταξικότητας. Τι θεωρούμε κοινωνική δικαιοσύνη;

Από τα δικά σας στοιχεία, κύριε Υπουργέ, από το δικό σας Υπουργείο, προκύπτει ότι οι συμπολίτες μας με αντικειμενική αξία ακινήτων πάνω από το 1 εκατομμύριο ευρώ είναι γύρω στο 0,2% του πληθυσμού. Το κομμάτι των ελαφρύνσεων που θα τους ωφελήσει είναι το 5%. Για την ακρίβεια είναι στα 1.567 ευρώ ανά φυσικό ή νομικό πρόσωπο. Με άλλα λόγια εάν συγκρίνουμε μια οικογένεια με αντικειμενική αξία ακινήτου γύρω στις 80.000 ευρώ που θα εισπράξει γύρω στα 90 ευρώ, το ποσό που θα εισπράξει μια πλούσια οικογένεια ή μια πλούσια επιχείρηση από την ελάφρυνσή σας είναι το εξής: για κάθε 1 ευρώ που θα πάρει η οικογένεια με τα 80.000 ευρώ ακίνητο, η πλούσια οικογένεια θα πάρει 17,4 ευρώ.

Όμως, επειδή μιλάτε και για τη μεσαία τάξη που δεν καλύφθηκε από τις προηγούμενες ρυθμίσεις του ΣΥΡΙΖΑ, ας πάμε σε μια οικογένεια με 200.000 ευρώ αντικειμενική αξία. Θα πάρει 170 ευρώ. Εκεί ο λόγος είναι για κάθε 1 ευρώ από το οποίο θα ωφεληθεί η οικογένεια με τις 200.000 ευρώ, μια πλούσια οικογένεια θα εισπράξει 9,2 ευρώ. Αυτό δεν είναι κοινωνική δικαιοσύνη. Το ότι δεν είναι προς την κατεύθυνση της κοινωνικής δικαιοσύνης το νομοσχέδιό σας, θα μπορούσε να είναι ένα λάθος.

Δυστυχώς, όμως, κυρίες και κύριοι συνάδελφοι της Νέας Δημοκρατίας, η τροπολογία που έφερε σήμερα σε αυτή την Αίθουσα η Κυβέρνηση για το Ελληνικό απλά είναι σαν να την είχατε προγραμματίσει για να μας πείσετε, όσους δεν έχουμε πειστεί πλήρως, ότι πρόκειται για μια επιλεγμένη ταξικότητα, ότι αυτή η Κυβέρνηση -όπως το ΜέΡΑ25 έλεγε προεκλογικά- πάνω στο τέταρτο μνημόνιο που αναίσχυντα έφερε ο ΣΥΡΙΖΑ, εσείς θα χτίσετε την πιο παρασιτική ολιγαρχία.

Εμείς ως ΜέΡΑ25 έχουμε μια συγκεκριμένη τροπολογία, την οποία θέτουμε προς συζήτηση και στην κρίση όλων των πτερύγων της Βουλής: Για ιδιοκτησίες με αντικειμενική αξία κάτω από τις 70.000 ευρώ, μηδενικός ΕΝΦΙΑ. Δεν είναι δυνατόν μια πάμφτωχη οικογένεια στο Πέραμα να πληρώνει έστω και 1 ευρώ για ένα σπίτι το οποίο έχει, σύμφωνα με το ελληνικό κράτος, αντικειμενική αξία κάτω από τις 70.000 ευρώ. Αυτό που προτείνουμε είναι το εξής: Μεταξύ 70.000 ευρώ και 500.000 ευρώ ας κάνετε τη μείωση που προτείνετε, μεσοσταθμικά γύρω στο μείον 25%.

Παράλληλα προτείνουμε μεταξύ 500.000 ευρώ και 1 εκατομμυρίου ευρώ καμμία αλλαγή. Αφήστε το εκεί που είναι. Δεν είναι δυνατόν σε κάποιον που έχει ακίνητο αντικειμενικής αξίας 900.000 ευρώ να του κάνετε οποιαδήποτε μείωση, όταν δεν καταργείτε τον ΕΝΦΙΑ για τους πάμφτωχους που έχουν μια γκαρσονιέρα κάπου. Και προτείνουμε -αυτή είναι η αρχή της προοδευτικής φορολόγησης- για περιουσίες με πάνω από 1 εκατομμύριο ευρώ, αύξηση 10%. Και εάν αμφισβητείτε την αρχή της προοδευτικότητας του φορολογικού συστήματος, αμφισβητείτε αυτό που εισήγαγε κάποια στοιχεία πολιτισμού στον καπιταλισμό μετά τον Β΄ Παγκόσμιο Πόλεμο.

Εμείς θα συμφωνήσουμε με την τροπολογία που φέρνει το Κίνημα Αλλαγής για μείωση 50% στους παραδοσιακούς οικισμούς στα διατηρητέα και στα αγροτεμάχια.

Δεν θα συμφωνήσουμε με τους φίλους του ΚΚΕ, γιατί δεν θεωρούμε ότι μια ακίνητη περιουσία 2 εκατομμυρίων ευρώ, 3 εκατομμυρίων ευρώ εμπίπτει στη λαϊκή κατοικία.

**ΧΡΗΣΤΟΣ ΚΑΤΣΩΤΗΣ:** Αυτό είπαμε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ποιος το είπε αυτό;

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Είπατε για κατάργηση της πρώτης και της δεύτερης κατοικίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Για να καλύπτει τη λαϊκή οικογένεια.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ναι, εγώ δεν είμαι λαϊκή οικογένεια. Εγώ απαιτώ να πληρώνω πάνω από αυτό που πληρώνω σήμερα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αφήστε τα τώρα αυτά.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Γιατί να τα αφήσω; Αφού σας λέω ότι απαιτώ; Να σας πω ότι δεν το απαιτώ;

**ΧΡΗΣΤΟΣ ΚΑΤΣΩΤΗΣ:** Παραποιείτε τη θέση μας.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν είχα σκοπό αυτό.

**ΧΡΗΣΤΟΣ ΚΑΤΣΩΤΗΣ:** Αυτός είναι ο σκοπός σου.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Απλά νομίζω ότι σύμφωνα με τη δική σας τροπολογία και εγώ θα ενταχτώ στην πλήρη ελάφρυνση, στην κατάργηση του ΕΝΦΙΑ. Είναι κάτι στο οποίο δεν μπορώ να συνηγορήσω.

Πάμε τώρα στις εκατόν είκοσι δόσεις. Άκουσα πολύ προσεκτικά τον εισηγητή της Νέας Δημοκρατίας. Αν δεν ήξερα τι είχε συμβεί σε αυτή τη χώρα, θα νόμιζα -από αυτά που άκουσα- ότι οι ληξιπρόθεσμες οφειλές στο δημόσιο εκτινάχθηκαν στον αέρα μετά το 2014, από το 2015 και μετά. Ε, δεν είναι έτσι κυρίες και κύριοι συνάδελφοι. Με το που μπήκαμε στα μνημόνια είχαμε μια αύξηση των ληξιπρόθεσμων οφειλών 3,6 δισεκατομμυρίων ευρώ, το 2011 άλλα 7 δισεκατομμύρια ευρώ, το 2012 άλλα 11 δισεκατομμύρια ευρώ, το 2013 άλλα 9 δισεκατομμύρια ευρώ και το 2014, όταν ήσασταν στο Υπουργείο, άλλα 14 δισεκατομμύρια ευρώ.

Από τότε βεβαίως έχουμε μια περαιτέρω αύξηση 28 δισεκατομμυρίων. Με άλλα λόγια, γύρω στα 7 δισεκατομμύρια τον χρόνο. Την τελευταία φορά που ήσασταν στο Υπουργείο Οικονομικών, κύριε Σταϊκούρα, είχαμε μια αύξηση των ληξιπρόθεσμων οφειλών της τάξης των 14 δισεκατομμυρίων. Τα τελευταία χρόνια είχαμε μέσο όρο 7 δισεκατομμύρια.

Δεν θέλω να ασκήσω κριτική σε εσάς σε σχέση με τον ΣΥΡΙΖΑ, ποιος είναι καλύτερος, ποιος είναι χειρότερος. Δεν έχει καμμία σημασία. Ο λόγος που έχουμε πάνω από 100 δισεκατομμύρια ληξιπρόθεσμων οφειλών στο δημόσιο είναι η τετραπλή χρεοκοπία από την οποία πάσχει η χώρα. Ένα πτωχευμένο δημόσιο, πτωχευμένες τράπεζες, πτωχευμένα νοικοκυριά, πτωχευμένες επιχειρήσεις. Από αυτή δεν πρόκειται να βγούμε μέσα από τον μνημονιακό λαϊκισμό. Από αυτή δεν πρόκειται να βγούμε με νομοσχέδια σαν αυτό που φέρατε σήμερα.

Εμείς ως ΜέΡΑ25 καταθέσαμε χθες τροπολογία για την κατάργηση της 100% προπληρωμής φόρου, ξεκινώντας αρχικά από τις επιχειρήσεις που έχουν λιγότερους από πέντε εργαζόμενους. Είναι όνειδος ότι πληρώνουν τον φόρο του 2020 σήμερα. Η τροπολογία όμως αυτή απερρίφθη ως άσχετη με το φορολογικό νομοσχέδιο. Αλλά το δωράκι στον κ. Λάτση, με το οποίο επιμένετε να μας θυμίζετε την ταξικότητά σας, δεν ήταν άσχετο με το φορολογικό νομοσχέδιο.

Κυρίες και κύριοι συνάδελφοι, η προπληρωμή φόρου, ο ΦΠΑ και τα κόκκινα δάνεια είναι αυτά τα οποία θα κρίνουν το κατά πόσον θα υπάρχει αναπτυξιακή δυναμική σ’ αυτή τη χώρα. Αυτά είναι πλήρως απόντα από το συγκεκριμένο φορολογικό νομοσχέδιο. Αυτό το φορολογικό νομοσχέδιο δεν αφορά σε κανένα από τα σημεία, σε καμμία από τις πτυχές που τραυματίζουν τον ελληνικό ιδιωτικό τομέα, τις επιχειρήσεις, τα λαϊκά στρώματα, τη μεσαία τάξη.

Κύριε Υπουργέ, η προηγούμενη κυβέρνηση προσπάθησε να παραπλανήσει τον ελληνικό λαό μιλώντας για ελάφρυνση του δημόσιου χρέους, όταν το μόνο που έκανε ήταν να πάρει πάνω από 100 δισεκατομμύρια, που ήταν οι αποπληρωμές μέχρι το 2030, τα έσπρωξε στο μέλλον και πήρε ευκολίες πληρωμών.

Κυρίες και κύριοι συνάδελφοι, οι ευκολίες πληρωμών ενός μη βιώσιμου χρέους δεν το καθιστούν περισσότερο βιώσιμο. Αυτό που κάνουν είναι να βαθαίνουν τη χρεοκοπία, να τη σπρώχνουν προς το μέλλον και να εγκλωβίζουν την ελληνική κοινωνία -είτε είναι το δημόσιο, είτε είναι το ιδιωτικό- σε ένα ακόμα λιγότερο βιώσιμο χρέος. Οι εκατόν είκοσι δόσεις είναι το μόνο κομμάτι του νομοσχεδίου σας που θα υπερψηφίσουμε. Και θα το υπερψηφίσουμε μόνο και μόνο γιατί υπάρχει η πρόβλεψη για τερματισμό των κατασχέσεων, για να μειωθούν οι δόσεις από τις τριάντα στις είκοσι.

Η πτώχευση, που είναι το πραγματικό πρόβλημα που κρύβεται πίσω από αυτή την ιστορία, δεν πρόκειται να αντιμετωπιστεί με αυτό το φορολογικό νομοσχέδιο. Οπότε μας φέρνετε ένα νομοσχέδιο το οποίο προσπαθείτε να μας πλασάρετε ως φορολογικό ή ως μια κίνηση για την ελάφρυνση της μεσαίας τάξης. Ποιας μεσαίας τάξης; Τα τελευταία οκτώ μνημονιακά χρόνια την έχουν καταστρέψει. Έχουν καταστρέψει την εργατική τάξη, έχουν καταστρέψει και τη μεσαία τάξη. Την έχουν φτωχοποιήσει.

Εσείς έρχεστε τώρα με μια αναδιανομή ελάχιστων εισοδημάτων και φοροαπαλλαγών να βελτιώσετε με λόγο ένα προς δεκαεφτά την κατάσταση. Αυτά τα 1.600 ευρώ που θα πάρει μια οικογένεια στην Εκάλη να ξέρετε ότι δεν θα τα ρίξει στην κατανάλωση. Μάλλον apps του παιδιού τους στο i-tunes θα γίνουν. Είναι σε λάθος κατεύθυνση, είναι παραπλανητικά, είναι ταξικά. Τα καταψηφίζουμε.

Πραγματικά ως ΜέΡΑ25 στενοχωριόμαστε που είμαστε το μοναδικό κόμμα που καταψηφίζει αυτό το νομοσχέδιο. Δεν θα μπορούσαμε ποτέ. Δεν θα μας πήγαινε το χέρι. Δεν θα μας έβγαινε η φωνή να πούμε ότι υπερψηφίζουμε επί της αρχής ένα φορολογικό νομοσχέδιο το οποίο είναι παντελώς άσχετο με το φορολογικό πρόβλημα της χώρας κι ένα φορολογικό νομοσχέδιο που υποτίθεται ότι είναι υπέρ της μεσαίας τάξης, όταν δεν κάνει τίποτα για τη μεσαία τάξη, δεν κάνει τίποτα για την εργατική τάξη, κάνει τα πάντα για τον κ. Λάτση και για τους φίλους σας στην Εκάλη.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υπουργός Οικονομικών κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κυρίες και κύριοι συνάδελφοι, κατ’ αρχάς να σας ευχαριστήσω για το εξαιρετικό επίπεδο συζήτησης που έχουμε σήμερα κι είχαμε και χθες στην επιτροπή με επιχειρήματα επί της ουσίας πολιτικών.

Στις προγραμματικές μου δηλώσεις τόνισα ότι η νέα Κυβέρνηση θέτει ως θεμελιώδη στόχο την υψηλή και βιώσιμη μεγέθυνση και ανάπτυξη της οικονομίας με δικαιότερη κατανομή του παραγόμενου πλούτου, με αυξανόμενες θέσεις πλήρους απασχόλησης, με υγιή δημόσια οικονομικά, με ευσταθή τραπεζικό τομέα, με κάλυψη του επενδυτικού χάσματος, με εξωστρεφή προσανατολισμό, με ψηφιακό αποτύπωμα, με την εν γένει επιστροφή της οικονομίας και της χώρας στην κανονικότητα. Η προσέγγιση αυτού του στόχου έχει ήδη δρομολογηθεί από την Κυβέρνηση της Νέας Δημοκρατίας να γίνει με την κίνηση της χώρας και πρωτίστως της οικονομίας επί ενός ανοδικού ενάρετου σπιράλ.

Επί αυτού ιεραρχημένοι στόχοι είναι το χαμηλό κόστος δανεισμού, η επιστροφή της χώρας σε επενδυτική βαθμίδα, η βελτίωση της βιωσιμότητας του δημοσίου χρέους και συνακόλουθα η ενίσχυση της διαπραγματευτικής δυνατότητας της χώρας για μείωση των πρωτογενών πλεονασμάτων. Οι οικονομικές πτυχές όλων των πολιτικών μας σε όλα τα πραγματικά πεδία της δημόσιας σφαίρας κινούνται σε αυτή τη λογική. Κινούνται με αυτή τη λογική.

Ήδη κατά τις πρώτες ημέρες της νέας διακυβέρνησης χωρίς θριαμβολογίες καταγράφονται στο πεδίο της οικονομίας κάποιες θετικές ενδείξεις που επηρεάζουν και τα δημοσιονομικά αποτελέσματα, για να απαντάμε και σε ερωτήσεις συναδέλφων.

Εκδόθηκαν τις δυο τελευταίες εβδομάδες έντοκα γραμμάτια του ελληνικού δημοσίου με το χαμηλότερο κόστος των τελευταίων δεκαπέντε ετών. Εκδόθηκε επταετές ομόλογο με κόστος δανεισμού στο μισό της αντίστοιχης έκδοσης του 2018, 1,9% σε σχέση με 3,5%. Αρμόδιοι Ευρωπαίοι αξιωματούχοι δήλωσαν ότι αυτό οφείλεται στις προοπτικές της νέας Κυβέρνησης και στα προτάγματα της οικονομικής της πολιτικής. Ενισχύθηκε ο δείκτης οικονομικού κλίματος, σημειώνοντας την υψηλότερη επίδοση από τον Ιούλιο του 2008, ξεπερνώντας για πρώτη φορά από το 2014 τον μέσο όρο της Ευρωζώνης. Από το 2014 είχαμε να το δούμε αυτό. Μάλλον κλείνει ένας δυσάρεστος κύκλος της οικονομίας. Δρομολογείται με μεθοδικότητα η διαδικασία για την πλήρη άρση των κεφαλαιακών περιορισμών που επιβλήθηκαν στη χώρα μετά την καταστροφική διαπραγμάτευση του πρώτου εξαμήνου του 2015.

Κατατέθηκε δε και συζητάμε σήμερα το πρώτο φορολογικό νομοσχέδιο της Κυβέρνησης το οποίο προβλέπει στο πλαίσιο του δημοσιονομικού χώρου αλλά και των δημοσιονομικών προτεραιοτήτων της Κυβέρνησης της Νέας Δημοκρατίας τις πρώτες λελογισμένες μειώσεις φόρων και τη διεύρυνση του θεσμικού πλαισίου για τις οφειλές των πολιτών προς την εφορία, νωρίτερα από τις προεκλογικές δεσμεύσεις μας. Άλλωστε υπενθυμίζω, γιατί το ανέφερε αυτό ορθώς ο κ. Βαρουφάκης ότι τα υπερπλεονάσματα οφείλονται στην υπερφορολόγηση νοικοκυριών και επιχειρήσεων. Άρα ερχόμαστε να διορθώσουμε με βάση τις προτεραιότητες που έχουμε και τον χώρο που έχουμε, επαναλαμβάνω, λάθη της προηγούμενης κυβέρνησης.

Έχουμε και πολλές οφειλές ιδιωτών. Πράγματι. Οι οφειλές των ιδιωτών δεν δημιουργήθηκαν την τελευταία τετραετία. Υπήρχαν, αλλά ποτέ δεν διογκώθηκαν σε μια τετραετία κατά 46%, με αποτέλεσμα να ανέρχονται σήμερα στα 104 δισεκατομμύρια ευρώ, επιβεβαιώνοντας ότι είχε εξαντληθεί η φοροδοτική ικανότητα φυσικών και νομικών προσώπων, νοικοκυριών και επιχειρήσεων. Αυτή, συνεπώς, η νομοθετική πρωτοβουλία που σήμερα συζητάμε της Κυβέρνησης της Νέας Δημοκρατίας έχει έντονες διαστάσεις, κοινωνικές και αναπτυξιακές. Αποτελεί βήμα προς τα επάνω, βήμα προς τα εμπρός στον ενάρετο κύκλο, στο ενάρετο σπιράλ για το οποίο σας μίλησα.

Κυρίες και κύριοι συνάδελφοι, το υπό συζήτηση σχέδιο νόμου θέτει δύο προτεραιότητες. Πρώτη προτεραιότητα: ο ΕΝΦΙΑ μειώνεται μεσοσταθμικά κατά 22% από το 2019. Από τη συγκεκριμένη μείωση φόρων, όπως είπα και χθες, δεν εξαιρείται κανείς Έλληνας πολίτης. Όλοι οι πολίτες θα δουν μείωση της επιβάρυνσης στην ακίνητη περιουσία τους. Αυτή η μείωση, όμως, δεν είναι οριζόντια. Είναι πολύ μεγαλύτερη για τα χαμηλά εισοδήματα και για τη μεσαία τάξη. Τη μεσαία τάξη που τόσο πολύ επλήγη τα τελευταία χρόνια από τη συνειδητή επιλογή της κυβέρνησης του ΣΥΡΙΖΑ να την υπερφορολογήσει.

Ακούσαμε χθες και σήμερα επί αυτού του θέματος απίστευτες ανακρίβειες από συναδέλφους, Βουλευτές της Αντιπολίτευσης. Άκουσα κάτι σήμερα για ψίχουλα, για στάχτη στα μάτια. Ας πούμε ορισμένες αλήθειες σε ό,τι αφορά την Κυβέρνηση της Νέας Δημοκρατίας και την Κοινοβουλευτική της Ομάδα.

Πρώτη αλήθεια: Η Κυβέρνηση της Νέας Δημοκρατίας είχε πει προεκλογικά ότι θα προχωρήσει σε μείωση του ΕΝΦΙΑ, αλλά και άλλων άμεσων και έμμεσων φόρων σε φυσικά και νομικά πρόσωπα από το 2020 και έπειτα. Τελικά προχωρά στη μείωση του ΕΝΦΙΑ νωρίτερα από ό,τι είχε προεκλογικά υποσχεθεί και θα ακολουθήσουν, με βάση τον σχεδιασμό μας, και οι επόμενες. Ήδη δεσμευτήκαμε για τη μείωση του φόρου σε επιχειρήσεις από το 28% στο 24% για τα εισοδήματα του 2019 –επαναλαμβάνω, για τα εισοδήματα του 2019- το 2020.

Δεύτερη αλήθεια: Η δέσμευση της Νέας Δημοκρατίας για μείωση του ΕΝΦΙΑ μεσοσταθμικά κατά 30% ισχύει στο ακέραιο.

Τρίτη αλήθεια: Η προτεινόμενη μείωση του ΕΝΦΙΑ δεν δίνει πολλά σε λίγους. Να το εξηγήσουμε αυτό. Οι πολύ μεγάλες ιδιοκτησίες, δηλαδή αυτές με πάνω από 1 εκατομμύριο ευρώ ακίνητη περιουσία, είναι μόλις δεκατέσσερις χιλιάδες οκτακόσιες σαράντα μία σε σύνολο επτά εκατομμυρίων τριακοσίων χιλιάδων φορολογουμένων. Και πληρώνουν και συμπληρωματικό φόρο, που δεν το είπε κανένας σε αυτή την Αίθουσα. Πληρώνουν και συμπληρωματικό φόρο. Η ελάφρυνση μάλιστα που αυτοί οι πολίτες θα δουν είναι 22 εκατομμύρια ευρώ πράγματι στα 465 εκατομμύρια ευρώ που είναι το συνολικό κόστος, δηλαδή μόλις το 5% της συνολικής ελάφρυνσης από τη μείωση του ΕΝΦΙΑ.

Άκουσα από την Αξιωματική Αντιπολίτευση ότι «αφού βρήκατε δημοσιονομικό χώρο, πηγαίντε μέχρι τις 500 χιλιάδες ευρώ». Κατ’ αρχάς, επειδή έψαξα λίγο τα Πρακτικά της Βουλής, η προηγούμενη κυβέρνηση και ο αρμόδιος Υπουργός υποστήριζε ότι μέχρι 200 χιλιάδες ευρώ εξαντλείται η μεσαία τάξη. Σήμερα, ξαφνικά τα goalpost της μεσαίας τάξης πήγαν στις 500 χιλιάδες ευρώ. Άρα μετακινούνται εύκολα τα goalpost της μεσαίας τάξης για την Αξιωματική Αντιπολίτευση.

Άκουσα κι ένα άλλο επιχείρημα, ότι από το ποσό που θα προκύπτει από τη διαφορά πάνω από 500 χιλιάδες ευρώ, θα μπορούσε να χρησιμοποιηθεί για την κατασκευή κτηριακών υποδομών -το άκουσα και σήμερα- για την υγεία. Κατ’ αρχάς, να υπενθυμίσω ότι επί ημερών ΣΥΡΙΖΑ δεν έγινε καμμία υποδομή στην υγεία. Οι αξιολογικές κρίσεις, επί των προτεραιοτήτων στις πολιτικές, είναι απολύτως θεμιτές, αρκεί να μην περνούν τα όρια του πλειοδοτικού λαϊκισμού. Θυμίζω ότι στη χώρα όλες οι υποδομές για την υγεία έγιναν επί διακυβερνήσεων της Νέας Δημοκρατίας και του ΠΑΣΟΚ.

Με τη δική μας πολιτική εκτιμούμε ότι με την πυροδότηση της διαδικασίας της μεγέθυνσης της οικονομίας θα δοθεί η δυνατότητα, σε δεύτερο γύρο, κατασκευής πολύ περισσότερων δημόσιων κτηριακών υποδομών. Άρα η ανάπτυξη για εμάς είναι το πρόταγμα.

Τέταρτη αλήθεια: Η προτεινόμενη μείωση του ΕΝΦΙΑ, πράγματι, δίνει πολλά στους πολλούς, κυρίως στους οικονομικά ασθενέστερους και στη μεσαία τάξη. Συγκρατήστε δύο ποσοστά: Η μείωση που θα δουν επτά εκατομμύρια διακόσιες χιλιάδες πολίτες με ακίνητη περιουσία από 1 ευρώ έως 500 χιλιάδες ευρώ αποτελεί το 86% της συνολικής ελάφρυνσης. Δηλαδή, μέχρι τα εισοδήματα που εσείς θέλετε να πάμε τη ρύθμιση, υπάρχει ωφέλεια για το 86% της συνολικής ελάφρυνσης. Όσοι δε έχουν ακίνητη περιουσία μέχρι 200 χιλιάδες ευρώ θα ωφεληθούν το 67% της συνολικής ελάφρυνσης. Άρα αυτό είναι κοινωνική ευαισθησία, αυτό είναι κοινωνική δικαιοσύνη.

Τετρακόσιες εβδομήντα τέσσερις χιλιάδες συμπατριώτες μας, με αξία ακίνητης περιουσίας μεγαλύτερη των 200 χιλιάδων ευρώ, πολλοί από τους οποίους ανήκουν στη μεσαία τάξη και οι οποίοι δεν θα έβλεπαν καμμία ελάφρυνση από την προηγούμενη κυβέρνηση, με την παρούσα ρύθμιση θα ωφεληθούν, για πρώτη φορά. Ένα εκατομμύριο τριακόσιες χιλιάδες συμπατριώτες μας με αξία ακίνητης περιουσίας από 80 χιλιάδες ευρώ μέχρι 200 χιλιάδες ευρώ θα δουν μεγαλύτερη ελάφρυνση με τη ρύθμιση της Κυβέρνησης της Νέας Δημοκρατίας, σε σχέση με την προηγούμενη ρύθμιση. Πόση μείωση θα δουν; Από 90 ευρώ μέχρι 170 ευρώ.

Συμπερασματικά, με τη ρύθμιση της Κυβέρνησης της Νέας Δημοκρατίας ανακουφίζονται άμεσα εκατομμύρια ιδιοκτήτες, κυρίως τα χαμηλά εισοδήματα και η μεσαία τάξη. Τονώνεται η αγορά ακινήτων και βελτιώνεται η ποιότητα του δανειακού χαρτοφυλακίου των τραπεζών. Και όλα αυτά, θα το επαναλάβω και θα το λέω συνέχεια, με όρους φοροδοτικής ικανότητας και αναλογικής ισότητας, με όρους αποτελεσματικότητας και δικαιοσύνης, γιατί αυτό πιστεύουμε οι υπέρμαχοι του κοινωνικού φιλελευθερισμού.

Η αρχή της αναλογικής ισότητας, την οποία εμείς υποστηρίζουμε, έρχεται σε αντίθεση με την επιλεκτική ωφέλεια μόνο μιας κατηγορίας έναντι άλλων. Πρωτίστως βρίσκεται στον αντίποδα της αναίτιας εξαίρεσης από ένα ευνοϊκό μέτρο συγκεκριμένων κατηγοριών συμπατριωτών μας. Η ισότητα συνεπώς επιτάσσει, εφόσον έρχεται μια μείωση σε έναν φόρο, τη μείωση αυτή να την καρπούνται όλοι, ανάλογα και στη βάση όμως των δυνάμεών τους. Και αυτό δεν είναι ταξικό. Ταξική διάκριση είναι η εξαίρεση και ο αποκλεισμός. Η ανάλογη εφαρμογή για όλους είναι απλά και αυτονόητα δίκαιη και σύμφωνη με το Σύνταγμά μας.

Τέλος, να μην ξεχνούμε ότι οι ιδιοκτησίες πολλές φορές δεν αποφέρουν και έσοδα στον ιδιοκτήτη, ειδικά όταν ο ιδιοκτήτης μπορεί να πληρώνει και συμπληρωματικό φόρο. Συνεπώς και αυτός ο πολίτης πρέπει να προστατευτεί. Άρα επαναλαμβάνω: αναλογική ισότητα, ανάλογα και στη βάση των δυνάμεων του κάθε πολίτη.

Δεύτερη προτεραιότητα: Βελτιώνεται και διευρύνεται το θεσμικό πλαίσιο ρύθμισης των εκατόν είκοσι δόσεων. Η ελάχιστη μηνιαία καταβολή μειώνεται από τα 30 ευρώ στα 20 ευρώ. Γιατί αυτό είναι σημαντικό; Από το σύνολο των τριών εκατομμυρίων τριακοσίων χιλιάδων οφειλετών τα δύο εκατομμύρια οκτακόσιες χιλιάδες έχουν χρέη από 15 ευρώ έως 3.600 ευρώ. Συνεπώς αυτή η κατηγορία θα μπορεί να ενταχθεί στις εκατόν είκοσι δόσεις με ελάχιστο ποσό τα 20 ευρώ. Δίνεται, επίσης, η δυνατότητα έτσι αύξησης των δόσεων, ενθάρρυνσης της συνέπειας, ανακούφισης των οφειλετών. Το επιτόκιο που επιβαρύνει νοικοκυριά και επιχειρήσεις μειώνεται από 5% που είναι σήμερα στο 3% τόσο για να μην υπάρξει μεγάλη επιβάρυνση του οφειλέτη όσο και για λόγους ισότητας με τις οφειλές του δημοσίου. Και όπως είπα και χθες, αυτό σε νομοσχέδιο της Κυβέρνησης που θα κατατεθεί αυτή την εβδομάδα επεκτείνεται και στα ασφαλιστικά ταμεία.

Διευρύνεται η ρύθμιση σε έως και εκατόν είκοσι δόσεις με την υπαγωγή σε αυτή όλων των νομικών προσώπων που έχουν βασική οφειλή μέχρι ένα εκατομμύριο ευρώ. Τι σημαίνει βασική οφειλή; Το σύνολο των βεβαιωμένων οφειλών χωρίς προσαυξήσεις και τόκους εκπρόθεσμης καταβολής.

Με αυτή τη ρύθμιση μπορούμε στην περίμετρό τους να καλύψουμε πολύ περισσότερα νομικά πρόσωπα από αυτά που έτρεχε άρον-άρον να καλύψει η προηγούμενη κυβέρνηση με ΠΝΠ, όταν κατάλαβε το λάθος στον νόμο των εκατόν είκοσι δόσεων που έφερε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, πόσο χρόνο χρειάζεστε ακόμα;

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Χρειάζομαι πέντε λεπτά. Ευχαριστώ πολύ.

Ο οφειλέτης μπορεί, σε οποιοδήποτε στάδιο της ρύθμισης, να επιλέξει την εφάπαξ εξόφληση του υπολοίπου αριθμού των δόσεων ή τη μετάπτωση σε μικρότερο αριθμό δόσεων με ταυτόχρονη απαλλαγή επί του εναπομείναντος ποσού των προσαυξήσεων και τόκων σε ποσοστό που αντιστοιχεί στον αριθμό των μηνιαίων δόσεων που τελικά επιλέγονται.

Εφόσον κατά την ένταξη στη ρύθμιση προκαταβληθεί ποσό τουλάχιστον διπλάσιο της μηνιαίας δόσης ρύθμισης, χορηγείται ισόποση απαλλαγή επί των συνολικών προσαυξήσεων και τόκων εκπρόθεσμης καταβολής. Επίσης, πολύ σημαντικό είναι το γεγονός ότι για όσους εντάσσονται και τηρούν τη ρύθμιση αναστέλλονται οι κατασχέσεις και η συνέχιση των μέτρων αναγκαστικής εκτέλεσης.

Στους οφειλέτες που έχουν ήδη πρόβλημα στη ρύθμιση των οφειλών τους με το ισχύον θεσμικό πλαίσιο παρέχεται η δυνατότητα να επιλέξουν, εφόσον το επιθυμούν, να υπαχθούν στις ρυθμίσεις του παρόντος θεσμικού πλαισίου.

Με το παρόν σχέδιο νόμου καθίσταται σαφές ότι αυτή η εξαιρετικά ευνοϊκή ρύθμιση θα είναι η τελευταία. Μετά τη λήξη της θα υπάρχει ένα μόνιμο, οικονομικά εύλογο και δίκαιο σύστημα πάγιων ρυθμίσεων που θα αποτρέπει την ανάγκη καταφυγής ξανά στο μέλλον σε έκτακτες ρυθμίσεις.

Συνεπώς θέτουμε εξαρχής ένα γνωστό και σταθερό πλαίσιο κανόνων. Έτσι οικοδομούμε τη σταθερότητα με τους πολίτες, έτσι επιδιώκουμε να ανακτήσουμε την εμπιστοσύνη των πολιτών και, ναι, προσδοκούμε πολύ περισσότερα δημόσια έσοδα από αυτή τη ρύθμιση.

Κυρίες και κύριοι συνάδελφοι, ως Κυβέρνηση πορευόμαστε με γνώμονα το δημόσιο συμφέρον και όχι τις αγορές, όπως άκουσα από την Αξιωματική Αντιπολίτευση. Τις ακούμε, αλλά δεν ετεροκαθοριζόμαστε. Είμαστε υπέρμαχοι της κοινωνικής οικονομίας της αγοράς με σύστημα αξιών που συνδυάζει παλιές και δοκιμασμένες καλές αξίες με τις νέες και πολλά υποσχόμενες, με εντιμότητα, μέτρο και μετριοπάθεια, με ήθος, ρεαλισμό, αξιοπρέπεια και σκληρή δουλειά, μακριά από αυταπάτες, δημιουργική ασάφεια, ιδεοληψίες και έπαρση.

Κυρίες και κύριοι συνάδελφοι, κλείνοντας, επαναλαμβάνω ότι στόχος της φορολογικής πολιτικής της νέας Κυβέρνησης της Νέας Δημοκρατίας είναι ο συγκερασμός της αναπτυξιακής διάστασης με την κοινωνική μέριμνα, χωρίς να τίθεται σε κίνδυνο η δημοσιονομική ευστάθεια της χώρας, με κινητροδότηση της υγιούς, παραγωγικής και εξωστρεφούς επιχειρηματικότητας, με αύξηση του διαθέσιμου εισοδήματος των νοικοκυριών, ιδιαίτερα της μεσαίας τάξης που αποδεκατίστηκε τα τελευταία χρόνια, μεσαία τάξη που με κριτήρια εισοδήματος από την εργασία και φυσικού πλούτου θέλουμε να αποτελεί το μεγάλο μέρος της ελληνικής οικονομίας και κοινωνίας, μεσαία τάξη που ως ραχοκοκαλιά της ελληνικής οικονομίας και κοινωνίας οφείλει να αναλάβει ενεργό ρόλο στην ανάπτυξη και την πρόοδο, λειτουργώντας παραδειγματικά.

Κυρίες και κύριοι συνάδελφοι, η νέα Κυβέρνηση της Νέας Δημοκρατίας, σχεδιάζοντας και υλοποιώντας πολιτικές σε όλα τα πεδία της δημόσιας σφαίρας, επιδιώκει την ανασυγκρότηση των παραγωγικών και δημιουργικών δυνάμεων της χώρας ως προϋπόθεση βιώσιμης ανάπτυξης, κοινωνικής ευημερίας, αποκατάστασης της κανονικότητας στη χώρα.

Είμαι ρεαλιστικά αισιόδοξος ότι θα τα καταφέρουμε.

Κλείνοντας, θέλω να σημειώσω πως σε ό,τι αφορά την υπουργική τροπολογία...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, συγγνώμη, αλλά με φέρνετε σε δύσκολη θέση. Έχετε φτάσει στα είκοσι λεπτά.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ναι, να απαντήσω και για τις τροπολογίες. Σε ό,τι αφορά την υπουργική τροπολογία με γενικό αριθμό 8 και ειδικό αριθμό 8, γίνεται δεκτή και στον τίτλο του νομοσχεδίου προστίθεται στο τέλος «και άλλες διατάξεις». Καμμία βουλευτική τροπολογία δεν γίνεται δεκτή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Κοινοβουλευτικός Εκπρόσωπος του Κομουνιστικού Κόμματος Ελλάδας κ. Καραθανασόπουλος.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, θα ήθελα τον λόγο. Έχω το δικαίωμα...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, αλλά δεν έχει μιλήσει καθόλου ο κ. Καραθανασόπουλος. Αμέσως μετά τον κ. Καραθανασόπουλο θα μιλήσετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν ισχύουν δηλαδή οι κανονισμοί; Θέλω να το ξεκαθαρίσω, για να το ξέρω μια άλλη φορά, έχω αυτό το δικαίωμα ή δεν το έχω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτο, ο κ. Καραθανασόπουλος είχε ζητήσει τον λόγο και αμέσως μετά...

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι, δεν είναι έτσι. Δεν είναι έτσι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχει ξαναμιλήσει ο κ. Καραθανασόπουλος. Καθίστε λίγο. Μην ανησυχείτε, θα μιλήσετε, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν είναι σωστό αυτό που κάνετε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μιλήσετε αμέσως μετά.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα αλλάζετε τον Κανονισμό εσείς...

**ΑΝΔΡΕΑΣ ΛΟΒΕΡΔΟΣ:** Έχετε δίκιο, κύριε Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Το λέει και ο κ. Λοβέρδος ότι έχω δίκιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει πει και άλλα ο κ. Λοβέρδος. Αν έχει και σε αυτό δίκιο, θα έχει και στα υπόλοιπα. Να το προσέχετε αυτό.

Κύριε Τσακαλώτο, καθίστε τώρα για να μιλήσει ο κ. Καραθανασόπουλος και αμέσως μετά εσείς.

**ΕΥΚΛΕΙΔΗΣ ΤΣΑΚΑΛΩΤΟΣ:** Θέλω το Προεδρείο να μας πει τι δικαιώματα έχουμε, για να μη γίνεται αυτό. Δεν μπορεί εσείς να αλλάζετε τον Κανονισμό. Να μας δώσετε μια πλήρη ανάλυση του τι δικαιώματα έχουμε. Και κάνετε διπλό λάθος, γιατί σας ζήτησα τον λόγο και σας έκανα νόημα...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καραθανασόπουλος είχε ανέβει πάνω και...

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν έχει σχέση με αυτό που λέτε. Δεν ξέρετε τον Κανονισμό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γιατί στενοχωριέστε τόσο πολύ;

**ΕΥΚΛΕΙΔΗΣ ΤΣΑΚΑΛΩΤΟΣ:** Γιατί δεν ξέρετε τον Κανονισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καθίστε ένα λεπτό και θα μιλήσετε αμέσως μετά τον κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Και η σημερινή συζήτηση, όπως και χθες άλλωστε, ανέδειξε μια τεράστια επιχείρηση νομιμοποίησης από όλα τα κόμματα, πλην του ΚΚΕ, στη λαϊκή συνείδηση του αντιλαϊκού χαρακτήρα του φορολογικού συστήματος. Αυτός ο χαρακτήρας του φορολογικού συστήματος με μικρομερεμέτια δεν αλλάζει.

Είναι αντιλαϊκός, γιατί σχεδόν το σύνολο των εσόδων προέρχεται από τα λαϊκά στρώματα, ενώ αντίθετα οι επιχειρηματικοί όμιλοι συμβάλλουν μόνο με το 5%, έχοντες νόμιμες φοροαπαλλαγές -οι εφοπλιστές έχουν πενήντα πέντε φοροαπαλλαγές-, χρησιμοποιώντας οι επιχειρηματικοί όμιλοι τη δημιουργική λογιστική, αποκρύπτοντας έσοδα και κέρδη, αξιοποιώντας τους φορολογικούς παραδείσους.

Βεβαίως αυτή η κατάσταση το επόμενο διάστημα θα επιδεινωθεί ακόμη περισσότερο από τη στιγμή που και η σημερινή Κυβέρνηση, όπως και η προηγούμενη του ΣΥΡΙΖΑ, έβλεπε την αναπτυξιακή διάσταση στη φορολογική πολιτική. Δηλαδή πια όλο και λιγότερο θα συμμετέχουν οι επιχειρηματικοί όμιλοι στα φορολογικά έσοδα, όλο και μικρότερη θα είναι η συμμετοχή τους.

Γι’ αυτόν ακριβώς τον λόγο και τα μέτρα, για παράδειγμα, της προηγούμενης κυβέρνησης ήταν καθαρά: Μείωση του φορολογικού συντελεστή για τα νομικά πρόσωπα, μείωση των διανεμόμενων κερδών. Και παίρνει σήμερα η Κυβέρνηση της Νέας Δημοκρατίας τη σκυτάλη από τον ΣΥΡΙΖΑ και μειώνει ακόμη περισσότερο τον φόρο στα νομικά πρόσωπα, μειώνει ακόμη περισσότερο τον φόρο στα διανεμόμενα κέρδη.

Αυτό, λοιπόν, αναδεικνύει τον αντιλαϊκό, τον ταξικό χαρακτήρα του φορολογικού συστήματος που δεν πρόκειται να αλλάξει με ορισμένα μικρομερεμέτια, από τη στιγμή μάλιστα που παίρνει από τον λαό και δίνει επί της ουσίας τη μερίδα του λέοντος στους επιχειρηματικούς ομίλους μέσω των κρατικών δαπανών, της κρατικής χρηματοδότησης στους μονοπωλιακούς ομίλους. Και όλα αυτά τη στιγμή που το φορολογικό σύστημα θα επιδεινώνεται ακόμη περισσότερο με δεδομένο τη δημοσιονομική πειθαρχία, ως βασική πολιτική της Ευρωπαϊκής Ένωσης, και τα ματωμένα πρωτογενή πλεονάσματα μέχρι το 2060.

Η φοροεπιδρομή στα λαϊκά εισοδήματα αποτέλεσε, άλλωστε, και αποτελεί την κοινή συνισταμένη των πολιτικών σας, και των προηγούμενων κυβερνήσεων και της σημερινής Κυβέρνησης. Και αυτό αποτυπώνεται εύλογα στο ίδιο ακριβώς διάγραμμα των ληξιπρόθεσμων οφειλών, όταν από αυτό φαίνεται ότι το 95,8% αυτών που χρωστούν στην εφορία χρωστούν μόνο το 6,2% των ληξιπρόθεσμων οφειλών των 104 δισεκατομμυρίων. Δηλαδή η συντριπτική πλειοψηφία που χρωστάει στην εφορία μέχρι 20.000 ευρώ, χρωστάει μόνο το 6,2%. Και αυτή η κατηγορία διογκώθηκε, εκτινάχθηκε την εποχή των μνημονίων ακριβώς εξαιτίας των φορολογικών επιλογών, των οποίων έκαναν οι προηγούμενες κυβερνήσεις τις οποίες κάνει και η σημερινή Κυβέρνηση και διατηρεί.

Από αυτή την άποψη οι τροποποιήσεις τις οποίες φέρνετε στον νόμο για τη ρύθμιση των εκατόν είκοσι δόσεων αποτελούν ακριβώς πρόκληση κατά τη γνώμη μας, γιατί ακριβώς τι θέλετε; Θέλετε να σφίξετε ακόμη περισσότερο τη θηλιά στο λαιμό των λαϊκών στρωμάτων, τη στιγμή που πρέπει να εκπληρώνουν και τις τρέχουσες φορολογικές τους υποχρεώσεις, γιατί ακριβώς μέσα σε αυτή τη ρύθμιση εντάσσετε και τις επιχειρήσεις με χρέη βασική οφειλή έως 1 εκατομμύριο ευρώ.

Και μάλιστα το ΠΑΣΟΚ σάς σπρώχνει να αξιοποιήσετε αυτή τη διάταξη και για το ασφαλιστικό σύστημα για τις εκατόν είκοσι δόσεις, δηλαδή να ενταχθούν και εκεί νομικά πρόσωπα, τα οποία -προσέξτε- όταν χρωστούν στα ασφαλιστικά ταμεία χρωστούν τις παράνομα παρακρατηθείσες εισφορές των εργαζομένων τους.

Να, λοιπόν, πώς αξιοποιείτε το κάθε μέτρο ακριβώς για να διασφαλίσετε και να θωρακίσετε την ανταγωνιστικότητα των επιχειρηματικών ομίλων. Αυτό επί της ουσίας οδηγεί στο να νομιμοποιηθεί στη λαϊκή συνείδηση το αντιλαϊκό φορολογικό σύστημα και οι εργαζόμενοι να αποδεχθούν τις όποιες ρυθμίσεις γίνονται.

Έτσι, λοιπόν, η δική μας αντίληψη για το φορολογικό σύστημα είναι τελείως διαφορετική. Εμείς λέμε ότι πρέπει να απαλλάσσονται από τα φορολογικά βάρη οι λαϊκές οικογένειες και να πληρώσει το μεγάλο κεφάλαιο, οι επιχειρηματικοί όμιλοι, η οικονομική ολιγαρχία. Μέσα από μία τέτοια διαδικασία αντίθετα εσείς νομιμοποιείτε τα χαράτσια ακόμη και όταν από μία σειρά κόμματα ακούγεται ότι πρέπει να γίνει καλύτερη η αντιμετώπιση των ανισοτήτων. Ακόμα και μία τέτοια λογική στη νομιμοποίηση των χαρατσιών οδηγεί, όπως ο ΕΝΦΙΑ.

Δηλαδή, τι λέτε όλα τα κόμματα; Λέτε: «Κοίταξε να δεις, για το σπίτι που με χίλιους κόπους και θυσίες έφτιαξες και μπορεί και να το χρωστάς πρέπει να πληρώνεις ενοίκιο». Αυτό του λέτε. Αυτό ισχυρίζεστε ότι πρέπει να κάνει και πρέπει να το αποδεχθεί, έστω και μικρό-μικρό, αλλά πρέπει να πληρώνεις ακόμη και αν χρωστάς. Δηλαδή, να πληρώνει για το σύνολο για να μπορεί να υπάρχει τι; Να υπάρχουν φορολογικά έσοδα, να τα δίνετε στους δανειστές και στους επιχειρηματικούς ομίλους, μειώνοντας ταυτόχρονα τις δαπάνες για την περίθαλψη και για την υγεία.

Και από αυτή την άποψη η ρύθμιση την οποία φέρνει η Κυβέρνηση για τον ΕΝΦΙΑ είναι προκλητική. Πολύ γρήγορα αντιγράφετε τις μεθόδους της προηγούμενης κυβέρνησης. Βέβαια από τα μαθηματικά τα συριζαίικα, περάσαμε στα νεοδημοκρατικά μαθηματικά, κύριε Υπουργέ.

Είναι δυνατόν να λέτε ότι δίνουμε πολλά στους πολλούς, όταν το αντίστροφο ακριβώς συμβαίνει; Δίνετε λίγα στους πολλούς και πολλά στους λίγους. Γιατί τι άλλο μπορεί να σημαίνει ότι σε έναν ο οποίος έχει μία ακίνητη περιουσία έως 60.000 ευρώ, του δίνετε 95 ευρώ μεσοσταθμικά, ενώ σε έναν όταν έχει ακίνητη περιουσία πάνω από 1 εκατομμύριο, του δίνετε 1.550 ευρώ μεσοσταθμικά; Το ίδιο είναι; Υπάρχει μέτρο σύγκρισης σε αυτό; Αυτή είναι η ουσία, 95 ευρώ στο φτωχό, 1.500 ευρώ στον πλούσιο.

Να, λοιπόν, ποια είναι η ρύθμισή σας και πού οδηγεί. Οδηγεί ακριβώς στο να νομιμοποιηθεί στον κόσμο ότι όλοι πρέπει να συμβάλουν στα έσοδα του κράτους για να μπορούν να εξυπηρετηθούν οι δανειστές και οι ανάγκες των επιχειρηματικών ομίλων.

Και από αυτή την άποψη εμάς δεν μας προξένησε εντύπωση η στάση του κ. Βαρουφάκη απέναντι στην τροπολογία του ΚΚΕ. Ο κ. Βαρουφάκης ή αγράμματος είναι ή προβοκάτορας, γιατί η τροπολογία του ΚΚΕ λέει πολύ συγκεκριμένα τα εξής: Καταργείται ο ΕΝΦΙΑ στην πρώτη και στη δευτερεύουσα κατοικία, που καλύπτει τις ανάγκες στέγασης και αναψυχής της λαϊκής οικογένειας και ταυτόχρονα αυξάνεται η φορολόγηση της μεγάλης ακίνητης περιουσίας τόσο των επιχειρήσεων όσο και των φυσικών προσώπων. Και η λαϊκή οικογένεια είναι πάρα πολύ συγκεκριμένη στην ανάλυσή μας, προκύπτει από τη θέση της στην παραγωγή και από τα λαϊκά εισοδήματα.

Από αυτή την άποψη ούτε η θέση του κ. Βαρουφάκη στην παραγωγή ούτε το εισόδημά του τον εντάσσει μέσα στη λαϊκή οικογένεια, αλλά μάλλον φοβάται ότι θα πληρώσει πολύ περισσότερα αν υπερψηφιζόταν η τροπολογία του ΚΚΕ. Δεν είναι, όμως, αυτό, αν θα πληρώσει ο ίδιος προσωπικά ή όχι, περισσότερα ή λιγότερα. Αλλού είναι το ζήτημα της προβοκάτσιας την οποία θέλει να στήσει, παίζοντας πολύ σύντομα το ρόλο του αριστερού ψαλτηρίου του συστήματος.

Και ποιο είναι αυτό; Να χαρακτηρίσει τις προτάσεις του ΚΚΕ ως μαξιμαλιστικές. Αλήθεια, είναι μαξιμαλιστικός ο στόχος των 751 ευρώ κατώτερος μισθός; Μπορεί να καλύψει με διαφορετικό τρόπο τις ανάγκες της μία εργατική οικογένεια; Όχι, ούτε καν αυτές δεν μπορεί να καλύψει.

Είναι μαξιμαλιστικοί οι στόχοι τούς οποίους βάζει το ΚΚΕ, με αυτή την έκρηξη της επιστήμης και της τεχνολογίας, με αυτή την άνοδο της παραγωγικότητας της εργασίας; Αντί να ζει καλύτερα, ζει χειρότερα από ό,τι τα προηγούμενα χρόνια και θα ζει χειρότερα και τα επόμενα χρόνια. Κάθε άλλο, ανταποκρίνεται στις ανάγκες.

Και ακριβώς παίζει αυτόν τον προβοκατόρικο ρόλο ο κ. Βαρουφάκης γιατί βεβαίως χαλάει τη σούπα στην οποία και αυτός είναι ενταγμένος. Ποια σούπα δηλαδή; Ότι εδώ τα πράγματα θα επιδεινώνονται τα επόμενα χρόνια, τις επόμενες δεκαετίες για τους εργαζόμενους, για τα πλατιά λαϊκά στρώματα και η μόνη μέριμνα που πρέπει να γίνεται είναι για τους φτωχούς και για τους εξαθλιωμένους, για την αντιμετώπιση της φτώχειας που παράγει το σύστημα το καπιταλιστικό και η πολιτική σας μέσα από την αναδιανομή της στους λιγότερο φτωχούς.

Σε αυτή τη λογική, λοιπόν, εντάσσεται η επίθεση του ΚΚΕ, γιατί ακριβώς μπορεί και αποδεικνύει ότι υπάρχει δυνατότητα σήμερα να ικανοποιηθεί το σύνολο των αναγκών της λαϊκής οικογένειας. Και από αυτή την άποψη απαντάει και σε αυτό που σας εγκαλούν και οι υπόλοιπες δυνάμεις -και ο ΣΥΡΙΖΑ και το ΠΑΣΟΚ και άλλοι- ότι εδώ χρειάζεται μία εθνική στρατηγική, μία εθνική διαπραγμάτευση με τους δανειστές για να γίνει τι; Για να μειωθούν τα πρωτογενή πλεονάσματα.

Αυτό θα αλλάξει σε κάτι την κατάσταση την οποία βιώνει ο εργαζόμενος, την εργοδοτική αυθαιρεσία, την τρομοκρατία, τους μισθούς φτώχειας, τις ανατροπές στις εργασιακές σχέσεις, στην ασφάλιση; Όχι, βέβαια δεν πρόκειται να αλλάξει τίποτα. Τι θα αλλάξει και τι θα βελτιώσει; Τη δυνατότητα και την ικανότητα του κράτους να χρηματοδοτεί και να στηρίζει τους επιχειρηματικούς ομίλους.

Γι’ αυτόν ακριβώς τον λόγο γίνεται και όλη αυτή η συζήτηση για το ταβάνι στις συντάξεις. Γιατί τι θέλετε να κάνετε; Θέλετε να νομιμοποιήσετε την πραγματικότητα, που λέει τι; Ότι το 70% των συνταξιούχων παίρνει έως 600 ευρώ σύνταξη. Απέναντί σας βρίσκεται η πρόταση του ΚΚΕ για γενναίες αυξήσεις στις συντάξεις, για επιστροφή του συνόλου των απωλειών που κλάπηκαν από τους συνταξιούχους και βάζετε ως προπέτασμα καπνού το ταβάνι, λέει, που πρέπει να δημιουργήσετε αφήνοντας αναλλοίωτο το δάπεδο της εθνικής σύνταξης, αυτής της προνοιακής σύνταξης των 350-360 ευρώ, για να μάθει ο κόσμος να ζει με μικρότερες απαιτήσεις, γιατί έτσι έχετε διασφαλίσει ότι χειραγωγείτε το εργατικό και λαϊκό κίνημα, το κάνετε χειροκροτητή της αντιλαϊκής ταξικής πολιτικής και ταυτόχρονα ουρά των συμφερόντων των μονοπωλιακών ομίλων.

Εμάς σε αυτή τη λογική θα μας βρείτε απέναντι, γιατί ακριβώς θέλουμε ένα οργανωμένο, ένα μαζικό, ένα ανασυγκροτημένο εργατικό κίνημα το οποίο θα έχει σαφή ταξικό προσανατολισμό και θα συγκρούεται με τα συμφέροντα του κεφαλαίου και των μονοπωλίων που αποτελούν και την αιτία της επιδείνωσης της θέσης της λαϊκής οικογένειας μέχρι τις συνολικότερες ρίξεις και ανατροπές, για να μπορεί ο λαός μας να ζει με βάση τις δυνατότητες που υπάρχουν σήμερα και να καλύπτει το σύνολο των αναγκών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτο, θέλετε να κάνετε χρήση της δευτερολογίας;

**ΕΥΚΛΕΙΔΗΣ ΤΣΑΚΑΛΩΤΟΣ:** Θα ήθελα να μου διευκρινίσετε αν μπορώ εκτός από την ομιλία μου, όταν μιλάει κάποιος Υπουργός να έχω ένα τρίλεπτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως.

**ΕΥΚΛΕΙΔΗΣ ΤΣΑΚΑΛΩΤΟΣ:** Εγώ ρώτησα τον κ. Λοβέρδο και μου είπε ότι έχω αυτό το δικαίωμα, γιατί ο κ. Λοβέρδος είναι Κοινοβουλευτικός Εκπρόσωπος πολλά χρόνια. Εγώ είμαι μόνο πέντε μέρες και δεν το ήξερα. Άρα θεωρώ ότι εσείς δεν φερθήκατε σωστά. Μπορείτε να το διευκρινίσετε, μπορεί να έχω άδικο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτο, ήσασταν πολλά χρόνια κοινοβουλευτικός, ήσασταν και πριν γίνετε Υπουργός εδώ. Όπως ξέρετε δεν είχε κλείσει ο κύκλος των πρωτολογιών και ο κ. Καραθανασόπουλος είχε προτεραιότητα σε αυτή τη φάση.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα κατά εσάς ο Κανονισμός λέει ότι πρέπει να μιλήσουν...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, κύριε Τσακαλώτο.

Ο Κανονισμός είναι αυτός. Κατ’ εσάς, είναι κάτι άλλο. Με τον κ. Λοβέρδο μπορείτε να συνεννοηθείτε και να συμφωνήσετε και σε άλλα. Πιστεύω ότι δεν θα συμφωνήσετε μόνο σε αυτό. Ο Κανονισμός, όμως, είναι ως προς αυτό.

Θέλετε να μιλήσετε;

**ΕΥΚΛΕΙΔΗΣ ΤΣΑΚΑΛΩΤΟΣ:** Θέλω μια διευκρίνηση…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας είπα τη διευκρίνιση. Αν δεν σας αρέσει, είναι δικό σας θέμα.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα λέτε επισήμως –για να το πω με δικά μου λόγια- ότι δεν έχω δικαίωμα…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτο…

**ΕΥΚΛΕΙΔΗΣ ΤΣΑΚΑΛΩΤΟΣ:** Μπορώ να τελειώσω;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε δικαίωμα να κάνετε δευτερολογία, αλλά αφού δεν έχει κλείσει ο κύκλος των πρωτολογιών, έχει προτεραιότητα ο κ. Καραθανασόπουλος.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν ζήτησα δευτερολογία και το ξέρετε καλά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προτεραιότητα είναι να τελειώσει την πρωτολογία ο κ. Καραθανασόπουλος, ο οποίος δεν είχε μιλήσει, και μετά οι υπόλοιποι.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα εσείς λέτε ότι ο Κανονισμός λέει ότι το δικαίωμα που έχω να μιλήσω μετά από κάποιον Υπουργό για τρία λεπτά, επιπλέον του χρόνου που έχω, ισχύει αν –και μόνο αν- έχουν μιλήσει όλοι οι Κοινοβουλευτικοί Εκπρόσωποι. Αυτό ισχυρίζεστε; Θα το δούμε αυτό. Να το συζητήσουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε κάτι άλλο εκτός από αυτό τώρα;

**ΕΥΚΛΕΙΔΗΣ ΤΣΑΚΑΛΩΤΟΣ:** Κατ’ αρχάς, θα ήθελα να μην έχετε αυτό το ύφος και αυτή την ειρωνεία. Είστε Αντιπρόεδρος της Βουλής.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κοιτάξτε, κύριε Τσακαλώτο…

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτό το υφάκι αλλού!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Καταλαβαίνω ότι όταν δεν σας γίνεται…

**ΕΥΚΛΕΙΔΗΣ ΤΣΑΚΑΛΩΤΟΣ:** Καταλαβαίνετε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτο, σας παρακαλώ πάρα πολύ. Δεν γίνεται αυτό που κάνετε! Δεν μπορεί, αν δεν σας αρέσει εσάς κάτι, να επιτίθεστε στο Προεδρείο. Καταλάβατε; Δεν γίνεται αυτό!

**ΕΥΚΛΕΙΔΗΣ ΤΣΑΚΑΛΩΤΟΣ:** Επιτίθεμαι στο υφάκι σας! Εγώ ζήτησα τρία λεπτά να απαντήσω στον Υπουργό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όσον αφορά το ύφος, ούτε εμένα μου αρέσει το ύφος σας, αλλά δεν το θέτω ως θέμα.

Εγώ λέω το εξής…

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, μήπως να καταλάβετε ότι είστε πλέον Αντιπρόεδρος της Βουλής;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσακαλώτο, έχω απάντηση για όλα. Επειδή, όμως, είμαι Προεδρεύων, δεν θέλω να σας δώσω την απάντηση που έχω.

Για αυτό, σας παρακαλώ να συνεχίσουμε, να απαντήσετε για τρία λεπτά στον κ. Σταϊκούρα και να προχωρήσουμε τη διαδικασία.

Έχω απάντηση. Μην πιστεύετε ότι δεν έχω απάντηση.

Σας ευχαριστώ.

**ΕΥΚΛΕΙΔΗΣ ΤΣΑΚΑΛΩΤΟΣ:** Αν είχατε κάνει τη δουλειά σας σωστά, θα είχα μιλήσει αμέσως μετά τον Υπουργό, όπως λέει ο Κανονισμός, και θα είχαμε τελειώσει. Προφανώς, όμως, εσείς έχετε άλλον τρόπο από όλους τους προηγούμενους Προέδρους που έχω εγώ συναντήσει από το 2012.

Κύριε Υπουργέ, η πρώτη μου ερώτηση είναι αν θεωρείτε, εκτός από τα επιτεύγματα για την ελληνική οικονομία και την αυτοπεποίθηση που έχει γυρίσει, ότι και οι 120 ποσοστιαίες μονάδες βάσης που έχει μειωθεί το επιτόκιο στην Ιταλία είναι κι αυτό έργο του κ. Μητσοτάκη. Θα ήθελα μία απάντηση αν και σε αυτό έχει λειτουργήσει θεσμικά ο κ. Μητσοτάκης.

Δεύτερη ερώτηση: Μας είπατε ότι οι ληξιπρόθεσμες έχουν αύξηση 40%. Θα ήθελα μία απάντηση τεκμηριωμένη ως προς το τι ποσοστό αυτής της αύξησης του 40% είναι αποτέλεσμα προσαυξήσεων προηγούμενων ληξιπρόθεσμων, άρα αυτό που λέμε στα αγγλικά «snowball effect», το φαινόμενο της χιονοστιβάδας. Γιατί εγώ θεωρώ -να το δούμε και να μας πείτε εσείς τον αριθμό- ότι αυτό το 40% είναι τελείως παραπλανητικό. Είναι αποτέλεσμα των προηγούμενων ληξιπροθέσμων όπου υπάρχουν προσαυξήσεις.

Το τρίτο σημείο που θα ήθελα να πω είναι για τον κ. Βαρουφάκη. Ο κ. Βαρουφάκης τι μας είπε στην ομιλία του; Είπε ότι δεν μειώσαμε καθόλου το χρέος, αλλά το σπρώξαμε πίσω και ότι άλλο να το σπρώξεις πίσω κι άλλο να το μειώσεις. Θα ήθελα, κύριε Σταϊκούρα, να μας πείτε, αν συμφωνείτε με μένα και τον ΣΥΡΙΖΑ, ότι τα βραχυπρόθεσμα μέτρα για το χρέος, που πάρθηκαν μετά από το Eurogroup του 2017 μέχρι το 2060, μειώνουν 25 ποσοστιαίες μονάδες το χρέος ως ποσοστό του ΑΕΠ και τα μεσοπρόθεσμα και μακροπρόθεσμα μέτρα το μειώνουν ακόμα 25 ποσοστιαίες μονάδες. Απλώς για να ξέρουμε ποιο είναι το πλαίσιο στη συζήτηση που θα κάνουμε και να είμαστε όλοι σύμφωνοι ότι ξέρουμε για ποιους αριθμούς μιλάμε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Τσακαλώτο.

Τον λόγο έχει ο κ. Σάββας Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο ελληνικός λαός στις εκλογές της 7ης Ιουλίου 2019 έδωσε στη Νέα Δημοκρατία και στον Κυριάκο Μητσοτάκη ψήφο εμπιστοσύνης, ψήφο ελπίδας και προοπτικής. Αποδέχθηκε, ουσιαστικά, το πρόγραμμα που του προτείναμε και τη συμφωνία αλήθειας που του προτείναμε και μας έδωσε εντολή να δουλέψουμε αποτελεσματικά, έτσι ώστε να επιστρέψει ξανά στη χώρα μας η ελπίδα, η αισιοδοξία, η πρόοδος και η ανάπτυξη, να αναγεννηθεί η μεσαία τάξη, η οποία τα τελευταία χρόνια, τα χρόνια της κρίσης, πιέστηκε όσο ποτέ άλλοτε.

Ο ελληνικός λαός μάς έδωσε σαφή εντολή να βελτιώσουμε την καθημερινότητα όλων των Ελλήνων, όλων των πολιτών. Η ετυμηγορία του ελληνικού λαού στις τελευταίες εκλογές ήταν ξεκάθαρη. Καλούμαστε να κλείσουμε τον κύκλο της κρίσης, εμείς, η Νέα Δημοκρατία, που κάθε φορά, σε κάθε δυσκολία της χώρας, καλείται να επαναφέρει τη χώρα στην πρόοδο και στην ανάπτυξη. Να πάμε τη χώρα μπροστά, σε μία νέα εποχή, με πολύ λιγότερους φόρους, με περισσότερες επενδύσεις, με πολλές και καλές νέες θέσεις εργασίας, με κράτος αποτελεσματικό και επιτελικό, που να δίνει ευκαιρίες σε όλους τους πολίτες.

Σήμερα, τρεις μόλις εβδομάδες μετά τις εκλογές, η εντολή αυτή αρχίζει να εφαρμόζεται από την Κυβέρνηση. Τιμούμε κι εμείς με τη σειρά μας την εμπιστοσύνη που μας έδειξε ο ελληνικός λαός, χωρίς πολλά λόγια. Ο κυβερνητικός λόγος στο εξής θα είναι λιτός και αληθινός. «Θα λέμε πολύ λιγότερα και θα κάνουμε πολύ περισσότερα», τονίζει, σε κάθε ευκαιρία που του δίνεται, ο Πρωθυπουργός. Να μιλάμε όχι σε χρόνο μέλλοντα, αλλά σε χρόνο ενεστώτα, σε χρόνο δράσης και αποτελέσματος.

Αυτό καταδεικνύει η σημερινή πρωτοβουλία της Κυβέρνησης, γρήγορα, χωρίς πολλά λόγια. Η ετοιμότητα που επιδείξαμε ξάφνιασε πολλούς. Κανείς δεν περίμενε ότι η Κυβέρνηση θα έχει πάρει τόσο γρήγορες αποφάσεις για τόσο σημαντικά θέματα. Χωρίς καθυστερήσεις, προχωράμε σήμερα στην εφαρμογή των πρώτων ευεργετικών μέτρων, των πρώτων μέτρων ανακούφισης του πολίτη και της κοινωνίας.

Και μάλιστα, η πρωτοβουλία αυτή έρχεται έναν χρόνο νωρίτερα από τη δέσμευση που είχαμε απέναντι στον λαό προεκλογικά. Έρχεται να ελαφρύνει, να ανακουφίσει εργαζόμενους, επιχειρήσεις, επιχειρηματίες, αγρότες, νέους, ελεύθερους επαγγελματίες. Προχωράμε σε μέτρα ανακούφισης για όλους τους πολίτες. Προχωράμε στη μείωση του ΕΝΦΙΑ, μεσοσταθμικά, σε 22%. Δεν εξαιρείται κανένας από τη μείωση του φόρου. Δεν είναι οριζόντια. Λαμβάνεται μέριμνα για τους πιο αδύνατους συμπολίτες και τη μεσαία τάξη.

Συγκεκριμένα, για τις μικρές ιδιοκτησίες μέχρι 60.000 ευρώ, η μείωση ανέρχεται στο 30%. Για ιδιοκτησίες από 60.000 έως 70.000 ευρώ η μείωση ανέρχεται σε 27%. Για ιδιοκτησίες από 70.000 έως 80.000 ευρώ ανέρχεται σε 25%. Για ιδιοκτησίες από 80.000 μέχρι 1.000.000 ευρώ η μείωση ανέρχεται σε 20%. Και σε ιδιοκτησίες πάνω από 1.000.000 ευρώ η μείωση ανέρχεται σε 10%. Τετρακόσιες εβδομήντα τρεις χιλιάδες επτακόσιοι σαράντα φορολογούμενοι, που δεν είχαν καμμία ωφέλεια από την προηγούμενη ρύθμιση, θα ωφεληθούν από τη ρύθμιση αυτή.

Μπορεί, κυρίες και κύριοι συνάδελφοι, στον τρόπο εφαρμογής να υπάρχουν διαφορετικές προσεγγίσεις -και ακούστηκαν πάρα πολλές προσεγγίσεις μέσα σε αυτή την Αίθουσα-, στη γενική αρχή, όμως, της μείωσης του ΕΝΦΙΑ δεν διαφωνεί κανείς και αυτό φαίνεται, αποδεικνύεται, από το γεγονός ότι το σημερινό νομοσχέδιο γίνεται αποδεκτό με μεγάλη πλειοψηφία από τη Βουλή.

Συνεπώς από την πρωτοβουλία αυτή της Κυβέρνησης ωφελούνται και ανακουφίζονται άμεσα εκατομμύρια συμπολίτες μας ιδιοκτήτες ακινήτων, τονώνεται η αγορά των ακινήτων και βελτιώνεται, βεβαίως, και το χαρτοφυλάκιο των τραπεζών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα λεπτό, κύριε Πρόεδρε.

Επίσης, με τον ίδιο νόμο βελτιώνεται και διευρύνεται το θεσμικό πλαίσιο της ρύθμισης των εκατόν είκοσι δόσεων. Η ελάχιστη μηνιαία καταβολή μειώνεται από 30 σε 20 ευρώ, έτσι ώστε να δοθεί η δυνατότητα σε πάρα πολλούς συμπολίτες μας, που αδυνατούσαν να μπουν στη ρύθμιση, να ενταχθούν κι εκείνοι στη ρύθμιση αυτή. Το επιτόκιο που μέχρι σήμερα επιβάρυνε τους οφειλέτες που είχαν ενταχθεί στη ρύθμιση με 5% μειώνεται σε 3% με αυτή τη ρύθμιση.

Διευρύνεται η ρύθμιση σε ως εκατόν είκοσι δόσεις με υπαγωγή σε αυτή και όλων των νομικών προσώπων, κάτι που δεν υπήρχε στην προηγούμενη ρύθμιση, που έχουν ως βασική οφειλή μέχρι 1 εκατομμύριο ευρώ. Οποιοσδήποτε οφειλέτης σε οποιοδήποτε στάδιο της ρύθμισης, αν έχει τη δυνατότητα, μπορεί να επιλέξει την εφάπαξ καταβολή, έτσι ώστε κάποιος που έχει τη δυνατότητα να διευκολυνθεί και να εξέλθει από τη ρύθμιση.

Επίσης, για όσους εντάσσονται και τηρούν τη ρύθμιση αναστέλλονται όλα τα μέτρα κατάσχεσης και τα μέτρα αναγκαστικής είσπραξης, κάτι πάρα πολύ σημαντικό, που δεν υπήρχε στις προηγούμενες ρυθμίσεις.

Στους οφειλέτες που έχουν ενταχθεί ήδη στη ρύθμιση των οφειλών τους με το ισχύον νομικό πλαίσιο, με τον ν.4611/2019, παρέχεται η δυνατότητα να επιλέξουν όσοι το επιθυμούν να ενταχθούν σε αυτή τη ρύθμιση, που βεβαίως είναι περισσότερο ευεργετική.

Και εδώ, κύριε Υπουργέ, το έχουμε πει και στην επιτροπή, θα ήταν πολύ δίκαιο και πολύ ωφέλιμο στη ρύθμιση αυτή να έχουν τη δυνατότητα να ενταχθούν και οι οφειλέτες που είχαν ενταχθεί στη ρύθμιση με τον ν.4321. Νομίζω ότι αυτό θα είναι πάρα πολύ σωστό για αυτούς τους οφειλέτες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Αναστασιάδη, ολοκληρώστε, παρακαλώ.

**ΣΑΒΒΑΣ ΑΝΑΣΤΑΣΙΑΔΗΣ:** Τελειώνω αμέσως, κύριε Πρόεδρε.

Επίσης, προβλέπεται στον νόμο ότι τίθενται εκτός ρύθμισης όσοι δεν μπορούν να εξυπηρετήσουν δύο δόσεις από τη ρύθμιση. Ζητήσαμε -και νομίζω το ζητήσαν και άλλοι συνάδελφοι- να αυξηθεί ο αριθμός των δόσεων. Οι εκατόν είκοσι δόσεις είναι αρκετές.

Τελειώνω, λέγοντας ότι το σημερινό νομοσχέδιο είναι μόνο η αρχή της εφαρμογής του προγράμματός μας και η αρχή της προόδου και της ανάπτυξης της χώρας.

Σας ευχαριστώ πάρα πολύ και εσάς για την ανοχή σας, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο έχει ο κ. Ξανθόπουλος από τον ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι η παρθενική μου ομιλία στο Κοινοβούλιο και καταλαβαίνετε ότι και άγχος έχω και θα μου συγχωρέσετε και κάποια σαρδάμ ενδεχομένως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα έχετε περισσότερο χρόνο.

**ΘΕΟΦΙΛΟΣ ΞΑΝΘΟΠΟΥΛΟΣ:** Όχι, θα τον τηρήσω τον χρόνο, για να δώσω δείγμα γραφής για την κοινοβουλευτική μου θητεία. Έχω προσαρμοστεί στα πέντε λεπτά.

Πιάνομαι από μία ατάκα του Ευκλείδη Τσακαλώτου, που, απευθυνόμενος στα υπουργικά έδρανα, είπε ότι θα νόμιζε κανείς ότι ζούμε το βιβλίο του Τζον Ριντ «Δέκα μέρες που συγκλόνισαν τον κόσμο», αλλά εγώ ως θεατρόφιλος αναφέρομαι στον Λουίτζι Πιραντέλλο «Έτσι είναι, αν έτσι νομίζετε».

Κυρίες και κύριοι συνάδελφοι, οι αριθμοί λένε την αλήθεια αν τους εντάξουμε σε ένα πλαίσιο στο οποίο λειτουργούν, γιατί αλλιώς παραποιούν καταφανώς τα γεγονότα. Θα ήθελα να σας θυμίσω έναν αφορισμό, ότι η στατιστική είναι η επιστήμη η οποία λέει ότι, όταν ένας άνθρωπος φάει δύο κοτόπουλα και άλλος πεθάνει από ασιτία, κατά μέσο όρο έχουν φάει από ένα κοτόπουλο.

Καταλαβαίνετε, λοιπόν, τη θεμελιώδη αντίφαση όταν επικαλούμαστε επί δύο μέρες -γιατί έχω παρακολουθήσει και χθες όλη τη διαδικασία στην επιτροπή και σήμερα- νούμερα τα οποία πλανώνται στην Αίθουσα, αλλά δεν έχουν μία γείωση με την κοινωνική πραγματικότητα, αυτό που εμείς οι δικηγόροι λέμε «cui bono», για ποιον η ωφέλεια.

Σε αυτό το κομμάτι τα ζητήματα, τα θέματα που τίθενται από την πλευρά του ΣΥΡΙΖΑ είναι καταλυτικά. Για το χαμηλότερο κομμάτι των ωφελούμενων 7 ευρώ και 700 ευρώ για το υψηλότερο κομμάτι των ωφελούμενων. Αυτό το εύρος των 80.000 με 1.000.000 περιουσία που έχουν την αυτή αντιμετώπιση καταδεικνύει έντονα μία ταξική προσέγγιση.

Και θέλω να πω και κάτι το οποίο μου έκανε εντύπωση. Μιλάτε συνεχώς, οι συνάδελφοι της Νέας Δημοκρατίας, για ιδεολογήματα και ιδεοληψίες, ενώ είναι προφανές ότι μιλάμε για ιδεολογίες. Συγκρούονται ιδεολογίες, συνάδελφοι. Πάνω στις ιδεολογίες υπάρχουν οι προγραμματικές αντιπαραθέσεις.

Αντιλαμβάνομαι, βεβαίως, τη λογική τού να ταυτίζουμε την ιδεολογία με την ιδεοληψία, γιατί θέλετε να τελειώσουμε με τις ιδεολογίες. Δεν τελειώνουν οι ιδεολογίες, κυρίες και κύριοι συνάδελφοι. Είναι παρούσες, μας σημαδεύουν, μας οριοθετούν και με βάση αυτές βαδίζουμε και σε αυτή την Αίθουσα, αλλά και έξω στην κοινωνία.

Έχουμε κάνει μία πρόταση, η οποία απερρίφθη από τον κύριο Υπουργό, για τις 500.000 και πάνω να μην υπάρξει αλλαγή. Αυτό θα φτιάξει ένα απόθεμα κοινωνικό, το οποίο μπορούμε να το χρησιμοποιήσουμε ως κοινωνία για τους πάσχοντες, για τους πολλούς και τους από κάτω, που λέμε εμείς.

Κλείνετε τα αυτιά σε αυτή την προφανή και πάρα πολύ λογική πρόταση. Οι πολλοί και οι από κάτω έχουν ανάγκες τις οποίες δεν θεραπεύουμε με την προσέγγιση που έχετε. Άρα, λοιπόν, τα όσα έχουμε πει ως κριτική στην ταξική διάσταση αυτού του νομοθετήματος ισχύουν και δεν μπορεί να το αντικρούσετε με λογικά επιχειρήματα.

Η επόμενη προσέγγιση που έχω να καταθέσω είναι για τις εκατόν είκοσι δόσεις. Βεβαίως είναι ένα εξαιρετικά χρήσιμο μέτρο αυτό που εισηγείστε και θέλω να εκτιμήσει το Σώμα ότι και στα δύο, ως ΣΥΡΙΖΑ και ως προγραμματική Αντιπολίτευση, κατ’ αρχάς στεκόμαστε θετικά. Αυτά τα στοιχεία, λοιπόν, πρέπει να τα συνεκτιμήσουμε στη λειτουργία του Κοινοβουλίου και στην πολιτική μας αντιπαράθεση.

Η πρόταση που έχουμε κάνει -και έχω την τιμή να είμαι στους συνυπογράφοντες- για την απαλλαγή από τον ΕΝΦΙΑ για τους κατοίκους σε νησιά κάτω των χιλίων κατοίκων δεν έγινε δεκτή από τον κύριο Υπουργό. Θεωρούμε, όμως, ότι δίνει το στίγμα του ενδιαφέροντος.

Κυρίως δεν μας αφαιρεί τη νομιμοποίηση να κάνουμε προτάσεις την επόμενη της εκλογικής ήττας, διότι, αν υιοθετήσουμε την άποψη της Πλειοψηφίας, που λέει «γιατί δεν τα κάνατε όσο ήσασταν κυβέρνηση», σημαίνει ότι επί τέσσερα χρόνια η Αντιπολίτευση θα υφίσταται μία θεσμική σιωπή. Αυτό είναι κόντρα και στον Κανονισμό της Βουλής και στη λειτουργία του συστήματος. Καταλαβαίνετε ότι δεν μπορεί να σταθεί ως επιχείρημα.

Κλείνω, κυρίες και κύριοι συνάδελφοι. Εμείς ως ΣΥΡΙΖΑ, ως Αριστερά, έχοντας στόχο προγραμματική αντιπολίτευση, ψηφίζουμε, αλλά δεν ξεχνάμε ούτε ποιους εκφράζουμε ούτε σε ποιους είμαστε απέναντι. Με τον τρόπο αυτόν φαντάζομαι θα πορευτούμε και στο υπόλοιπο διάστημα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για την τήρηση του χρόνου.

Τον λόγο έχει ο κ. Τσαβδαρίδης από τη Νέα Δημοκρατία.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κυρίες και κύριοι συνάδελφοι, ερχόμαστε σήμερα στην Ολομέλεια της Βουλής να συζητήσουμε ένα σχέδιο νόμου της Κυβέρνησης της Νέας Δημοκρατίας, για τη μείωση του ΕΝΦΙΑ και τη ρύθμιση των εκατόν είκοσι δόσεων, που εγκαινιάζει μια νέα εποχή στη διακυβέρνηση της χώρας, μια εποχή που θα χαρακτηρίζεται από τη συνέπεια λόγων και έργων, που έλειψε τραγικά τα προηγούμενα χρόνια, από τον ταχύτατο σχεδιασμό, εφαρμογή και έλεγχο των αναγκαίων τομών, μεταρρυθμίσεων, αλλά και πολιτικών, που τόσο ανάγκη έχει ο τόπος για να κάνει το άλμα προς τα εμπρός, αλλά και από την προσπάθεια κονιορτοποίησης μιας παλιάς καθεστηκυίας λογικής, του «δεν βαριέσαι», και την εγκαθίδρυση μιας νέας πολιτικής καθημερινότητας, του ορθολογισμού, του μετρήσιμου αποτελέσματος, της αξιολόγησης.

Υπό το πρίσμα αυτό, το συγκεκριμένο νομοσχέδιο, που έρχεται δεκατέσσερις μόλις μέρες μετά την ορκωμοσία της νέας Βουλής, και μάλιστα έναν χρόνο νωρίτερα από την προεκλογική δέσμευση του Πρωθυπουργού Κυριάκου Μητσοτάκη, γεμίζει επιτέλους με ελπίδα την ταλαιπωρημένη από τις χρόνιες θυσίες ελληνική κοινωνία, κοινωνία που βλέπει επιτέλους να νομοθετεί η Βουλή συγκεκριμένα μέτρα, που ωφελούν την τσέπη της, πολιτικές που ανακουφίζουν, που επουλώνουν, που διορθώνουν, που κινητροδοτούν, που νοικοκυρεύουν.

Η μείωση του ΕΝΦΙΑ κατά 22% μεσοσταθμικά γίνεται δεκτή από την κοινωνία και το επιχειρείν με βαθιά ικανοποίηση, μια μείωση από την οποία δεν εξαιρείται κανείς, ενώ την ίδια στιγμή λαμβάνεται ιδιαίτερη μέριμνα για τους πιο αδύναμους πολίτες και για τη μεσαία τάξη, δηλαδή αυτές τις κατηγορίες πολιτών που διέλυσε με την οικονομική του πολιτική ο ΣΥΡΙΖΑ, μια άμεση και βαθιά ικανοποίηση για εκατομμύρια ιδιοκτήτες και ταχύτατη τόνωση της αγοράς ακινήτων από μια κίνηση ματ του Πρωθυπουργού, που άφησε τον ΣΥΡΙΖΑ να ψελλίζει αμήχανες δικαιολογίες για δήθεν εύνοια σε μεγαλοϊδιοκτήτες ακινήτων.

Και εξηγούμαι: Χθες στην Επιτροπή Οικονομικών ο ΣΥΡΙΖΑ για πρώτη φορά στα χρονικά δεν ήταν ο Δον Κιχώτης που κυνηγά ανεμόμυλους, ήταν ο Δον Κιχώτης που κυνηγούσε τον ίδιο του τον εαυτό. Χωρίς κανένα σοβαρό επιχείρημα μιλήσατε, κύριοι του ΣΥΡΙΖΑ, για ταξική μεροληψία σχετικά με τη μείωση του ΕΝΦΙΑ. Φτάσατε μάλιστα στο σημείο να ανακαλύψετε και δήθεν κίνδυνο να αλλάξουμε το μέτρο μετά το 2019.

Κυρίες και κύριοι συνάδελφοι της Αξιωματικής Αντιπολίτευσης, η επιχειρηματολογία σας ανήκει στο παρελθόν. Εμείς με εντολή της κοινωνίας χαράσσουμε πλέον το μέλλον. Υπογραμμίζω απλά ότι, πρώτον, οι μεγαλοϊδιοκτήτες ακινήτων, που επικαλείστε, είναι μόλις δεκατέσσερις χιλιάδες οκτακόσιοι σαράντα ένας φορολογούμενοι, ενώ οι μικροϊδιοκτήτες ξεπερνούν τα τέσσερα εκατομμύρια, που από φέτος θα γλιτώσουν ως και 250 πολύτιμα ευρώ για την τσέπη τη δική τους σε σχέση με πέρυσι.

Δεύτερον, με αυτή τη ρύθμιση περίπου πεντακόσιες χιλιάδες φορολογούμενοι που δεν είχαν κάποια ωφέλεια από τη δική σας προηγούμενη ρύθμιση θα ωφεληθούν, ενώ περίπου ένα εκατομμύριο τριακόσιες χιλιάδες φορολογούμενοι θα έχουν μεγαλύτερη ωφέλεια σε σχέση με την προηγούμενη ρύθμιση.

Τρίτον, το μέτρο είναι μόνιμο, δεν θα αλλάξει και ξεκινά από το 2019. Αντί, λοιπόν, να κινδυνολογείτε, να συσκοτίζετε, σας καλούμε να συνδράμετε στην προσπάθεια κοινωνικής αναγέννησης που ήδη έχουμε ξεκινήσει, όπως καλό θα είναι να σταθείτε δίπλα στην απόφασή μας να βελτιώσουμε το θεσμικό πλαίσιο για τη ρύθμιση των εκατόν είκοσι δόσεων, αντί να εξαντλείτε την επιχειρηματολογία σας σε στείρα τσιτάτα, που μιλάνε για μια νέα ρύθμιση, δήθεν ρετουσάρισμα και δήθεν μικρό λίφτινγκ.

Γιατί, κυρίες και κύριοι συνάδελφοι του ΣΥΡΙΖΑ, με τις νέες ρυθμίσεις διευρύνουμε τη βάση για τους οφειλέτες, καθώς πια μπορούν να υπαχθούν και νομικά πρόσωπα με βασική οφειλή μέχρι ένα εκατομμύριο ευρώ, μειώνουμε την ελάχιστη δόση από τα 30 ευρώ στα 20 ευρώ, προκειμένου περισσότεροι οφειλέτες να μπορέσουν να είναι συνεπείς. Μειώνουμε το επιτόκιο από το 5% στο 3%, ενώ κινητροδοτούμε τα νομικά πρόσωπα να επιλέξουν μικρότερο αριθμό δόσεων, για να κερδίσουν μεγάλη μείωση των προσαυξήσεων και των τόκων, που φτάνει μέχρι και το 100%.

Αναστέλλουμε τις κατασχέσεις και τα μέτρα αναγκαστικής είσπραξης για όσους εντάσσονται και παραμένουν στη ρύθμιση. Ενισχύουμε τα έσοδα στα κρατικά ταμεία και εμμέσως βελτιώνουμε το χαρτοφυλάκιο των τραπεζών επ’ ωφελεία της ίδιας της επιχειρηματικότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι πρακτικά μια επιχείρηση με αρχική οφειλή 90.000 ευρώ, που με τις προσαυξήσεις πλέον έχει χρέος 120.000 ευρώ -θα χρειαστώ δύο λεπτά, κύριε Πρόεδρε, για να ολοκληρώσω- μέχρι σήμερα μπορούσε, κύριοι του ΣΥΡΙΖΑ, να ρυθμίσει το χρέος σε είκοσι τέσσερις δόσεις με μηνιαία δόση 6.000 ευρώ, ενώ με τη νέα ρύθμιση της Νέας Δημοκρατίας η δόση θα πέσει στα 1.300 ευρώ μηνιαίως.

Αν αυτά τα θεωρείτε ρετουσάρισμα, κυρίες και κύριοι του ΣΥΡΙΖΑ, επιτρέψτε μου να πω ότι ζείτε σε ένα παράλληλο δικό σας σύμπαν. Αφήστε, λοιπόν, την άγονη κριτική. Με υποσχεσιολογία και με γονατογραφήματα πολιτική ορθολογική δεν γίνεται.

Η δυναμική, εξάλλου, η αποφασιστικότητα και εν τέλει η αλλαγή νοοτροπίας που φέρνουμε ως νέα Κυβέρνηση έχουν ήδη δημιουργήσει θετικό κλίμα, τόσο στις διεθνείς αγορές, όπου σημειώνεται υποχώρηση του κόστους δανεισμού σε ακόμα χαμηλότερα επίπεδα -τα δεκαετή ομόλογα έχουν απόδοση κάτω από 2% για πρώτη φορά στην ιστορία- όσο και στην ίδια την κοινωνία, καθώς οι καταθέσεις στις τράπεζες αυξήθηκαν κατά 1,5 δισεκατομμύριο ευρώ μόνο τον Ιούνιο και αμέσως μετά τις ευρωεκλογές.

Και κάτι τελευταίο: Το νομοσχέδιο που συζητούμε ήρθε στη Βουλή με τη μορφή του κατεπείγοντος. Γιατί άραγε; Γιατί η μείωση του ΕΝΦΙΑ θα πρέπει να δημιουργήσει τις προϋποθέσεις εκείνες, έτσι ώστε να υπάρχει άμεση προσαρμογή του ηλεκτρονικού συστήματος εκκαθάρισης, έτσι ώστε να προλάβουν οι υπηρεσίες μέχρι τις 16 Σεπτεμβρίου να αναρτήσουν τα νέα μειωμένα εκκαθαριστικά σημειώματα στους λογαριασμούς των φορολογουμένων στο Taxisnet.

Επίσης, όσον αφορά στην ευνοϊκή ρύθμιση των εκατόν είκοσι δόσεων, θα πρέπει να γίνουν ταχύτατα αλλαγές στην ηλεκτρονική εφαρμογή μέσω της οποίας οι οφειλέτες της εφορίας υποβάλλουν την αίτηση για να υπαχθούν στη νέα ρύθμιση. Αυτά πρέπει να γίνουν μέσα στο κατακαλόκαιρο επ’ ωφελεία των πολιτών και θα γίνουν, γιατί τα προβλήματα δεν καταλαβαίνουν από καλοκαίρια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Τσαβδαρίδη, περάσατε τα δύο λεπτά που μου ζητήσατε.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, ολοκληρώνω.

Δεν καταλαβαίνουν από καλοκαίρια οι ληξιπρόθεσμες οφειλές του δημοσίου, που δήθεν θα μηδενίζονταν τον Αύγουστο του 2018 και κάθε μήνα διογκώνονται, δεν καταλαβαίνουν από καλοκαίρια οι ληξιπρόθεσμες οφειλές των ιδιωτών, που έχουν αυξηθεί κατά 46% από το τέλος του 2014, αλλά δεν καταλαβαίνει από καλοκαίρια και από διακοπές ούτε η Κυβέρνηση της Νέας Δημοκρατίας, που ήρθε για να σαρώσει τη σκόνη από τη νιρβάνα των τεσσεράμισι προηγούμενων ετών της τραγικής διακυβέρνησης του ΣΥΡΙΖΑ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Συρμαλένιος από τον ΣΥΡΙΖΑ.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι είμαι ο τελευταίος ομιλητής και κατά κάποιον τρόπο βλέπω και μια πολύ μεγάλη παρουσία της Κοινοβουλευτικής Ομάδας της Νέας Δημοκρατίας, που προϊδεάζει ότι θα έρθει και ο Αρχηγός της.

Εν πάση περιπτώσει, ίσως είμαι και λίγο τυχερός που θα με ακούσετε, παρ’ ότι διαφωνούμε σημαντικά.

**ΓΕΩΡΓΙΟΣ ΑΜΥΡΑΣ:** Οι δικοί σας δεν θα σας ακούσουν.

**ΝΙΚΟΛΑΟΣ ΣΥΡΜΑΛΕΝΙΟΣ:** Κυρίες και κύριοι συνάδελφοι, η Κυβέρνηση της Νέας Δημοκρατίας φέρνει ως πρώτο νομοσχέδιο αυτό το μίνι φορολογικό, προφανώς γιατί υπάρχουν και προθεσμίες, αλλά προφανέστατα επειδή θέλει να δώσει ένα θετικό σήμα κυρίως στον κορμό του εκλογικού της σώματος, αυτούς που τους ψήφισαν. Και λέω και στον κορμό του εκλογικού της σώματος, διότι ακριβώς σε αυτούς απευθύνεται, κυρίως στις μεγάλες περιουσίες, στις πάνω από πεντακόσιες χιλιάδες αξίας περιουσίες που απευθύνεται το μεγάλο μέρος του δημοσιονομικού κόστους.

Βεβαίως, υπάρχουν σοβαρά ερωτηματικά τα οποία δεν έχουν απαντηθεί και σας τα έχει θέσει και ο κ. Τσακαλώτος, καθώς και άλλοι ομιλητές από την πλευρά μας. Το δημοσιονομικό κόστος δεν εξηγείτε πού το βρίσκετε. Θα εξηγήσετε, βεβαίως -γιατί θα υποχρεωθείτε προς τον Σεπτέμβριο - Οκτώβριο, είτε θέλετε είτε δεν θέλετε- πού βρίσκετε το επιπλέον δημοσιονομικό κόστος από τη στιγμή που μας κατηγορούσατε για δημοσιονομικό εκτροχιασμό και για παροχολογία το διάστημα λίγο πριν από τις εκλογές.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Όμως, μήπως το δημοσιονομικό κόστος το βρίσκετε από το πάγωμα των προσλήψεων -είναι ένα πρώτο μέτρο που άκουσα και θέλω και απαντήσεις, αν είναι δυνατόν- στην υγεία; Συγκεκριμένα, με ενημέρωσαν ότι οι λεγόμενες υπηρεσιακές μεταβολές, με δύο εγκυκλίους του Υπουργού Υγείας, προσλήψεις - μεταθέσεις κ.λπ. παγώνουν.

Και αυτό έχει αντίκρισμα και σε προσλήψεις γιατρών και νοσηλευτικού προσωπικού σε περιφερειακά νοσοκομεία, όπως συγκεκριμένα στο Νοσοκομείο της Σαντορίνης, που έχει εξελιχθεί ένας διαγωνισμός από τον Οκτώβριο του 2018, έχει περάσει από την έγκριση του ΑΣΕΠ και σήμερα δεν μπορούν αυτοί οι άνθρωποι να προσληφθούν, δεν μπορεί να ολοκληρωθεί η πρόσληψή τους, αφού έχει δοθεί αυτή η εντολή με δύο εγκυκλίους του Υπουργείου Υγείας.

Μήπως, λοιπόν, είναι ένας τρόπος να αρχίσουμε να βρίσκουμε τον δημοσιονομικό χώρο;

Δεύτερο ερώτημα: Γιατί βάζετε, παρ’ ότι έχει γίνει η συζήτηση, ενιαία κλίμακα έκπτωσης από την περιουσία αξίας 80.000 ευρώ μέχρι 1 εκατομμύριο ευρώ; Είναι δυνατόν να απευθύνεστε με τον ίδιο τρόπο και να δίνετε την ίδια έκπτωση σε αυτή την τεράστια γκάμα, από 80.000 ευρώ ως 1 εκατομμύριο ευρώ;

Γιατί δίνετε, επίσης, σε περιουσία αξίας πάνω από 1 εκατομμύριο ευρώ 22 εκατομμύρια ευρώ; Το λέμε και το ξαναλέμε, γιατί αυτή είναι η πραγματικότητα. Ουσιαστικά 22 εκατομμύρια ευρώ δίνονται σε ανθρώπους πάρα πολύ πλούσιους, στους ανθρώπους που έχουν περιουσία πάνω από 1 εκατομμύριο ευρώ.

Και το τελευταίο: Εάν κάνετε τους υπολογισμούς –και τους έχετε κάνει στο Υπουργείο Οικονομικών, κύριε Σταϊκούρα-, το 49% του πρόσθετου δημοσιονομικού κόστους που βάλατε επιπλέον από εμάς -εμείς είχαμε ψηφίσει τον ΕΝΦΙΑ με 260 εκατομμύρια ευρώ, βάζετε άλλα 200 - 205 εκατομμύρια ευρώ τώρα-, τα 90 εκατομμύρια ευρώ απευθύνονται στο 3,5% των φορολογούμενων που έχουν περιουσία. Αυτή είναι η πολιτική κοινωνικής δικαιοσύνης; Αυτή είναι η πολιτική για τους πολλούς;

Αντίθετα, λοιπόν, δίνετε πολλά στους λίγους. Αυτό σάς είπε ο Πρόεδρός μας, Αλέξης Τσίπρας, στις προγραμματικές δηλώσεις και αυτό επιβεβαιώνεται από το πρώτο νομοσχέδιο.

Αντίθετα, η δική μας τροπολογία, την οποία δεν κάνατε δεκτή, βάζει μια κλιμακωτή ελάφρυνση, που φθάνει μέχρι τις περιουσίες έως 500.000 ευρώ. Είχαμε ψηφίσει ελαφρύνσεις μέχρι τις 200.000 ευρώ. Το πάμε στις 500.000 ευρώ, αφού βρήκατε τον δημοσιονομικό χώρο.

Δεύτερο ζήτημα είναι το θέμα με τις εκατόν είκοσι δόσεις. Προφανώς, είναι θετικά τα ζητήματα που έχουν σχέση με τη μεταβολή της δόσης από τα 30 ευρώ στα 20 ευρώ και τη μείωση των επιβαρύνσεων του επιτοκίου από 5% σε 3%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου ένα λεπτό ακόμη.

Η διαφοροποίηση από τα 2 εκατομμύρια ευρώ τζίρο που είχαμε θεσπίσει εμείς στο 1 εκατομμύριο ευρώ βασική οφειλή έχει μεγάλη διαφορά και ευνοεί κυρίως τις πολύ μεγαλύτερες επιχειρήσεις, χωρίς να διασφαλίζονται τα κριτήρια βιωσιμότητας κάθε επιχείρησης.

Και κλείνω.

Είχαμε καταθέσει μία τροπολογία για την απαλλαγή από τον ΕΝΦΙΑ στους κατοίκους των μικρών νησιών με πληθυσμό κάτω από χίλιους κατοίκους, για τους μόνιμους κατοίκους και για τα ακίνητα τα οποία βρίσκονται σε αυτά τα νησιά, στα μικρά νησιά. Την απορρίψατε. Εγώ σας ξανακαλώ τώρα, παρόντος και του Πρωθυπουργού, να αποδεχθείτε αυτή την τροπολογία. Αυτή η τροπολογία και χαμηλό κόστος έχει και δίνει σε αυτούς τους ανθρώπους που φυλάνε Θερμοπύλες και στα ακριτικά μικρά νησιά μας, αλλά και στα άλλα νησιά, μία ανάσα, για να μπορούν πραγματικά να ζουν σε αυτούς τους τόπους. Αυτοί οι άνθρωποι δεν πρέπει να μας πληρώνουν, αλλά να τους πληρώνουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Καλείται στο Βήμα ο Βουλευτής Άρτης της Νέας Δημοκρατίας κ. Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση προχωρά άμεσα στην υλοποίηση των προεκλογικών της δεσμεύσεων. Για εμάς, για τη Νέα Δημοκρατία, για την Κυβέρνηση, για τον Κυριάκο Μητσοτάκη δεν υπάρχει μέρα χαμένη. Έχουμε υποχρέωση απέναντι στους Έλληνες πολίτες να τιμήσουμε τη λαϊκή εντολή και να φανούμε αντάξιοι της εμπιστοσύνης τους. Ακόμα μεγαλύτερη είναι η υποχρέωσή μας να κάνουμε τη ζωή τους καλύτερη, με πρωτοβουλίες άμεσου αποτελέσματος.

Σε αυτό το πλαίσιο εντάσσονται τόσο το πρώτο νομοσχέδιο που συζητούμε σήμερα, με τις νέες φορολογικές διατάξεις, τις ελαφρύνσεις στον ΕΝΦΙΑ και τη δυνατότητα που δίνεται για τις εκατόν είκοσι δόσεις, όσο και το δεύτερο νομοσχέδιο, που αφορά το επιτελικό κράτος, αλλά και το τρίτο νομοσχέδιο, το πολυνομοσχέδιο που ακολουθεί και αφορά την κατάργηση του ασύλου, της βίας και της ανομίας στα πανεπιστήμια, την κυβερνησιμότητα των δήμων και τα ζητήματα που βελτιώνουν το κυβερνητικό έργο σε επιμέρους Υπουργεία.

Ας μην κρυβόμαστε, κυρίες και κύριοι συνάδελφοι, πίσω από άγονες αντιπαραθέσεις, που δεν οδηγούν πουθενά. Έχουμε ένα θετικό momentum μπροστά μας. Μόνο με την αλλαγή της Κυβέρνησης και την προοπτική της νέας εποχής του Κυριάκου Μητσοτάκη το κόστος δανεισμού της χώρας μειώθηκε αισθητά, οι απλοί πολίτες εμπιστεύονται το τραπεζικό μας σύστημα, οι καταθέσεις των φυσικών προσώπων αυξήθηκαν κατά 1 δισεκατομμύριο ευρώ μόνο τον Ιούνιο, σύμφωνα με τα στοιχεία της Τράπεζας της Ελλάδος. Βρισκόμαστε πολύ κοντά στην οριστική άρση των capital controls, προίκα της περήφανης διαπραγμάτευσης ΣΥΡΙΖΑ - Βαρουφάκη, που γύρισε το τραπεζικό μας σύστημα και την οικονομία χρόνια πίσω.

Κυρίες και κύριοι συνάδελφοι, μια νέα περίοδος ανοίγει για τη χώρα και αυτό το momentum πρέπει να το εκμεταλλευτούμε. Αυτό θέλουμε να πράξουμε με τις πρωτοβουλίες μας και το νομοσχέδιο που συζητείται σήμερα, να μειώσουμε τα φορολογικά βάρη για όλους τους Έλληνες, αλλά κυρίως για τη μεσαία τάξη, να απελευθερώσουμε δυνάμεις και πόρους, να στείλουμε ένα μήνυμα στους πολίτες αυτής της χώρας ότι υπάρχει καλύτερη προοπτική για τη ζωή τους, διαφορετική από την καταιγίδα των φόρων και εισφορών της προηγούμενης τετραετίας και ότι οι πολίτες αξίζουν περισσότερα από τα επιδόματα φτώχειας και στασιμότητας της προηγούμενης κυβέρνησης.

Ο ΣΥΡΙΖΑ στην προσπάθειά του να κάνει αντιπολίτευση καταφεύγει -ας μου επιτραπεί η έκφραση- σε άστοχες επισημάνσεις. Ακούμε την ίδια χιλιοειπωμένη κασέτα, «η νεοφιλελεύθερη Νέα Δημοκρατία, η Κυβέρνηση των τεχνοκρατών, η Κυβέρνηση που εξυπηρετεί τα συμφέροντα των λίγων και εκλεκτών, που έρχεται να χαρίσει πολλά σε λίγους και λίγα σε πολλούς», ακούμε ότι το νομοσχέδιο που συζητάμε σήμερα δεν έχει να προσθέσει ουσιαστικά τίποτα περισσότερο σε σχέση με τις προηγούμενες εξαγγελίες.

Η καλύτερη απάντηση σε όλα τα παραπάνω είναι -ξέρετε- η ίδια η πραγματικότητα, οι αριθμοί, που δεν λένε ποτέ ψέματα. Οι πολίτες που μας ακούν θα πάρουν τα εκκαθαριστικά του ΕΝΦΙΑ τον επόμενο μήνα, τον Σεπτέμβρη του 2019. Μισό εκατομμύριο περίπου συμπολίτες μας φορολογούμενοι δεν είχαν κάποια ωφέλεια με την προηγούμενη ρύθμιση και θα ωφεληθούν με αυτή τη ρύθμιση. Αναφέρομαι στους ιδιοκτήτες από 200.000 ευρώ και πάνω. Επίσης, ένα εκατομμύριο τριακόσιες χιλιάδες συμπολίτες μας θα έχουν μεγαλύτερη ωφέλεια σε σχέση με την προηγούμενη ρύθμιση και αναφέρομαι στις ιδιοκτησίες από 80.000 ευρώ έως 200.000 ευρώ. Οι μειώσεις του 10% στις μεγάλες ιδιοκτησίες πάνω του 1 εκατομμυρίου ευρώ αφορούν μόνο το 5% συνολικής ελάφρυνσης. Μιλούμε, δηλαδή, μόνο για δεκαπέντε χιλιάδες περίπου φορολογούμενους. Συνολικά τρία εκατομμύρια εννιακόσιες χιλιάδες συμπολίτες μας θα επωφεληθούν από τη συγκεκριμένη ρύθμιση.

Στις εκατόν είκοσι δόσεις ενδεικτικά αναφέρω ότι διευρύνεται η ρύθμιση με την υπαγωγή σε αυτή όλων των νομικών προσώπων που έχουν βασική οφειλή μέχρι 1 εκατομμύριο ευρώ, μειώνεται η ελάχιστη μηνιαία καταβολή από τα 30 ευρώ στα 20 ευρώ, μειώνεται το επιτόκιο από το 5% στο 3%, αναστέλλονται οι κατασχέσεις και τα μέτρα αναγκαστικής είσπραξης. Ο οφειλέτης μπορεί σε οποιοδήποτε στάδιο της ρύθμισης να επιλέξει την εφάπαξ εξόφληση του υπολοίπου αριθμού των δόσεων ή τη μετάπτωση σε μικρότερο αριθμό δόσεων.

Κυρίες και κύριοι συνάδελφοι, όλα αυτά δεν αφορούν τους λίγους και εκλεκτούς, αλλά τους πολλούς, τον απλό εργαζόμενο, τον μισθωτό, τον αγρότη της υπαίθρου, της ελληνικής περιφέρειας, τον μικρομεσαίο επιχειρηματία, που στενάζει από τους φόρους και έχει δικαίωμα να κάνει μια νέα αρχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Όλα αυτά αφορούν τη μεσαία τάξη, που τόσο κυνηγήθηκε από την προηγούμενη κυβέρνηση, για να τη θυμηθεί μόνο προεκλογικά. Αυτά είναι μόνο η αρχή. Θα ακολουθήσει μια σειρά από άλλες νομοθετικές πρωτοβουλίες. Έχουν ήδη αναφερθεί οι Υπουργοί κατά τις προγραμματικές δηλώσεις όσο και ο Πρόεδρός μας για το τι θα ακολουθήσει.

Έχουμε υποχρέωση να κινηθούμε γρήγορα, με αποτελεσματικότητα και ευαισθησία για τους πιο αδύναμους συμπολίτες μας. Έχουμε την υποχρέωση να περάσουμε από την Ελλάδα των επιδομάτων στην Ελλάδα των ευκαιριών, στην Ελλάδα της παραγωγής, στην Ελλάδα της επιχειρηματικότητας, στην Ελλάδα των δουλειών και αυτό θα πράξουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Καλείται στο Βήμα ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν έντονα και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, εννιά μέρες μετά την υπερψήφιση των προγραμματικών δηλώσεων της Κυβέρνησης, η Βουλή συζητά ήδη και θα ψηφίσει εντός των επόμενων ωρών ένα από τα τρία πρώτα νομοσχέδια που θα έχουν ψηφιστεί ως τις 9 Αυγούστου και ένα από τα δέκα νομοσχέδια που στο επόμενο τετράμηνο θα αποτελέσουν την πυξίδα μας για μια ολόκληρη τετραετία.

Είναι η δική μας γρήγορη απάντηση στα προβλήματα των πολιτών, τα οποία δεν μπορούν να περιμένουν, η απόδειξη ότι είχαμε και έχουμε σχέδιο, που φέρνει άμεσα, χειροπιαστά αποτελέσματα, και η πρώτη σφραγίδα μας στη νέα σελίδα προόδου που καλείται τώρα να γράψει η χώρα μας.

Από την άποψη αυτή, το συγκεκριμένο νομοσχέδιο θα μπορούσε να χαρακτηριστεί και ως η ταυτότητα της νέας Κυβέρνησης, γιατί, πρώτον, ανταποκρίνεται στην προεκλογική μας δέσμευση για ανακούφιση των Ελλήνων από τη βαριά φορολογία και μάλιστα νωρίτερα από όσο προβλεπόταν.

(Χειροκροτήματα από την πτέρυγα της Νέας Δημοκρατίας)

Δεύτερον, γιατί, μειώνοντας τον ΕΝΦΙΑ και βελτιώνοντας σημαντικά το σχέδιο των εκατόν είκοσι δόσεων, ευνοεί ταυτόχρονα εκατομμύρια νοικοκυριά, αλλά και επαγγελματίες και επιχειρήσεις.

Και τρίτον, διότι το σχέδιο νόμου το οποίο θα ψηφίσουμε σε λίγο έχει σαφές, ξεκάθαρο κοινωνικό πρόσημο, με μελετημένες προβλέψεις, που αφορούν όλους τους φορολογούμενους, ιδίως, όμως, τους πιο αδύναμους.

Με άλλα λόγια, υπηρετεί τους στόχους που εξαρχής βάλαμε, τηρώντας τις υποσχέσεις μας: την αναγέννηση της παραγωγικής μεσαίας τάξης, την αναζωογόνηση της αγοράς ακινήτων, την αλλαγή μείγματος οικονομικής πολιτικής για νέες επενδύσεις, ανάπτυξη και πολλές καλές δουλειές και, τελικά, τη μεγέθυνση του εθνικού προϊόντος, ώστε αυτό να μεταφραστεί σε μεγαλύτερο εισόδημα για κάθε Ελληνίδα και για κάθε Έλληνα.

Κυρίες και κύριοι συνάδελφοι, οι δύο κύριες παρεμβάσεις αυτού του πρώτου νομοσχεδίου νομίζω ότι αναλύθηκαν εκτενώς και από τους Υπουργούς και από τον εισηγητή μας και από τους συναδέλφους Βουλευτές που πήραν τον λόγο και έχουν γίνει κατανοητές πια από τους πολίτες.

Η πρώτη παρέμβαση μειώνει μεσοσταθμικά τον ΕΝΦΙΑ κατά 22% μέσα στο 2019, με πρόσθετο δημοσιονομικό κόστος 205 εκατομμύρια ευρώ. Κανείς δεν εξαιρείται από αυτή τη γενναία ελάφρυνση, μια ελάφρυνση, όμως, η οποία κλιμακώνεται δίκαια, ανάλογα με την αξία του ακινήτου. Στις μικρές ιδιοκτησίες μέχρι 60.000 ευρώ η μείωση είναι της τάξης του 30%. Για αξίες από 60.000 έως 70.000 ευρώ είναι 27%. Για ακίνητα που έχουν αξία μέχρι 80.000 ευρώ η μείωση πηγαίνει στο 25%. Και για ακίνητα αξίας από 80.000 ευρώ μέχρι ένα εκατομμύριο ευρώ -κι αυτά τελικά είναι και τα περισσότερα- ο ΕΝΦΙΑ μειώνεται κατά 20%, ενώ για τις πολύ μεγάλες ιδιοκτησίες η μείωση είναι μικρότερη, είναι της τάξης του 10%.

Αυτό σημαίνει ότι περίπου τέσσερα εκατομμύρια συμπολίτες μας θα δουν αμέσως, εντός των επόμενων έξι εβδομάδων, όταν θα έχουν αποσταλεί τα εκκαθαριστικά τους, ελαφρύνσεις στη φορολογία της ακίνητης περιουσίας τους, ανάμεσά τους και σχεδόν πεντακόσιες χιλιάδες ιδιοκτήτες, που εξαιρούνταν τελείως από τους προεκλογικούς αντιπερισπασμούς του ΣΥΡΙΖΑ, όπως και σχεδόν ένα εκατομμύριο τριακόσιες χιλιάδες συμπολίτες μας, οι οποίοι με τη δική μας ρύθμιση θα δουν σημαντικά μεγαλύτερη ωφέλεια. Το αποτέλεσμα θα είναι σημαντική ανακούφιση για τους πολίτες, τόνωση της αγοράς ακινήτων, αλλά και βελτίωση του χαρτοφυλακίου των τραπεζών.

Ταυτόχρονα, η δεύτερη παρέμβασή μας, όπως είχαμε δεσμευθεί προεκλογικά, διευρύνει και βελτιώνει τη ρύθμιση των οφειλών προς το δημόσιο μέσω του συστήματος των εκατόν είκοσι δόσεων. Το επιτόκιο που σήμερα επιβαρύνει επιχειρήσεις και νοικοκυριά πέφτει από το 5% στο 3%, προφανώς για λόγους ισότητας, δηλαδή όσο είναι και το επιτόκιο που καταβάλλει το δημόσιο στις οφειλές του προς τους ιδιώτες.

Η ελάχιστη μηνιαία καταβολή, όπως είχαμε δεσμευτεί, υποχωρεί από τα 30 ευρώ στα 20 ευρώ τον μήνα, ενώ ευνοούνται με αυτόν τον τρόπο πολλοί περισσότεροι οφειλέτες. Στη ρύθμιση θα υπάγονται και στο εξής νομικά πρόσωπα με βασική οφειλή έως 1 εκατομμύριο ευρώ. Δίνονται, επίσης, επιλογές και κίνητρα, ώστε οι συνεπείς οφειλέτες να έχουν πρόσβαση σε πρόσθετες εκπτώσεις και απαλλαγές. Αυτό σημαίνει ότι χαλαρώνει επιτέλους η θηλιά που έπνιγε εκατομμύρια συμπολίτες μας τα χρόνια της κρίσης.

Και το σημαντικότερο ίσως είναι ότι συνδέουμε τη νέα ρύθμιση για τις εκατόν είκοσι δόσεις με το ξεπάγωμα των λογαριασμών που έμεναν σε καθεστώς κατάσχεσης και αναγκαστικών μέτρων. Δίνουμε έτσι ανάσα και ελευθερία κινήσεων σε επιχειρηματίες. Το αποτέλεσμα: Επιχειρηματίες και επαγγελματίες αποκτούν πάλι μία νέα ευκαιρία, μια δεύτερη ευκαιρία να δραστηριοποιηθούν και πάλι, ενώ το κράτος θα διαθέτει πλέον έναν σαφή δρόμο, έναν οδικό χάρτη, για να αυξήσει σταδιακά, αλλά σίγουρα, τα έσοδά του.

Θέλω, όμως, να τονίσω κάτι ακόμα. Το τόνισε και ο Υπουργός Οικονομικών και θέλω σε αυτό να είμαι απολύτως κατηγορηματικός και σαφής. Η ευνοϊκή αυτή ρύθμιση θα είναι και η τελευταία. Πρέπει, λοιπόν, να αξιοποιηθεί από όλους τους συμπολίτες μας, διότι δεν θα υπάρξει άλλη.

Πολύ σύντομα, όπως έχει δεσμευθεί ο Υπουργός Οικονομικών, θα φέρουμε έναν μόνιμο μηχανισμό ρυθμίσεων. Τονίζω ότι δεν θα έχει τα ίδια θετικά χαρακτηριστικά. Συνεπώς, καλώ όλους τους οφειλέτες να εκμεταλλευτούν αυτή την τελευταία ευκαιρία, διότι δεν θα υπάρξει άλλη ρύθμιση τόσο γενναιόδωρη.

Αγαπητοί συνάδελφοι, επαναλαμβάνω ότι ο στόχος μου σήμερα δεν είναι τόσο να εξηγήσω τις ρυθμίσεις του νομοσχεδίου ή να υπογραμμίσω το κοινωνικό του πρόσωπο. Πήρα τον λόγο ασφαλώς γιατί θέλω να τιμήσω την κοινοβουλευτική διαδικασία. Είναι το πρώτο νομοσχέδιο της νέας Κυβέρνησης που έρχεται προς ψήφιση στην Ολομέλεια. Παίρνω τον λόγο, όμως, κυρίως για να αναδείξω και την πολιτική κατεύθυνση των πρωτοβουλιών μας.

Οι πρώτες φορολογικές ελαφρύνσεις που προωθεί η Κυβέρνηση δεν αποτελούν μόνο υλοποίηση μιας προεκλογικής δέσμευσης. Η άμεση μείωση του ΕΝΦΙΑ δεν είναι απλά μια δυνατή απάντηση σε όσους υπόσχονταν ότι θα τον καταργήσουν, αλλά τελικά τον αύξησαν. Και το νέο σύστημα αποπληρωμής των χρεών δεν έρχεται ως μια ακόμα εναλλακτική σε ένα χρόνιο πρόβλημα.

Όλες αυτές οι παράλληλες ενέργειες, μαζί με τον νέο φορολογικό νόμο ο οποίος ακολουθεί, συγκροτούν ένα συνεκτικό πλαίσιο οικονομικής δράσης με ειδικά μέτρα και χρονοδιαγράμματα εφαρμογής, αλλά με ξεκάθαρη κοινωνική και πολιτική στόχευση: να απελευθερώσει τις παραγωγικές δυνάμεις του τόπου, να δημιουργηθεί νέος πλούτος, μερίδιο στον οποίο θα έχουν όλοι οι Έλληνες.

Είναι ακριβώς αυτή η νέα πολιτική θεώρηση, που δημιουργεί μια κατανοητή αμηχανία στην Αντιπολίτευση, γιατί με παλιά εργαλεία σκέψης δυσκολεύεται να συλλάβει τον τρόπο λειτουργίας μας και έτσι χαρακτηρίζει συχνά, απλοϊκά θα έλεγα, «τεχνοκράτη» αυτόν ο οποίος επιδιώκει το αποτέλεσμα. Ψάχνει το πολιτικό μας στίγμα σε κομματικούς χάρτες που δεν υπάρχουν πια. Το ίδιο εύκολα και απλοϊκά μάς ασκεί σπασμωδική κριτική, πότε για συντήρηση, πότε για μοντέρνο βολονταρισμό.

Η απάντηση, κυρίες και κύριοι, είναι η αυτοδύναμη Ελλάδα με ισχυρή ανάπτυξη, ένα σύνθημα που συμπυκνώνει τη δικιά μας πολιτική οπτική, οπτική που αντικαθιστά την παραδοσιακή μικροκομματική πρακτική με αυτό το οποίο αποκαλώ «σύγχρονη εφαρμοσμένη πολιτική», ενώ παράλληλα υπερβαίνει και τα γνώριμα κομματικά σύνορα.

Οι κοινωνίες είναι πλέον πολύ σύνθετες, για να ερμηνεύονται με ταξικούς όρους του 19ου αιώνα. Η πραγματικότητα προκαλεί όντως ανισότητες, οι οποίες όμως είναι πολύ πιο περίπλοκες από αυτές που μάθαμε στο παρελθόν. Η τεχνολογική έκρηξη, οι διακυμάνσεις της παγκοσμιοποίησης, η κλιματική κρίση δημιουργούν τελείως νέα δεδομένα και αυτά μεγεθύνουν τα προβλήματα χωρών όπως η Ελλάδα, που έμεναν επί χρόνια μακριά τους. Οι καιροί απαιτούν, συνεπώς, ριζοσπαστική σκέψη και κυρίως αποτελεσματικές πράξεις. Για αυτό και τα δύο αυτά στοιχεία θα βηματοδοτούν στο εξής το σύνολο της πολιτικής μας.

Το παρόν νομοσχέδιο, λοιπόν, δεν είναι απλά μια πρώτη κοινοβουλευτική πρωτοβουλία της νέας Κυβέρνησης. Αποτελεί την πρώτη τροχιοδεικτική βολή μιας οικονομικής αντίληψης με συγκεκριμένη πολιτική πρώτη ύλη. Κορμός της είναι η ανάπτυξη για τη μεγέθυνση του εθνικού πλούτου υπέρ των πολλών. Ιμάντας της είναι πάντα η παραγωγική μεσαία τάξη. Φυσικό της περιβάλλον είναι ο 21ος αιώνας και πολιτικό της πρόσημο είναι η πρόοδος. Στόχος της παραμένει πάντα η φωτεινή Ελλάδα.

Κυρίες και κύριοι Βουλευτές, η χώρα κάνει τα πρώτα σταθερά, αλλά σίγουρα, βήματα, για να αφήσει οριστικά πίσω της την εμπειρία της κρίσης. Ήδη το κράτος κερδίζει την εμπιστοσύνη των αγορών, δανειζόμενο με το χαμηλότερο επιτόκιο της εποχής του ευρώ.

(Χειροκροτήματα από την πτέρυγα της Νέας Δημοκρατίας)

Η σημερινή επισκόπηση της Ευρωπαϊκής Επιτροπής διαπιστώνει κάτι εξαιρετικά κρίσιμο, σημαντικό κατά τη γνώμη μου, ότι ο δείκτης οικονομικού κλίματος από τις 101 μονάδες τον Ιούνιο εκτινάχθηκε στις 105,3 μονάδες τον Ιούλιο, δηλαδή μόλις μέσα σε λίγες εβδομάδες. Θέλω να σας επισημάνω ότι αυτό είναι το υψηλότερο επίπεδο που έχει σημειωθεί στην Ελλάδα από το 2008, πριν μας χτυπήσει η κρίση.

(Χειροκροτήματα από την πτέρυγα της Νέας Δημοκρατίας)

Αυτό σημαίνει ότι, ναι, η ανάπτυξή μας μπορεί να πετύχει τον στόχο του 3% έως 4% που έχουμε θέσει. Η πολιτική μας, όμως, κερδίζει και την εμπιστοσύνη της κοινωνίας, που βλέπει μια Κυβέρνηση που, σε αντίθεση με όλες τις προηγούμενες, υποσχέθηκε λιγότερα, να πράττει περισσότερα και γρηγορότερα και είμαστε μόνο στην αρχή.

(Χειροκροτήματα από την πτέρυγα της Νέας Δημοκρατίας)

Σε λίγο έρχεται η μεγάλη φορολογική μεταρρύθμιση, που θα απλοποιεί διαδικασίες, θα μειώνει τους φόρους για κάθε παραγωγική δραστηριότητα, θα δίνει τολμηρά κίνητρα για παραγωγικές επενδύσεις, για ξένες επενδύσεις, θα κινητοποιεί ταυτόχρονα και ελληνικά κεφάλαια, θα ανακουφίσει το τραπεζικό σύστημα, θα καθιερώνει το ηλεκτρονικό χρήμα στις συναλλαγές μας. Πρόκειται για μια πολύ σημαντική τομή. Δύο είναι οι λέξεις-κλειδιά της πολιτικής μας: το αποτέλεσμα και η εμπιστοσύνη.

Τα πρώτα αποτελέσματα της πολιτικής μας, μέσα σε τρεις μόλις εβδομάδες, είναι ήδη ορατά στους πολίτες, ενώ η χώρα αρχίζει να περιβάλλεται με ένα πλέγμα εμπιστοσύνης, που μας κάνει να πιστεύουμε ότι αφήνουμε οριστικά πίσω τα πέτρινα χρόνια της κρίσης. Και όταν μας εμπιστεύονται οι αγορές, γιατί να μη μας εμπιστεύονται και οι εταίροι μας; Κυρίως, όμως -και αυτό είναι το πιο σημαντικό-, ζητώ να μας εμπιστευτούν οι Έλληνες. Αυτούς υπηρετούν τα νομοσχέδια και οι αποφάσεις μας και στο δικό τους όραμα μένουμε στρατευμένοι. Αξίζουμε μια καλύτερη Ελλάδα και την μπορούμε. Δεν θα σταματήσω να το λέω, γιατί δεν θα σταματήσουμε να πηγαίνουμε μπροστά, μέχρι να πάμε ξανά τη χώρα ψηλά.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

**ΠΡΟΕΔΡΕΥΩΝ (Αθανάσιος Μπούρας):** Ο κ. Τσακαλώτος έχει τον λόγο για πέντε λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Θα ήθελα, κύριε Μητσοτάκη και κύριε Σταϊκούρα, να κάνω το δικό μου ρεζουμέ και ποια είναι η κατάληξη αυτής της συζήτησης. Θα πω πέντε πράγματα, στα οποία νομίζω ότι όλοι θα συμφωνήσουμε.

Πρώτον, εμείς φέραμε μια ελάφρυνση 265 εκατομμυρίων ευρώ και εσείς βάζετε πάνω από αυτό άλλα 205 εκατομμύρια ευρώ. Δηλαδή, η οριακή σας συμβολή είναι περίπου 0,1% του ΑΕΠ και άρα έχουμε ένα πακέτο 470 εκατομμυρίων ευρώ.

Δεύτερο πράγμα στο οποίο μπορούμε να συμφωνήσουμε είναι ότι η οριακή σας συμβολή στους πιο φτωχούς, με περιουσία κάτω από 60.000 ευρώ, είναι μηδέν. Δηλαδή, από τα 205 εκατομμύρια ευρώ που προσθέτετε στα 265 εκατομμύρια ευρώ ούτε ένα ευρώ δεν πάει σε περιουσία κάτω από 60.000 ευρώ.

Τρίτον, μπορούμε να συμφωνήσουμε στο εξής: Για τους πολύ πλούσιους -έχουμε κάνει μια συζήτηση, δεν ξέρω πόσο έχετε παρακολουθήσει εσείς, με τον κ. Σταϊκούρα, με τον Κοινοβουλευτικό Εκπρόσωπο- εμείς λέμε ότι για πάνω από 500.000 ευρώ περιουσία και πάνω από 1 εκατομμύριο ευρώ δεν έχουμε καταλάβει ποια αρχή της διανεμητικής δικαιοσύνης είναι αυτή που λέει ότι αυτά τα 90 εκατομμύρια ευρώ, δηλαδή 50% της οριακής σας συμβολής -πάνω από αυτό που είχαμε εμείς- πρέπει να πάει σε τόσο πλούσιους ανθρώπους. Και επειδή ξέρετε από κοινωνικές επιστήμες, η αρχή του κόστους ευκαιρίας -δεν συζητάμε τώρα αν είναι μεγάλος ή μικρός ο αριθμός- είναι πού θα μπορούσαν αυτά τα λεφτά να πάνε. Εμείς λέμε αντί να δώσουμε 20 εκατομμύρια ευρώ στις δεκατέσσερις χιλιάδες, αυτό θα μπορούσε να είναι ένα κέντρο υγείας ή μια ελάφρυνση σε μεσαία στρώματα.

Τέταρτο πράγμα που μπορεί να συμφωνήσουμε, με τα 205 εκατομμύρια ευρώ, και συγκεκριμένα με ένα κομμάτι, δηλαδή τα 100 εκατομμύρια ευρώ, πάνε σε μεσαία στρώματα, όπως θα τα ορίζατε και εσείς και εμείς. Για αυτό είμαστε θετικοί για το νομοσχέδιο.

Πέμπτο πράγμα που μπορεί να συμφωνήσουμε όλοι είναι πως ό,τι μας λέγατε πριν, ότι έχουμε καταστρέψει την οικονομία, ότι υπάρχει μνημόνιο, ότι υπάρχει ενισχυμένη εποπτεία, δεν ισχύει, γιατί εσείς μπορέσατε, όχι μόνο να κρατήσετε τα 265 εκατομμύρια ευρώ που είχαμε εμείς, αλλά να προσθέσετε άλλα 205 εκατομμύρια ευρώ.

Άρα αυτά τα πέντε πράγματα νομίζω είναι ένας τίμιος και δίκαιος συμβιβασμός και περιγραφή αυτού που κάναμε σήμερα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Τσακαλώτο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ο Υπουργός κ. Σταϊκούρας θέλει να δώσει μια απάντηση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, η πολιτική δεν γίνεται με συμψηφισμούς. Πολιτική γίνεται όταν λες την πραγματικότητα με επιχειρήματα. Άρα να συμφωνήσουμε σε ορισμένα πράγματα.

Είπαμε ότι θα μειώσουμε φόρους από το 2020 και μετά. Μειώνουμε φόρους από το 2019. Άρα να συμφωνήσουμε σε αυτό.

Δεύτερον, να συμφωνήσουμε ότι εσείς έχετε αλλάξει τα goal posts της μεσαίας τάξης. Έχω τα Πρακτικά, όταν φέρατε τη ρύθμιση για τη μείωση του ΕΝΦΙΑ κατά 10%. Λέγατε ότι μέχρι τις 200.000 ευρώ είναι όλοι μεσαία τάξη. Σήμερα μας λέτε ότι ψηφίζετε το νομοσχέδιο της Κυβέρνησης της Νέας Δημοκρατίας, γιατί η μεσαία τάξη έχει μετατοπιστεί στις 500.000 ευρώ. Τελικά τα goal posts της μεσαίας τάξης πού είναι για σας; Εμείς λέμε ότι το 86% της ωφέλειας, δηλαδή τα 400 εκατομμύρια από τα 465 εκατομμύρια, είναι για πολίτες με ακίνητη περιουσία από 1 ευρώ μέχρι 500.000 ευρώ. Κι αυτά είναι τα χαμηλά εισοδήματα και η μεσαία τάξη.

Να σας υπενθυμίσω -για να συμφωνήσουμε- ότι πάνω από τις 250.000 υπάρχει και συμπληρωματικός φόρος. Άρα αυτοί οι πολίτες επιβαρύνονται και με έναν άλλο φόρο στην ακίνητη περιουσία. Υποθέτω ότι μπορούμε να συμφωνήσουμε και σε κάποια άλλα στοιχεία, τα οποία εμένα πάντα μού αρέσει να καταθέτω.

Να συμφωνήσουμε ότι η οικονομία θα πήγαινε πολύ καλύτερα, αν δεν ερχόσασταν εσείς στη διακυβέρνηση της χώρας. Αυτές δεν είναι εκτιμήσεις δικές μας. Είναι εκτιμήσεις της Ευρωπαϊκής Επιτροπής.

Να συμφωνήσουμε ότι η οικονομία θα πήγαινε καλύτερα, αν δεν διογκώνατε το ιδιωτικό χρέος επί τέσσερα χρόνια. Δηλαδή, τις οφειλές των πολιτών σε εφορία και ασφαλιστικά ταμεία.

Να συμφωνήσουμε ότι η οικονομία θα πήγαινε καλύτερα, γιατί η ανταγωνιστικότητα βελτιωνόταν στη χώρα, μέχρι που ήρθε ο ΣΥΡΙΖΑ και χάνουμε θέσεις ανταγωνιστικότητας.

Να συμφωνήσουμε –υποθέτω θα συμφωνήσετε- ότι είχατε δεσμευθεί Αύγουστο του 2018 να μηδενίσετε τις οφειλές του δημοσίου προς τον ιδιωτικό τομέα. Κι αυτές κάθε μήνα διογκώνονται.

Να συμφωνήσουμε ότι το Πρόγραμμα Δημοσίων Επενδύσεων θα έπρεπε να εκτελείται και επί ημερών σας έπεσε στο χαμηλότερο ύψος της τελευταίας δεκαετίας.

Και υποθέτω ότι μπορούμε να συμφωνήσουμε και σε κάτι άλλο. Σήμερα, όπως είπε και ο Πρωθυπουργός, το οικονομικό κλίμα στην Ελλάδα βελτιώθηκε και πέρασε για πρώτη φορά από το 2014 τον μέσο ευρωπαϊκό όρο.

Και υποθέτω -εδώ δεν ξέρω πόσο θα συμφωνήσετε, συμφωνούσατε μέχρι πριν δέκα μέρες με το συγκεκριμένο πρόσωπο- ότι όλα αυτά, δηλαδή τα πρώτα δειλά, θετικά δείγματα για την ελληνική οικονομία, πού οφείλονται; Οφείλονται στις οικονομικές προοπτικές. Και ξέρετε πολύ καλά ότι υπήρχε πρόσφατα μια δήλωση, μια συνέντευξη για την ακρίβεια, του κ. Ρέγκλινγκ, που έλεγε ότι οι αγορές έχουν εμπιστοσύνη στις οικονομικές πολιτικές της νέας Κυβέρνησης. Με το ίδιο πρόσωπο συνομιλούσατε κι εσείς και συμφωνούσατε πριν από δεκαπέντε μέρες. Άρα, αν θέλετε να συμφωνήσουμε, να συμφωνήσουμε και σε αυτά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με την ευκαιρία να πω, επειδή άκουσα συνάδελφο του ΣΥΡΙΖΑ να λέει ότι δεν ξεχνούν ποιους εκπροσωπούν και ποιους έχουν απέναντι, υποθέτω, επειδή είστε καινούργιος συνάδελφος, ότι δεν ήσασταν σε αυτό το Κοινοβούλιο, στο οποίο ψηφίζονταν ορισμένα πράγματα τα τελευταία πέντε χρόνια. Ψηφίζονταν είκοσι εννιά νέοι φόροι, κυρίως έμμεσοι φόροι, που χτυπούν τα χαμηλότερα εισοδήματα. Η προηγούμενη κυβέρνηση ψήφισε την κατάργηση του ΕΚΑΣ, ψήφισε δεκαεπτά περικοπές συντάξεων και περικοπές στις νέες συντάξεις. Άρα να δούμε ποιος εκπροσωπεί τι!

Αυτή η Κυβέρνηση, η Κυβέρνηση της Νέας Δημοκρατίας, εκπροσωπεί και θα εκπροσωπεί τη μεσαία τάξη και τα χαμηλότερα εισοδηματικά στρώματα. Θα λειτουργούμε πάντα με όρους οικονομικής αποτελεσματικότητας και κοινωνικής δικαιοσύνης.

(Χειροκροτήματα από την πτέρυγα της Νέας Δημοκρατίας)

Τελευταία παρατήρηση, κύριε Τσακαλώτο. Προηγουμένως μιλήσατε με τον κ. Βαρουφάκη και είπατε αν θα συμφωνήσω μαζί σας ή μαζί του για τη βιωσιμότητα του χρέους. Λίγο περίεργα πράγματα αυτά, αλλά εν πάση περιπτώσει…

Κατ’ αρχάς να ξεκαθαρίσουμε ότι η Ελλάδα είχε χρόνιο πρόβλημα ελλείμματος και χρέους. Είχε διαχρονικά δίδυμα ελλείμματα και χρέη. Οι ρίζες του προβλήματος πρέπει να αναζητηθούν πολλές δεκαετίες πριν. Δεν είναι της παρούσης. Η προηγούμενη κυβέρνηση, το 2011-2012, έκανε σημαντικές παρεμβάσεις ως προς το ύψος του χρέους και ως προς το προφίλ του χρέους. Περίοδος χάριτος, επιτόκια, ληκτότητα των ομολόγων. Άρα βελτίωσε σημαντικά τη βιωσιμότητα του δημοσίου χρέους.

Αυτό δεν το αξιολογώ εγώ ή εσείς. Το αξιολογούν οι θεσμοί μέσα από κάποιες εκθέσεις που λέγονται εκθέσεις βιωσιμότητας του χρέους. Οι εκθέσεις των θεσμών, συνεπώς βιωσιμότητας του χρέους, το 2014 υποστήριζαν ότι το χρέος μπαίνει σε ράγες βιωσιμότητας. Είναι δημόσια διαθέσιμα τα έγγραφα.

Τι έγινε μετά; Μετά ήρθατε εσείς. Και ποια ήταν η μεγάλη διαφορά; Η μεγάλη διαφορά είναι ότι η εκτιμώμενη ανάπτυξη για την οικονομία με 1,9% μέχρι το 2060 έπεσε στο 1%. Άρα επιβαρύνθηκε σημαντικά η βιωσιμότητα του δημοσίου χρέους. Κι έτσι, ναι, έγιναν κάποιες σωστές παρεμβάσεις επί των ημερών σας. Εμείς δεν έχουμε άλλη στρατηγική κι άλλη τακτική ως αντιπολίτευση κι ως Κυβέρνηση. Ήταν αναγκαίες παρεμβάσεις αλλά όχι αρκετές για να μπορούμε να λέμε πάλι ότι το χρέος είναι απολύτως βιώσιμο. Γιατί; Γιατί θα πρέπει η χώρα να πετύχει υψηλούς, διατηρήσιμους, βιώσιμους ρυθμούς οικονομικής μεγέθυνσης.

Εμείς, η Νέα Δημοκρατία, έχουμε ένα ολοκληρωμένο ξεκάθαρο στρατηγικό σχέδιο πώς θα πετύχει υψηλή και διατηρήσιμη οικονομική μεγέθυνση, δημιουργία πολλών, καλών, ποιοτικών θέσεων απασχόλησης και ενίσχυσης της κοινωνικής συνοχής: με αλλαγή του μείγματος κοινωνικής πολιτικής, με υλοποίηση διαρθρωτικών αλλαγών, με ενίσχυση της ρευστότητας στην πραγματική οικονομία. Δεν θριαμβολογούμε. Προχωράμε βήμα-βήμα με σοβαρότητα, αποφασιστικότητα και αυτοπεποίθηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε θερμά τον Υπουργό Οικονομικών κ. Σταϊκούρα.

Τον λόγο έχει για τρία λεπτά ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Δεν θα τα χρησιμοποιήσω. Μάλλον ένα θα είναι υπεραρκετό.

Κυρίες και κύριοι συνάδελφοι, αναγκάζομαι να πάρω τον λόγο. Πιστέψτε με, δεν είχα καμμία τέτοια διάθεση αυτή τη στιγμή, δεδομένου ότι ακούστηκε πάλι από τον τελευταίο Βουλευτή-ομιλητή της Νέας Δημοκρατίας, πριν από τον κύριο Πρωθυπουργό, η γνωστή άποψη, που την έχουμε ακούσει δυο-τρεις φορές από τότε που ορκιστήκαμε στο ελληνικό Κοινοβούλιο, περί δήθεν διαπραγμάτευσης ΣΥΡΙΖΑ - Βαρουφάκη και της ζημίας ή του κόστους που αυτή επέφερε στην ελληνική οικονομία.

Για την αποκατάσταση της αλήθειας, μιας και βρισκόμαστε μέσα σε έναν ιερό χώρο, όπως είναι η Βουλή των Ελλήνων, θα πω τρία πράγματα.

Πρώτον, όπως όλοι γνωρίζουμε, ο κ. Βαρουφάκης υπήρξε Υπουργός Οικονομικών μιας χώρας που είχε Πρωθυπουργό. Ήταν πολιτικός του προϊστάμενος και έπαιρνε κατ’ ουσίαν όλες τις σοβαρές αποφάσεις. Κι αυτός ήταν ο κ. Αλέξης Τσίπρας.

Δεύτερον, ο κ. Βαρουφάκης, όπως είναι, επίσης, γνωστό και καθόλου διαψευσμένο παρ’ ό,τι έχει δημοσιευθεί κατ’ επανάληψη τελευταία φορά στο βιβλίο του «Ανίκητοι ηττημένοι» με λεπτομέρειες δευτερολέπτου, ανέλαβε το βάρος αυτής της διαπραγμάτευσης, αφού είχε προσυμφωνήσει με τον κύριο Πρωθυπουργό, τον κ. Αλέξη Τσίπρα, ότι σε περίπτωση που η διαπραγμάτευση θα οδηγούσε σε αδιέξοδο, θα υπήρχε τουλάχιστον η επίκληση της ρήξης με τους θεσμούς, αν όχι η ρήξη. Ότι, δηλαδή, το θέμα της απομάκρυνσής μας από το ευρώ δεν αποτελούσε σε καμμία περίπτωση ταμπού που δεν συζητείται. Γιατί αν πας σε μια διαπραγμάτευση με ένα ταμπού, που δεν συζητείται, δεν πας σε μια διαπραγμάτευση. Πας για να παραδοθείς.

Τρίτον και κυριότερο: ο Πρωθυπουργός τότε, ο Αλέξης Τσίπρας, όταν αποφάσισε να συνθηκολογήσει -θεμιτό δικαίωμά του ήταν, δεν λέμε το αντίθετο- ουσιαστικά τράβηξε το χαλί κάτω από τα πόδια του διαπραγματευτή του αδειάζοντάς τον τελείως.

Έτσι, λοιπόν, κλείνω λέγοντας ότι θα ξέραμε ποιο είναι το κόστος διαπραγμάτευσης Βαρουφάκη ή το κέρδος και η λύτρωση από τη διαπραγμάτευση του Γιάνη Βαρουφάκη μόνο σε περίπτωση που αυτός αφηνόταν να διαχειριστεί και την απειλή της ρήξης με τους θεσμούς, πράγμα που δεν έγινε.

Για την αποκατάσταση της αλήθειας.

Σας ευχαριστώ για τον χρόνο σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Τον λόγο έχει η Πρόεδρος του Κινήματος Αλλαγής κ. Φώφη Γεννηματά.

**ΦΩΤΕΙΝΗ (ΦΩΦΗ) ΓΕΝΝΗΜΑΤΑ (Πρόεδρος του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, τις διατάξεις που αφορούν στον ΕΝΦΙΑ και τις ρυθμίσεις για τις εκατόν είκοσι δόσεις έχουμε δηλώσει ότι τις υπερψηφίζουμε. Περιλαμβάνονται εξάλλου στο σχέδιο «ΕΛΛΑΔΑ» στη δική μας πρόταση. Εδώ και πάρα πολλούς μήνες, από τον Δεκέμβριο περίπου, έχουμε καταθέσει σχετική πρόταση νόμου για ψήφισή του στη Βουλή. Γνωρίζετε δε οι περισσότεροι ότι έχουμε ασκήσει και πολύ σκληρή κριτική στην Κυβέρνηση του ΣΥΡΙΖΑ το προηγούμενο διάστημα, γιατί οι εκατόν είκοσι δόσεις απλά είχαν γίνει είκοσι τέσσερις ειδικά για τους πιο αδύναμους.

Οφείλω, όμως, να επισημάνω ότι η παρούσα ρύθμιση για τον ΕΝΦΙΑ αφορά το 2019. Η ρύθμιση αυτή δεν διασφαλίζει ότι θα εφαρμοστεί η μείωση και για τα επόμενα χρόνια. Είναι προφανές ότι οι αποσπασματικές ρυθμίσεις ανακούφισης νοικοκυριών και επιχειρήσεων, όσο και αν είναι απολύτως αναγκαίες, δεν αντιμετωπίζουν οριστικά τα προβλήματα, γιατί πολύ απλά δεν εντάσσονται σε ένα ολοκληρωμένο σχέδιο για την ανάπτυξη και την παραγωγική ανασυγκρότηση της χώρας.

Επίσης, παραμένει το κρίσιμο ερώτημα: υπάρχει ο αναγκαίος δημοσιονομικός χώρος; Γιατί όσο ισχύουν, κυρίες και κύριοι Βουλευτές, οι επικίνδυνες για την οικονομία και την κοινωνία, δεσμεύσεις του κ. Τσίπρα για τα δυσβάσταχτα πρωτογενή πλεονάσματα, όσο παραμένει ο στόχος του 3,5% που αποτελεί θηλιά στον λαιμό της χώρας, είναι υπαρκτοί οι κίνδυνοι για νέες περικοπές στο Πρόγραμμα Δημοσίων Επενδύσεων και νέες εκπτώσεις στο κοινωνικό κράτος. Χωρίς τη νέα διαπραγμάτευση και τις ουσιαστικές αλλαγές σε αυτούς τους στόχους από το 3,5% στο 2% του ΑΕΠ, είναι αδύνατη η εφαρμογή ενός νέου μείγματος οικονομικής πολιτικής και τελικά είναι αδύνατη η απελευθέρωση των αναγκαίων πόρων, που θα εξασφαλίσουν την έξοδο της χώρας από την κρίση, με ανάπτυξη και κοινωνική συνοχή.

Όλο το τελευταίο διάστημα ο κ. Μητσοτάκης απέφευγε επιμελώς να τοποθετηθεί πάνω στο ζήτημα των συγκεκριμένων στόχων. Ξεκαθαρίσαμε έγκαιρα και πάρα πολλές φορές ως τώρα ότι η εμμονή στους ίδιους αυτούς στόχους σημαίνει εμμονή στην ίδια ακριβώς πολιτική. Δηλαδή, σημαίνει λιτότητα, εξοντωτική φορολογία, κατάρρευση του δημόσιου συστήματος υγείας, υποβάθμιση των κοινωνικών δαπανών και τελικά των προσφερόμενων υπηρεσιών στους πολίτες.

Είναι προφανές ότι κάτω από τη μεγάλη πίεση που έχουμε ασκήσει όλο αυτό το διάστημα, ο κ. Μητσοτάκης χθες από την Κύπρο υποχρεώθηκε να ανοίξει το θέμα. Κατ’ αρχάς, θετικό. Δεν φτάνουν όμως, τα λόγια. Σήμερα όσο ποτέ ο ελληνικός λαός περιμένει συγκεκριμένες πράξεις και ολοκληρωμένες λύσεις.

Είναι η ώρα λοιπόν, κύριε Μητσοτάκη, για καθαρές κουβέντες. Εμείς έχουμε ξεκαθαρίσει ότι θα συμβάλουμε σε αυτή την αναγκαία νέα διαπραγμάτευση με τους εταίρους και δανειστές. Εξάλλου, το έχουμε πράξει αυτό με μεγάλη υπευθυνότητα και συνέπεια από το καλοκαίρι του 2015 που βρεθήκαμε σε νέα κρίση μέχρι τώρα.

Υπάρχει όμως, ένα μεγάλο θέμα. Με ποιους όρους και προϋποθέσεις; Με ποιες δεσμεύσεις για αλλαγές και μεταρρυθμίσεις πιστεύει η Κυβέρνηση ότι μπορεί να επιτύχει αυτόν τον στόχο, δηλαδή της νέας διαπραγμάτευσης και της αλλαγής του στόχου για τα πρωτογενή πλεονάσματα;

Σας απευθύνω σήμερα ευθέως την πρόκληση να ανοίξετε τα χαρτιά σας και να προχωρήσετε σε έναν δημόσιο διάλογο, από εδώ, από τη Βουλή, με όλες τις πολιτικές δυνάμεις. Δεν υπάρχουν περιθώρια, κυρίες και κύριοι Βουλευτές, για συζητήσεις πίσω από την πλάτη του ελληνικού λαού. Πολύ περισσότερο δεν υπάρχουν περιθώρια για δεσμεύσεις, που θα αφαιρέσουν βασικά δικαιώματα των εργαζομένων, των συνταξιούχων και των ανθρώπων του μόχθου. Οι αλλαγές και οι μεταρρυθμίσεις πρέπει να έχουν προοδευτικό χαρακτήρα και, βεβαίως, την αποδοχή της κοινωνίας, γιατί μόνο τότε μπορούν να είναι επιτυχημένες, να απαλλάσσουν τη χώρα από ό,τι την καθηλώνει, να αντιμετωπίζουν τις κρατικοδίαιτες λογικές και τα συμφέροντα, να ενισχύουν τη διαφάνεια, την αποκομματικοποίηση και την αξιοπιστία του κράτους, την ταχύτητα απονομής της δικαιοσύνης, να κατοχυρώνουν ένα σταθερό και αποτελεσματικό φορολογικό σύστημα.

Περιμένουμε, λοιπόν, η Κοινοβουλευτική Ομάδα του Κινήματος Αλλαγής, συγκεκριμένες απαντήσεις από τον κ. Μητσοτάκη. Και το λέω αυτό γιατί, δυστυχώς, δεν αναλάβατε καμμία συγκεκριμένη δέσμευση και δεν μας δώσατε καμμία συγκεκριμένη απάντηση στα ερωτήματά μας, κατά τη διάρκεια της συζήτησης για τις προγραμματικές δηλώσεις της Κυβέρνησης.

Κυρίες και κύριοι Βουλευτές, θέλω, επίσης, να αναφερθώ στην πρότασή μας, που ήδη κατέθεσε νωρίτερα ο εισηγητής μας, ο κ. Κώστας Σκανδαλίδης. Προτείνουμε μείωση κατά 50% του ΕΝΦΙΑ για τα ακίνητα που ανήκουν σε παραδοσιακούς και διατηρητέους οικισμούς, καθώς και τα επιμέρους χαρακτηρισμένα ως διατηρητέα. Επίσης, στην ίδια μείωση, ύψους 50%, να ενταχθούν κτήρια βιοκλιματικά, με ενεργειακή ταυτότητα και θετικό οικολογικό αποτύπωμα. Μην ξεχνάμε ότι το υπερβολικό κόστος συντήρησης και ανακαίνισης αυτών των ακινήτων είναι πολλαπλάσιο του αντίστοιχου των υπολοίπων και ότι μια τέτοια ρύθμιση θα λειτουργήσει πολύ θετικά, τόσο για τη ζωή σε αυτούς τους οικισμούς όσο και για τη λήψη αναγκαίων πια μέτρων για την προστασία του περιβάλλοντος.

Τέλος, κυρίες και κύριοι Βουλευτές, το Κίνημα Αλλαγής θα καταψηφίσει τη σημερινή τροπολογία της Κυβέρνησης, με την οποία αλλάζουν οι όροι του νόμου και της συμφωνίας για την ανάπτυξη του μητροπολιτικού πόλου Ελληνικού - Αγίου Κοσμά. Μέχρι προχθές ο αρμόδιος Υπουργός της Κυβέρνησης διαβεβαίωνε λέγοντας επί λέξει: «Δεν σκοπεύουμε να αλλάξουμε τον νόμο, τη συμφωνία και τους όρους της υπέρ ή κατά της εταιρείας. Θα εφαρμόσουμε τον νόμο που ψήφισε η κυβέρνηση Τσίπρα».

Είναι απόλυτα σαφές ότι με την τροπολογία αυτή εξυπηρετούνται μόνο τα συμφέροντα του επενδυτή, μιας και προβλέπονται ευνοϊκότεροι γι’ αυτόν όροι από τους ισχύοντες. Υπάρχει, λοιπόν, μείζον ζήτημα.

Θέλουμε τις μεγάλες και εμβληματικές επενδύσεις στον τόπο. Γι’ αυτό και έχουμε ταχθεί υπέρ της επένδυσης στο Ελληνικό και ασκήσαμε σκληρότατη κριτική στην προηγούμενη κυβέρνηση του ΣΥΡΙΖΑ, που απαράδεκτα κωλυσιεργούσε την πραγματοποίησή της. Όμως οι επενδύσεις προϋποθέτουν αξιοπιστία του κράτους και σεβασμό των όρων των συμφωνιών και από τους επενδυτές. Όταν οι όροι αλλάζουν με αυτόν τον τρόπο, κατόπιν εορτής, τότε υπάρχει σοβαρό ζήτημα αξιοπιστίας και δίνουμε ένα πολύ αρνητικό σήμα διεθνώς, σήμα που θα το βρούμε μπροστά μας, θα το βρει μπροστά του το δημόσιο, όταν γίνουν διαγωνισμοί για νέες επενδύσεις.

Κλείνοντας, λοιπόν, ένα πράγμα έχω να πω: αποσύρετε την τροπολογία και προχωρήστε το έργο, με βάση τους όρους που έχουν συμφωνηθεί.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την Πρόεδρο του Κινήματος Αλλαγής κ. Γεννηματά.

Τον λόγο έχει ο κ. Βασίλειος Κεγκέρογλου για πέντε λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ακούσαμε τον Πρωθυπουργό να μιλά για διάφορα θέματα. Επικεντρώθηκε στο ότι διαβλέπει να υπάρχει ένα νέο πεδίο, όπου όπως μας είπε λίγο-πολύ δεν θα υπάρχει πλέον διαπάλη ιδεών και δεν θα υπάρχουν διαφορετικές ιδέες, καθώς έχει αλλάξει το τοπίο. Δεν θα υπάρχει αντιπαράθεση πολιτικών, άρα και σύνθεση πολιτικών, γιατί αυτό δεν θα είναι στο σύγχρονο τοπίο. Αυτά θεωρώ ότι είναι σκέψεις μέσα στην ευφορία των ημερών, λόγω του «μήνα του μέλιτος», γιατί πραγματικά έρχονται σε αντίθεση με την ίδια τη λειτουργία της δημοκρατίας.

Η Νέα Δημοκρατία ανήκει στο Ευρωπαϊκό Λαϊκό Κόμμα, όπως ξέρουμε, με τις συγκεκριμένες πολιτικές για την Ευρώπη και για την κάθε χώρα. Με δεδομένη την ύπαρξη των κοινωνικών αντιθέσεων -κάτι που θεωρεί αδύνατον ως προς την αντιμετώπιση αυτών των ανισοτήτων- έχει πολιτικές για την οικονομική ενίσχυση, για την ανάπτυξη και την αυτοματοποίηση, από εκεί και πέρα, μέσω των κανόνων της αγοράς για το πώς λειτουργεί η κοινωνία.

Από την άλλη μεριά έχουμε τον ΣΥΡΙΖΑ, που ανήκει στους Ριζοσπάστες της Ευρώπης και που έχουν, ουσιαστικά, την ίδια αντίληψη, δηλαδή ότι η οικονομία λειτουργεί μόνη της, παράγει μόνη της πλούτο, χωρίς να υπάρχει σχέδιο, χωρίς να υπάρχουν πολιτικές και η μόνη μέριμνα που πρέπει να έχει μία κυβέρνηση και μία πολιτική είναι να υπερφορολογεί αυτή την οικονομία για να διαχειρίζεται τα προβλήματα και τους φτωχοποιημένους.

Κοιτάξτε, είναι διαφορετικές αντιλήψεις αυτές και διαφέρουν πάρα πολύ από τις ανάγκες της χώρας και γι’ αυτό είναι όσο ποτέ άλλοτε επίκαιρη η πολιτική του Κινήματος Αλλαγής, που μιλάει για τη βιώσιμη ανάπτυξη που περιλαμβάνει πολιτικές που έχουν να κάνουν βεβαίως και με την αντιμετώπιση της κλιματικής κρίσης, αλλά και με την παραγωγή νέου πλούτου μέσα από ένα σχέδιο, που δεν αφορά μόνο τις μεγάλες επενδύσεις, αλλά όλους τους μικρομεσαίους. Ένα σχέδιο βιώσιμης ανάπτυξης που συνδέεται και συνυφαίνεται με την κοινωνική δικαιοσύνη, που σημαίνει ότι δημιουργεί καλύτερες προϋποθέσεις και συμβάλλει στη βελτίωση του βιοτικού επιπέδου.

Ναι, λοιπόν, έχουμε διαφορετικές απόψεις και αυτό δεν είναι κακό. Είναι οι απόψεις σας και οι απόψεις μας και αυτό που έχουμε ανάγκη σήμερα είναι να προχωρήσουμε σε σύνθεση για τις αναγκαίες για τη χώρα πολιτικές με την υιοθέτηση πολιτικών και από τα άλλα κόμματα. Δεν είναι ντροπή να υιοθετεί μια κυβέρνηση προτάσεις της αντιπολίτευσης. Αυτή είναι η δημοκρατία. Δεν καταργείται η δημοκρατία, πρέπει να λειτουργεί καλύτερα.

Και αυτή είναι η αντίθεσή μου με όσα είπε ο Πρωθυπουργός. Στις προγραμματικές δηλώσεις ακούσαμε πολλά και διάφορα. Δεν ακούσαμε, όμως, ένα ολοκληρωμένο σχέδιο για την ανάπτυξη και την κοινωνική δικαιοσύνη, παρ’ ότι ακούσαμε πολλές φορές τους όρους «ανάπτυξη και κοινωνική συνοχή», αλλά μόνο ως επικεφαλίδα. Είναι το νομοσχέδιο που συζητάμε σήμερα αποσπασματικό, απόρροια αυτής της λογικής, γιατί δεν περιλαμβάνει σαφώς μια συνολική φορολογική πολιτική, ένα φορολογικό σύστημα που θα μπορούσε να συζητήσει η Κυβέρνηση από την αρχή.

Το επιχείρημα ότι τις επόμενες μέρες εκδίδονται τα εκκαθαριστικά του ΕΝΦΙΑ θα μπορούσε να έχει αποφευχθεί με διάφορους τρόπους και να έχει ήδη λειτουργήσει διαφορετικά το σύστημα και να έχουν εκδοθεί και τα εκκαθαριστικά, προκειμένου να πληρωθεί ο ΕΝΦΙΑ με τις νέες τιμές.

Όμως, θέλω να κάνω μια αναφορά στο φορολογικό, το οποίο για να είναι εργαλείο για ανάπτυξη και φορέας κοινωνικής δικαιοσύνης θα πρέπει να έχει τρία χαρακτηριστικά και μία προϋπόθεση.

Τα τρία χαρακτηριστικά είναι:

Πρώτον, να αλλάξει η δυσμενής αναλογία έμμεσων και άμεσων φόρων. Πρέπει να μειωθούν δραστικά οι έμμεσοι φόροι, που επέβαλε φυσικά ο ΣΥΡΙΖΑ, που επιβαρύνουν τη μεγάλη πλειοψηφία του λαού, μέσα στους οποίους περιλαμβάνονται και οι αδύναμοι. Οι αδύναμοι πληρώνουν το ίδιο με τους ισχυρούς. Αυτό πρέπει να αλλάξει και είναι η πρώτη προϋπόθεση.

Δεύτερη προϋπόθεση, εκτός από την καθολική μείωση των φόρων, εκτός δηλαδή από την αποκλιμάκωση της υπερφορολόγησης που έχει επιβληθεί στη χώρα, είναι ότι θα πρέπει να υπάρξει και επιπλέον μείωση των φόρων σε σύνδεση με τη δημιουργία θέσεων απασχόλησης. Έχουμε πει μια απλή σκέψη: για κάθε 1.000 ευρώ μισθολογικής και μη μισθολογικής δαπάνης θα απαλλάσσεται η επιχείρηση από φόρους για 1.500 ευρώ.

Το τρίτο χαρακτηριστικό, που πρέπει να έχει ένα δίκαιο φορολογικό σύστημα, είναι ότι πρέπει να είναι συνδεδεμένο με την ανάπτυξη, με τις επενδύσεις στην ίδια την επιχείρηση, βεβαίως, για την επέκτασή της, τον εκσυγχρονισμό της, την αύξηση των δραστηριοτήτων της. Αυτό σημαίνει θέσπιση ξανά αφορολόγητου αποθεματικού, σημαίνει απαλλαγές από συγκεκριμένους φόρους συνδεδεμένες με τις επενδύσεις κ.ο.κ..

Έρχομαι τώρα στην προϋπόθεση. Προϋπόθεση για να λειτουργήσει ολοκληρωτικά ένα δίκαιο φορολογικό σύστημα με τα παραπάνω χαρακτηριστικά στο πλαίσιο ενός σχεδίου ανάπτυξης είναι η επαναδιαπραγμάτευση των υψηλών πλεονασμάτων. Αυτό είναι προϋπόθεση.

Στις 7 Ιουλίου, κύριε Μητσοτάκη, νομίζω ότι ο ελληνικός λαός ψήφισε να φύγει η θηλιά από τον λαιμό της χώρας. Δεν ψήφισε μόνο να φύγει η κυβέρνηση του ΣΥΡΙΖΑ, δεν ψήφισε μόνο να έρθετε εσείς. Ψήφισε να αλλάξει πολιτική η χώρα. Πρέπει να δώσετε καθαρή απάντηση, εάν σήμερα είστε σε θέση να αλλάξετε αυτή την πολιτική ή αν θέλετε να αλλάξετε αυτή την πολιτική, γιατί μπορούμε, όλοι μαζί, με εθνική ομάδα διαπραγμάτευσης, τώρα που είναι και νωπή η λαϊκή εντολή, να επαναδιαπραγματευθούμε αυτά τα υψηλά πλεονάσματα και για το 2020 και για το 2021. Τι σημαίνει ότι το 2020 - 2021 θα πρέπει να αποκτήσουμε εμπιστοσύνη και να έρθουμε το 2022, το 2023 και μετά για να δούμε τι γίνεται; Μα, δεν θα υπάρξει ανάπτυξη αν συνεχίζει η θηλιά αυτή στον λαιμό της χώρας και της κοινωνίας.

Να πω και για το συγκεκριμένο νομοσχέδιο δυο πράγματα και κλείνω.

Θα πρέπει -εκτός από τις προτάσεις που ήδη ακούστηκαν για το μειωμένο κατά 50% ΕΝΦΙΑ σε συγκεκριμένες κατηγορίες, όπως είναι οι παραδοσιακοί οικισμοί, κτίσματα και βιοκλιματικά- να δούμε την επέκταση του 30% μείωση στη μεσαία ιδιοκτησία.

Δεν κατάλαβα, τη μεσαία ιδιοκτησία τη θεωρείτε μεγάλη, αυτή που είναι πάνω από 60.000 ή πάνω από 80.000 και λέτε να κάνετε μικρότερη μείωση; Το 30%. Αυτή ήταν και η προεκλογική σας δέσμευση. Αυτό μπορεί να γίνει τώρα και να είναι στοιχείο κοινωνικής δικαιοσύνης.

Θα πρέπει να δείτε τη ρύθμιση με τα αγροτεμάχια για να υπάρξει οριστική εξαίρεση από τον επιπλέον, από τον πρόσθετο φόρο. Σχετικά με τη ρύθμιση των εκατόν είκοσι δόσεων θα ήθελα να πω το εξής. Κοιτάξτε, δεν περιλαμβάνετε μέσα, κύριε Υπουργέ, τη δυνατότητα να ενταχθούν αυτοί που με συνέπεια τηρούν τη ρύθμιση των εκατό δόσεων. Αυτοί, δηλαδή, που έχουν τώρα ρύθμιση εκατό δόσεων πληρώνουν επιτόκιο περίπου 6%. Αυτοί δεν θα έχουν τη μείωση του επιτοκίου; Γιατί οι συνεπείς των εκατό δόσεων εξαιρούνται; Αυτό είναι ένα θέμα.

Και το δεύτερο θέμα είναι ότι θα πρέπει να αλλάξετε λογική σε σχέση με το ότι είναι η τελευταία ημερομηνία η 30η Σεπτεμβρίου. Και θα σας πω γιατί. Δεν μου λέτε, είναι μόνο η βούληση του οφειλέτη να πληρώσει ή και οι δυνατότητες και οι προϋποθέσεις να πληρώσει; Μέχρι 30 Σεπτεμβρίου θεωρείτε ότι θα έχουν αρθεί οι δυσκολίες που έχει φέρει η υπερφορολόγηση, που έχει φέρει η στασιμότητα της προηγούμενης πολιτικής κατάστασης για να μπορούν να πληρώνουν τις υποχρεώσεις τους; Όχι. Άρα είναι αντιφατικό αυτό που λέτε. Αν μέχρι τις 30 Σεπτεμβρίου έχουν αρθεί αυτές οι αρνητικές καταστάσεις, τότε δεν χρειάζεται να κάνουμε τίποτα.

Άρα θα πρέπει να προβλεφθεί ότι δυνατότητα ένταξης στη ρύθμιση θα υπάρχει βεβαίως και μετά τις 30 Σεπτεμβρίου, αλλά με επιβάρυνση. Θα πρέπει ή αυτά τα οποία είχες υποχρέωση από 30 Σεπτεμβρίου μέχρι 10 Δεκεμβρίου, για παράδειγμα, να τα καταβάλεις ως προκαταβολή ή με κάποιους τρόπους να έχεις κόκκινο. Όχι, όμως, ότι ποτέ δεν θα υπάρχει καμμιά άλλη ρύθμιση.

**ΠΡΟΕΔΡΕΥΩΝ (Αθανάσιος Μπούρας):** Κλείστε σας παρακαλώ, κύριε Κεγκέρογλου. Έχετε υπερβεί κατά πολύ τον χρόνο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε συνάδελφε, ευχαριστώ πολύ για την ανοχή του χρόνου.

Έχω μία τελευταία παρατήρηση μόνο να κάνω. Η πρόταση της ΕΣΑΜΕΑ, που σας έχει κατατεθεί αναλυτικά για τα άτομα με αναπηρία, πρέπει, έστω και την τελευταία στιγμή, να υιοθετηθεί. Πρέπει να δείτε με ευαισθησία αυτή την κατηγορία των συμπολιτών μας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Σταύρος Καλογιάννης από τη Νέα Δημοκρατία.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε το πρώτο φορολογικό νομοσχέδιο της νέας Κυβέρνησης, το οποίο περιλαμβάνει πολύ θετικές ρυθμίσεις για όλους τους συμπολίτες μας.

Ειδικότερα η ρύθμιση μείωσης του ΕΝΦΙΑ φυσικών προσώπων, που ισχύει από φέτος και την οποία εισάγει το σχέδιο νόμου που συζητάμε, ανακουφίζει το σύνολο των συμπολιτών μας, καθώς δεν εξαιρείται κανείς από το πεδίο εφαρμογής της. Λαμβάνεται μέριμνα για τους πιο αδύναμους και τη μεσαία τάξη, δηλαδή όλους εκείνους οι οποίοι επλήγησαν περισσότερο την περασμένη τετραετία από τις κυβερνήσεις ΣΥΡΙΖΑ-ΑΝΕΛ.

Οι διατάξεις για τις εκατόν είκοσι δόσεις βελτιώνουν ουσιαστικά και διευρύνουν το υφιστάμενο σχετικό θεσμικό πλαίσιο. Μεταξύ άλλων, μειώνεται η ελάχιστη μηνιαία καταβολή στα 20 ευρώ, μειώνεται το επιτόκιο από 5% σε 3%, υπάγονται στη ρύθμιση και όλα τα νομικά πρόσωπα που έχουν βασική οφειλή έως 1 εκατομμύριο ευρώ, αναστέλλονται οι κατασχέσεις και τα μέτρα αναγκαστικής είσπραξης για όσους εντάσσονται στη ρύθμιση.

Πρόκειται για πολύ σημαντικές ρυθμίσεις, οι οποίες θα εφαρμοστούν αμέσως, δηλαδή όλοι οι συμπολίτες μας θα ωφεληθούν αμέσως από αυτές. Θέλω να συγχαρώ την πολιτική ηγεσία του Υπουργείου Οικονομικών, η οποία κάνει πράξη τις φιλολαϊκές προγραμματικές δεσμεύσεις του Πρωθυπουργού κ. Μητσοτάκη.

Καταθέσαμε, κυρίες και κύριοι συνάδελφοι, χθες, κατά τη συζήτηση του νομοσχεδίου στην αρμόδια Επιτροπή Οικονομικών Υποθέσεων, ορισμένες προτάσεις στην κατεύθυνση να βελτιωθούν ακόμη περισσότερο οι ρυθμίσεις που συζητάμε.

Σε ό,τι αφορά τον ΕΝΦΙΑ, υπάρχουν ορισμένες περιπτώσεις μεγάλης αδικίας για ιδιοκτήτες ορισμένων κατηγοριών, όπως είναι οι ιδιοκτήτες ακινήτων σε χαρακτηρισμένους ως παραδοσιακούς οικισμούς, όπου ρόλο-κλειδί παίζει ο συντελεστής αξιοποίησης οικοπέδου. Αυτός ο συντελεστής παίζει ρόλο-κλειδί στον υπολογισμό της αντικειμενικής αξίας των ακινήτων και, βεβαίως, του ΕΝΦΙΑ. Έχω δώσει, κύριε Υπουργέ, ένα αναλυτικό υπόμνημα σε εσάς. Παρακαλώ θερμά να το δείτε και να αντιμετωπίσετε αυτή την αδικία.

Δεύτερη περίπτωση είναι οι ιδιοκτήτες των μη ηλεκτροδοτούμενων ακινήτων. Είναι άδικο να επιβαρύνεται ιδιοκτήτης ακινήτου με ΕΝΦΙΑ, όταν το ακίνητό του, όχι μόνο είναι αναξιοποίητο, αλλά δεν είναι καν ηλεκτροδοτημένο.

Για τις εκατόν είκοσι δόσεις οι προτάσεις, οι οποίες έχουν κατατεθεί, είναι πολλές. Ενδεικτικά αναφέρω τη δυνατότητα μείωσης των προσαυξήσεων των χρεών. Και σε αυτή την κατεύθυνση παρακαλώ πολύ τον κύριο Υπουργό, όποιο περιθώριο έχει να το εξαντλήσει και να τις συμπεριλάβει στο τελικό σχέδιο νόμου.

Σε κάθε περίπτωση, κυρίες και κύριοι συνάδελφοι, οι συζητούμενες ρυθμίσεις είναι πολύ θετικές. Η Κυβέρνηση δείχνει στην πράξη ότι τηρεί όσα εξήγγειλε και αυτό αυξάνει ακόμη περισσότερο την αξιοπιστία της έναντι των συμπολιτών μας.

Κυρίες και κύριοι συνάδελφοι, η αρχή που έγινε με αυτή τη νομοθέτηση είναι πολύ θετική. Εύχομαι ολόψυχα στο Υπουργείο Οικονομικών και στην Κυβέρνηση να συνεχίσουν στην ίδια κατεύθυνση με τον ίδιο ρυθμό επ’ ωφελεία των συμπολιτών μας.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Καλογιάννη.

Τον λόγο έχει ο Κοινοβουλευτικός Εκπρόσωπος του Κινήματος Αλλαγής κ. Λοβέρδος για τρία λεπτά, για να κλείσουμε τη συνεδρίαση.

**ΑΝΔΡΕΑΣ ΛΟΒΕΡΔΟΣ:** Ίσως, κύριε Πρόεδρε, είναι και πολλά.

Παίρνω τον λόγο, επειδή, όταν μίλησα ως Κοινοβουλευτικός Εκπρόσωπος, ο Υπουργός των Οικονομικών ερχόταν από τη Λαμία και απευθύνθηκα σε εσάς ζητώντας σας ορισμένα επιχειρήματα, γιατί χθες στην επιτροπή αναρωτηθήκατε, όταν η Αντιπολίτευση κατέθετε προτάσεις επιπρόσθετες στα μέτρα που φέρνει στο σημερινό μίνι νομοσχέδιο, εάν τελικά υπάρχει δημοσιονομικός χώρος ή εάν δεν υπάρχει, κάνοντας μια έμμεση κριτική στην Αντιπολίτευση, η οποία ήθελε να είναι το συγκεκριμένο σχέδιο νόμου όχι τόσο μικρό αλλά να περιλαμβάνει και άλλες ρυθμίσεις, όπως αυτές στις οποίες αναφέρθηκε η κ. Γεννηματά, ο κ. Σκανδαλίδης και εγώ στην ομιλία μου, ο κ. Κεγκέρογλου τώρα και άλλοι συνάδελφοί μας.

Ακούστε. Το θέμα τέθηκε όταν ο Πρωθυπουργός εξήγγειλε τα μέτρα αυτά στην Ολομέλεια στη συζήτηση επί των προγραμματικών δηλώσεων. Σας περιμέναμε να δώσετε τις απαραίτητες διευκρινίσεις. Παρατηρώντας με μεγάλη προσοχή αυτά που είπατε, διαπιστώνω και ξαναμεταφέρω στην Αίθουσα ότι ήσασταν πάρα πολύ αισιόδοξος και ως ένα στοιχείο και μοναδικό, όμως, από αυτά τα οποία περιμέναμε να ακούσουμε αναφέρατε το πόσο συνέβαλε η μείωση του ΦΠΑ στον χώρο του τουρισμού το 2013, στο να έχουμε λιγότερους επιχειρηματίες που αποφεύγουν να αποδίδουν τον ΦΠΑ. Καταθέσατε έναν σχετικό πίνακα στη συζήτηση στην Ολομέλεια. Καμμία άλλη αναφορά δεν κάνατε.

Εμείς, όμως, περιμένουμε να ακούσουμε από εσάς τα περί ύπαρξης ή μη ύπαρξης δημοσιονομικού χώρου και το πόσο ευρύς είναι ο χώρος αυτός. Δεν περιμένουμε από το ρεπορτάζ των εφημερίδων να μάθουμε ποια είναι η πραγματικότητα, γιατί και αυτές αναπαράγουν το ρεπορτάζ που τους δίνουν κάποιοι Υπουργοί που πολλές φορές δεν ξέρουμε και αν εμπεριέχουν στοιχεία ακριβή.

Παραδείγματος χάριν, αναπαρήχθη με τρόπο έντονο μια φράση του Κυβερνητικού Εκπροσώπου, του κ. Πέτσα, ότι για το 2020 υπάρχει δημοσιονομικός χώρος, υπάρχουν, εν πάση περιπτώσει, έσοδα που δεν είχαν προβλεφθεί και έκανα αναφορά στα ομόλογα της Ευρωπαϊκής Κεντρικής Τράπεζας και των Κεντρικών Τραπεζών της Ευρωπαϊκής Ένωσης που είναι της τάξεως του 1.600.000.000 ευρώ. Είπα ότι αυτό το έσοδο, όπως ξέρουμε όλοι, πηγαίνει κατευθείαν στο χρέος. Δεν είναι έσοδα που αφορούν τον προϋπολογισμό του δημοσίου, άρα υπάρχει ανάγκη μιας διαπραγμάτευσης εδώ την οποία εσείς θα κάνετε ή δεν θα κάνετε.

Όσο, όμως, μας διαβεβαιώνετε ότι τα πρωτογενή πλεονάσματα για το 2019 και για το 2020 είναι αυτά τα οποία γνωρίζουμε, τόσο το ερώτημά μας, κύριε Υπουργέ, είναι εύλογο. Άρα από εσάς τι περιμέναμε; Και νομίζω ότι χάθηκε και η σημερινή μέρα, γιατί δεν θα μου απαντήσετε τώρα αυτά που δεν είπατε σε τόσες ομιλίες σας. Αυτό πάντως που για την Αίθουσα παραμένει ερωτηματικό -και η απορία δεν είναι καθόλου ρητορική αλλά είναι πραγματική απορία- είναι τι δημοσιονομικός χώρος υπάρχει, ώστε να ξέρει και η Αντιπολίτευση τι λέει, γιατί όσο το αφήνετε ρευστό, τόσο κάθε κόμμα δικαιούται να προσθέτει προτάσεις.

Σας παρακαλώ πολύ, αν έχετε τη διάθεση, να δώσετε μία απάντηση όσο μπορείτε πιο επιγραμματικά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Ζήτησε τον λόγο ο ΥπουργόςΑνάπτυξης και Επενδύσεων κ. Γεωργιάδης.

Ορίστε, έχετε τον λόγο για τρία λεπτά, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν θα χρειαστώ τρία λεπτά, κύριε Πρόεδρε.

Απλώς για τα Πρακτικά περισσότερο, επειδή ακούστηκε ότι η τροπολογία που καταθέσαμε για το Ελληνικό αλλάζει τους όρους της συμβάσεως, θα ήθελα να πω για άλλη μία φορά ότι δεν αλλάζει τους όρους συμβάσεως, άλλωστε αναφέρεται στο 2012, ο νόμος της συμβάσεως είναι μεταγενέστερος. Είναι διευκρινιστική ως προς την ορολογία που χρησιμοποιείται -η κ. Πέρκα είμαι βέβαιος ότι το καταλαβαίνει- για λόγους ασφάλειας δικαίου, ώστε η ΚΥΑ που θα εκδοθεί να μην μπορεί εύκολα να προσβληθεί από κάποιον κακόπιστο στα δικαστήρια. Λέει τι καθορίζει, ποιος είναι ο ορισμός του ψηλού κτηρίου και τα άλλα που είπα προηγουμένως.

Νομίζω ότι κάθε καλόπιστος καταλαβαίνει και μόνο από την αναφορά στον νόμο ότι δεν υπάρχει καμμία αλλαγή ως προς τη σύμβαση, είτε υπέρ είτε κατά της εταιρείας, καμμία απολύτως.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Υπάρχουν άλλοι ομιλητές;

**ΠΡΟΕΔΡΕΥΩΝ (Αθανάσιος Μπούρας):** Είναι ο κ. Καββαδάς και η κ. Λιακούλη.

**ΑΝΔΡΕΑΣ ΛΟΒΕΡΔΟΣ:** Ας πάρω την απάντησή μου.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ.

Πρώτα απ’ όλα, να ζητήσω συγγνώμη. Ήθελα να ήμουν από την αρχή της συνεδρίασης, αλλά για λόγους που ξέρετε πολύ καλά δεν μπορούσα να είμαι.

**ΑΝΔΡΕΑΣ ΛΟΒΕΡΔΟΣ:** Τον ξέρουμε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Αυτός είναι ο δημοσιονομικός χώρος φέτος με βάση τα δεδομένα της οικονομίας που έχουμε σήμερα. Άρα εξαντλούμε τον δημοσιονομικό χώρο του 2019 με το παρόν σχέδιο νόμου. Αυτός ο δημοσιονομικός χώρος είναι με τις εκτιμήσεις και τις προβολές για την πορεία των εσόδων, με τις εκτιμήσεις για τις δαπάνες, με την πορεία των εκατόν είκοσι δόσεων που θεωρούμε ότι θα πάει πολύ καλύτερα με την τελευταία ευκαιρία που σήμερα δίνουμε και με την ευρύτερη, καλύτερη πορεία της οικονομίας από ό,τι γινόταν πριν από έναν μήνα. Αυτά τα δεδομένα έχουν συνεκτιμηθεί για το 2019.

Το 2020 θα αξιολογήσουμε την πορεία της οικονομίας του 2019, που ξέρετε ότι πολλά από αυτά έχουν προβολή και το 2020, θα εξαντλήσουμε κάθε περιθώριο διαπραγμάτευσης για όλα αυτά στα οποία αναφερθήκατε, για τον τρόπο καταγραφής διαφόρων μεγεθών εντός ή εκτός προγράμματος που μετράνε ή δεν μετράνε στο πρόγραμμα ως έσοδα, θα εξαντλήσουμε κάθε περιθώριο διαπραγμάτευσης σε ό,τι αφορά τους δημοσιονομικούς στόχους, άλλωστε ήταν δέσμευση και του Πρωθυπουργού.

Άρα για το 2019, που είναι το κρίσιμο ερώτημα, το οποίο μου θέσατε, με τα σημερινά δεδομένα εξαντλήσαμε όλον τον δημοσιονομικό χώρο που είχαμε για φέτος.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο έχει ο συνάδελφος κ. Αθανάσιος Καββαδάς από τη Νέα Δημοκρατία.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα το πρώτο νομοσχέδιο της νέας Κυβέρνησης, ένα νομοσχέδιο που πραγματικά θα φέρει ελαφρύνσεις στους πολίτες. Οι Έλληνες σε λίγες μέρες θα δουν εκκαθαριστικά με μειωμένο φόρο για την ακίνητη περιουσία και αυτό θα γίνει με την Κυβέρνηση της Νέας Δημοκρατίας.

Η νέα Κυβέρνηση, υλοποιώντας τις προεκλογικές της δεσμεύσεις, φέρνει επείγουσες ρυθμίσεις άμεσης εφαρμογής και στέλνει ένα ξεκάθαρο μήνυμα ότι τηρεί τις δεσμεύσεις της και ότι έχει σχέδιο που θα δώσει ώθηση στην πραγματική οικονομία και αληθινή ελπίδα στους Έλληνες. Οι ρυθμίσεις αυτές αφορούν τη μείωση του ΕΝΦΙΑ και τη βελτίωση της ρύθμισης των εκατόν είκοσι δόσεων για οφειλές προς το δημόσιο, ρυθμίσεις που θα ανακουφίσουν άμεσα χιλιάδες συμπολίτες μας.

Ειδικότερα για τον ΕΝΦΙΑ τα φετινά εκκαθαριστικά, που θα λάβουν σε λίγες μέρες οι πολίτες, θα έχουν μεσοσταθμικά 22% χαμηλότερο φόρο. Και είναι σημαντικό να τονίσουμε ότι οι μειώσεις αυτές έρχονται έναν χρόνο νωρίτερα από ότι που είχαμε εξαγγείλει πριν από τις εκλογές. Οι μειώσεις αυτές αφορούν κυρίως τα χαμηλά και μεσαία στρώματα του πληθυσμού. Συγκεκριμένα, για τις μικρές ιδιοκτησίες μέχρι 60.000 ευρώ μείωση 30%, για ιδιοκτησίες μέχρι 70.000 ευρώ μείωση 27%, για τις ιδιοκτησίες συνολικής αξίας μέχρι 80.000 ευρώ μείωση 25%, για τις ιδιοκτησίες μέχρι 1.000.000 μείωση 20%, ενώ για τις πολύ μεγάλες ιδιοκτησίες 10%.

Βασικός στόχος της Κυβέρνησης είναι να ανακουφιστούν αμέσως εκατομμύρια ιδιοκτήτες, να τονωθεί η αγορά ακινήτων και σταδιακά να ανακτήσουν οι περιουσίες των πολιτών την αξία που έχασαν.

Ακούμε, κύριοι συνάδελφοι, κάποιες φωνές από την Αντιπολίτευση ότι η ρύθμιση αυτή είναι ίδια με εκείνη που είχαν φέρει πριν από τις εκλογές. Μόνο εκ του πονηρού μπορώ να θεωρήσω ότι γίνονται αυτές οι δηλώσεις, καθώς τα δεδομένα τις διαψεύδουν. Περίπου τρία εκατομμύρια εννιακόσιοι φορολογούμενοι θα δουν μεγαλύτερες μειώσεις στα εκκαθαριστικά του ΕΝΦΙΑ σε σχέση με τις προτάσεις της προηγούμενης κυβέρνησης. Ακόμα, περίπου μισό εκατομμύριο φορολογούμενοι, που δεν είχαν κάποια ωφέλεια με την προηγούμενη ρύθμιση, θα ωφεληθούν με αυτή τη ρύθμιση.

Με το παρόν νομοσχέδιο, όμως, κυρίες και κύριοι συνάδελφοι, δεν έρχεται μόνο η μείωση του ΕΝΦΙΑ. Έρχεται και η βελτίωση και η διεύρυνση του θεσμικού πλαισίου ρύθμισης των εκατόν είκοσι δόσεων. Με τις βελτιώσεις αυτές πολίτες και επιχειρήσεις θα έχουν τη δυνατότητα να αξιοποιήσουν μια δεύτερη ευκαιρία και να απαλλαγούν από το άγχος των κατασχέσεων και των πλειστηριασμών. Οι βελτιώσεις στη συγκεκριμένη περίπτωση εστιάζουν σε τρία σημεία: στην ενθάρρυνση της συνέπειας των οφειλετών, στην ανακούφισή τους και στα κίνητρα για να πληρώσουν εγκαίρως τις υποχρεώσεις τους.

Συγκεκριμένα, με την παρούσα πρόταση νόμου, μειώνεται η ελάχιστη μηνιαία καταβολή από 30 ευρώ, που ισχύει σήμερα, σε 20 ευρώ. Το επιτόκιο που επιβαρύνει σήμερα νοικοκυριά και επιχειρήσεις μειώνεται από το 5% στο 3%. Διευρύνεται η ρύθμιση σε όλα τα νομικά πρόσωπα με βασική οφειλή έως 1.000.000 ευρώ.

Δίνεται η δυνατότητα εφάπαξ εξοφλήσεων του υπολοίπου αριθμού των δόσεων ή η μετάπτωση σε μικρότερο αριθμό δόσεων με ταυτόχρονη απαλλαγή αντίστοιχου ποσού τόκων και προσαυξήσεων. Με την υπαγωγή στη ρύθμιση και την τήρησή της, αναστέλλονται όλα τα μέτρα αναγκαστικής είσπραξης, καθώς και κατασχέσεις.

Ακόμη, εφόσον κατά την ένταξη στη ρύθμιση προκαταβληθεί ποσό τουλάχιστον διπλάσιο της μηνιαίας δόσης της ρύθμισης, χορηγείται ισόποση απαλλαγή επί των συνολικών προσαυξήσεων και τόκων εκπρόθεσμης καταβολής.

Τέλος, στους οφειλέτες που ήδη έχουν υπαχθεί σε ρύθμιση με το ισχύον καθεστώς ρύθμισης του ν.4611/2019, τους δίνεται η δυνατότητα να επιλέξουν, αν επιθυμούν, την ένταξή τους στο νέο καθεστώς.

Με αυτή τη βελτιωμένη και διευρυμένη πρόταση, λοιπόν, γίνεται σαφές ότι οι πολίτες θα έχουν μια σημαντική ευκαιρία να τακτοποιήσουν τις οφειλές τους προς το δημόσιο, όπως επίσης καθίσταται σαφές ότι αυτή θα είναι και η τελευταία έκτακτη ευνοϊκή ρύθμιση. Το κράτος πλέον οδεύει προς ένα καθεστώς κανονικότητας και μετά τη λήξη της συγκεκριμένης ρύθμισης θα υπάρχει ένα μόνιμο και δίκαιο σύστημα πάγιων ρυθμίσεων, που θα αποτρέπει την ανάγκη καταφυγής σε έκτακτες ρυθμίσεις.

Κυρίες και κύριοι συνάδελφοι, η νέα Κυβέρνηση κάνει πράξη τις προεκλογικές της εξαγγελίες και φέρνει άμεσα ρυθμίσεις που ανακουφίζουν εκατομμύρια συμπολίτες μας.

Επίσης, ετοιμάζεται και θα έρθει αργότερα στη Βουλή και ο νέος κώδικας φορολογίας εισοδήματος, που θα έχει στόχο τη μόνιμη μείωση των φορολογικών συντελεστών για τα φυσικά πρόσωπα και τις επιχειρήσεις, τη διατήρηση του αφορολόγητου ως έχει, καθώς και τα επενδυτικά κίνητρα.

Ακόμη, μέχρι τις 10 Αυγούστου θα έχει έρθει στη Βουλή και το νομοσχέδιο που θα έχει να κάνει με την κατάργηση του ασύλου στα πανεπιστήμια, με ζητήματα που αφορούν την κυβερνησιμότητα των δήμων και με ζητήματα που βελτιώνουν τη λειτουργία της Κυβέρνησης και το κυβερνητικό έργο σε επιμέρους Υπουργεία.

Η χώρα, αγαπητοί συνάδελφοι, έχει αποκτήσει επιτέλους μια Κυβέρνηση με συγκεκριμένο σχέδιο. Το σχέδιό μας περιλαμβάνει ελάφρυνση των βαρών για τους φορολογούμενους, με ταυτόχρονη ανάπτυξη της οικονομίας μέσω των επενδύσεων.

Πιστεύουμε πραγματικά ότι οι ρυθμίσεις αυτές, που συζητάμε σήμερα, είναι προς όφελος των πολιτών και καλούμε όλες τις πτέρυγες της Βουλής να τις υπερψηφίσουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κλείνουμε με την κ. Ευαγγελία Λιακούλη, για πέντε λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, μπορώ να κάνω μια ερώτηση.

**ΠΡΟΕΔΡΕΥΩΝ (Αθανάσιος Μπούρας):** Έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Έχω καταθέσει μία τροπολογία που αφορά σε σπίτια που έχουν ρηγματωθεί λόγω φυσικής καταστροφής στην Κοινότητα Αμυνταίου Φλώρινας και ζητάμε την απαλλαγή από τον ΕΝΦΙΑ. Έχει κατατεθεί η τροπολογία, αλλά δεν άκουσα τίποτα, γι’ αυτό επανέρχομαι.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Το είπα στην ομιλία μου.

**ΠΡΟΕΔΡΕΥΩΝ (Αθανάσιος Μπούρας):** Η τοποθέτηση γίνεται επί των τροπολογιών που κάνει δεκτές ο Υπουργός. Ο Υπουργός, απ’ ό,τι ξέρω, δεν δέχεται την τροπολογία. Το δηλώνει εξάλλου και τώρα -παρών είναι- ότι δεν την κάνει δεκτή.

Το λόγο έχει η κ. Λιακούλη, από τον Νομό Λαρίσης.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι Βουλευτές, είναι η πρώτη μου ομιλία από το Βήμα της Ολομέλειας του ελληνικού Κοινοβουλίου και είθισται να μας δίνεται η δυνατότητα να ευχαριστήσουμε όλους τους πολίτες που στο πρόσωπό μας εμπιστεύτηκαν το παρόν και το μέλλον τους και το μέλλον των παιδιών τους αλλά και του τόπου μας. Τουλάχιστον από αυτό το Βήμα μου δίνεται η δυνατότητα, για πρώτη φορά, να πω ότι την αντιλαμβάνομαι αυτή την ιδιότητα ως ένα ειδικό χρέος και μια βαριά ευθύνη.

Είναι αλήθεια ότι σκεφτόμουν, πριν ξεκινήσει η κοινοβουλευτική μας θητεία, ότι θα ήθελα πάρα πολύ να έρθω στη Βουλή με μια θετική παρέμβαση που να έχει ένα θετικό πρόσημο, για κάτι πολύ μεγάλο και πολύ σπουδαίο, που θα αφορούσε τον τόπο και θα ήταν μια πολύ μεγάλη αλλαγή στα πράγματα. Είναι αλήθεια, επίσης, ότι έχασα τη μεγάλη φόρα που είχα στο τριήμερο των προγραμματικών δηλώσεων της Κυβέρνησης. Ήμουν πολύ ενθουσιασμένη με το να πούμε πράγματα που είναι πολύ σημαντικά και που αλλάζουν το τοπίο.

Αντιλήφθηκα, όμως, πολύ γρήγορα τελικά ότι τα συνθήματα που θριάμβευαν προεκλογικά και αποδείχτηκαν επιτυχημένα, εμπορικά, για την Κυβέρνησή σας, δεν βρίσκονται σε αντιστοιχία με την πραγματικότητα ούτε με τις αληθινές προθέσεις της Κυβέρνησης. Κανένα ολοκληρωμένο δημοσιονομικό σχέδιο δεν παρουσιάστηκε από τον κύριο Πρωθυπουργό, καμμία διαπραγμάτευση δεν άνοιξε με τους εταίρους για το πλεόνασμα, κανένα διαπραγματευτικό βέτο δεν ασκήθηκε για την περιβόητη και πολυσυζητημένη Συμφωνία των Πρεσπών.

Αντίθετα, αποτυπώθηκαν μέσα μου και έντονα, σαν μια συνέχεια ίσως αυτών των επιθετικών ρημάτων που κατά κόρον χρησιμοποιήθηκαν από την Κυβέρνηση προεκλογικά, όπως η Κυβέρνηση που «σαρώνει», που «επελαύνει», που «επικυριαρχεί» -καθόλου θετικό πρόσημο αυτό- οι μετεκλογικές πρακτικές, οι οποίες ήταν άρρηκτα συνδεδεμένες με τη λογική του «νόμος και τάξη», «νόμος και κράτος», «κράτος ελεγκτής», «κράτος επιτελικό».

Ειδικά για το τελευταίο, θα μου επιτρέψετε να σχολιάσω, ως άνθρωπος που υπηρετώ εδώ και είκοσι πέντε χρόνια την αυτοδιοίκηση και με πολύ σεβασμό σε όλους τους συναδέλφους ότι εμείς οι άνθρωποι της αυτοδιοίκησης όταν ακούμε τον όρο «επιτελικό κράτος», έχουμε μια ευαισθησία, έχουμε ανακλαστικά σε αυτό. Το επιτελικό κράτος έχει μια υπεραξία για τους ανθρώπους της αυτοδιοίκησης και αυτό όχι τυχαία, καθώς πάντα αποτελούσε για μας έναν υψηλό σκοπό, έναν υψηλό στόχο. Η αυτοδιοίκηση, λοιπόν, πάντα απαιτούσε το επιτελικό κράτος, απλά με μια διαφορά, το θεωρούσαμε ότι είναι θετικό και ότι πρέπει να προχωρήσει.

Δυστυχώς, ως μέλος της αντίστοιχης επιτροπής στη διπλανή αίθουσα, ενδελεχώς ασχολούμενη με το νομοσχέδιο αυτό, το θετικό του πρόσημο το «κατάπιε» ποιος λέτε εσείς; Το κατάπιε ο ίδιος ο Πρωθυπουργός. Το κατάπιε και ήδη το «χωνεύει» με τις ρυθμίσεις για μία τεράστια δημόσια υπηρεσία που φτιάχνει γύρω από τον ίδιο, με υπογραφή του ίδιου, με επιλογή του ίδιου, με έλεγχο του ίδιου και, τελικά, να λογοδοτεί κι ο ίδιος για τον ίδιο. Αυτό, λοιπόν, ήταν η πρόσληψη που είχαμε τις τελευταίες ημέρες και ώρες και το λέω εδώ ως μια κατάθεση εμπειρίας. Θα έχουμε να πούμε στη συνέχεια και την επόμενη εβδομάδα πολλά γι’ αυτό.

Κατανοώ απολύτως στην τακτική του κυρίου Πρωθυπουργού. Είναι, όμως, τα πρώτα δείγματα γραφής της Κυβέρνησης και δεν μπορούμε να αποστούμε από τις πραγματικές προθέσεις. Το συμπέρασμα είναι ένα. Τα είπαν και οι προλαλήσαντες συνάδελφοι, αλλά και ο δικός μας εισηγητής και ο Κοινοβουλευτικός μας Εκπρόσωπος επάξια. Δεν υπήρχε, δυστυχώς, «επί τον τύπον των ήλων», μια ολοκληρωμένη πρόταση η οποία θα μας εισαγάγει στη λογική της Κυβέρνησης. Δεν είδαμε ένα σχέδιο εμπεριστατωμένο. Δεν είδαμε ένα σχέδιο σαφές και ολοκληρωμένο. Δεν μπορέσαμε να αφήσουμε ελεύθερη την ψυχή μας, μαζί και τη σφραγίδα μας, την υπογραφή μας και να πούμε ότι εμείς προσυπογράφουμε αυτά τα μέτρα.

Αντίθετα, είδαμε αποσπασματικά ένα μέτρο, που δεν μπορούμε βεβαίως να μην το υπογράψουμε, που αφορά τον ΕΝΦΙΑ, αφορά τις εκατόν είκοσι δόσεις. Αυτό, όμως, δεν είναι το όλον. Είναι το μέρος. Για το όλον παραμένει ένα πολύ μεγάλο ερωτηματικό.

Έχουμε εισαγάγει συγκεκριμένες προτάσεις. Η Πρόεδρος του Κινήματος Αλλαγής πριν από λίγο και οι υπόλοιποι ειδικοί εισηγητές έχουν καταθέσει τις προτάσεις μας εγγράφως. Αφορά ειδικές κατηγορίες ανθρώπων. Αφορά ειδικές τάξεις ανθρώπων. Προς θεού, όμως, αφορά και ειδικές κατηγορίες ανθρώπων που πραγματικά έχουν ανάγκη. Γιατί, πραγματικά, εάν αυτό το μέτρο η Κυβέρνηση το εισάγει για τους αδύναμους και τους ασθενέστερους, τότε σε κάθε περίπτωση θα πρέπει να συμπεριλάβει τις προτάσεις που αφορούν το αναπηρικό κίνημα, τους ανάπηρους ανθρώπους, οι οποίες δεν θεωρώ -τις έχω μελετήσει- πραγματικά, κύριε Πρόεδρε και κυρίες και κύριοι συνάδελφοι, ότι απέχουν από την κοινή λογική. Δεν έχουμε, λοιπόν, την κοινή λογική να ψηφίσουμε αυτά; Νομίζω πως ναι.

Τέλος, θέλω να κάνω ένα σχόλιο, για να μην επαναλαμβάνω τους κύκλους και τα επιχειρήματα των υπολοίπων συναδέλφων. Πριν από λίγο, κύριε Πρόεδρε, διάβασα την τροπολογία -και θα μου επιτρέψετε να πω τη θέση μου και ως νομικού- και την αιτιολογική έκθεση της τροπολογίας, η οποία είναι ακριβώς μιάμιση σειρά. Αυτή, όμως, η μιάμιση σειρά είναι πάρα πολύ κρίσιμη. Δεν είναι μία σειρά που διευκρινίζει, όπως λέει η αιτιολογική της έκθεση. Είναι μία σειρά η οποία ανοίγει, διευρύνει, δεν διευκρινίζει, δίνει άλλου είδους μορφή στη διάταξη και γι’ αυτόν που ξέρει να διαβάζει απλά γράμματα και όχι νομικά κείμενα.

Δεν υπήρχε επίσης, στην αιτιολογική έκθεση -και τελειώνω με αυτό- καμμία απολύτως διασαφήνιση για το ποιος ζητά τη διευκρίνιση. Τέθηκε από κανέναν ζήτημα ότι πρέπει να διευκρινιστεί η συγκεκριμένη διάταξη; Ποιος το έθεσε αυτό; Υπάρχει περίπτωση να κατατίθεται στη Βουλή αιτιολογική έκθεση -τόσους νόμους περάσαμε και εμείς τους διαβάζουμε καθημερινά- και να μην υπάρχει το ποια είναι η ασάφεια του νόμου;

Η αιτιολογική έκθεση, λοιπόν, είναι ανεπαρκέστατη, είναι ασαφής. Είναι μονόδρομος για τη δική μας παράταξη -σύμφωνη με την έννομη τάξη- να μην την υπερψηφίσουμε. Και αυτό διότι θα είχαμε απόλυτα και σαφώς απόσχει από τη διαδικασία που ορίζει το Σύνταγμα και ο νόμος σε ό,τι αφορά τη σύνταξη των αιτιολογικών εκθέσεων.

Κατά τα λοιπά, με τη μεγαλοκαρδία σας, κύριε Υπουργέ, αλλά και με την απλή, κοινή λογική σας, νομίζω ότι όλες αυτές τις προτάσεις και για τους παραδοσιακούς οικισμούς και για τα διατηρητέα κτήρια, αλλά και για τις ευαίσθητες ομάδες των ανάπηρων ανθρώπων θα τις αποδεχθείτε και μάλιστα ασμένως. Εγώ θα το ακούσω και θα το παρακολουθώ με μεγάλη μου χαρά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019 (Α΄ 73) και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ναι.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ναι.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Παρών.

**ΒΑΣΙΛΕΙΟΣ ΒΙΛΙΑΡΔΟΣ:** Ναι.

**ΚΛΕΩΝ ΓΡΗΓΟΡΙΑΔΗΣ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το νομοσχέδιο του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019 (Α΄ 73) και άλλες διατάξεις», έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ναι.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ναι.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Παρών.

**ΒΑΣΙΛΕΙΟΣ ΒΙΛΙΑΡΔΟΣ:** Ναι.

**ΚΛΕΩΝ ΓΡΗΓΟΡΙΑΔΗΣ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ναι.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ναι.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Παρών.

**ΒΑΣΙΛΕΙΟΣ ΒΙΛΙΑΡΔΟΣ:** Ναι.

**ΚΛΕΩΝ ΓΡΗΓΟΡΙΑΔΗΣ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 8 και ειδικό 8 ως έχει;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ναι.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Όχι.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Όχι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι.

**ΒΑΣΙΛΕΙΟΣ ΒΙΛΙΑΡΔΟΣ:** Όχι.

**ΚΛΕΩΝ ΓΡΗΓΟΡΙΑΔΗΣ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η τροπολογία με γενικό αριθμό 8 και ειδικό 8 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ναι.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ναι.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Παρών.

**ΒΑΣΙΛΕΙΟΣ ΒΙΛΙΑΡΔΟΣ:** Ναι.

**ΚΛΕΩΝ ΓΡΗΓΟΡΙΑΔΗΣ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019 (Α΄ 73) και άλλες διατάξεις» έγινε δεκτό επί της αρχής και επί των άρθρων κατά πλειοψηφία.

Κυρίες και κύριοι συνάδελφοι, προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ναι.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Ναι.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ναι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Παρών.

**ΒΑΣΙΛΕΙΟΣ ΒΙΛΙΑΡΔΟΣ:** Ναι.

**ΚΛΕΩΝ ΓΡΗΓΟΡΙΑΔΗΣ:** Όχι.

**ΠΡΟΕΔΡΕΥΩΝ (Αθανάσιος Μπούρας):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομικών: «Μείωση ΕΝΦΙΑ και βελτιώσεις στη ρύθμιση οφειλών προς τη Φορολογική Διοίκηση του ν.4611/2019 (Α΄ 73) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να μπει το κείμενο του νομοσχεδίου, σελίδα 299α)

 **ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.10΄ λύεται η συνεδρίαση για αύριο, ημέρα Τετάρτη 31 Ιουλίου 2019 και ώρα και 10.00΄, με αντικείμενο εργασιών του Σώματος: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας του Βουλευτή κ. Παύλου Πολάκη (δύο δικογραφίες), σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**